
I 

Scrisoare către un prieten, 

în cadrul căreia sunt lămurite 

unele cugetări greu de înţeles ale Sfintei Scripturi 



Domnului Ioan, înţeleptului şi credinciosului meu prieten, îi urez bucurie. 

Ştiu că ai mare dorire să primeşti de la mine, puţin învăţatul, o scurtă învăţătură pentru 
înţelegerea unor cugetări greu de înţeles din Sfânta Scriptură. Şi eu îmi doresc mult să pătrund 
sensul acestor cugetări şi cu bucurie aş primi o asemenea învăţătură dacă aş găsi un om care ar 
putea să-mi tâlcuiască taina acestora. 

Insă, de vreme ce avem nemincinoasa făgăduinţă a lui Dumnezeu, care ne îndeamnă la 
tâlcuirea minunilor Lui, spre folosul celor ce aud, care spune: Eu voi deschide gura ta şi te voi 
învăţa ce să grăieşti (Ieşirea 4, 12) - adică leapădă orice teamă şi orice îndoială şi hotărăşte-te 
să grăieşti ceea ce este în folosul poporului Meu şi Eu voi îndrepta totul, voi umple mintea ta 
de înţelepciune şi de înalta cugetare şi cu limba ta voi lucra asemenea celui care loveşte în 
corzile bine-glăsuitoare ale instrumentului - atunci, nădăjduind în această făgăduinţă 
nemincinoasa sau, mai bine zis, dându-i ascultare, mă voi referi la ceea ce este mai presus de 
raţiunea mea ca să împlinesc dorinţa ta cea bună, atât cât Domnul mă va învăţa. 

Voi începe, aşadar, de acolo de unde şi trebuie să încep, adică de la primul psalm, căci 
cele spuse în el sunt vrednice de toată cercetarea: Nu sunt aşa necredincioşii, nu sunt aşa! Ci 
ca praful ce-l spulberă vântul de pe faţa pământului (v. 4), apoi adaugă: De aceea nu se vor 
ridica necredincioşii la judecată, nici păcătoşii în sfatul drepţilor (v. 5). Iar dacă acestea se 
întâmplă aşa, atunci cum de spune însuşi Domnul în Sfânta Evanghelie: Şi se vor aduna 
înaintea Lui toate neamurile şi-i va despărţi pe unii de alţii, precum desparte păstorul oile de 
capre (Matei 25, 32). Cum vor sta înaintea Judecătorului toate popoarele când nu se vor ridica 
necredincioşii la judecată, nici păcătoşii în sfatul drepţilor? Faptul că se vor ridica toţi - şi 
necredincioşii şi păcătoşii - este dovedit prin multe alte mărturii, mai ales prin ceea ce a 
mărturisit însuşi Stăpânul, zicând: Şi vor ieşi cei ce au făcut cele bune, spre învierea vieţii, iar 
cei ce au făcut cele rele, spre învierea osândirii (Ioan 5, 29). 

Oare nu alcătuiesc toate acestea un antagonism? Nicidecum. Din acestea reiese că 
necredincioşii şi păcătoşii vor învia, însă nu spre învierea vieţii, ci spre învierea osândirii, 
ceea ce înseamnă că vor învia nu pentru a moşteni viaţa veşnică împreună cu cei 
binecredincioşi şi drepţi, ci pentru a fi osândiţi şi a auzi la judecată această sentinţă dreaptă 
rostită către ei: Duceţi-vă de la Mine, blestemaţilor, în focul cel veşnic, care este gătit 
diavolului şi îngerilor lui (Matei 25, 41), aşa cum în alt loc dumnezeiescul Prooroc a spus: Să 
se întoarcă păcătoşii în iad; toate neamurile care uită pe Dumnezeu (Ps. 9, 17). De aici noi 
învăţăm două dogme importante, şi anume: 

1. faptul că sufletele celor necredincioşi şi păcătoşi până la a doua venire a 
Judecătorului se află în iad şi 

2. faptul că păcătoşii se vor întoarce iarăşi acolo pentru chinul cel veşnic. 

Aşadar, unde sunt aceia care afirmă fără minte că sufletele celor păcătoşi se vor curaţi 
prin focul cel curăţitor şi apoi vor dobândi viaţa cea veşnică? Pentru că nici în timpul 
îndelungat care a trecut ei nu s-au putut curaţi, nici după întoarcerea în iad nu vor dobândi 
curăţirea, ci păcătoşii vor merge, spune Judecătorul, în chinul cel veşnic, nu la curăţirea 
vremelnică, iar drepţii la viaţa veşnică, doar că ei nu vor dobândi aceasta prin intermediul 
focului curăţitor, aşa cum afirmă erezia latină, care îi urmează lui Platon, filosoful elen, şi lui 
Origen, începătorul ereziilor. Pe aceasta [adică viaţa veşnică] o vor dobândi aceia care prin 

toată dreptatea şi sfinţenia şi faptele iubite de Dumnezeu l-au făcut pe plac Judecătorului, aşa 
cum El însuşi mărturiseşte despre ei, zicând: flămând am fost şi Mi-aţi dat să mănânc, 
înşirând toate faptele lor iubite de Dumnezeu. Insă despre acestea am spus destul. Acum, dacă 
doreşti, ne vom îndrepta către cercetarea celui de-al doilea psalm, să vedem dacă se găseşte în 
el ceva vrednic de cercetare. 

Iar Eu sunt pus împărat de El peste Sion, muntele cel sfânt al Lui, vestind porunca 
Domnului (v. 6). Vrednic de cercetare este cel ce a spus aceasta şi cel despre care s-a spus 
aceasta. Eu afirm că Fericitul David, fiind luminat de Duhul Sfânt, a proorocit că, după voia 
lui Dumnezeu Tatăl, va avea loc umilirea şi batjocorirea celor care vor să respingă cinstea 
Fiului Său Celui Unuia Născut - şi care, lăudându-se fără minte, spun: Să rupem legăturile lor 
şi să lepădăm de la noi jugul lor; proorocind acest lucru, David adaugă, spunând din partea 
Celui Unuia Născut însuşi: Iar Eu sunt pus împărat de El peste Sion, muntele cel sfânt al Lui. 

Aici se supun cercetării două împrejurări: în primul rând trebuie văzut modul în care 
este pus împărat de Tatăl Acela Care, fiind Făcător al tuturor, este împărat şi împărăteşte de-a 
pururi împreună cu Tatăl şi cu Sfântul Duh şi ca Dumnezeu este împreună cu Ei fără de 
început şi pururea fiitor. In al doilea rând se supune cercetării şi faptul că: dacă Fiul primeşte 
de la Tatăl ca „moştenire" toate neamurile şi în „stăpânirea" Sa marginile pământului, 
precum vom auzi în următoarele cuvinte, atunci cum de spune El iarăşi: Iar Eu sunt pus 
împărat de El peste Sion, muntele cel sfânt al Lui? Noi ştim că muntele Sion, pe care 
împăratul Solomon I-a zidit Celui Preaînalt un templu preaslăvit se află în zona oraşului 
Ierusalim, de aceea împărat al Sionului sau al Ierusalimului este numit numai împăratul Iudeii, 
iar nu al tuturor neamurilor. 

Cu privire la prima nedumerire voi răspunde astfel: Fiul lui Dumnezeu Cel Unul 
Născut, ca Dumnezeu egal cu Tatăl şi cu Sfântul Duh, are domnie veşnică peste toţi; iar 
aceasta o primeşte de la Tatăl şi ca om, ca răsplată şi cinste faţă de marile osteneli pe care le-a 
răbdat cu firea omenească pe pământ, primind moartea spre slava Tatălui Său şi pentru 
mântuirea tuturor oamenilor. Aşa este lămurită prima nedumerire. Iar ceea ce se află până la 
cuvintele: peste Sion, muntele cel sfânt al Lui, trebuie să se scrie şi să se citească astfel: Iar 
Eu sunt pus împărat de El. Aici trebuie să se pună punct pentru ca cele spuse să aibă înţelesul 
acesta: Iar Eu, fiind desăvârşit ca om, sunt pus de Tatăl Meu împărat, primind ca moştenire şi 
în stăpânirea Mea toate cele de sub soare, nu numai împărăţia Iudeii. După punct trebuie să 
urmeze cele spuse mai departe ca un început nou: Peste Sion, muntele cel sfânt al Lui, vestind 
porunca Domnului, adică învăţând în Ierusalim, în templul lui Dumnezeu şi Tatălui Meu, 
poporul iudeu şi descoperindu-i ceea ce Tatăl Meu Mi-a poruncit să-i spun deschis, după cum 
El însuşi spune: Pentru că Eu n-am vorbit de la Mine, ci Tatăl Care M-a trimis, Acesta Mi-a 
dat poruncă ce să spun şi ce să vorbesc (Ioan 12, 49). Aşadar, trebuie să scriem şi să citim: 
Iar Eu sunt pus împărat de El. Şi aici să punem punct. Apoi să scriem şi să citim: Peste Sion, 
muntele cel sfânt al Lui, vestind porunca Domnului. Această lămurire este de ajuns. 

Acum trebuie să trecem la al treilea psalm şi să lămurim ceva neobişnuit spus în el. 
Căci aici Psalmistul, parcă lăudându-se, spune: Nu mă voi teme de mii de popoare, care 
împrejur mă împresoară (v. 6). Dar cum spui tu aceasta, o Fericitule Prooroc, care mulţi ani ai 
fugit, fiind prigonit de Saul, ce căuta să te omoare, şi ai cutreierat din pădure în pădure, dintr- 
un munte în altul şi dintr-un neam străin în altul, ferindu-te de prigoanele şi atacurile lui Saul? 
însă nu despre mine am spus eu aceasta, lăudându-mă, o cititorule! - [pare a spune David] - 
căci eu nu numai de Saul m-am temut, am fugit şi m-am ascuns în munţi, în peşteri şi în 
păduri, ci şi atunci când fiul meu Abesalom s-a ridicat împotriva mea, eu nu am îndurat mânia 
lui şi, ca un fugar, am plecat pe jos, lepădând toată slava mea împărătească; însă eu am spus 
aceasta în Numele lui Dumnezeu-Cuvântul Cel întrupat, al Domnului Dumnezeului meu, 
împotriva Cărora s-au ridicat nu numai un împărat sau doi, aşa cum s-au ridicat împotriva mea 
Saul şi Abesalom, ci toţi împăraţii de pe tot pământul, prinţii şi dregătorii tuturor popoarelor şi 
neamul iudeu, care s-a înfuriat împotriva Lui, străduindu-se cu toţii să stârpească de pe faţa 
întregului pământ numele Lui cinstit şi dumnezeiesc, prigonindu-L nu numai pe El însuşi, cât 

a vieţuit în trup - acest lucru L-a îndurat odinioară din partea iudeilor, care L-au osândit la 
moarte pe cruce - ci şi pe toţi binecredincioşii din toate popoarele, care credeau în El şi pe 
care şi acum îi prigonesc neîncetat, supărându-i în diferite feluri din pricina bunei credinţe în 
El. Despre aceştia, Domnul spune: înconjur atu-m-au ca albinele fagurele, dar s-au stins ca 
focul de spini şi în numele Domnului i-am înfrânt pe ei (Ps. 117, 12). Şi iarăşi, rugându-Se 
Tatălui şi Dumnezeului Său, spune: Scoală, Doamne, măntuieşte-mă, Dumnezeul meu, că Tu 
ai bătut pe toţi cei ce mă vrăjmăşesc în deşert; dinţii păcătoşilor ai zdrobit (Ps. 3, 7). Şi bine 
i-a numit dinţi ai păcătoşilor pe prigonitorii mânioşi ai binecredincioşilor: pe împăraţii, 
dregătorii şi prinţii luptători împotriva lui Dumnezeu, care au fost sprijinitorii şi apărătorii 
slujirii ticăloşilor diavoli, pe care, pe drept, îi numeşte păcătoşi şi care, prin intermediul acelor 
prigonitori, ca prin intermediul unor dinţi, s-au străduit să nimicească de tot neamul cel 
binecredincios care credea în Hristos Dumnezeu; însă Dumnezeu şi Tatăl a zdrobit aceşti dinţi 
vătămători ai lor, iar pe oamenii binecredincioşi, care au crezut în Hristos Dumnezeu, i-a 
înălţat şi i-a preamărit. De aceea şi spune: Iar Tu, Doamne, sprijinitorul meu eşti, slava mea şi 
Cel ce înalţi capul meu; apoi adaugă, zicând: A Domnului este mântuirea şi peste poporul 
Tău, binecuvântarea Ta. A Lui este slava în vecii vecilor. Amin. 

Ia seama şi în alt loc: în psalmul 25, la sfârşit, se spune: Căci piciorul meu a stat întru 
dreptate; întru adunări Te voi binecuvânta, Doamne (v. 12). Mi-aş dori să învăţ în ce constă 
îndreptarea şi lauda acestui suflet sfânt al Proorocului, datorită cărora a stat piciorul trupului 
său întru dreptate, adică pe loc drept şi neted, căci nici îndreptarea noastră în Dumnezeu, la fel 
cum nici faptele noastre rele nu întăresc picioarele noastre nici pe loc drept, nici pe loc 
nedrept. Ce înseamnă, aşadar, cele spuse în chip tainic de Proorocul David? 

Vom cerceta acestea astfel. In tot acest psalm el se mărturiseşte Domnului şi înşiră 
înaintea Lui îndreptările sale în Dumnezeu, prin care I-a fost bineplăcut întru adevăr, ceea ce 
înseamnă că, potrivit cu sfintele Lui porunci, a împlinit toată dreptatea, urându-i pe toţi cei 
care aveau cuget viclean şi ticălos astfel încât nu şedea niciodată alături de ei şi nu se 
împrietenea cu ei în faptele lor nelegiuite. 

Şi adaugă, zicând: Doamne, iubit-am bunăcuviinţa casei Tale şi locul locaşului slavei 
Tale. Prin locul locaşului slavei Lui şi prin bunăcuviinţa casei Lui înţelegem Ierusalimul de 
Sus, despre care spune Apostolul în Epistola către Evrei: Ci v-aţi apropiat de muntele Sion şi 
de cetatea Dumnezeului celui viu, de Ierusalimul cel ceresc (Evrei 12, 22), ale căror 
bunăcuviinţa şi frumuseţe sunt nespuse; mulţimile de îngeri îl înconjoară, în el sunt prăznuirea 
şi adunarea celor întâi născuţi, care sunt scrişi în ceruri şi duhurile drepţilor, care au atins 
desăvârşirea (v. 23). 

Dorind să dobândească toate acestea, Fericitul Prooroc se roagă, zicând: Să nu pierzi 
cu cei necredincioşi sufletul meu şi cu vărsătorii de sânge viaţa mea. Apoi, parcă lămurind 
cine sunt aceia despre care vorbeşte, continuă: Intru ale căror mâini sunt fărădelegi şi dreapta 
cărora e plină de daruri (Ps. 25, 10); aceia sunt toţi asupritorii, cămătarii şi răpitorii averilor 
străine, care îi asupresc neîncetat pe săraci şi sărmani, pe văduve şi orfani, născocind toate 
cursele şi defăimările împotriva celor nevinovaţi ca să jefuiască averile lor. O, ce necredinţă! 
Vai lor, într-adevăr, căci se vor chinui mai rău decât necredincioşii dacă este adevărat 
cuvântul vrednic de închinare al Stăpânului, care spune: Iar sluga aceea care a ştiut voia 
stăpânului şi nu s-a pregătit, nici n-a făcut după voia lui, va fi bătută mult (Luca 12, 47), ceea 
ce înseamnă că va fi predată multor chinuri cumplite şi nu îşi va izbăvi sufletul său de flacăra 
cea nestinsă. Căci mânia lui Dumnezeu se descoperă din cer peste toată fărădelegea şi peste 
toată nedreptatea oamenilor care ţin nedreptatea drept adevăr (Rom. 1, 18). 

Să nu mă pierzi, o, Stăpâne, cu aceia, căci eu întru nerăutatea mea am umblat, adică 
nimănui niciodată nu i-am dorit şi nu i-am făcut rău, ci am lucrat cu toată dreptatea; izbăveşte- 
mă, Doamne, şi mă miluieşte, căci piciorul meu a stat întru dreptate, adică binecredinciosul 
cuget al sufletului meu se află întotdeauna în dreptate, ceea ce înseamnă că m-am întărit fără 
clintire în dreptatea sfintelor Tale porunci şi că niciodată nu am încălcat nici una dintre 
poruncile Tale mântuitoare. Din această pricină eu cer bunătăţii Tale numai acest har: Să nu 

pierzi cu cei necredincioşi sufletul meu şi cu vărsătorii de sânge viaţa mea, ci judecă-mă, 
Doamne, că eu întru nerăutate am umblat şi în Domnul nădăjduind, nu voi slăbi (Ps. 25, 9; 

1)- 

Lămurind astfel cugetările pomenite, voi cerceta, dacă doreşti, cele spuse în psalmul 
33: Bogaţii au sărăcit şi au flămânzit, iar cei ce-L caută pe Domnul nu se vor lipsi de tot 
binele (v. 10). Cum trebuie să înţelegem şi să judecăm corect acest lucru astfel încât să fim 
grăitori de adevăr, iar nu grăitori de minciună? Dacă acceptăm acest lucru pur şi simplu, 
atunci cele spuse se dovedesc clar a fi o minciună: căci nici Avraam, nici Isaac, nici Iacov şi 
nici chiar cel ce a grăit acestea nu au fost vreodată săraci, ci, dimpotrivă, au avut întotdeauna 
din belşug toate bunurile şi toată bogăţia. Pe de altă parte nu toţi cei care L-au căutat pe 
Domnul au avut toate bunurile. Martorul adevărat al acestui lucru este acela care spune: Până 
în ceasul de acum flămânzim şi însetăm; suntem goi şi suntem pălmuiţi şi pribegim (I Cor. 4, 
11). Cum să înţelegem acestea corect? 

Acestea trebuie să le înţelegem duhovniceşte şi pot fi tâlcuite în sensul următor: cei ce 
au fost înainte bogaţi în daruri duhovniceşti sunt iudeii, care au avut din belşug dogmele 
cunoaşterii neîntinate a lui Dumnezeu şi harul proorociei, care se pogora de sus peste Sfinţii 
lor Prooroci. Mai târziu însă, ei au pierdut toate acestea din pricina necredinţei lor, cu care au 
îndrăznit să stea împotriva Mântuitorului tuturor, a lui Hristos Dumnezeu. Prin cei care II 
caută pe Domnul şi abundă în toate bunurile duhovniceşti îi vom înţelege pe cei ce cred în 
Hristos: pe Apostoli, pe Prooroci, pe Mucenici, pe Cuvioşi şi pe Drepţi şi, în general, pe toţi 
oamenii care se numesc creştini şi asupra cărora S-a pogorât Preasfântul Duh şi i-a umplut şi 
îi umple totdeauna cu toate darurile înţelepciunii şi cugetării dumnezeieşti. 

Aceste lucruri pot fi înţelese şi altfel: bogaţii, care şi-au adunat în viaţa aceasta comori 
mari pe calea răpirii, a nedreptăţii şi a lăcomiei şi se desfată prin îmbuibarea pântecelui şi prin 
iubirea de plăceri, asemenea dobitoacelor, în veacul viitor vor pierde toate acestea şi, în locul 
lor, vor moşteni chinurile cumplite, aşa cum le-a spus ucenicilor Săi nemitarnicul Judecător, 
zicând: vai vouă, bogaţilor, că vă luaţi pe pământ mângâierea voastră, primind-o aici; vai 
vouă celor ce sunteţi sătui acum, că veţi flămânzi. Vai vouă celor ce astăzi râdeţi, că veţi 
plânge şi vă veţi tângui (Luca 6, 24-25). Iar cei ce-L caută pe Domnul şi care se vor umple şi 
mai mult de tot binele duhovnicesc sunt cei ce de bunăvoie dispreţuiesc bunătăţile acestei 
lumi şi ale acestei vieţi vremelnice în nădejdea de a dobândi şi de a se desfăta cu acele 
bunătăţi nespuse care le sunt pregătite celor drepţi în ceruri şi pe care ochiul nu le-a văzut şi 
urechea nu le-a auzit şi la inima omului nu s-au suit (I Cor. 2, 9), pe care să ne învrednicim şi 
noi a le dobândi împreună cu toţi drepţii. Amin. 

Mai trebuie să-ţi explic şi cele spuse în psalmul 31: am căzut în suferinţă când 
ghimpele Tău mă împungea. înţelesul acestei cugetări este următorul: Fericitul împărat şi 
Prooroc, fiind biruit de patima trupească, a păcătuit prin nelegiuita împreunare cu soţia lui 
Urie şi pe Urie însuşi 1-a lipsit în chip nedrept de viaţa aceasta. Căindu-se pentru aceste 
fărădelegi, el se spovedeşte Făcătorului şi Stăpânului tuturor, zicând: am căzut în suferinţă, 
adică nu am fost nepăsător faţă de fărădelegea mea, nu am uitat de ea şi nu am neglijat-o, ci 
am căzut în suferinţă, istovindu-mă prin toate felurile pocăinţei şi prin toate lipsurile: prin 
nemâncare, prin nesomn, prin şederea pe pământ, prin lacrimi şi suspine neîncetate, aşa cum 
el însuşi spune în alt loc: toată ziua mâhnindu-mă umblam (Ps. 37, 6), adică în tot timpul 
vieţii mele îmi voi aduce aminte de fărădelegea mea şi durerea neîncetată şi tristeţea vor 
chinui inima mea şi nu îmi vor aduce nici o bucurie în viaţă. De aceea, spune Psalmistul, 
necăjitu-m-am şi m-am smerit foarte; răcnit-am din suspinarea inimii mele. Şi în alt loc tot el 
se destăinuieşte, zicând: Ostenit-am întru suspinul meu, spăla-voi în fiecare noapte patul meu, 
cu lacrimile mele aşternutul meu voi uda (Ps. 6, 6). 

Iată, o, bunule, pocăinţă deplină, sinceră şi bineplăcută lui Dumnezeu a omului care nu 
îşi pune nădejdea mântuirii sale numai în înfrânarea de la mâncare şi băutură, ci, pe lângă 
aceasta, plânge întotdeauna cu lacrimi fierbinţi şi mereu se chinuieşte prin suspine neîncetate 
şi durerea inimii, urând toată mâncarea cea gustoasă, toată desfătarea şi odihna trupească şi 

iubind de bunăvoie tot necazul şi strâmtorarea, toată ponegrirea şi umilirea pentru păcatul său. 
De aceea, cu dreptate numeşte ghimpe păcatul pe care şi 1-a îngăduit. Căci aşa cum ghimpele, 
atunci când înţeapă piciorul sau oricare altă parte a trupului, provoacă durere cumplită în tot 
trupul, aşa şi păcatul, dacă cel drept şi-1 îngăduie la îndemnul demonului viclean, îi înţeapă 
neîncetat sufletul prin cele mai grele chinuri şi de aceea el nu încetează să facă pocăinţă din 
tot sufletul până când nu dobândeşte de la Dumnezeu iertarea păcatului său. 

De aceea şi adaugă Proorocul, zicând: Păcatul meu l-am cunoscut şi fărădelegea mea 
n-am ascuns-o - adică fără de ruşine l-am mărturisit înaintea Ta părintelui duhovnic - şi Tu, 
Doamne, ai iertat nelegiuirea păcatului meu. Apoi, învăţându-ne cum să ne slobozim de acest 
rău, spune: Pentru aceasta se va ruga către Tine tot cuviosul la vreme potrivită, adică atât cât 
ni se va da vreme de pocăinţă în această viaţă vremelnică, precum însuşi Domnul spune prin 
Proorocul Isaia: In vremea milostivirii Te voi asculta şi în vremea mântuirii Te voi ajuta (Isaia 
49, 8), numind vreme a milostivirii şi vreme a mântuirii timpul vieţuirii noastre mult- 
dureroase în trup, în care avem posibilitatea să ne căim şi să II înduplecăm pe Domnul. 

Căci după despărţirea sufletului de trup nu mai există pocăinţă, aşa cum ne învaţă 
limpede cunoscuta pildă dumnezeiască a Mântuitorului despre acel bogat care îi ura pe 
cerşetori şi care, deşi 1-a rugat mult pe patriarhul iubitor de străini Avraam, totuşi nu s-a 
învrednicit să primească de la el nici cea mai mică picătură de apă, ci a auzit acel răspuns 
neplăcut: Fiule, adu-ţi aminte că ai primit cele bune ale tale în viaţa ta, şi Lazăr, asemenea, 
pe cele rele; iar acum aici el se mângâie, iar tu te chinuieşti. La acestea, el a adăugat: Şi peste 
toate acestea, între noi şi voi s-a întărit prăpastie mare, ca cei care voiesc să treacă de aici la 
voi să nu poată, nici cei de acolo să treacă la noi (Luca 16, 25-26) - şi prin această prăpastie 
mare Patriarhul sau, mai bine zis, însuşi Făcătorul tuturor şi înfricoşătorul Judecător a arătat 
despărţirea veşnică dintre cei păcătoşi şi cei drepţi. 

Iar după aceea se spune în psalm: iar potop de ape multe de el nu se va apropia şi 
prin aceasta se dovedeşte limpede marea nebunie a celor care, după ce au săvârşit păcatul, se 
afundă în băi şi cred că prin intermediul spălării cu apă şi săpun curăţă tina păcatului. Partea 
dinlăuntru a potirului şi a vasului trebuie spălată cu lacrimi fierbinţi şi cu pocăinţă plină de 
râvnă, tocmai pentru ca şi exteriorul să fie curat. Insă despre acestea am vorbit destul. Acum 
voi trece la altă cercetare. 

In psalmul 141 este scris următorul lucru: In calea aceasta în care am umblat, ascuns- 
au cursă mie. Acest lucru este spus în numele oricărui om drept şi binecredincios, care 
întotdeauna umblă în sfintele porunci ale Stăpânului şi Făcătorului tuturor şi căruia diavolii 
potrivnici lui Dumnezeu îi pun întotdeauna curse, dorind să-1 abată de la împlinirea poruncilor 
mântuitoare ale lui Dumnezeu. Aceşti luptători împotriva lui Dumnezeu - din invidie pentru 
binecredincioşii care, cu ajutorul tuturor virtuţilor şi al faptelor drepte, se străduiesc să ajungă 
la acele demnităţi şi locuri, de unde au căzut ei - pun împotriva dreptului anumite curse, 
străduindu-se să-1 abată de la drumul care duce la Dumnezeu. 

Iar dreptul, fiind păzit şi povăţuit de harul Dumnezeului său, spune cu mare evlavie şi 
îndrăzneală: Luat-am seama de-a dreapta şi am privit şi nu era cine să mă cunoască (Ps. 141, 
4), ceea ce înseamnă: ei nu vor înceta să lupte împotriva mea, străduindu-se ca prin toate 
cursele să poticnească paşii mei, însă eu, aducându-mi aminte de cel ce spune: O, de s-ar 
îndrepta căile mele, ca să păzesc poruncile Tale! Atunci nu mă voi ruşina când voi căuta spre 
toate poruncile Tale (Ps. 118, 5-6), nu voi înceta şi nu mă voi opri să privesc şi să iau seama 
de-a dreapta, adică să cunosc şi să ţin întotdeauna în mintea mea puterea poruncilor Domnului 
şi Dumnezeului meu. Căci atâta timp cât le voi păzi, nu numai că nu va fi cine să lupte 
împotriva mea, dar vor pieri şi vor fugi de la mine şi nu vor putea să mă cunoască. Căci 
luptătorii nevăzuţi îl cunosc, adică îl înrobesc şi îl ţin supus pe acela care, prin călcarea 
poruncilor lui Dumnezeu, li se supune lor în toate. 

Iar cel care pricepe şi ia seama de-a dreapta, adică la poruncile Domnului, pe acela nu 
îl pot birui şi nu îl cunosc. Cele de-a dreapta sunt numite poruncile dumnezeieşti, pentru că la 
a doua venire a Judecătorului cuvioşii lucrători ai poruncilor Lui vor fi puşi de-a dreapta Lui. 

Iar dacă pe cel ce priveşte şi ia seama de-a dreapta luptătorii nevăzuţi nu îl înrobesc, ci fug de 
la el şi pier şi nu există între ei cine să caute sufletul lui, atunci vai, într-adevăr, vai de cel care 
priveşte tot timpul de-a stânga şi se sârguieşte cu tot sufletul spre fapte rele şi nu încetează 
niciodată să-i asuprească cu toată lăcomia pe săraci, orfani şi văduve, răpind avutul străin prin 
intermediul diferitelor curse şi defăimări, al numeroaselor necuraţii şi ticăloşii, precum porcul 
care se murdăreşte neîncetat! 

Un astfel de om, într-adevăr, va fi fără de răspuns şi de sine osândit dacă nu se 
grăbeşte să facă pocăinţă potrivită cu fărădelegile lui cele urâte de Dumnezeu. Căci pe unul ca 
acesta, care nu ia seama de-a dreapta sa, îl înrobesc pentru totdeauna diavolii cei luptători 
împotriva lui Dumnezeu şi nu fug de la el şi nu pier, ci, dimpotrivă, se veselesc pentru el, ca 
pentru fratele lor iubit şi prietenul lor credincios şi atrag întotdeauna la ei sufletul lui. 

Izbăveşte-ne, Doamne Iisuse Hristoase, Dumnezeul nostru, de această pieire şi de 
această mânie! Şi ne învredniceşte, Doamne, să cugetăm întotdeauna cu sârguinţă şi să luăm 
seama de-a dreapta, adică să săvârşim sfintele Tale porunci cu fapta şi cu adevărul, cu toată 
evlavia şi cu dorinţă fierbinte! Căci, precum celor ce le păzesc li se cuvine răsplată mare de la 
Tine, aşa şi celor ce le încalcă cu mândrie şi cu mare nebunie li se cuvin ameninţări 
înfricoşătoare, osândire şi veşnică pieire. 

Aceasta este pentru tine din partea mea, bunule prieten, puţina desfătare 
duhovnicească, pentru că tu cu toată inima ai bunăvoinţă către mine şi mă învredniceşti de 
toată dragostea. După ce vei primi această scrisoare, să o citeşti des şi să te desfeţi 
duhovniceşte şi, dacă m-am purtat cumva necuviincios faţă de tine, iartă-mă pe mine, 
prietenul tău. Să fii sănătos! 



II 

Tâlcuirea cuvintelor psalmului 102: 

înnoise-vor ca ale vulturului tinereţile tale 

> 

In psalmul 102 Fericitul împărat şi Prooroc David, îndemnându-şi sufletul său către 
laudă şi mulţumire faţă de Stăpânul şi Făcătorul tuturor, spune: Binecuvântează, suflete al 
meu, pe Domnul şi nu uita toate răsplătirile Lui (v. 2). Apoi, amintindu-i toate binefacerile lui 
Dumnezeu, adaugă: înnoise-vor ca ale vulturului tinereţile tale (v. 5). 

Acest dar este desăvârşirea întregii fericiri, pe care drepţii nădăjduiesc să o 
dobândească, precum spune Sfântul Apostol Pavel în Epistola către Filipeni: cetatea noastră 
este în ceruri, de unde şi aşteptăm Mântuitor, pe Domnul Iisus Hristos, Care va schimba la 
înfăţişare trupul smereniei noastre, adică va înnoi trupul nostru cel rău şi stricăcios, supus 
diferitelor boli şi morţii, ca să fie asemenea trupului slavei Sale (Filipeni 3, 20-21), adică 
trupurile sfinţilor, la a doua venire a lui Hristos, vor deveni luminoase, aşa cum însuşi 
Domnul nostru Iisus Hristos ne vesteşte, zicând: Atunci cei drepţi vor străluci ca soarele în 
împărăţia Tatălui lor (Matei 13, 43). Şi iarăşi spune Apostolul Pavel în alt loc: Alta este 
strălucirea soarelui şi alta este strălucirea lunii şi alta strălucirea stelelor. Căci stea de stea 
se deosebeşte în strălucire. Aşa este şi învierea morţilor: se seamănă (trupul) întru 
stricăciune, înviază întru nestricăciune; se seamănă întru necinste, înviază întru slavă, se 
seamănă întru slăbiciune, înviază întru putere; se seamănă trup firesc, înviază trup 
duhovnicesc (I Cor. 15, 41-44). Din aceste cugetări dumnezeieşti reiese că trupurile drepţilor 
vor învia şi vor fi asemenea trupului slavei lui Hristos, a acestui Vultur tainic, aşa cum îl 
numeşte Sfânta Scriptură în proorocii şi în dumnezeiasca Apocalipsă, unde se spune: Şi femeii 
i s-au dat cele două aripi ale marelui vultur, ca să zboare în pustie (Apoc. 12, 14). Marele 
vultur este Hristos, aripile lui sunt Noul şi Vechiul Testament, cu care Biserica lui Hristos, 
fiind înălţată şi ajutată, zboară mai presus de toate cursele diavoleşti şi vieţuieşte în pustie, 
adică în linişte şi tăcere, fără să se teamă de zguduirile ereticilor şi de atacurile lor năvalnice. 

Cu nesăbuinţă discută unii între ei şi afirmă că prin tinereţea vulturului trebuie să 

înţelegem o pasăre acoperită cu pene - un vultur; însă înnoirea acestei păsări acoperite cu pene 
are loc în fiecare an şi, pe lângă aceasta, ea îmbătrâneşte. Iar înnoirea tainicului şi marelui 
Vultur, adică a lui Hristos şi a tuturor drepţilor, are loc o singură dată şi ei rămân în veci vii, 
tineri şi duhovniceşti. De acest har să ne învrednicească şi pe noi Domnul Dumnezeul nostru 
Iisus Hristos. Amin. 



III 
Tâlcuire, în parte, a psalmului 1 8 

Cu privire la înţelesurile cugetărilor Scripturii, despre care tu, în marea şi smerita ta 
înţelepciune, ai binevoit să mă întrebi, eu am socotit drept ca, atât cât va putea mintea mea 
săracă, să îţi explic pe scurt neînţelegerea pe care ai întâmpinat-o. Să-ţi fie ştiut că acest 
psalm, care după număr este al 18-lea, prevesteşte două evenimente importante, şi anume: 
propovăduirea evanghelică, ce a fost săvârşită în scurt timp de către Sfinţii Apostoli pe tot 
pământul şi despre care se spune în psalm: Cerurile spun slava lui Dumnezeu şi facerea 
mâinilor Lui o vesteşte tăria (v. 1); apoi spune mai jos: In tot pământul a ieşit vestirea lor, şi 
la marginile lumii cuvintele lor (v. 4). Ceruri îi numeşte pe dumnezeieştii Apostoli, care, ca 
nişte raze ale Soarelui tainic al dreptăţii au strălucit pretutindeni şi au învăţat despre acele 
bunătăţi care le sunt pregătite drepţilor în ceruri. 

Iar prin tărie să înţelegi Biserica Sobornicească a Mântuitorului Hristos, despre care 
Fericitul Apostol Pavel spune în prima Epistolă către Timotei: îţi scriu aceasta nădăjduind că 
voi veni la tine fără întârziere; ca să ştii, dacă zăbovesc, cum trebuie să petreci în casa lui 
Dumnezeu, care este Biserica Dumnezeului celui viu, stâlp şi temelie a adevărului (I Tim. 3, 
14-15). Ea vesteşte facerea mâinilor lui Dumnezeu, adică a Mântuitorului Hristos, Care, prin 
întinderea pe Cruce a preacuratelor Sale mâini, a nimicit rătăcirea multfelurită a închinării la 
idoli de pretutindeni şi pe popoarele care fuseseră până atunci dezbinate de diferitele 
vicleşuguri diavoleşti le-a strâns şi le-a unit într-o singură credinţă neîntinată, iar pe firea 
omenească, mai înainte lepădată, a învrednicit-o iarăşi de viaţa raiului şi i-a unit într-un singur 
lăcaş pe îngeri şi pe oameni. In acestea constă „facerea", adică în urmările întinderii pe cruce 
a preacuratelor „mâini" ale Mântuitorului Hristos. Insă despre acestea am spus destul. 

Acelaşi psalm sfânt ne mai învaţă şi despre înălţarea lui Hristos la cer şi şederea Lui 
de-a dreapta Tatălui, când spune: In soare şi-a pus locaşul său (v. 5). Iar prin soare să nu 
înţelegi acest astru material, aşa cum gândesc ereticii armeni, ci pe însuşi Dumnezeu şi Tatăl 
Lui, Cel Fără de început şi Pururea Fiitor; iar prin cuvintele: şi el este ca un mire ce iese din 
cămara sa (v. 5) se arată desfătarea minunată şi bucuria nespusă pe care le-a pregătit Mirele 
cel tainic pentru sufletele sfinte şi curate şi faptul că prin suferinţa Lui liberă şi mântuitoare El 
a umplut nenumăratele lăcaşuri ale Tatălui Său, care se aflau în ceruri, cu sufletele sfinţilor 
cele desăvârşite şi întâi-născute ale Bisericii, scrise în ceruri. 

De aceea adaugă, zicând: Bucura-se-va ca un uriaş, care aleargă drumul lui. De la 
marginea cerului ieşirea lui (v. 6-7). Iar prin uriaş să nu înţelegi aici vreo fiară sălbatică şi 
înfricoşătoare, aşa cum gândesc unii oameni simpli şi neînvăţaţi, căci uriaşii sau giganţii, după 
cum aflăm din Sfânta Scriptură scrisă de Moise - cel ce L-a văzut pe Dumnezeu - au fost nişte 
oameni cu o constituţie trupească ieşită din comun, care au avut picioare cu care puteau să 
meargă repede pe drum. Prin uriaş să înţelegi puterea şi repeziciunea propovăduirii 
evanghelice, care în scurt timp a luminat tot pământul cu puterea minunilor mai presus de fire 
ale Celui Răstignit, ale Celui mai puternic decât toţi uriaşii şi decât toată făptura creată, căci 
El Singur este tare şi puternic, ca un Dumnezeu Atotţiitor. Tocmai El s-a şi bucurat ca un 
uriaş, care aleargă drumul lui, adică a venit cu bunăvoinţă şi cu bunătate nespusă la neamul 
omenesc să semene cu tărie şi să înrădăcineze în firea omenească taina neîntinatei credinţe, 
care în chip metaforic este numită drum. 

De aceea şi adaugă, zicând: De la marginea cerului ieşirea lui, şi oprirea lui până la 

marginea cerului (v. 7), adică de la răsăritul şi până la apusul soarelui material a ajuns 
strălucirea Lui. Şi acest lucru 1-a arătat mai clar, zicând: şi nu este cine să se ascundă de 
căldura lui (v. 7), adică toată lumea de pe tot pământul va auzi taina cea înfricoşătoare a 
întrupării Lui şi se va lumina. Iar dacă nu vor crede toţi, atunci nu trebuie să ne mirăm de 
acest lucru, căci nici aceia care simt căldura acestui soare material nu vor putea să privească 
toţi strălucirea lui, pentru că pupilele ochilor lor sunt vătămate. însă am spus destul şi despre 
această nelămurire a ta, iar acum voi vorbi şi despre cea de-a doua nelămurire pe care o ai. 

Tu vrei să înţelegi care este înţelesul sfintei cugetări: datu-l-ai pe el mâncare 
popoarelor pustiului (Ps. 73, 15). Despre aceasta îţi voi vorbi. Să-ţi fie ştiut că acest împărat 
şi Prooroc Fericit, fiind înştiinţat dinainte de Duhul Sfânt despre nenorocirile care aveau să-1 
lovească mai târziu pe poporul israelit, cum ar fi pustiirea Ierusalimului, dărâmarea templului 
şi înrobirea poporului iudeu, îl roagă pe Făcătorul şi Stăpânul tuturor să Se milostivească şi să 
Se ridice în ajutorul neamului său şi să nu le îngăduie până la sfârşit vrăjmaşilor săi să se 
laude împotriva moştenirii Lui. 

Apoi, fiind luminat de harul cel minunat, prevesteşte arătarea în trup a Făcătorului şi 
Stăpânului tuturor, care urma să aibă loc în vremurile din urmă, zicând: Dar Dumnezeu, 
împăratul nostru înainte de veac, a făcut mântuire în mijlocul pământului (v. 13), arătând 
astfel biruinţa asupra diavolilor, care s-a săvârşit prin mântuitoarele patimi, prin îngroparea, 
învierea şi înălţarea la cer, prin omorârea morţii, nimicirea iadului şi înnoirea omenirii prin 
dumnezeiescul botez; de aceea îi şi spune Mântuitorului însuşi: Tu ai sfărâmat capul 
balaurului; datu-l-ai pe el mâncare popoarelor pustiului (v. 15), prin capul balaurului 
înţelegând diferitele fapte viclene ale diavolilor luptători de Dumnezeu, prin care ei au 
ademenit neamul omenesc care se afla sub blestem. Tu nu numai că ai nimicit cursele lor în 
apă, adică prin dumnezeiescul botez, dar ai sfărâmat însuşi capul balaurului, adică ai distrus 
rătăcirea închinării la idoli cea urâtă de Dumnezeu, care se răspândise pretutindeni şi prin 
mijlocirea căreia balaurul cel potrivnic lui Dumnezeu era cinstit prin închinare ca un 
dumnezeu şi se înălţa cu mare mândrie. Tu ai sfărâmat acest cap pierzător al lui, primind 
botezul în apele Iordanului şi nu numai capetele lor [ale idolilor], ci şi capul balaurului însuşi 
l-ai sfărâmat în apă, adică l-ai nimicit cu puterea dumnezeiescului botez. încă şi pe Satana 
însuşi l-ai dat ca hrană, adică spre distrugere, popoarelor pustiului. 

Iar prin popoarele pustiului îi înţelegem nu numai pe credincioşii din Etiopia, ci pe toţi 
cei de pretutindeni, care ard de focul iubirii dumnezeieşti. Căci cuvântul Etiopia, fiind din 
limba elină, în vorbirea noastră are sensul de „ţară arsă". De aceea, celor care ard neîncetat în 
sufletele lor de focul nepieritor al iubirii dumnezeieşti şi se curăţesc prin neîncetate rugăciuni, 
privegheri şi posturi şi prin sfânta tăcere, le este predat, într-adevăr, balaurul începător al 
răului, adică el este călcat în picioare de ei şi, ca o pasăre plăpândă, devine uşor pentru ei 
obiect de batjocură. Iar pentru cei leneşi şi întinaţi, pentru cei nepăsători şi pentru cei ce fac pe 
plac trupului şi poftelor lui, asemenea mie, el nu le este hrană, ci, ca un leu răcnind, caută 
totdeauna să-i înghită. 

Cu privire la sfânta cugetare: Pus-ai întuneric şi s-a făcut noapte, când vor ieşi toate 
fiarele pădurii; Puii leilor mugesc ca să apuce şi să ceară de la Dumnezeu mâncarea lor (Ps. 
103, 21-22), ascultă cu atenţie şi înţelege drept, lepădând acea tâlcuire copilărească pe care ai 
auzit-o de la unii neînvăţaţi. Să-ţi fie ştiut, cinstite părinte, că tot acest psalm sfânt este o 
cântare adusă Făcătorului şi Ocârmuitorului tuturor, căci în el, pentru preamărirea Făcătorului, 
se povesteşte despre ocârmuirea tuturor făpturilor văzute create de El. 

Acest psalm nu îl învaţă pe ascultător numai despre ocârmuirea lor [a făpturilor], ci îl 
învaţă şi despre trebuinţa pentru care a fost creată fiecare dintre făpturi, aşa cum spune: 
Munţii cei înalţi adăpost cerbilor, stâncile scăpare iepurilor (v. 19). Prin faptul că a spus: 
adăpost cerbilor şi scăpare iepurilor, a arătat că cerbii, fiind urmăriţi şi hăituiţi de vânători, 
scapă de ei pe înălţimile munţilor, care sunt greu de urcat pentru vânători. De asemenea şi 
iepurii, după care aleargă oamenii şi diferite fiare, primesc din partea proniei Tale darnice 
adăpost în scorburile stâncilor şi în lunci şi, intrând în ele, se izbăvesc. La fel este şi 

cugetarea: Pus-ai întuneric şi s-a făcut noapte, când vor ieşi toate fiarele pădurii. 

Prin aceasta el ne-a învăţat despre trebuinţa pentru care a fost creată noaptea: pentru ca 
în timpul ei toate fiarele pădurii să iasă, cerându-şi hrana de la Cel ce le-a creat, iar apoi să se 
odihnească în culcuşurile lor. Căci Făcătorul a rânduit acestea astfel pentru ca oamenii să 
poată ieşi ziua la lucrul lor fără frică, în siguranţă şi în libertate, fără să se teamă de întâlnirea 
cu fiarele. Şi acest lucru 1-a arătat, zicând: Răsărit-a soarele şi s-au adunat fiarele pădurii şi în 
culcuşurile lor se vor culca (v. 23); atunci ieşi-va omul la lucrul său şi la lucrarea sa până 
seara (v. 24). 

Iar faptul că prin fiarele pădurii şi puii leilor se înţeleg Proorocii şi Drepţii, pe care 
Hristos, pogorându-Se în iad, i-a slobozit şi i-a scos de acolo, este o tâlcuire nu numai 
mincinoasă şi copilărească, ci şi foarte absurdă. Nicăieri în Sfânta Scriptură nu îi vei găsi pe 
Proorocii inspiraţi de Dumnezeu şi pe Drepţi comparaţi cu fiarele pădurii şi cu puii leilor care 
mugesc, ci sunt numiţi îngeri. Şi despre temelia sfântului Sion se spune: Iată, Eu trimit pe 
îngerul Meu şi va găti calea înaintea feţei Mele (Maleahi 3, 1), numindu-1 înger pe 
Botezătorul Său, Ioan. Şi iarăşi: Iată, Eu voi pune temelie Sionului piatră aleasă, cinstită, 
numindu-i temelie pe Proorocii inspiraţi de Dumnezeu, trimişi înaintea Mântuitorului Hristos, 
iar piatră aleasă, cinstită, pe însuşi Mântuitorul Hristos, Care a venit nu pentru a strica, ci 
pentru a împlini Legea şi proorociile. 

De asemenea, să nu spui că leul are trei denumiri: aceasta este o tâlcuire copilărească 
şi absurdă. Această fiară numită „leu", în greceşte: „leon", este numită întotdeauna aşa, fie că 
este pui, fie că este bătrână şi denumirea ei nu se schimbă niciodată, nu aşa cum cugetă şi 
învaţă unii inculţi; iar expresia „puii leilor mugesc" este o expresie grecească şi ea se referă 
nu numai la leii tineri, ci toate fiarele tinere, oricare ar fi ele, sunt numite în greceşte pui - fie 
că sunt urşi, fie că sunt lupi, fie că sunt râşi; toate fiarele, cât sunt tinere, sunt numite în 
greceşte şi în Sfânta Scriptură „pui". Şi tocmai despre ei se spune că ies noaptea ca să apuce 
şi să ceară de la Dumnezeu mâncarea lor. Iar ei ies de nevoie, pentru că cei ce i-au născut nu 
îi hrănesc, de aceea şi umblă noaptea, mugind şi urlând către Făcătorul lor, iar El, fiind darnic, 
îi ascultă şi îi hrăneşte din belşug aşa cum ştie numai El. A Lui este slava în veci. Amin. 



IV 

Tâlcuire la cuvintele: 

Du-te, poporul meu, intră în cămările tale 

şi închide uşa după tine; ascunde-te puţine clipe, 

până când mânia va fi trecut! (Isaia 26, 20) 

Dumnezeiasca cugetare a Proorocului Isaia: Du-te, poporul meu, intră în cămările tale 
şi închide uşa după tine; ascunde-te puţine clipe, pană când mânia va fi trecut!, atât cât pot eu 
înţelege, are următorul sens. De vreme ce puţin mai sus Proorocul s-a rugat, zicând: Doamne, 
revarsă pacea peste noi, căci toate lucrurile noastre, pentru noi le-ai făcut! Doamne, 
Dumnezeul nostru, am avut peste noi şi alţi stăpâni afară de Tine, dar noi ne vom aduce 
aminte numai de numele Tău!, adică, după acele necazuri şi pedepse pe care noi, pentru 
păcatele noastre, le-am îndurat din partea Ta, a nemitarnicului şi înfricoşătorului Judecător şi 
ne este frică, pentru că şi cetatea Ta cea sfântă - Ierusalimul - ai nimicit-o deja şi renumitul 
templu, Sionul cel dumnezeiesc, l-ai dărâmat şi pe împăraţii noştri şi pe preoţi şi pe poporul 
tău i-ai lăsat în robie în ţinut îndepărtat şi necurat, acum Te rugăm, milostive Doamne: 
milostiveşte-Te asupra noastră, priveşte-ne cu ochi milostiv şi dăruieşte-ne linişte, întorcându- 
ne din robia îndelungată a babilonienilor şi sălăşluieşte-ne în pământul Tău, pe care l-ai 
făgăduit părinţilor noştri: lui Avraam, Isaac şi Iacov, iubiţilor Tăi. 

Cu astfel de rugăciuni şi altele asemenea lor fiind înduplecat, multmilostivul 
Dumnezeu le răspunde şi le porunceşte cu milă, zicând: du-te, poporul meu, adică rânduieşte- 

ţi viaţa ta în aşa fel încât să umbli în păzirea şi împlinirea tuturor poruncilor Mele. Prin 
cuvântul „du-te" El numeşte aici nu mişcarea şi nici strămutarea cu picioarele din loc în loc, ci 
înălţarea şi izbânda din virtute în virtute mai mare. Şi acest lucru ne învaţă însuşi Domnul 
când le spune iudeilor: umblaţi cât aveţi Lumina (Ioan 12, 35), poruncindu-le nu strămutarea 
din loc în loc, ci izbânda în virtuţi, în sfintele Lui porunci, aşa cum şi Psalmistul spune despre 
Sfinţii Mucenici: Mergând mergeau şi plângeau, aruncând seminţele lor (Ps. 125, 6), ceea ce 
înseamnă că, păzind credinţa şi iubirea lui Hristos, ei au îndurat cu bucurie toate chinurile şi 
necazurile. Dar, pentru că în această umblare noi avem nevoie de mare atenţie şi pază de sine, 
adaugă, zicând: intra în camarile tale şi închide uşa după tine; ascunde-te puţine clipe, până 
când mânia va fi trecut!, adică, cu tot cugetul tău şi cu toate gândurile păzeşte-ţi mintea ta 
întreagă în lucrarea tainică a inimii tale şi nu o lăsa să rătăcească pe drumuri încoace şi încolo, 
ci închide pentru ea uşile tale, adică păzeşte-ţi cu sârguinţă cele cinci simţuri, prin care intră 
moartea cea tainică şi îl omoară pe omul lăuntric. Ascunde-te puţine clipe, până când mânia 
va fi trecut!, adică găseşte-ţi liniştea faţă de grijile deşarte, nefolositoare şi de prisos ale 
acestei lumi deşarte, de care eşti legat şi neîncetat te agiţi, iar pe Mine, Care îţi poruncesc: 
înţelege că Eu sunt Dumnezeu, nu Mă asculţi deloc şi toate gândurile tale, toată râvna şi 
dorinţa sunt îndreptate spre câştigurile pământeşti şi vremelnice şi spre bogăţia cea 
pierzătoare. 

Iar dacă îţi doreşti sincer să te desfeţi cu bunătăţile Mele, pe care Eu le-am pregătit 
celor ce Mă iubesc, să umbli totdeauna în poruncile Mele cu cuget drept şi desăvârşit şi cu 
dorinţă sinceră, îndepărtându-te de toate grijile şi frământările deşarte, lumeşti. Ascunde-te 
puţine clipe (v. 20), adică, în această viaţă scurtă, îndepărtează-te de legăturile deşarte, până 
când mânia va fi trecut, mânie care urmează să vină peste toţi păcătoşii în Ziua Judecăţii, 
când i se va răsplăti fiecăruia după faptele lui. însă despre acestea s-a spus destul. 

Să cercetăm, aşadar, ceea ce a mai spus acelaşi Prooroc în aceeaşi cântare: Morţii nu 
vor mai trăi şi umbrele nu vor învia (v. 14). Spunând mai sus: Vor vedea râvna Ta pentru 
poporul Tău şi se vor ruşina. Şi focul hărăzit vrăjmaşilor Tăi îi va mânca! (v. 1 1), Proorocul 
prezice, astfel, în chip limpede, despre râvna nebunească a saducheilor şi a fariseilor care i-au 
închis în temniţe pe Apostolii ce propovăduiau învierea morţilor în numele lui Iisus; de 
asemenea, prooroceşte şi despre pieirea definitivă a întregului neam care L-a răstignit pe 
Domnul, zicând despre el: fiindcă Tu le-ai pedepsit şi le-ai nimicit şi ai şters până şi numele 
lor (v. 14). Şi acest lucru s-a împlinit atunci când Domnul i-a predat în mâinile armatei 
romane în timpul împăraţilor romani Vespasian şi Titus şi i-a împrăştiat pe tot pământul. 

Insă din ce cauză a îngăduit dreapta judecată a lui Dumnezeu asupra lor acest 
dezastru? Acest dezastru a fost îngăduit asupra lor pentru că potrivnicii - cărturarii şi fariseii - 
împreună cu arhiereii lor nelegiuiţi, au spus: morţii nu vor mai trăi şi umbrele nu vor învia, 
adică necredincioşii nu vor învia înaintea popoarelor care nu au fost părtaşe la viaţa veşnică. 
„Şi umbrele" sunt Sfinţii Apostoli, care au fost trimişi în toată lumea să învieze sufletele 
omorâte de închinarea la idoli cea purtătoare de moarte. 

Acest lucru îl lămureşte limpede Apostolul Pavel în prima Epistolă către Tesaloniceni, 
zicând: pentru că aţi suferit şi voi aceleaşi de la cei de un neam cu voi, după cum şi ele de la 
iudei, care şi pe Domnul Iisus L-au omorât ca şi pe proorocii lor; şi pe noi ne-au prigonit şi 
sunt neplăcuţi lui Dumnezeu şi tuturor oamenilor sunt potrivnici, fiindcă ne opresc să vorbim 
neamurilor, ca să se mântuiască, spre a se împlini pururea măsura păcatelor lor. Dar la 
urmă, i-a ajuns mânia lui Dumnezeu (I Tes. 2, 14-16). Insă şi în Faptele Apostolilor ei se arată 
spunând acelaşi lucru Apostolilor: Au nu v-am poruncit vouă cu poruncă să nu mai învăţaţi în 
numele acesta? Şi iată aţi umplut Ierusalimul cu învăţătura voastră şi voiţi să aduceţi asupra 
noastră sângele Acestui Om! (Fapte 5, 28) 

De asemenea, Proorocul, aprinzându-se de râvnă dumnezeiască asupra celor ce 
cugetau necuviincios despre Hristos, se roagă Domnului împotriva lor şi spune: înmulţeşte 
poporul, Doamne, înmulţeşte poporul şi arată-Te mare (v. 15), adică celor ce caută slavă de la 
oameni pe pământ, iar nu de la Dumnezeu în veacul viitor. Apoi spune mai jos, bucurându-se: 

Morţii Tăi vor trăi şi trupurile lor vor învia! (v. 19), adică neamurile îngropate în toate 
păcatele cele urâte de Dumnezeu vor învia prin cunoaşterea lui Dumnezeu şi se vor bucura 
locuitorii pământului, fiind stropiţi cu rouă care iese din Tine, Dumnezeule, şi care este 
Sfântul Botez şi împărtăşirea darurilor Sfântului Duh şi desfătarea cu Sfintele Scripturi. Iar 
pământul necredincioşilor şi cugetul necredincios, pe care l-au născocit împotriva Ta, 
Doamne, vor cădea, adică nu vor rămâne, ci ca fumul vor pieri şi ca cenuşa, care este măturată 
de vânt de pe faţa pământului. Căci a căzut peste ele Piatra cea din capul unghiului, despre 
Care se spune că cine va cădea pe piatra aceasta se va sfărâma, iar pe cine va cădea îl va 
strivi (Matei 21, 44). Insă noi să ne ţinem cu putere de Ea ca să fim întemeiaţi pe Ea şi 
neclintiţi în veci. Amin. 



V 

Tâlcuirea cuvintelor din Evanghelia după Ioan: 

lumea aceasta n-ar cuprinde cărţile 

ce s-ar fi scris (Ioan 21, 25) 

Mulţi oameni nu pricep şi sunt şi din aceia care socotesc de necrezut cele spuse de 
dumnezeiescul Evanghelist Ioan despre marea mulţime a minunilor lui Dumnezeu-Cuvântul, 
Care S-a întrupat, astfel încât toată lumea nu ar putea să cuprindă cărţile scrise dacă ar fi 
scrise toate minunile Mântuitorului până la una. Să vă fie ştiut că în rândul celorlalte obiceiuri 
ale Dumnezeieştii Scripturi există şi acel obicei de a exprima în cuvinte folosite la gradul 
superlativ nu numai mulţimea mare a binefacerilor dumnezeieşti şi a oamenilor 
binecredincioşi, ci chiar şi puţinătatea şi raritatea lor. 

Şi acest lucru reiese clar din acele făgăduinţe pe care însuşi Făcătorul le-a făcut 
Fericitului Avraam, zicând: şi voi înmulţi foarte neamul tău, ca să fie ca stelele cerului şi ca 
nisipul de pe ţărmul mării (Fac. 22, 17). Aceasta nu înseamnă că ei, într-adevăr, vor fi 
nenumăraţi, căci un asemenea lucru este de necrezut, ci înseamnă că vor fi foarte mulţi şi mai 
presus de orice socoteală omenească. La fel se spune şi în psalmul 138: Iar eu am cinstit 
foarte pe prietenii Tăi, Dumnezeule, şi foarte s-a întărit stăpânirea lor. Şi-i voi număra pe ei 
şi mai mult decât nisipul se vor înmulţi (Ps. 138, 17-18), nu aşa încât vor fi mai mulţi decât 
nisipul, care se află pe tot pământul, ci vor fi foarte mulţi şi prietenii lui Dumnezeu vor fi în 
număr foarte mare, adică aceia care de la începutul veacului şi până la sfârşitul lui l-au 
bineplăcut lui Dumnezeu. Prin aceeaşi exprimare la gradul superlativ dumnezeiescul cuvânt 
arată şi puţinătatea lor, însă nu sărăcirea completă când spune: Toţi s-au abătut, împreună 
netrebnici s-au făcut; nu este cel ce face bine, nu este până la unul (Ps. 52, 4). Acest lucru 
este exprimat la gradul superlativ şi reiese din faptul că şi în timpul acestui împărat 
binecredincios, David, în neamul iudeu au existat mulţi oameni care l-au plăcut lui Dumnezeu 
prin buna credinţă; ca dovadă slujeşte mulţimea Proorocilor care a existat în timpul 
dumnezeiescului Samuel şi, de asemenea, şi după David, dintre care sunt Ilie şi Elisei şi 
mulţimea mare a proorocilor din timpul lor, de asemenea Isaia, Ieremia şi aceia, despre care 
însuşi Dumnezeu i-a spus lui Ilie: mai sunt şapte mii de bărbaţi, care nu şi-au plecat 
genunchii lui Baal; de asemenea Amos şi Avdie, Maleahi şi Avacum şi în robia babiloniană 
Daniel şi cei trei tineri, şi Iezechiel şi mulţi alţii; în general vorbind, în nici o generaţie nu îi 
vei găsi împuţinaţi definitiv pe cei binecredincioşi şi nici chiar în vremea sosirii celui mai rău 
luptător împotriva lui Dumnezeu - a lui Antihrist - nu se vor împuţina de tot, ci şi atunci se 
vor găsi mulţi din aceia care se vor ridica muceniceşte împotriva luptătorului de Dumnezeu şi 
se vor înarma cu armele puternice ale credinţei şi dragostei pentru Mântuitorul Hristos. 
Aceştia îl vor ruşina pe cel necredincios cu puterea lui Hristos şi vor fi încununaţi cu cununile 
muceniceşti, luminoase, cu care au fost încununaţi Mucenicii din vechime. Căci ei vor lupta 
împotriva acelui prigonitor, care se va deosebi de toţi călăii dinainte prin firea lui crudă şi 
fioroasă şi vor îndura cele mai cumplite chinuri. 

Aşadar, prin exprimarea la gradul superlativ, Scriptura arată puţinătatea, iar nu 
sărăcirea completă a celor ce trăiesc virtuos când spune: nu este cel ce face bine, nu este până 
la unul, ceea ce înseamnă că sunt foarte puţini, în acelaşi mod şi dumnezeiescul Evanghelist 
Ioan, dorind să arate nu în sens literal mulţimea nenumărată, ci mulţimea mare a minunilor 
Mântuitorului Hristos, a exprimat acest lucru prin astfel de cuvinte minunate. 

Să nu ne mirăm de aceasta şi să nu socotim că dumnezeiescul Evanghelist a spus vreo 
minciună sau ceva nefiresc, căci a minţi sau a spune ceva nefiresc este complet străin şi 
potrivnic bunei credinţe. înţelegând, aşadar, puterea acestei cugetări dumnezeieşti, să 
pătrundem cu evlavie ceea ce este greu de înţeles în Sfânta Scriptură şi în anumite cazuri să 
descoperim noi înşine adâncul raţiunii sfintelor cuvântări atât cât ne este îngăduit şi cu 
putinţă, iar cele ce sunt mai presus de puterea noastră, să nu ne ruşinăm să le învăţăm de la cei 
mai înţelepţi ca noi, ascultând cele spuse în Dumnezeiasca Scriptură: întreabă pe tatăl tău şi- 
ţi va da de ştire, întreabă pe bătrâni, şi-ţi vor spune (Deut. 32, 7). Căci nu este nici o ruşine în 
a întreba şi a învăţa de la ceilalţi, ci ruşinos este ca, atunci când nu ştii, să te socoteşti ştiutor. 



VI 

Tâlcuire, în parte, a unor cugetări greu de 

înţeles din cuvântările lui Grigorie Teologul 

Din partea traducătorului acestui capitol. Pentru a face înţelese tâlcuirile făcute de 
Cuviosul Maxim în capitolul de faţă, trebuie mai întâi să spunem că Sfântul Grigorie 
Teologul, în cuvântarea sa „La sfintele sărbători ale Arătării Domnului" (Opere, ediţia 
Academiei Duhovniceşti a Moscovei, 1844, partea a IlI-a, cuvântarea 39, pp. 255-256), 
vorbind despre superioritatea creştinismului faţă de păgânism, se exprimă astfel: „Aici (adică 
în creştinism) nu există orgiile tracilor, de la care, aşa cum se spune, îşi au început cuvintele: 
slujire dumnezeiască; ... nu există nici caprele cele cinstite ale lui Mendes; nici ieslea viţelului 
Apis, hrănit din belşug, în naivitate, de către locuitorii Memfisului. Aici nu există nici 
lucrurile, cu care îl supără pe Nil 1 în sărbătorile lor, aşa cum ei înşişi strigă, pe Nil cel purtător 
de roade şi de bună calitate, care măsoară bunăstarea locuitorilor". 

In altă cuvântare „La mormântul lui Vasile, Arhiepiscopul Cezar eii Capadociei" 
(partea a IV-a, cuvântarea 43, pp. 118-119), vorbind despre casa primitoare de străini 
construită de Sfântul Vasile în apropierea Cezareii, Sfântul Grigorie întreabă: „Ce sunt pentru 
mine în comparaţie cu acest aşezământ cetăţile cu şapte porţi şi Divele Egiptului şi zidurile 
Babilonului şi cavoul lui Mausol şi piramidele şi mărimea nemăsurată a uriaşului de 
aramă? 2 ". 

Tâlcuirea acestor cugetări şi a numelor proprii o prezintă Cuviosul Maxim în 
cuvântarea de faţă. 

Cuvintele autentice ale Sfântului Grigorie: „Aceste taine nu sunt ale tracilor". 

Tâlcuire: Despre ce taine este vorba aici? Despre taina întrupării lui Dumnezeu 
Cuvântul, adică Naşterea Lui şi Botezul şi celelalte. 

Mai departe Sfântul Grigorie aduce următoarea cugetare: „iar credinţa lor este de 
fapt „necredinţă". 

Tâlcuire: Există o veche expresie elinească, ce se traduce „închinare la idoli", iar nu 
credinţă adevărată; căci ce credinţă pot avea necredincioşii închinători la idoli? 

De asemenea, ce înseamnă cugetarea: „nici caprele cele cinstite ale lui Mendes?" 

Tâlcuire: Mendet este un slăvit oraş egiptean, ai cărui locuitori au fost ademeniţi de 
diavoli, căci au ales cea mai frumoasă capră 3 , au păzit-o cu cinste într-o clădire separată, au 



1 Este vorba de râul Nil din Egipt. 

2 Probabil: colosul din Rodos. 



3 Egiptenii l-au înfăţişat pe zeul lor Mendes sub forma unei capre (n. tr.). 

hrănit-o din belşug şi i-au slujit şi i s-au închinat ca lui Dumnezeu. Luând în derâdere această 
mare nebunie a lor, Sfântul Grigorie spune că înşişi locuitorii Mendetului nu merită cinste mai 
mare decât o capră. 

Cugetare: Sfântul Grigorie mai spune: „Nici ieslea tânărului viţel Apis, hrănit din 
belşug, în naivitate, de locuitorii Memfisului". 

Tălcuire: Povestea este următoarea: Memfis este un slăvit oraş egiptean, iar locuitorii 
acestui oraş, fiind definitiv înşelaţi de diavoli, au îngrădit un viţel tânăr într-o iesle minunată, 
l-au hrănit din belşug şi s-au rugat lui, închinându-i-se, ca lui Dumnezeu; şi l-au numit în 
limba lor: „Apis". 

De asemenea, Sfântul Grigorie Teologul spune: „nici lucrurile, cu care îl supără pe 
Nil în sărbătorile lor, aşa cum ei înşişi strigă, pe Nil cel purtător de roade şi de bună calitate, 
care măsoară bunăstarea locuitorilor cu zeci de măsuri". 

înţelesul acestei cugetări este următorul: egiptenii, pe lângă numărul foarte mare al 
nesăbuinţelor lor, cinsteau ca pe un zeu şi râul Nil, care prin revărsarea lui făcea tot Egiptul 
roditor şi îl numeau dătător de roade şi recolte şi măsurător „cu zeci de măsuri" al viitoarelor 
recolte bune sau recolte proaste. Căci egiptenii, cunoscând pe baza experienţei îndelungate la 
ce nivel de creştere a apei Nilului se face recolta, au construit pe malurile lui trepte de piatră, 
(...) şi atunci când apa se ridica până la treapta de sus, ei ghiceau că în acel an va fi belşug de 
roade pământeşti. 

Despre navigarea peste Gadir. înţelepţii elini au presupus că mai departe de Gadir 4 nu 
se poate naviga, deoarece acolo este capătul sud-vestic al pământului. Acolo marea este foarte 
îngustă şi cursul ei este mai iute decât al unui râu, iar din ambele părţi au năpădit-o cei mai 
înalţi munţi de ţărm, numiţi „Stâlpii lui Hercule", pentru că cel mai puternic şi mai slăvit erou 
grec, Hercule a ajuns până în acest loc, curăţind pretutindeni pământul de toate fiarele 
sălbatice, de tâlhari şi de ticăloşi. Vechile popoare nu au ştiut să navigheze mai departe de 
Gadir şi, în primul rând, nu au îndrăznit să facă acest lucru; însă portughezii şi spaniolii de 
astăzi, luându-şi toate măsurile de prevedere, nu demult, acum 40 sau 50 de ani (după şapte 
mii de ani de la facerea lumii), au început să navigheze în corăbii mari şi au descoperit o 
mulţime de insule, dintre care unele erau locuite de oameni, iar altele nelocuite. 

Ţinutul Cuba este atât de mare ca dimensiuni încât nici chiar locuitorii lui nu ştiu unde 
se sfârşeşte. Ei au mai descoperit, ocolind toată partea de sud 5 şi îndreptându-se spre nord-est 
pe drumul către India, şapte insule numite „Mollux". Pe aceste insule cresc scorţişoara, 
cuişoarele şi alte plante aromate şi înmiresmate, pe care până atunci nu le-a cunoscut nici un 
om, iar acum sunt cunoscute de toţi mulţumită regelui spaniol şi al celui portughez. Aceşti 
domnitori pe oamenii de acolo, care până atunci nu II cunoscuseră pe adevăratul Dumnezeu şi 
care se închinau numai făpturilor, iar nu Făcătorului, i-au adus astăzi la credinţa lor, adică la 
credinţa latină, trimiţând la ei episcopi, învăţători şi preoţi şi, de asemenea, diferiţi 
meşteşugari şi tot felul de seminţe de aici; şi acum acolo s-a deschis o nouă lume şi o nouă 
comunitate de oameni. 

Divele „eptapili" 6 , adică cetăţile cu „şapte porţi" erau în ţinutul grecesc oraşe 
importante, vechi şi minunate, iar celelalte Dive „ekatompili" 7 , adică cetăţile cu „o sută de 
porţi" au existat în Egipt; despre un astfel de oraş grecii povestesc că era atât de populat încât 
pe fiecare poartă a oraşului în vreme de război ieşeau câte 500 bărbaţi înarmaţi, gata de luptă. 

Zidurile Babilonului erau foarte înalte şi măreţe; acesta era vechiul Babilon; în el a 
domnit Nabucodonosor, care s-a mândrit peste măsură cu oraşul său astfel încât pentru 
aceasta dreapta judecată a lui Dumnezeu 1-a transformat într-o fiară. 

Cavoul de marmură al lui Mausol intră, de asemenea, în rândul celor şapte minuni ale 
lumii datorită podoabelor lui preţioase. Mausol a fost un împărat slăvit şi bogat, care, încă 



4 Gadir - astăzi Cadiz, oraş în Spania 

5 Evident, Africa 



6 E7txa7rrAoi 

7 EKaxoimrAoi 

înainte de moartea sa, s-a străduit din toate puterile să-şi construiască un asemenea cavou 
minunat, cum nu mai existase nicăieri înainte şi nici mai târziu nimeni n-ar fi putut să 
construiască. 

Despre uriaşul de aramă există următoarea poveste: Pe Marea Albă este o insulă 
numită Rodos; ea a fost populată de elini, adică de greci; această insulă încă în antichitate, 
până la apariţia puterii romane, a avut în stăpânire, aşa cum are şi astăzi, multe insuliţe atât 
apropiate cât şi îndepărtate şi a biruit mulţi duşmani de-ai săi. După aceste biruinţe 
numeroase, locuitorii insulei au aşezat în cinstea zeului-Soare o statuie omenească de aramă, 
de dimensiuni uriaşe. Această statuie era clădită pe nişte ziduri înalte, pe care ei le-au ridicat 
cu măiestrie deasupra mării, ce se afla înaintea porţilor oraşului lor. Un picior al uriaşului 
stătea pe un ţărm, iar celălalt picior pe celălalt ţărm. Distanţa dintre ele era atât de mare încât 
pe sub el puteau trece în libertate corăbiile cu pânzele desfăcute. 

Piramide în Egipt există şi astăzi, în număr de trei. Prima şi cea mai mare dintre ele a 
fost construită de vechiul împărat egiptean Sezostris, pentru admiraţie veşnică din partea 
urmaşilor, iar celelalte două, mai mici, au fost construite de alţi împăraţi, ale căror nume le- 
am uitat. Piramidele sunt construite cu patru colţuri; temelia lor este lată, iar înspre vârf sunt 
înguste; dimensiunile temeliei piramidei celei mari sunt egale cu 400 stânjeni, câte 100 
stânjeni pentru flecare latură, iar numărul treptelor este foarte mare şi nu pot să-1 spun, l-am 
uitat; nu oricine se poate hotărî să urce în vârful piramidei, numai cine este foarte puternic şi 
sănătos; iar când cineva vrea să coboare de pe piramidă, se întoarce cu faţa spre trepte şi, 
sprijinindu-se cu mâinile de ele, cu spatele în sus, se târăşte puţin câte puţin şi cu frică în jos, 
căci înălţimea nemăsurată a piramidei şi treptele dese lucrează în chip dăunător asupra ochilor 
şi minţii. 

împăratul grec Agamemnon a dus timp de mulţi ani război împotriva Troiei, iar 
împărăteasa Clitemnestra, soţia lui, pierzând nădejdea întoarcerii lui, a intrat în legătură cu 
administratorul casei lui Agamemnon, pe nume Eghist. După 10 ani, când Troia a fost 
distrusă, Agamemnon s-a întors în împărăţia lui şi într-una din zile s-a îndreptat spre baie să 
se spele; împărăteasa Clitemnestra, după ce se înţelesese mai înainte cu ticălosul ei Eghist să-1 
omoare pe Agamemnon, a dus acolo pentru soţul ei o cămaşă fără guler. Iar când împăratul 
Agamemnon a vrut să se îmbrace cu cămaşa, nu a putut să facă acest lucru şi Eghist 1-a 
omorât cu o secure şi i-a ocupat tronul. După Agamemnon a rămas fiul său, Oreste, care era 
încă foarte mic; iar sora lui, Electra, fiind domnişoară, 1-a dus la un alt împărat pentru ca 
Eghist să nu-1 omoare şi pe el. Oreste, după ce a ajuns în vârstă, şi-a amintit sfârşitul jalnic al 
tatălui său, Agamemnon, şi a vrut să răzbune moartea lui. El 1-a luat cu sine pe cel mai 
apropiat prieten al său, Pilad, fiul unui dregător, a ajuns în oraşul său natal, Micena, s-a văzut 
în taină cu sora lui, Electra şi, discutând cu ea despre modul în care să răzbune moartea tatălui 
lor, într-o noapte, cu ajutorul Electrei, a intrat pe furiş în curtea lui Eghist şi 1-a omorât atât pe 
el cât şi pe mama lor în timp ce aceştia dormeau. După acest omor, fiind cuprins de duhul cel 
viclean şi pierzându-şi minţile, el a cutreierat câţiva ani prin diferite ţinuturi, iar apoi, 
vindecându-se, a ajuns la odrizi, un popor, care locuia în Tracia, unde a şi construit un oraş, 
pe care 1-a numit Orestiad. Astăzi, acest oraş acesta se numeşte Adrianopol, deoarece 
împăratul roman Adrian 1-a restaurat şi i-a dat numele său; distanţa dintre acest oraş şi 
Constantinopol este de 4 zile de drum. 

In rândul povestirilor romane există şi următoarea poveste: în timpul îndelungatului şi 
înverşunatului război dintre Roma şi Cartagina, un anumit tânăr, fiul unui mare dregător 
roman, în ascuns de părinţii săi şi de toată Roma, a ajuns în Cartagina şi, înfăţişându-se 
înaintea conducătorului Cartaginei, 1-a minţit spunându-i că el a fost alungat de romani pentru 
că a încercat să-i determine să facă pace cu cartaginezii. Conducătorul Cartaginei 1-a primit cu 
cinste şi 1-a crezut; văzând însă că tânărul este minunat la înfăţişare şi matur, 1-a numit 
conducător principal în războiul împotriva romanilor. După puţin timp, tânărul, trimiţând în 
taină la Roma la tatăl său un slujitor credincios lui, i-a transmis prin acesta despre acea slavă 
şi cinste de care 1-a învrednicit conducătorul Cartaginei şi, de asemenea, 1-a întrebat ce trebuie 

18 



Tâlcuiri şi sfaturi 

să facă. Iar când slujitorul a ajuns la Roma, i-a dat tatălui său scrisoarea şi a rămas câteva zile 
la el. Dregătorul acesta 1-a dus în livada sa şi, mergând prin livadă împreună cu slujitorul 
fiului său, a bătut cu băţul toţi macii mari până când nu a mai rămas nici unul dintre ei cu 
gămălie, iar după aceea 1-a trimis pe slujitor înapoi la fiul său fără nici un răspuns. 

Când slujitorul s-a întors, tânărul 1-a întrebat dacă nu cumva are vreo scrisoare sau, 
măcar verbal, vreun răspuns de la tatăl său şi atunci când slujitorul i-a răspuns: „Nu, nu am 
nimic", el 1-a întrebat: „Dar ce a făcut tatăl meu?" Slujitorul i-a povestit cum dregătorul a 
intrat împreună cu el în livadă şi cum a bătut cu băţul toţi macii înalţi aşa încât nici unul dintre 
ei nu a rămas cu gămălie. Iar fiul a înţeles din aceasta că tatăl lui, dorind să ascundă taina de 
slujitorul fiului său, nu a vrut nici în scris, nici verbal să-i poruncească fiului ceea ce trebuie 
să facă în Cartagina, ci, aşa cum el, mergând cu slujitorul prin livadă, a bătut cu băţul toţi 
macii înalţi şi nici unul nu a rămas cu gămălie, exact aşa i-a poruncit şi fiului său să taie 
capetele tuturor voievozilor cartaginezi. 



VII 
Tâlcuirea unor locuri din Sfânta Scriptură 

întrebare: Ziua aceasta ajăcut-o Domnul. 

Răspuns: Este vorba despre Pastele Domnului. Dacă Domnul nostru Iisus Hristos a 
înviat în a treia zi, aşa cum El însuşi spune: Fiul Omului trebuie să pătimească multe şi să fie 
defăimat de către bătrâni şi de către arhierei şi de către cărturari şi să fie omorât, iar a treia 
zi să învieze (Luca 9, 22), atunci de ce învierea Domnului este numită a opta zi? 
Tâlcuire: ea este numită a treia, pentru că se numără de la ziua mântuitoarelor patimi şi a 
răstignirii, iar a opta este socotită în funcţie de crearea lumii căci începutul lumii văzute a avut 
loc în această zi, şi Lumina cea adevărată - Hristos - în aceeaşi zi a înviat. 

întrebare: De ce îi pune Pavel mai întâi pe Apostoli, apoi pe Prooroci (I Cor. 12, 28)? 

Răspuns: Apostolii sunt şi primii şi ultimii: primii sunt datorită mărimii şi mulţimii 
nevoinţelor pe care le-au îndurat în timpul propovăduirii Evangheliei lui Hristos şi datorită 
slavei pe care au dobândit-o de la Dumnezeu, iar ultimii, deoarece sunt aleşi de Dumnezeu la 
sfârşitul veacurilor ca şi atunci să fie asemenea învăţătorului lor, Care spune: „Eu sunt Alfa şi 
Omega", ceea ce înseamnă primul după Dumnezeire şi ultimul după omenitate, pentru că a 
binevoit ca în vremurile din urmă să ia trup omenesc şi să arate oamenilor milostivirea Lui 
nespusă. Alfa este prima literă a alfabetului grecesc, înfăţişată astfel: a, iar sfârşitul întregului 
alfabet grecesc este co mare (omega). Astfel Domnul a arătat despre Sine că El este începutul 
tuturor făpturilor văzute şi nevăzute şi, de asemenea, sfârşitul lor şi desăvârşirea lor. El le-a 
creat pe toate şi tot El le-a întors la prima frumuseţe, pe care au avut-o până la păcatul lui 
Adam. 

întrebare: Ce înseamnă urâciunea pustiirii (Matei 24, 15)? 

Răspuns: Prin urâciunea pustiirii Domnul a numit înfăţişarea împăratului roman 
Adrian. Acest împărat a distrus oraşul Ierusalim până la temelii, deoarece iudeii, după 
pustiirea lui de către împăraţii romani Vespasian şi Tit, s-au adunat din nou în timpul lui 
Adrian, s-au străduit să restaureze Ierusalimul şi au început să vieţuiască în el după vechiul lor 
obicei, autonom, răzvrătindu-se împotriva stăpânirii romane, fapt prin care, în nebunia lor, au 
şi atras asupra lor distrugerea definitivă. Căci împăratul Adrian, luptând împotriva lor, a 
distrus oraşul lor până la temelii şi i-a dat numele lui, Elia, căci aşa se numea el - Elia Adrian. 
Urâciunea pustiirii este numit, de asemenea, Antioh cel Mare, fiul lui Seleuc Filopator. El a 
fost un om foarte viclean şi lacom, care a cucerit Ierusalimul şi a omorât în el 180 000 de 
oameni şi, de asemenea, a îndrăznit să intre cu mare mândrie în Sfânta Sfintelor, a pus pe altar 
un idol şi a întinat templul Domnului prin jertfe necurate, numindu-1 locaşul sfânt al lui Zeus 
din Olimp. Pe cei care nu mâncau carne de porc, îi dădea morţii; de el au fost omorâţi Sfinţii 
Macabei. 

întrebare: Ce înseamnă ziua de odihnă? 

Răspuns: Ziua de odihnă este ziua de sâmbătă în care Dumnezeu S-a odihnit de toate 
lucrurile Sale şi a încetat (să creeze noi făpturi). In această zi iudeii au intrat în pământul 
făgăduinţei. Iar odihna adevărată este împărăţia cerurilor, pe care o moştenesc toţi cei ce 
trăiesc cu evlavie în această viaţă vremelnică şi Ii fac lui Dumnezeu pe plac prin toate faptele 
cele drepte. Să ne străduim şi noi, iubitule cititor, cu toată puterea, pentru Dumnezeu, să 
ajungem în această împărăţie şi odihnă dumnezeiască, pentru că toate cele cinstite aici sunt 
false, deşarte şi nestatornice, iar pentru cei ce se agaţă de acestea, sunt pricina chinurilor 
veşnice. 

întrebare: Ce înseamnă cele zise de Apostolul Pavel: Omul firesc nu primeşte cele ale 
Duhului lui Dumnezeu? 

Răspuns: Omul, care este alcătuit din suflet şi trup, dacă săvârşeşte fapte plăcute lui 
Dumnezeu, se numeşte duhovnicesc, nu firesc, primind denumirea de la cealaltă cinste înaltă, 
adică de la lucrarea Sfântului Duh în el, căci sufletul nu are puteri proprii pentru săvârşirea 
faptelor bune dacă nu primeşte ajutorul Sfântului Duh. Trupesc se numeşte omul care face pe 
plac ticăloaselor pofte şi patimi trupeşti. Om firesc, Apostolul îl numeşte pe acela care îşi 
orânduieşte viaţa după deşartele raţiuni omeneşti, fără să primească lucrarea Sfântului Duh. 
Altfel spus: atunci când dobândim virtuţi, ne numim duhovniceşti, iar când, aplecându-ne spre 
păcat, săvârşim vreo faptă potrivnică şi urâtă de Dumnezeu din pricina firii noastre căzute, 
Scriptura ne numeşte pământ, aşa cum spune Proorocul Isaia: va lovi Domnul pământul cu 
cuvântul gurii Sale. Nu despre pământ este vorba aici, ci despre păcate, aşa cum se spune şi în 
alt loc: In vremea aceea era în tot pământul o singură limbă (Fac. 11, 1), unde, de asemenea, 
se vorbeşte despre păcătoşi. Şi Avraam, umilindu-se înaintea lui Dumnezeu, spune: eu, care 
sunt pulbere şi cenuşă (Fac. 18, 27). 

întrebare: Ce înseamnă: Strigarea Sodomei şi a Gomorei e mare (Fac. 18, 20)? 

Răspuns: Cel mai murdar şi ticălos este acest păcat împotriva firii, pe care l-au 
săvârşit sodomiţii şi al cărui glas s-a ridicat şi a strigat în urechile Domnului Savaot despre 
mulţimea necurăţiei. Insă El a fost îndelung-răbdător cu ei, dar mai târziu, din pricina 
necăinţei şi a neîndreptării firii lor ticăloase, a trimis asupra lor pedeapsa pe deplin meritată, 
zicând: „Strigarea Sodomei şi a Gomorei e mare". 



VIII 

Trebuie să păzim cu tărie 

mărturisirea de credinţă ortodoxă 

Prietenului său iubit, călugărul Maxim îi urează să se bucure în Domnul! 

Cu privire la ce m-ai întrebat, îţi voi răspunde şi prin tine îi voi răspunde fiecărui 
ortodox. Sfântul simbol, adică mărturisirea de credinţă creştină ortodoxă, a fost alcătuit de 
primul Sinod Ecumenic al Sfinţilor Părinţi, care au fost în număr de 318 şi care s-au adunat în 
oraşul Niceea în timpul marelui împărat Constantin. Atunci, Crezul a fost alcătuit numai până 
la cuvintele: „Şi întru Duhul Sfânt". 

Iar al doilea Sinod Ecumenic, la care au participat 150 de Sfinţi Părinţi ce s-au întrunit 
împotriva lui Macedonie - luptătorul potrivnic Sfântului Duh, care a rostit hule la adresa Lui 
şi L-a numit creat, iar nu Făcător - a adăugat (la ceea ce alcătuise Primul Sinod) învăţătura 
despre Sfântul Duh. 

Iar al treilea Sinod Ecumenic, la care au participat 200 de Sfinţi Părinţi, s-a întrunit în 
Efes împotriva luptătorului de Hristos Nestorie. Acesta a hulit şi a spus că unul este Fiul şi 
Cuvântul lui Dumnezeu şi altul este Acela pe Care L-a născut Pururea Fecioara Măria, de 
aceea el nici nu a vrut să o numească pe Pururea Fecioara Măria Născătoare de Dumnezeu, ci 
a numit-o Născătoare de Hristos, despărţind, blestematul, în două persoane un singur 
Dumnezeu-om, pe Iisus Hristos. Din această pricină, acest al treilea Sfânt Sinod a hotărât şi 

cu asprime a poruncit sub ameninţarea unor blesteme cumplite ca Sfântul Simbol, alcătuit de 
cele două Sinoade dinainte, să se păstreze neschimbat şi nimeni să nu îndrăznească, în 
obrăznicia lui nesăbuită, să adauge ceva la el, nici să scoată din el nici chiar o cirtă sau o iotă, 
nici să schimbe vreo învăţătură sau vreo literă din el. Pe lângă aceasta, ei au hotărât aşa: dacă 
cineva, mai târziu, va îndrăzni să facă aşa ceva cu privire la Simbolul credinţei ortodoxe, să 
fie blestemat şi străin de toată teologia şi adunarea creştină. Straşnică este această poruncă, 
straşnică este şi interzicerea de a schimba ceva. 

Cu privire la acest lucru trebuie să avem mare băgare de seamă dacă dorim cu adevărat 
să dobândim mântuirea şi unirea cu Sfinţii Părinţi care au alcătuit Sfântul Simbol al credinţei 
noastre ortodoxe. Şi să nu spui că nu există mare diferenţă în ceea ce şi-au îngăduit să facă 
astăzi cei ce au născocit noua învăţătură. Straşnica interzicere [a schimbării] îi supune 
deopotrivă anatemei şi pe cel ce adaugă şi pe cel ce scoate şi pe cel ce schimbă chiar şi cea 
mai mică formă. De aceea nu este bună lauda voastră, ca să nu spun: obraznică, pentru că vă 
supune aceleiaşi anateme şi pe voi, care aţi schimbat cuvintele insuflate de Dumnezeu şi 
spuneţi: „din Măria", iar nu „de la Măria", şi „aşteptăm" iar nu „aştept", şi „viaţa ce va să fie 
în veci amin", iar nu „viaţa veacului ce va să fie". 

Vă este de ajuns că aţi săvârşit fapte potrivnice, iar ceea ce ţine de Sfântul Duh, să 
hotărască aceia, cărora le este încredinţat acest lucru; căci nu puteţi să slujiţi şi lui Dumnezeu 
şi lui mamona, spune Cuvântul lui Dumnezeu (Luca 16, 13). Cât s-a rugat marele împărat 
Iustinian la al cincilea Sfânt Sinod Ecumenic să i se îngăduie să adauge în Sfântul Simbol un 
singur cuvânt mic: „pururea", ca în locul cuvintelor „şi de la Măria Fecioara", să se rostească: 
„şi de la Măria Pururea Fecioara". Insă acei Fericiţi Părinţi, păzind porunca primelor patru 
Sinoade, nu i-au îngăduit să adauge această expresie în Sfântul Simbol deşi nu era nimic rău 
în ea, ci, dimpotrivă, ea mărea slava şi lauda Preasfintei Născătoare de Dumnezeu. De aceea i- 
au poruncit să spună şi să scrie acest lucru în alte laude aduse Ei. Atunci împăratul, neprimind 
din partea Sinodului ceea ce ceruse şi fiind biruit de dragostea către Preasfânta Născătoare de 
Dumnezeu, a alcătuit singur următoarea cântare: „Unule Născut, Fiule şi Cuvântul lui 
Dumnezeu, Cela ce eşti fără de moarte şi ai primit pentru mântuirea noastră a Te întrupa din 
Sfânta Născătoare de Dumnezeu şi Pururea Fecioara Măria"... 

Iar cu privire la faptul că nu vreţi să rostiţi împreună cu toate Sfintele Sinoade şi cu 
Sfinţii voştri făcători de minuni: „aştept învierea", ci spuneţi: „aşteptăm", acest lucru este 
gândit de voi datorită încălcării nedemne a poruncii Sfinţilor Părinţi, care nu îngăduie nimănui 
să schimbe nici o învăţătură, oricare ar fi ea, în Sfântul Simbol. Aveţi grijă ca, din aceste 
încălcări mici ale voastre, să nu cădeţi în altele mai mari. A încălca hotarele şi rânduielile 
părinteşti nu este folositor, spune înţelepciunea lui Dumnezeu. Dacă nu minte Cel ce le-a spus 
Ucenicilor Săi: Fiindcă nu voi sunteţi care vorbiţi, ci Duhul Tatălui vostru este care grăieşte 
întru voi (Matei 10, 20), atunci este evident că voi în nesăbuinţa voastră omenească vreţi să 
spuneţi: „aşteptăm" - la plural, iar nu la singular: „aştept". De aceea trebuie să spuneţi: 
„Credem într-Unui Dumnezeu", iar nu „cred" şi „mărturisim un botez", iar nu „mărturisesc". 
Oare nu înţelegeţi cugetarea voastră nebună? Să nu cugete despre sine mai mult decât trebuie 
să cugete, spune preaînţeleptul Pavel, Apostolul lui Hristos (Rom. 12, 3). 

Păziţi, aşadar, şi propovăduiţi mărturisirea de credinţă creştină neschimbată, aşa cum 
le-au lăsat-o ortodocşilor toate Sfintele Sinoade şi cei patru patriarhi şi aşa cum au păzit-o 
Părinţii şi Sfinţii făcători de minuni, ca să fiţi în toate urmaşii lor şi împreună cu ei părtaşi ai 
împărăţiei cerurilor şi ai vieţii veşnice a veacului viitor, adică a veacului ce va să fie şi care va 
începe la a doua venire a înfricoşătorului Judecător. Şi să nu spuneţi: „şi viaţa viitoare în 
veci", ci: „viaţa veacului ce va să fie", adică însuşi Mântuitorul Hristos. Căci El este pentru 
noi şi viaţa şi învierea noastră, aşa cum spune Apostolul Pavel în Epistola către Coloseni: 
Aşadar, dacă aţi înviat împreună cu Hristos, căutaţi cele de sus, unde se află Hristos şezând 
de-a dreapta lui Dumnezeu; cugetaţi cele de sus, nu cele de pe pământ, căci voi aţi murit şi 
viaţa voastră este ascunsă cu Hristos întru Dumnezeu. Iar când Hristos, Care este viaţa 
voastră, Se va arăta, atunci şi voi, împreună cu El vă veţi arăta întru slavă (Col. 3, 1-4). 

Aştept, precum se spune în textul grecesc, această viaţă fără de sfârşit, pe Iisus Hristos. Şi nu 
sper, ci aştept, adică eu cred cu tărie şi nădăjduiesc fără de îndoială că voi dobândi [viaţa 
veşnică] şi nu aştept veacurile viitoare, potrivit cu gândirea voastră copilărească. Căci Hristos 
este pentru noi Viaţa şi învierea, nu veacul şi nici veacurile. 

Despre faptul că nu trebuie şi nici nu este de folos să adăugăm ceva la Sfântul Simbol 
sau să scoatem din el sau să schimbăm vreo expresie, ascultaţi cu atenţie ce spune 
Preaînţeleptul Ioan Gură de Aur: „aşa cum pe monedele de aur împărăteşti, dacă cineva vrea 
să şteargă cea mai mică parte din înfăţişare, strică toată moneda, aşa şi acela care vrea să 
schimbe în adevărata credinţă ceva cât de mic, strică (toată mărturisirea)". 

La fel ne învaţă şi Fericitul Isidor Pelusiotul, spunând aşa: „Cei ce scot sau îndrăznesc 
să adauge ceva la cuvintele insuflate de Dumnezeu, suferă de unul din cele două lucruri: ori 
nu cred că Sfânta Scriptură a fost scrisă de Duhul Sfânt şi de aceea cu dreptate trebuie numiţi 
necredincioşi; ori se socotesc pe ei înşişi mai înţelepţi decât Sfântul Duh şi în acest caz ce 
altceva trebuie să spunem despre ei decât numai faptul că sunt nebuni". 

Urmându-i pe aceşti Sfinţi şi eu, rugătorul vostru păcătos, vă rog împreună cu Iisus 
Hristos, opriţi-vă de la această cugetare nou născocită, căci prin ea stârniţi numai ceartă şi 
ispite între ortodocşi şi nu aduceţi nici un folos. Iată, eu, ascultându-1 pe împăratul şi 
Proorocul, care spune: Am vorbit despre mărturiile Tale înaintea împăraţilor şi nu m-am 
ruşinat (Ps. 118, 46), v-am spus tot adevărul apostolesc, propovăduit de Părinţi. Dacă veţi 
asculta această scurtă înştiinţare a mea şi veţi înceta să tulburaţi poporul lui Dumnezeu, atunci 
slavă lui Dumnezeu, Care mi-a dat mie, păcătosului, această putere a cuvântului! Iar dacă nu 
veţi asculta, atunci feriţi-vă de cele spuse de Domnul: vai celui prin care vine sminteala. 
Pacea lui Hristos să fie cu voi! 



IX 

Cuvânt de apărare despre îndreptarea 

cărţilor ruseşti; tot aici şi împotriva celor ce 

spun că trupul Domnului după învierea din 

morţi a devenit nemărginit. 

Cei care citiţi acestea, ascultaţi cu sârguinţă şi judecaţi în chip plăcut lui Dumnezeu şi, 
în acelaşi timp, cu iubire de oameni! 

Pe Dumnezeu, Cel ce singur este Făcătorul şi Domnul tuturor şi cunoaşte inimile 
oamenilor, înaintea Căruia nici o făptură nu este ascunsă, ci toate Ii sunt clare şi cunoscute, îl 
pun înaintea voastră, a celor binecredincioşi, ca martor pentru mine, nevrednicul călugăr 
Maxim de la Sfântul Munte pentru faptul că eu nu scriu şi nu spun bunei voastre credinţe 
nimic din făţărnicie sau împotriva rânduielii Părinţilor inspiraţi de Dumnezeu, şi nu vă mint 
din dorinţa de a dobândi vreo slavă vremelnică sau slobozirea din grelele necazuri, în care 
sufăr deja de 18 ani. Insă, fiind aprins de dumnezeiasca râvnă de a sluji lui Dumnezeu şi vouă 
prin ceea ce pot, cu harul lui Hristos, în traducerea şi îndreptarea cărţilor, eu am fost oprit de 
anumiţi oameni, care mi-au pricinuit multe necazuri amare, iar unii dintre ei, nu ştiu ce s-a 
întâmplat cu ei, purtându-se cu duşmănie faţă de mine, mă numesc eretic, spunând că eu nu 
îndrept, ci stric cărţile insuflate de Dumnezeu. Pentru aceasta ei vor da răspuns lui Dumnezeu, 
căci nu numai că împiedică o asemenea lucrare plăcută lui Dumnezeu, ci şi pe mine, cel 
sărman şi nevinovat, mă clevetesc, urându-mă, ca pe un eretic şi, neavând nici un temei, mă 
îndepărtează de împărtăşirea cu Tainele lui Hristos. 

Despre mărturisirea de credinţă ortodoxă, pe care eu o păzesc, v-am scris destul într-o 
cărticică ce conţine răspunsul meu cu privire la acest lucru. Eu nu stric cărţile sfinte, aşa cum 
clevetesc despre mine rău-voitorii mei, ci cu sârguinţă, cu toată atenţia, cu frică de Dumnezeu 
şi cu înţelegere corectă îndrept ceea ce a fost stricat fie de către copiştii neînvăţaţi şi 

nepricepuţi în înţelegerea sensului şi a regulilor gramaticale, fie de înşişi bărbaţii cei pururea 
pomeniţi, care au săvârşit de la început traducerea cărţilor. 

Trebuie să spun, pe drept, că în unele locuri nu se întâlneşte înţelegerea exactă a 
puterii cuvintelor eline şi de aceea ei s-au îndepărtat mult de adevăr. Căci dialectul elin are 
multe sensuri diferite şi greu de înţeles ale uneia şi aceleiaşi expresii. Şi dacă cineva nu a 
studiat îndeajuns şi pe deplin gramatica, retorica şi chiar filosofia, nu poate nici să înţeleagă 
foarte corect cele scrise, nici să le traducă în altă limbă. Şi tocmai faptul că eu îndrept corect 
şi pe deplin raţional ceea ce nu a fost băgat de seamă de înaintaşi mă străduiesc să-1 explic 
bunei voastre credinţe întru tot adevărul, ca înaintea lui Dumnezeu însuşi. Şi voi începe astfel. 

Luând în mâini sfânta carte a Triodului, în cântarea a 9-a a canonului din Joia Mare eu 
am găsit: „Căci Eu - Cuvântul nefiind din fire nezidit, primesc numirile trupului celui ce am 
luat acum". Nerăbdând nici un fel de hulă, eu am îndreptat acest loc hulitor în sensul în care 
însuşi Sfântul Mângâietor ne-a trimis de sus prin Fericitul Cosma, în cărţile noastre. Căci noi 
II slăvim pe Cuvântul nezidit după fire şi în acest loc şi pretutindeni. Aşa cum Tatăl, Care L-a 
născut din veci este nezidit, aşa şi Dumnezeu-Cuvântul, Care S-a născut din El, este nezidit 
după fire şi nicicum nu se numeşte creat, aşa cum a hulit rău-credinciosul Arie, aducând ca 
dovadă a ereziei lui cele spuse de Preaînţeleptul Solomon, ca fiind din partea înţelepciunii 
Ipostatice a lui Dumnezeu, unde se zice: Eu am fost din veac întemeiată de la început, înainte 
de a se fi făcut pământul. înainte de a fi fost întemeiaţi munţii şi înaintea văilor eu am luat 
fiinţă (Pilde 8, 23; 25), iar puţin mai sus zice: Domnul m-a zidit la începutul lucrărilor Lui; 
înainte de lucrările Lui cele mai de demult (v. 22). Fericitul Cosma, autorul canonului din 
Joia Mare, tâlcuind această cugetare în chip ortodox şi cucernic şi nimicind de la rădăcină 
erezia lui Arie, spune ca din partea însuşi Dumnezeu-Cuvântului, Care S-a întrupat, astfel: 
„Tatăl mai înainte de veci M-a născut pe Mine, înţelepciunea Cea împreună lucrătoare, la 
începutul căilor zidindu-Mă, înainte de lucrările săvârşite astăzi în taină: Cuvântule, Cel ce cu 
firea eşti nezidit, glasurile, care îţi cântă, primeşte-le acum" (cântarea 9, troparul 2). Cât de 
limpede îi vorbeşte Cuvântul lui Dumnezeu rău-credinciosului Arie: învaţă, o cel mai rău 
credincios dintre oameni, Arie, că aceste cuvinte: „din veac" şi „înainte de a fi fost întemeiaţi 
munţii... eu am luat fiinţă" arată naşterea Mea dumnezeiască, cea dinainte de veci şi pururea 
fiitoare din Tatăl Cel fără de început; iar cuvintele: „M-a zidit la începutul lucrărilor Lui" 
arată naşterea Mea în trup în vremurile din urmă, pe care Eu am binevoit să o primesc în 
marea Mea iubire de oameni şi bunătate ca să se mântuiască prin Mine neamul omenesc. De 
aceea, fiind om desăvârşit, Eu am şi spus despre Mine în chip omenesc: Tatăl „M-a zidit la 
începutul lucrărilor Lui", adică spre împlinirea tuturor tainelor care s-au săvârşit prin arătarea 
Mea trupească. „Cuvântul este nezidit cu firea", căci Tatăl „M-a născut mai înainte de veci" şi 
înaintea tuturor făpturilor văzute şi nevăzute, însă, pentru că în vremurile din urmă M-am 
făcut om, Eu am fost nevoit să spun: „M-a zidit" ca prin aceasta să arăt întruparea Mea. 
Acesta este înţelesul sfintei cântări. Iar în sfintele voastre Trioduri, în unele El este numit 
simplu Cuvântul, fără pomenirea faptului că este nezidit, iar în altele nici Cuvânt după fire nu 
este numit şi nu ştiu cine este vinovat de această hulă - ştie numai Dumnezeu, Care îl va şi 
judeca pe cel vinovat, oriunde ar fi el. însă cărei osândiri sau mustrări pot fi supus eu aici 
pentru că am îndreptat aceste hule aşa cum trebuie spre slava lui Dumnezeu Cuvântul, Celui 
Unuia Născut şi nezidit şi spre mântuirea tuturor ortodocşilor? Şi tot în acest canon şi în 
aceeaşi cântare, în ultimul tropar, traducătorul dinainte în locul cuvintelor: „Un singur Hristos 
prin aceasta Mă veţi cunoaşte", a tradus: „Un singur Hristos doi Mă veţi afla", fără să 
înţeleagă sensul cugetării scrise şi să pătrundă înţelesul acestui verset, care se opune propriu- 
zis vechii erezii şi, aşa cum versetul dinainte l-a ruşinat pe rău-credinciosul Arie, aşa şi acesta 
umileşte hula cea urâtă de Dumnezeu a lui Nestorie, care pe Dumnezeu-omul, Hristos, Unul 
singur după ipostas, L-a despărţit în două persoane, afirmând că Unul este Emanuel, Care S-a 
născut din Pururea Fecioara Măria şi Altul este Dumnezeu-Cuvântul, Care S-a pogorât din 
cer. Tocmai din această cauză, nici nu a vrut, necredinciosul, să o numească Născătoare de 
Dumnezeu pe una Pururea Fecioara şi Preacurata Maică a Dumnezeu-Cuvântului, ci a numit-o 

Născătoare de Hristos. Iar Fericitul Cosma, autorul canonului, prin versetul pomenit, ne 
învaţă, spunând ca din partea lui Dumnezeu-omul, a Cuvântului însuşi: pe Dumnezeu- 
Cuvântul întrupat trebuie să II mărturisim cu două firi, adică Dumnezeu desăvârşit şi om 
desăvârşit, în Care cele două firi s-au unit, neschimbându-se şi neamestecându-se şi nici firea 
dumnezeiască nu s-a transformat în omenitate, nici firea omenească nu s-a transformat în 
Dumnezeire. 

Pe Dumnezeu-omul trebuie să-L cunoaştem şi să-L mărturisim ca fiind un singur 
ipostas, iar nu două, aşa cum a gândit rău-credinctosul Nestorie, împărţindu-L în chip 
necredincios pe singur Dumnezeu-omul în două persoane. îndepărtându-ne de această 
despărţire necredincioasă, Fericitul Cosma ne vorbeşte ca din partea unicului Dumnezeu-om, 
Hristos: aşa cum Eu sunt om după fire, iar nu nălucă, altfel spus, sunt om în realitate, nu sunt 
ceva amăgitor, aşa şi Dumnezeu sunt şi după unire. Eu, după fire, m-am legat cu omenitatea, 
unindu-mă cu ea într-un ipostas, de aceea „un singur Hristos Mă veţi cunoaşte", căci am 
păstrat ambele firi, din Care sunt alcătuit şi în care am vieţuit cu voi înainte de suferinţele 
Mele şi pe care le am şi acum [firile, adică] după suferinţele şi învierea din morţi. Şi despre 
acestea am spus destul; căci eu vorbesc către cei binecredincioşi şi înţelepţi. 

Apoi, în canonul din săptămâna lui Toma, în cântarea a 3-a, se află o cugetare 
necuviincioasă, ca să nu spun hulitoare a unora care nu au studiat temeinic teologia. Căci 
Fericitul Ioan Damaschin, care a ajuns la înalta cunoaştere a filosofiei şi teologiei, ştiind bine 
că Dumnezeirea este nezidită şi neschimbătoare şi că din această pricină Ea singură este de 
nedescris şi de nepătruns, iar toate făpturile sunt limitate şi schimbătoare, deşi unele, prin 
harul lui Dumnezeu, iar nu prin firea lor, rămân neschimbate, în acest sens, ştiind că Domnul 
nostru Iisus Hristos, fiind Dumnezeu adevărat, este nemărginit, dar, în acelaşi timp, pentru că 
El este şi om adevărat, este mărginit după trup, adică, datorită trupului, El este limitat şi supus 
spaţiului, în versetul al 2-lea al cântării a 3-a se exprimă astfel: „In mormânt este închis cu 
trupul Său mărginit Cel ce este nemărginit cu Dumnezeirea". Unii dintre înţelepţii lumeşti de 
astăzi, revoltându-se parcă împotriva teologiei acestui Fericit Părinte, scriu cu foarte mare 
îndrăzneală şi ignoranţă în Trioduri în locul cuvintelor: „cu trupul Său mărginit", cuvintele: 
„cu trupul Său nemărginit", după cugetele lor deşarte, ca să nu spun după părerile lor 
hulitoare. Insă fiind întrebaţi: de ce, o preaînţelepţi bărbaţi, scrieţi şi cântaţi voi aşa în 
biserici?, ei răspund că după învierea din morţi trupul Domnului a devenit dumnezeiesc şi este 
nemărginit, deoarece Dumnezeu-Cuvântul atunci S-a sălăşluit în el şi 1-a îndumnezeit. Iar 
dacă îngăduim modul în care cugetă ei, atunci înseamnă că înaintea învierii Domnului din 
morţi Domnul nu S-a unit ipostatic cu sfântul Său trup şi Sfânta Fecioară nu a născut un 
Dumnezeu, ci un simplu om. Dacă aceasta este aşa, atunci degeaba i-a spus Gavriil: „Bucura- 
te, ceea ce eşti plină de har, Domnul este cu tine". Şi dacă Domnul nu este cu ea prin 
Dumnezeire, aşa cum tâlcuiesc falşii înţelepţi, atunci Ea nu trebuie să se numească nici 
Născătoare de Dumnezeu, ci Născătoare de Hristos, după rău-credinciosul Nestorie. O, ce 
ruşine este aceasta! După învăţătura lor, Domnul înaintea învierii Sale a fost numai om, iar nu 
Dumnezeu desăvârşit şi om desăvârşit, într-un singur ipostas, aşa cum credem noi şi II mărim. 
In acelaşi timp, dacă după înviere Dumnezeu-Cuvântul a intrat în Emanuel, Cel ce S-a născut 
din Pururea Fecioara Măria şi Şi-a îndumnezeit sfântul Său trup, care, astfel, a devenit 
nemărginit, atunci există deja două persoane nemărginite: Dumnezeu, Care după fire este 
nezidit şi veşnic şi sfântul trup creat al lui Emanuel. Şi dacă acesta este nemărginit, atunci 
înseamnă că el s-a transformat în Dumnezeire. Şi dacă este aşa, atunci Domnul nostru după 
înviere nu a mai fost om desăvârşit, ci numai Dumnezeu, deoarece sfântul Lui trup a fost 
absorbit şi pe deplin biruit de Dumnezeirea lui Dumnezeu-Cuvântul. Astfel apare din nou 
erezia distrusă de mult a lui Sever şi Eutihie. Dacă sfântul Lui trup este nemărginit, atunci 
cum se aşază el pe tronul mărginit al sfintei Lui slave? Doar nu se poate spune că şi tronul 
sfintei Lui slave este nemărginit. Căci sfinţii teologi şi filosofii creştini numesc nemărginit 
ceea ce este neîncăput, necuprins şi nu este supus spaţiului din pricina mărimii nemăsurate a 
fiinţei şi firii sale. Iar toate cele create sunt mărginite, adică sunt încăpute, determinate şi 

cuprinse în spaţiu. De aceea, numai Dumnezeirea, fiind singură nezidită, este nemărginită, 
necuprinsă şi nedeterminată. Ea cu dreptate este numită aşa, pentru că, datorită mărimii 
nemăsurate şi nesfârşite a fiinţei sale, nu poate fi încăpută şi determinată în spaţiu. Aşa înţeleg 
sfinţii teologi şi filosofii creştini nemărginirea. Aşadar, Dumnezeirea este fără trup şi fără 
cantitate, ceea ce înseamnă că este nemăsurată şi nesfârşită; iar trupul Domnului nostru Iisus 
Hristos a fost şi creat şi mărginit, adică a fost încăput şi cuprins în spaţiu, atât înaintea 
patimilor cât şi după ele, însă, după învierea din morţi, nu a mai fost supus putrezirii şi morţii, 
devenind străin de orice moarte şi schimbare stricăcioasă, prin care înţeleg slăbiciunile 
omeneşti necondamnabile: foamea, setea, somnul, oboseala după călătorie, teama de ceasul 
morţii; căci după înviere el a devenit nestricăcios, nemuritor, puternic şi s-a umplut de tot 
harul şi binecuvântarea, de strălucire dumnezeiască, de frumuseţe şi sfinţenie datorită unirii 
desăvârşite şi veşnice cu el a Dumnezeu-Cuvântului, iar nu datorită transformării lui în 
dumnezeire. 

Să se îndepărteze de noi o asemenea hulă, căci în Dumnezeu-omul s-au păstrat 
neschimbate şi neamestecate cele două firi, care s-au unit! Martorii acestui lucru sunt toţi 
teologii inspiraţi de Dumnezeu şi mai ales îl adevereşte sfânta cântare (dogmatică) pe glasul 
trei, cântată spre slava şi lauda Preacuratei Născătoare de Dumnezeu astfel: „Cum nu ne vom 
minuna de naşterea ta cea dumnezeiască, ceea ce eşti Preacinstită; căci ispită bărbătească 
neprimind, Ceea ce eşti cu totul neîntinată, fără tată L-ai născut pe Fiul cu trup..., care nu a 
suferit nicicum vreo schimbare, sau amestecare sau despărţire, ci, în două firi fiind, însuşirea 
întreagă şi-a păstrat". 

Să se ruşineze, aşadar, cei ce afirmă că după înviere trupul Domnului şi-a pierdut 
însuşirea mărginirii şi a devenit nemărginit! Căci, dacă a devenit nemărginit, atunci s-a 
transformat în Dumnezeire, deoarece numai Dumnezeirea este nezidită şi nemărginită datorită 
infinităţii fiinţei dumnezeieşti. Să asculte, aşadar, cu atenţie cele spuse mai sus: „care nu a 
suferit nicicum vreo schimbare, sau amestecare, sau despărţire, ci, în două firi fiind, însuşirea 
întreagă şi-a păstrat". 

Să ne explice acum aceşti teologi minunaţi în ce mod Şi-a păstrat (Cel întrupat) 
întreagă însuşirea ambelor firi? Dar, evident, ei nu sunt în stare să răspundă la întrebare. Şi 
aceasta nu este de mirare, căci, în realitate, ei nu au studiat tainele sfintei filosofii a teologilor, 
ci au cercetat şi au înţeles Scriptura numai la suprafaţă şi de aceea au căzut în multe greşeli. 
Să afle, aşadar, de la cei ce au studiat acestea şi, aflând, să-L proslăvească pe Cel ce le-a dat 
înţelepciune şi raţiune tuturor celor ce l-au cerut. Auziţi, o bărbaţi minunaţi, care sunt 
însuşirile ambelor firi şi, aflând, lepădaţi orice discuţie deşartă, ca să nu spun dăunătoare de 
suflet. Fiinţă este şi se numeşte aşa fiinţa cea dumnezeiască preexistentă; căci fiinţa este un 
lucru de sine stătător, care nu are nevoie de un alt lucru în alcătuirea lui, aşa cum sunt sufletul, 
trupul, piatra, ceara, cuprul şi cele asemenea lor, precum au spus filosofii, şi fiecare fiinţă 
separată are însuşirea ei proprie. Fiinţa dumnezeiască are însuşirea de a fi nezidită, pururea 
fiitoare, nemuritoare, neschimbătoare, nemărginită, nepătimitoare. Şi toate trăsăturile 
asemănătoare, care există şi se văd în măreţia dumnezeiască, Cel Unul Născut le-a păstrat 
neschimbate, adică în întregime, unindu-le pe toate într-un singur ipostas cu fiinţa şi firea 
omenească. Căci Dumnezeirea nu s-a supus nici suferinţei pe cruce, nici morţii şi nu s-a 
transformat în omenitate, ci a rămas cu însuşirile ei - neschimbată, neamestecată, 
nepătimitoare, nemuritoare, fără vârstă şi nemărginită. Iar firea omenească, mă refer la trup, 
are însuşirea de a fi: creată, muritoare, stricăcioasă, pătimitoare, schimbătoare, mărginită, 
adică încăpută şi cuprinsă în spaţiu. Şi iarăşi, are însuşirea de a înfometa, de a înseta, de a 
obosi după călătorie, de a se întrista. Şi toate trăsăturile asemănătoare, care există în firea 
noastră neputincioasă şi se văd în ea, Cel Unul Născut le-a avut înainte de mântuitoarele Lui 
patimi, ca om desăvârşit, în afara patimilor care se osândesc. Căci El, ca om, a înfometat, ca 
atunci când a ajuns la smochin şi a căutat rod în el ca să-şi potolească foamea, precum este 
scris; El a şi însetat atunci când i-a cerut apă samarinencei; S-a întristat atunci când a spus: 
întristat este sufletul Meu până la moarte (Matei 26, 38) şi a obosit din pricina călătoriei, şi a 

suferit, şi a murit cu trupul, ca om, iar nu cu Dumnezeirea. Toate acestea El le-a îndurat, iar 
după învierea din morţi le-a îndepărtat de la Sine, adică a îndepărtat însuşirea de a fi supus 
putrezirii, morţii, schimbării, de a înfometa şi a înseta, de a obosi în călătorie, de a se întrista, 
de a se teme de ceasul morţii. 

De aceea, sfinţii teologi afirmă că Sfântul Lui trup a devenit dumnezeiesc, dar nu aşa 
încât să se transforme în fire şi fiinţă dumnezeiască - să se îndepărteze de noi o asemenea 
hulă! - ci, pentru că El a îndepărtat de la Sine toate însuşirile stricăciunii şi neputinţei 
omeneşti şi sfântul Lui trup a devenit nestricăcios, nemuritor, nepătimitor, însă nu a devenit, 
în acelaşi timp, nezidit şi nemărginit. Aceasta nu este o neputinţă, ci însuşirea fiinţială a 
oricărei fiinţe create, datorită căreia se şi deosebeşte de singurul lucru nezidit şi nemărginit, 
adică de fiinţa dumnezeiască. Căci fiecare făptură, după fire, are însuşirea de a fi supusă 
mărginirii, adică de a fi determinată în spaţiu; iar Dumnezeirea este nemărginită, deoarece ea 
este nemăsurată ca mărime şi este singura nezidită şi nu este determinată în spaţiu. Iar dacă 
vom afirma că şi trupul Mântuitorului a devenit după înviere nemărginit, atunci, după 
necesitate, trebuie să îngăduim că el a devenit şi nezidit şi, dacă a devenit nezidit, atunci 
înseamnă că a devenit şi Dumnezeu, căci numai Dumnezeirea este nezidită, aşa cum am spus 
de multe ori; şi, dacă trupul acela a devenit nezidit şi s-a transformat în Dumnezeire, atunci 
Hristos după înviere nu mai este Dumnezeu şi om desăvârşit, ci numai Dumnezeu. O, hulă a 
lui Sever!... 

Aţi înţeles acum, o preaînţelepţi bărbaţi, unde vă trage povestea voastră nebună, iar nu 
teologia? Opriţi-vă, vă rog, opriţi-vă de la această îndrăzneală în cuvinte şi învăţaţi să spuneţi 
împreună cu Fericitul Ioan Damaschin şi cu toţi învăţătorii ortodocşi: „căci ispită bărbătească 
neprimind, Ceea ce eşti cu totul neîntinată, fără tată L-ai născut pe Fiul cu trup, pe Cel ce mai 
înainte de veci fără mamă din Tatăl s-a născut". Auziţi voi, oare, că în însăşi zămislirea aceea 
Dumnezeu-Cuvântul, Care S-a născut mai înainte de veci, S-a unit cu trupul, pe care 1-a luat şi 
nu a intrat în el după înviere, aşa cum gândiţi voi în chip nedrept? Ascultaţi, aşadar, şi ceea ce 
urmează după acestea: „care nu a suferit nicicum vreo schimbare, sau amestecare, sau 
despărţire". Cum II despărţiţi voi de sfântul Lui trup până la înviere, afirmând că după aceea 
El a intrat în trup şi 1-a îndumnezeit şi de aceea îl numiţi nemărginit? Ascultaţi şi mai departe: 
„ci cu ambele firi însuşirea întreagă Şi-a păstrat". Cum poate fi acest lucru adevărat dacă El 
mărginirea proprie sfântului Său trup a transformat-o în nemărginire? învăţătorul bisericesc 
spune împreună cu Sfântul Duh că Domnul Şi-a păstrat în întregime însuşirile celor două firi, 
adică a păstrat nemărginirea fiinţei dumnezeieşti şi, de asemenea însuşirea mărginirii, căci 
sfântul Său trup creat 1-a păstrat şi îl păstrează mărginit. Iar voi, împotrivindu-vă acestui 
învăţător şi Părinte inspirat de Dumnezeu, spuneţi că El cu trupul nemărginit a fost închis şi în 
mormânt. Şi dacă, aşa cum afirmaţi voi, trupul Lui este nemărginit, adică neîncăput, după 
tâlcuirea Sfinţilor Părinţi, atunci cum de a fost el închis într-un loc atât de strâmt? Oare nu 
înţelegeţi că nemărginită este numită de sfinţii teologi numai Dumnezeirea, datorită mărimii 
nemăsurate, nepătrunse, necercetate şi negrăite a fiinţei sale necuprinse, pentru că numai ea 
este nemărginită? Nu o auziţi, oare, pe Sfânta Biserică a lui Dumnezeu, care preamăreşte şi 
spune: „în mormânt cu trupul, în iad cu sufletul, ca un Dumnezeu, în rai cu tâlharul şi pe tron 
ai fost, Hristoase, împreună cu Tatăl şi cu Duhul, toate umplându-le, Cela ce eşti necuprins"? 
Auziţi, oare, că El cu Dumnezeirea este necuprins, adică este neîncăput şi întreg pretutindeni, 
iar cu trupul este mărginit în mormânt, adică încape în mormânt şi zace mort, fără de suflare, 
ca un om desăvârşit; tot El se află şi în iad cu sfântul Său suflet şi în rai este cu tâlharul şi în 
ceruri împreună cu Tatăl şi cu Sfântul Duh, împlinind toate cele ale slavei Sale dumnezeieşti? 

Ii vom întreba pe aceşti filosofi preaînţelepţi, să ne spună deschis de ce numesc ei 
trupul Domnului după înviere necuprins: din pricina transformării firii sau pentru că el a 
crescut până la dimensiuni nesfârşite? Şi, dacă vor spune că din pricina transformării, pentru 
că s-a îndumnezeit, atunci vor nega în chip vădit că în Hristos s-au unit două firi, care s-au 
păstrat neschimbate şi neamestecate, precum este scris: „nu în două persoane despărţit, ci în 
două firi necontopit". Dacă, după gândirea lor, cele două firi s-au amestecat între ele după 

înviere, atunci Hristos este numai Dumnezeu şi nu este, în acelaşi timp, şi om desăvârşit. O, 
ce hulă! Cum de nu ascultă ei glasul cel dumnezeiesc, care spune: pipăiţi-Mă şi vedeţi, că 
duhul nu are carne şi oase, precum Mă vedeţi pe Mine că am. Şi iarăşi: Aveţi aici ceva de 
mâncare? Şi luând, a mâncat înaintea lor (Luca 24, 39; 41; 43). Prin acest mijloc, Preabunul 
s-a străduit să ne încredinţeze că şi după învierea Sa El a rămas om desăvârşit, în realitate, iar 
nu prin înşelăciune. 

Iar dacă aceşti minunaţi filosofi nou-apăruţi vor spune că trupul lui Hristos a devenit 
nemărginit, pentru că după înviere a crescut până la o mărime nemăsurată, atunci iese clar la 
iveală faptul că ei cugetă nedrept acest lucru din pântecele lor, iar nu din Scriptura cea 
dumnezeiască. Unde mai există ceva asemănător, vrednic de râs, spus de vreunul dintre 
Părinţii inspiraţi de Dumnezeu? Şi dacă îngăduim această cugetare a lor, atunci se pare că 
numai o singură mână a Lui se întinde departe, dincolo de capătul nordic al cerului, iar 
cealaltă, din pricina mărimii nesfârşite a trupului, se întinde mai departe de capătul sudic; de 
asemenea, şi picioarele vor sta pe pământ, iar capul va ajunge în înaltul nesfârşit dincolo de 
cer; şi mărimea Lui va fi neîncăpută pe tronul Lui cel mărginit. Căci cum se va mărgini trupul 
Lui, care este nemărginit datorită mărimii nemăsurate, aşa cum spun ei, cum va încăpea pe 
tronul cel mărginit? Căci ştim că orice tron, fiind mărginit, este aşezat pe un loc determinat. 
Iar dacă această cugetare a lor este ridicolă şi hulitoare, atunci să se oprească de la o asemenea 
nebunie şi să preamărească şi să binecuvânteze în bisericile Domnului „din izvoarele 
israelite", adică să primească mărturia din Scripturile insuflate de Dumnezeu, iar nu din 
pântecele lor. 

Din partea mea, eu v-aş propune, pentru o mai mare încredinţare a celor spuse de 
mine, cele scrise de Fericitul Ioan Damaschin în capitolul 33, unde teologhiseşte în chip 
minunat şi lămurit despre arătarea trupească a Celui Unuia Născut. Dar pentru că sfintele 
voastre cărţi au fost denaturate în multe feluri de cei ce le-au transcris, eu am hotărât să nu vă 
propun cuvintele lui minunate, căci în felul în care s-au păstrat în aceste cărţi, ele sunt cu totul 
de neînţeles şi incorecte, însă, dacă Dumnezeu mă va ajuta, vi le voi aduce dintr-o carte 
grecească, pe care, dacă Domnul blagosloveşte, nădăjduiesc să o dobândesc. Dar despre 
acestea deocamdată am spus destul. 

Voi, însă, o, prinţi şi boieri binecredincioşi, judecaţi, vă rog, dacă eu merit, din această 
pricină, ură şi dacă pe drept m-au clevetit, ca pe un eretic, aceia, care timp de atâţia ani m-au 
ţinut departe de comunitatea credincioşilor şi m-au lipsit de primirea Sfintelor şi 
Dumnezeieştilor Daruri? In Sfânta Evanghelie se spune: Căci din cuvintele tale vei fi găsit 
drept, şi din cuvintele tale vei fi osândit (Matei 12, 37). Iar dacă eu spun adevărul şi sunt 
vrednic de crezare, atunci arătaţi-mi mie, sărmanului, bunătate şi milă, ca nişte judecători 
binecredincioşi şi nepărtinitori, şi sloboziţi-mă de aceste asupriri în care mă aflu deja de mulţi 
ani şi de nedreptele clevetiri care s-au ridicat împotriva mea ca să mă învrednicesc şi eu 
împreună cu toţi cei binecredincioşi să mă rog Făcătorului şi Stăpânului tuturor pentru mila, 
pacea, sănătatea îndelungată şi biruinţa asupra vrăjmaşilor a binecredinciosului monarh, a 
marelui cneaz Ioan Vasilievici al Rusiei întregi şi pentru voi toţi. Iar dacă cele spuse de mine 
sunt nedrepte şi nepotrivite, atunci vă rog să nu mă dispreţuiţi pe mine, cel ce rătăcesc fără 
drum şi pier cu sufletul în nebunia mea, ci cu grija cuvenită să orânduiţi îndreptarea şi 
mântuirea mea şi să-mi dăruiţi, implor buna voastră credinţă, întoarcerea la Sfântul Munte ca, 
acolo unde din tinereţea mea am îndurat multe şi diferite osteneli duhovniceşti şi trupeşti, cu 
nădejdea mântuirii, să-mi las şi oasele mele cele smerite. Pentru binefacerile lui Hristos, 
împliniţi această cerere dreaptă a mea şi nu mă dispreţuiţi pe mine, cel vrednic de milă, care 
vieţuiesc în durere şi tristeţe neîncetată şi în necazuri îmi duc această viaţă scurtă. Pentru ce 
mă ţineţi aici? La nimic nu vă mai sunt bun. Aşa cum Făcătorul la început 1-a făcut pe om cu 
voinţă liberă ca el prin propria voinţă să aleagă binele şi, purtându-se potrivit cu voia Celui ce 
1-a creat, să primească de la Făcătorul şi Stăpânul tuturor ca răsplată împărăţia neclintită şi 
viaţa veşnică, aşa şi voi, urmând Făcătorului, dăruiţi-mi acest dar ca şi eu să pot alege binele, 
aşa cum îi este plăcut Stăpânului. Iar ca să ştiţi în ce constă voia Stăpânului, ascultaţi-L pe El 

însuşi, Care ne porunceşte limpede nouă, călugărilor, aşa: în orice casă veţi intra, acolo să 
rămâneţi până ce veţi ieşi de acolo (Marcu 6, 10). 

Iată, Stăpânul tuturor ne porunceşte clar şi hotărât nouă, călugărilor, celor ce urmăm 
viaţa apostolească, să rămânem până la sfârşitul nostru acolo unde am fost chemaţi de la 
început şi să nu ne mutăm din mănăstire în mănăstire sau dintr-o ţară în alta până la ieşirea 
noastră din această viaţă deşartă! Străduiţi-vă să fiţi împreună lucrători ai Stăpânului tuturor la 
mântuirea mea! Voi de acolo m-aţi chemat atunci să slujesc în ceea ce aţi avut trebuinţă şi, cu 
ajutorul harului lui Hristos, eu am slujit timp de mulţi ani cu credinţă, împlinind poruncile 
voastre, domnii mei. Iar acum şi înaintea lui Dumnezeu şi înaintea oamenilor este drept şi 
cucerniciei voastre se cuvine să-mi dăruiţi acest dar ca răsplată pentru toate ostenelile mele 
dinainte şi pentru aceste necazuri de mulţi ani, pe care le-am îndurat pe drept ori pe nedrept - 
ştie numai dreptul Judecător, Care îi va şi da fiecăruia după faptele lui! 



X 

Cuvânt de îndreptăţire despre corectarea 

cărţilor, scris de către călugărul cel slab de 

minte, Maxim de la Sfântul Munte 

Ca martor al sufletului meu şi al conştiinţei mele vi-L înfăţişez, domnii mei, pe însuşi 
Cunoscătorul inimilor, pe Domnul nostru Iisus Hristos, adevăratul Dumnezeu, pentru faptul 
că eu nimic nu am spus şi nu am tradus şi nu am corectat din îndrăzneală sau din încăpăţânare 
sau din vreo viclenie până acum pentru voi, domnii mei. Ci cu tot adevărul şi dreptatea, 
potrivit cu sensul exact al învăţăturii greceşti, am tradus, am corectat şi am vorbit împreună cu 
voi, domnii mei. Datorită faptelor mele netrebnice eu sunt mai păcătos decât toţi oamenii, însă 
în înţelegerea raţiunii cărţilor învăţăturii greceşti, atât cât m-a învrednicit Dătătorul tuturor 
bunătăţilor, Sfântul Mângâietor, eu am fost pentru voi, domnii mei, tâlcuitor şi traducător 
adevărat. Să vă fie ştiut că limba elină, adică limba greacă, este foarte grea şi nu oricine poate 
înţelege pe deplin puterea sensurilor ei dacă nu a petrecut mulţi ani în studierea ei lângă 
profesori pricepuţi şi, în afară de aceasta, dacă nu este la origine grec şi, pe lângă aptitudini 
intelectuale deosebite, dacă nu are plăcere pentru studiu, dar nu aşa încât să studieze puţin şi 
să nu ducă studiul până la sfârşit, precum văd eu la pururea pomenitul traducător al sfintelor 
scripturi din limba greacă în limba rusă. 

Dintre expresiile care slujesc ca dovadă pentru cuvintele mele, vă voi pomeni trei sau 
patru. Noi avem o expresie, care se scrie aşa: „ipsilos" (u^nÂo ), iar sensul ei este: „înalt"; şi 
avem altă expresie, care se deosebeşte foarte puţin ca formă de prima şi care se scrie: „psilos" 
(i|nAo ), iar sensul ei este: „gol". Această expresie, „psilos", este folosită pretutindeni de 
teologii care i-au contrazis pe ereticii care L-au hulit pe Hristos şi au afirmat că Hristos a fost 
numai om, nu Dumnezeu; iar sfinţii teologi afirmă că Hristos nu este „psilos" om, adică nu 
este simplu şi nici gol şi nici numai om, ci şi Dumnezeu adevărat şi desăvârşit; iar faptul că nu 
este nici simplu şi nici gol, să-1 înţelegi nu cu privire la haine, ci cu privire la Dumnezeire, 
anume că Hristos nu este simplu om, adică nu este fără Dumnezeire, ci este Dumnezeu 
adevărat. Iar cinstiţii traducători pomeniţi aici nu au înţeles această diferenţă de sens a 
expresiilor: „ipsilos" şi „psilos", şi în loc să traducă: „gol", sau „numai unul", peste tot v-au 
tradus în sensul că Hristos este om „înalt", confundând sensul cuvintelor: „ipsilos" şi „psilos". 
„Ipsilos" înseamnă înalt, iar „psilos" înseamnă gol sau unul. Şi de aceea ei îl numesc pe 
Hristos înalt; însă acest lucru este incorect şi nu se potriveşte cu gândirea teologilor; căci nu 
despre dimensiunile trupului lui Hristos au discutat ereticii cu ortodocşii, ci despre 
Dumnezeirea şi omenitatea Lui, fiind împotriva noastră, a celor care mărturisim că în Hristos 
au existat şi una şi cealaltă, însă despre acestea am spus destul aici. 

Iată alte două expresii foarte asemănătoare între ele. Insă îndreptaţi atenţia cuvenită la 

literele, cu care sunt scrise ele. Una este: „ekklisia" 8 şi înseamnă: „biserică", iar cealaltă este: 
„ekklise" 9 şi înseamnă: „a închide pe cineva în afara bisericii", mai corect spus: „a despărţi de 
biserică". In Epistola Sfântului Apostol Pavel către Galateni se spune: Aceia vă râvnesc, dar 
nu cu gând bun; ci vor să vă despartă (Gal. 4, 17). Iar traducătorii dinainte, neînţelegând 
diferenţa expresiilor, care se aseamănă între ele, v-au tradus la întâmplare şi în loc să zică: 
„vor să vă despartă", au tâlcuit: „bisericile vă vor", neacordând atenţie nici la sensul 
cuvintelor apostolice, nici la diferenţa literelor cu care sunt scrise expresiile pomenite. Sensul 
cuvintelor apostolice este următorul: râvnesc după voi, dar nu cu gând bun, aceia care vă 
învaţă să vă tăiaţi împrejur; aceasta înseamnă că ei râvnesc nu pentru mântuirea voastră, ci 
pentru pieirea voastră şi vă sfătuiesc să faceţi aceasta cu scopul de a vă despărţi de Hristos, 
căci, dacă vă veţi tăia împrejur, Hristos nu vă va aduce nici un folos. Iar traducătorii dinainte, 
neînţelegând nici sensul raţiunii cuvintelor apostoleşti, nici diferenţa cuvintelor greceşti, v-au 
tradus: „dar bisericile vă vor". Insă acest lucru este incorect; căci nu în biserici vroiau să-i 
aibă pe ei aceia care le porunceau să se taie împrejur după legea lui Moise şi să păstreze 
celelalte rânduieli ale legii, ci năzuiau ca prin aceasta să-i despartă de Hristos. Şi despre 
acestea am spus destul. 

In cântarea a 8-a a canonului Naşterii lui Hristos, în al doilea verset, există următoarea 
greşeală necuviincioasă. Noi avem două expresii, care sunt asemănătoare între ele ca 
pronunţie însă se scriu diferit şi, potrivit cu acest lucru, au sens diferit; să ne îndreptăm cu 
sârguinţă atenţia asupra acestui lucru. Expresia este aceasta: „u gar idon". In primul caz, dacă 
ea este scrisă „Ou yap si8ov", înseamnă: „nu au văzut"; iar în al doilea caz, dacă este scrisă: 
„Ou yap n8ov", înseamnă: „nu au cântat". Iar traducătorul dinainte, neacordând atenţia 
cuvenită nici la diferenţa mijloacelor de scriere a acestei expresii, nici la sensul versetului, a 
tradus simplu: „nu au văzut în desfrânări". Insă acest lucru este incorect nu numai din punct 
de vedere al formei literale a expresiei pomenite, dar nu se potriveşte nici cu puterea raţiunii 
versetului. Căci raţiunea versetului este următoarea: prin organe autorul canonului numeşte 
diferitele instrumente muzicale de jale, cum ar fi: timpanele, psaltirile, alăutele şi cele 
asemenea lor. Dar, pentru că poporul israelit, cucerit de împăratul Nabucodonosor, a fost dus 
în robie şi de aceea s-a aflat în necazuri şi durere, s-a abătut de la cântări, adică tinerii cei 
cuvioşi au refuzat că cânte pentru cuceritorii lor cântările Sionului şi, fiind rugaţi să facă acest 
lucru de către cei care i-au dus în robie şi care le-au spus: cântaţi-ne nouă din cântările 
Sionului, le-au răspuns: cum să cântăm cântarea Domnului în pământ străin?, aşa cum este 
scris în psalmul 136, care începe cu cuvintele: La râul Babilonului. Iar traducătorul, nefiind 
atent nici la felul, în care este scrisă expresia pomenită, nici la sensul versetului, în loc să 
spună: „nu voi cânta", a tradus la întâmplare: „nu au văzut". Cum nu au văzut cei trei tineri 
fericiţi şi ceilalţi preoţi şi leviţi? Doar nu au fost orbi atunci când, datorită frumuseţii lor 
deosebite, tinerii au fost luaţi în palatele împărăteşti? Insă şi expresia aceasta: „în desfrânări", 
nu a tradus-o potrivit cu originalul; căci noi nu o înţelegem aşa, ci precum este scrisă de 
Duhul Sfânt la Proorocul David: „în pământ străin". Şi deşi autorul canonului a schimbat 
puţin expresia, zicând: „între străini", totuşi nu a scris: „în desfrânări"; iar el a făcut acest 
lucru cu privire la irmos ca să iasă cântarea armonioasă. 

Din aceste greşeli şi din altele asemenea lor reiese că traducătorii dinainte nu au 
înţeles pe deplin limba greacă, dar s-ar putea ca şi alţii puţin învăţaţi, care au tradus după ei, 
dorind să corecteze ceea ce au tradus ei, să fi denaturat mai mult. 

Eu aş mai vrea ca şi prin multe alte greşeli asemănătoare ale traducătorilor dinainte, 
care au nevoie de îndreptare, să le încredinţez pe cuvioşiile şi luminăţiile voastre că pentru 
voi, domnii mei, sunt un adevărat tâlcuitor al cărţilor. Insă, pentru ca multa vorbărie să nu 
plictisească sfânta voastră atenţie, mă voi limita la acestea. Eu am scris acestea nu ca să mă 
arăt biruitor - să nu-mi fie îngăduit să fiu vreodată atras de o asemenea turbare - ci ca să mă 
izbăvesc de orice părere nedreaptă a unor oameni neiubitori de fraţi, pe care Dumnezeu să îi 

8 EKK^r|aia. 

9 EKK^eiaai. 

29 



Sfântul Maxim Grecul 

ierte, şi ca să nu fiu supus dreptei osândiri, împreună cu acela care a ascuns în pământ talantul 
stăpânului său. Prin talant noi înţelegem, o sfinte stăpâne, darul duhovnicesc care îi este dăruit 
fiecăruia de către Dumnezeiescul Mângâietor şi care se dă, în primul rând, spre slava lui 
Dumnezeu însuşi, Care 1-a dăruit, iar apoi spre folosul atât al celui care primeşte darul, cât şi 
al tuturor credincioşilor. Iar prin pământul în care a fost ascuns acel talant, noi numim 
purtarea invidioasă, iubitoare de sine şi trândavă şi firea cea rea a celui care primeşte un 
asemenea dar şi care nu vrea să-1 folosească pentru ceilalţi. Astfel este robul acela despre care 
înfricoşătorul şi nemincinosul Judecător spune: Iar dacă acea slugă, rea fiind, va zice în 
inima sa: Stăpânul meu întârzie, şi va începe să bată pe cei ce slujesc împreună cu el, să 
mănânce şi să bea cu beţivii, veni-va stăpânul slugii aceleia în ziua când nu se aşteaptă şi în 
ceasul pe care nu-l cunoaşte, şi o va tăia din dregătorie şi partea ei o va pune cu făţarnicii. 
Acolo va fi plângerea şi scrâşnirea dinţilor (Matei 24, 48-51). Aşadar, ce vor spune împotriva 
acestui lucru cei care mă clevetesc în chip nedrept şi fără dovezi, afirmând că eu denaturez 
sfintele cărţi şi introduc lucruri potrivnice lor? Oare şi în ceea ce am arătat eu aici le denaturez 
şi le răstălmăcesc? Iar dacă eu corectez bine şi drept, atunci corectez nu Sfânta Scriptură, ci 
greşelile vrednice de osândă care s-au strecurat în ea şi dintre care unele au intrat din pricina 
nepriceperii ori a nepăsării ori din pricina uitării traducătorilor dinainte, iar altele din pricina 
marii ignorante şi neglijenţe a copiştilor. Aşadar, să înceteze aceia să îl vorbească de rău pe 
aproapele lor care se trudeşte numai spre slava lui Dumnezeu, spre lauda Lui şi pentru folosul 
fiecărui frate al său binecredincios şi ortodox! Să părăsească această duşmănie nedreaptă ca să 
se izbăvească nu numai de păcatul clevetirii zadarnice împotriva aproapelui lor, ci să scape şi 
de osândirea care îi aşteaptă pentru că nu se supun adevărului. De n-aş fi venit şi nu le-aş fi 
vorbit, păcat nu ar avea; dar acum n-au cuvânt de dezvinovăţire pentru păcatul lor (Ioan 15, 
22). 

Dar s-ar putea ca unii îndărătnici să spună: „Mare supărare, o omule, pricinuieşti tu 
prin această faptă a ta cuvioşilor făcători de minuni, care sunt proslăviţi în ţara noastră şi care, 
datorită acestor sfinte cărţi, l-au bineplăcut lui Dumnezeu în timpul vieţii, iar după moartea 
lor au fost proslăviţi de El prin sfinţenie şi facerea tuturor minunilor". împotriva acestui lucru 
nu eu, ci însuşi Fericitul Pavel să le răspundă şi să-i înveţe, spunând în Duhul Sfânt următorul 
lucru: Şi fiecăruia se dă arătarea Duhului spre folos. Că unuia i se dă prin Duhul Sfânt 
cuvânt de înţelepciune, iar altuia, după acelaşi Duh, cuvântul cunoştinţei. Şi unuia i se dă 
întru acelaşi Duh credinţă, iar altuia, darurile vindecărilor, întru acelaşi Duh; unuia faceri 
de minuni, iar altuia proorocie; unuia deosebirea duhurilor, iar altuia feluri de limbi şi altuia 
tălmăcirea limbilor. Şi toate acestea le lucrează unul şi acelaşi Duh, împărţind fiecăruia 
deosebi, după cum voieşte (I Cor. 12, 7-11). Din acestea reiese că nu i se dau fiecăruia toate 
darurile duhovniceşti. 

Iar faptul că Sfinţii ruşi făcători de minuni, prin darul dat lor de sus, au strălucit în 
ţinutul ortodox rus şi au devenit Părinţi purtători de Dumnezeu, îl mărturisesc şi eu şi mă 
închin lor, ca adevăraţilor plăcuţi ai lui Dumnezeu, însă ei nu au primit de sus ştiinţa limbilor 
şi vorbirea lor. De aceea, nu trebuie să ne mire faptul că, deşi au fost plăcuţi lui Dumnezeu, ei 
au tăinuit acele greşeli pe care le-am îndreptat eu acum. Pentru smerita lor înţelepciune, 
întocmai apostolească, pentru blândeţea lor şi pentru sfinţenia vieţii lor li s-au dat darul 
vindecărilor şi al facerii de minuni; iar altuia, deşi este mai păcătos decât toţi cei ce vieţuiesc 
pe pământ, îi sunt date ştiinţa şi vorbirea limbilor şi nici aceasta nu trebuie să ne mire. Căci şi 
animalul cel necuvântător, fiind povăţuit de Dumnezeu, a putut să-1 izbăvească pe mult- 
înţeleptul stareţ 1) cu atât mai mult omul creat de mâna lui Dumnezeu după chipul şi după 
asemănarea lui Dumnezeu este mai presus de animalul necugetător. Şi acel minunat plăcut al 
lui Dumnezeu (Moise) nu a fost, oare, povăţuit de sfatul cel drept al străinului închinător la 
idoli Ietro; 2) şi nu după sfatul lui a rânduit totul bine pentru el şi pentru poporul lui 
Dumnezeu? 

De asemenea şi Fericitul Efrem (Şirul), care s-a rugat lui Dumnezeu să-i trimită un om 
de la care să poată dobândi folos duhovnicesc, oare nu de către o desfrânată a fost învăţat să 

privească întotdeauna spre pământul din care a fost luat şi făcut şi nu a primit el învăţătura cu 
smerită înţelepciune şi cu toată recunoştinţa către Dumnezeu? Ce să mai spunem despre 
minunatul Macarie (Egipteanul), ce s-a rugat asemenea lui Efrem, şi a fost povăţuit de un 
tânăr care păştea boii, cu privire la modul în care să întrebuinţeze hrana, iar tânărul 1-a mai şi 
mustrat, zicându-i: „Oare tu, awa, eşti asemenea măgarului?" Aşa sunt toţi adevăraţii plăcuţi 
ai lui Dumnezeu, care cu smerită înţelepciune şi cu toată recunoştinţa către Dumnezeu caută şi 
primesc povăţuirea de la orice om, care poate să le aducă folos, dând ascultare poruncii lui 
Dumnezeu, care spune: „întreabă pe tatăl tău şi-ţi va da de ştire, întreabă pe bătrâni, şi-ţi vor 
spune" (Deut. 32, 7). Ce să mai spunem despre acel cinstit preot care, pentru marea lui 
nerăutate şi pentru curăţia vieţii, s-a învrednicit prin dumnezeiescul har să-1 vadă pe îngerul 
care stătea în partea dreaptă a altarului şi slujea împreună cu el? Acest preot a primit povăţuire 
de la un diacon, care venise din Constantinopol şi care, slujind împreună cu el, i-a explicat că 
în timpul săvârşirii Tainei, el foloseşte unele cuvinte care aparţin ereziei lui Sever. Iar când 
preotul, vrând să-1 contrazică, s-a adresat sfântului înger, care stătea înaintea lor şi 1-a întrebat 
de ce el, de atâţia ani fiind prezent întotdeauna în timpul săvârşirii dumnezeieştii slujbe, a 
tăcut cu privire la această greşeală a lui. Şi ce a auzit? Dumnezeu, i-a răspuns îngerul, vrea ca 
oamenii să primească îndreptarea tot de la oameni. 

Aşadar, nici o necinstire nu li se face cuvioşilor făcători de minuni ruşi prin 
îndreptarea cărţilor, aşa cum nici Sfinţilor Arhierei şi Mucenici ai lui Dumnezeu, care au trăit 
în vremea prigonirilor, nu li s-a pricinuit nici o necinstire sau jignire prin diferitele îndreptări 
ale Sfintei Scripturi, ale Vechiului Testament făcute de cei care au trăit după ei, cum ar fi: 
Simma, Teodot, Achila şi Luchian, presbiterul Antiohiei, dintre care fiecare a îndreptat ceea 
ce fusese omis de traducătorul care a trăit înaintea lui. însă şi despre acestea am spus destul, 
deoarece înaintea dreptului şi înţeleptului arhiereu al lui Dumnezeu Celui Preaînalt eu i-am 
contrazis pe cei ce m-au clevetit pe nedrept. Dacă ceea ce am spus este drept şi adevărat, 
atunci îi aduc mulţumire lui Dumnezeu, Celui ce i-a dat omului cugetarea! Iar dacă nu este 
aşa, atunci, după citirea acestei scrieri, rupeţi hârtia şi aruncaţi-o în foc, iar pe mine, cel slab la 
minte, binevoiţi a mă mustra arhiereşte şi, în acelaşi timp, părinteşte. Eu mă bucur pentru 
mustrare şi nu resping acuzările care vin din iubire duhovnicească. 



XI 

Tâlcuirea cuvintelor: 

„Pentru pacea de sus şi pentru mântuirea 

sufletelor noastre Domnului să ne rugăm" 

Deoarece sfinţia ta, în smerita înţelepciune, întocmai apostolească, a ta, m-ai învrednicit pe 
mine, cel slab la minte şi neînvăţat, de a vorbi cu un arhiereu şi m-ai întrebat despre unele 
cugetări greu de înţeles, eu am socotit de drept să aduc la cunoştinţa cuvioşiei tale în câteva 
cuvinte, atât cât va povăţui neputincioasa mea raţiune Lumina cea Adevărată, Care îl 
luminează pe tot omul, ce vine în lume [cele despre acestea]. Pentru că, după vechea 
traducere, preoţii şi diaconii la începutul sfintei liturghii îi invită pe ortodocşi să se roage 
pentru pacea de sus şi unii înţeleg că este vorba despre îngeri, să-i fie ştiut cuvioşiei tale că 
această expresie „MHp" 10 la ruşi are două sensuri, ceea ce înseamnă că ea desemnează şi toată 
creaţia văzută şi nevăzută şi, de asemenea, şi legătura iubirii, care îi uneşte pe oameni între ei. 
La greci pentru acestea există două expresii diferite: „mhp", care desemnează toată creaţia, 
este numită „cosmos" (KOO\xoq), iar „mhp", care desemnează legătura iubirii (armonia), este 
numită „irini" (Eipnvn). In locul arătat preoţii şi diaconii de la noi nu spun: „iper tu anothen 
cosmu" 11 , ceea ce ar însemna: „pentru lumea de sus", adică pentru îngeri, aşa cum înţeleg toţi 



10 Mir: 1. Lume, univers; 2. Pace, armonie, înţelegere 

11 uiTsp tou avwBev Koa|_iou. 

la voi, ci spun: „iper tis anothen irinis" 12 , ceea ce înseamnă: „pentru pacea de sus", adică 
pentru unirea iubirii şi pentru liniştea, pe care Domnul nostru Iisus Hristos de multe ori le-a 
propovăduit şi le-a vestit cu voce tare Ucenicilor Săi, zicând: pace vouă, pacea Mea dau 
vouă, pace să aveţi, adică unirea iubirii. 

Pentru această unire a păcii nu numai sfinţii înainte-stătători ai sfintei liturghii ne 
poruncesc să ne rugăm şi o cer întotdeauna ca şi pe noi, păcătoşii, să ne învrednicească 
Hristos Dumnezeul nostru de acest har, ci şi puternicul glăsuitor şi Prooroc Isaia ne învaţă să 
o cerem mereu, zicând: Doamne, revarsă pacea peste noi, căci toate lucrurile noastre, pentru 
noi le-ai făcut! (Isaia 26, 12) De asemenea, şi Fericitul David spune: Auzi-voi ce va grăi întru 
mine Domnul Dumnezeu; că va grăi pace peste poporul Său şi peste cuvioşii Săi şi peste cei 
ce îşi întorc inima spre Dânsul (Ps. 84, 8-9). Şi Fericitul Cosma, în irmosul cântării a cincea a 
canonului Naşterii lui Hristos, spune: „Cel ce eşti Dumnezeu al păcii şi Părinte al 
binefacerilor, pe îngerul Tău de mare sfat, pace dăruind, L-ai trimis nouă". Şi în alt loc: 
„Luminează-ne cu poruncile Tale, Doamne, şi cu braţul Tău cel înalt, pacea Ta dă-ne-o nouă, 
Iubitorule de oameni" (Glasul 8, cântarea 5). Şi în alt loc: „Doamne, pentru rugăciunile 
tuturor sfinţilor şi ale Născătoarei de Dumnezeu, pacea Ta dă-ne-o nouă şi ne miluieşte, ca un 
bun". Şi, spus pe scurt, în nenumărate locuri găsim faptul că ni se porunceşte să ne rugăm 
întotdeauna pentru această unire a păcii, iar nu pentru lumea de sus, adică pentru îngeri, aşa 
cum gândesc unii în nepriceperea lor. îngerii întotdeauna, încă de la început, s-au aflat în pace 
între ei, fiind plini de tot harul Sfântului Duh şi nouă, arătându-se păstorilor în timpul Naşterii 
lui Hristos, au fost primii care ne-au binevestit pacea, zicând: Slavă întru cei de sus lui 
Dumnezeu şi pe pământ pace, între oameni bunăvoire! (Luca 2, 14). Noi avem nevoie de 
rugăciunile şi de mijlocirea lor permanentă pentru noi înaintea lui Dumnezeu: ei sunt şi 
păzitorii, îndrumătorii şi rugătorii noştri. Ca dovadă a acestui lucru slujesc toate cărţile sfinte, 
între care există şi canoanele din Octoih pentru fiecare zi de luni, alcătuite de Cuviosul Iosif 
(nu de Ioan Damaschin). Nu cei sănătoşi au nevoie de doctor, ci cei bolnavi, spune 
dumnezeiescul glas. Ei întotdeauna, încă de la început, au fost sănătoşi şi, deşi unii au căzut 
din pricina mândriei lor, ceilalţi au rămas şi se află în iubire, în frică şi în ascultare de 
Făcătorul tuturor, fiind plini de toată sfinţenia şi harul Sfântului Duh. 

Iar noi întotdeauna suferim de diferite boli, mâniindu-L prin neascultarea noastră pe 
preabunul nostru Mântuitor; de aceea noi avem nevoie de leac de la ei, nu ei de la noi. Căci 
este zis: Fără de nici o îndoială, cel mai mic ia binecuvântare de la cel mai mare (Evrei 7, 7). 
De aceea nu trebuie să ascultăm tâlcuirea celor ce spun că Sfânta Biserică a lui Dumnezeu se 
roagă pentru îngeri. Această tâlcuire nu este a lui Ioan Gură de Aur, nici a lui Vasile cel Mare, 
nici a lui Damaschin. Sfânta Liturghie a tâlcuit-o numai Nicolae Cabasila, renumit învăţător 
bisericesc şi apărător al credinţei ortodoxe; tâlcuirea lui este universală şi neîndoielnică 1 ; pe 
el trebuie să-1 ascultăm, căci nu numai că a explicat la modul cel mai clar toate tainele Sfintei 
Liturghii, dar a fost ca o sabie cu două tăişuri împotriva latinilor care au condamnat sfânta 
noastră slujbă. Insă despre acestea acum am spus destul ca să nu plictisesc cu multa vorbărie 
sfântul auz al sfinţiei tale. 

Dar pentru că cercetarea de faţă se referă şi la cuvintele: „Căci Dumnezeu S-a născut, 
şi pentru aceasta (după traducerea rusească) firea s-a istovit" sau „nu s-a istovit", sau „s-a 
curmat", să-i fie ştiut cuvioşiei tale că nici una dintre aceste expresii nu numai că nu 
corespunde adevăratului sens al vorbirii greceşti, dar nu se potriveşte nici cu sensul direct al 
teologiei ortodoxe. Aşadar, să cercetăm aceasta astfel: „Proorocia lui Isaia s-a împlinit, căci 
Fecioara a născut şi, după naştere, ca şi înainte de naştere a rămas", adică a rămas Fecioară. 
Apoi continuă: nu este de mirare că aceasta s-a întâmplat aşa. De ce? „Căci Dumnezeu S-a 



12 Yttep Tr|ţ avwBev £ipnvn<;. 



13 Sf. Nicolae Cabasila, Tâlcuirea dumnezeieştii Liturghii. (Migne P.G. 150, 398-492). Traducere de Pr. Prof. Dr. 
Ene Branişte. Apărută în traducere românească la Editura Institutului Biblic şi de Misiune al bisericii Ortodoxe 
Române, Bucureşti 1989. Reeditată în anul 1997. Prima ediţie a apărut în anul 1946. Lucrarea este disponibilă şi 
în format digital în colecţia Apologeticul, Biblioteca Teologică Digitală, la adresa http://apologeticum.net 

născut", de aceea El, prin atotputernicia Sa, (în sensul strict al vorbirii greceşti) „xenotomise", 
ceea ce înseamnă că în chip neobişnuit a transformat sau a schimbat firea, adică ceea ce este 
zămislit şi născut de către femei. Şi martorul neîndoielnic şi învăţătorul acestui lucru este 
dumnezeiescul Cosma care, în irmosul cântării a 9-a spune clar aşa: „Rânduielile firii se 
biruiesc în Tine, Fecioară curată". Şi el însuşi a explicat care sunt aceste rânduieli, zicând: 
„Căci în naştere Fecioară ai fost şi viaţa cu moartea s-a logodit". Sau aşa: „şi prin moarte te 
muţi la viaţă", adică şi înainte de naştere Fecioară fiind, tu ai zămislit de la Duhul Sfânt, şi 
după naşterea lui Emanuel ai rămas tot Fecioară şi moartea ta este minunată şi mai presus de 
firea omenească. Pentru că toţi Drepţii, Patriarhii, Proorocii, Apostolii, Mucenicii şi Cuvioşii 
care s-au mutat din această viaţă, se desfată numai cu sufletele de viaţa veşnică şi de 
bunătăţile dumnezeieşti, aşteptând desăvârşirea la a doua venire. Iar Tu singură, prin harul 
Fiului Tău şi înainte de a doua venire ai înviat şi în preaslăvitul Tău trup trăieşti deja viaţa 
dumnezeiască, stând de-a dreapta Fiului Tău şi Dumnezeu, aşa cum este scris „îmbrăcată în 
haină aurită şi preaînfrumuseţată". într-adevăr, limba greacă are sensul acesta; iar a spune: „s- 
a istovit" sau „s-a curmat", este departe de adevăr. Căci, dacă s-a istovit, înseamnă că s-a 
întors în nefiinţă şi a pierit cu desăvârşire; iar a spune iarăşi: „nu s-a istovit" arată că ea a 
zămislit şi a născut după firescul obicei femeiesc. 

Insă este necuviincios să vorbim şi să gândim astfel despre zămislirea ei mai presus de 
fire şi despre fecioria ei neîntinată. De aceea se cuvine să spunem că în chip neobişnuit „s-au 
schimbat", iar nu „s-au istovit" însuşirile firii, precum şi în alt Irmos se spune despre ea în 
această privinţă: „Străină este maicilor fecioria şi străină fecioarelor naşterea de prunci", ceea 
ce înseamnă că, fără amestecare, „în tine, Născătoare de Dumnezeu, amândouă s-au rânduit", 
adică, prin putere dumnezeiască s-au transformat şi s-au biruit rânduielile firii şi tu ai zămislit 
neispitită de bărbat, iar după ce ai născut, ai rămas Fecioară. Pentru sfintele ei rugăciuni să ne 
povăţuiască şi pe noi Domnul nostru Iisus Hristos pe calea mântuirii şi a cugetării adevărate. 
Amin. 



XII 

Nu trebuie să-i credem pe aceia care spun că 

cel ce nu a ajuns la citirea Sfintei Evanghelii nu 

a fost la Dumnezeiasca Liturghie. 

Nu pot să trec sub tăcere nici acea cugetare ticăloasă a falşilor înţelepţi, de care ei 
suferă, zicând că nu au participat la Liturghie dacă nu au reuşit să ajungă la timp la citirea 
Dumnezeieştii Evanghelii. Eu numesc această cugetare ticăloasă, deoarece ea conţine hulă la 
adresa Trupului şi Sângelui Mântuitorului nostru Iisus Hristos. Căci, dacă, după nebunia lor, 
pentru ei nu a fost Liturghie, fiindcă nu au ajuns la citirea Evangheliei, înseamnă că pâinea 
adusă spre a fi prefăcută în Trupul lui Hristos nu a fost transformată 14 prin pogorârea 
Sfântului Duh, iar vinul turnat în potir nu a fost transformat 15 în Sângele Dumnezeu- 
Cuvântului Celui întrupat. Ce poate fi mai rău decât această hulă? Noi ştim sigur şi credem că 
nu pentru citirea Dumnezeieştii Evanghelii a fost rânduit de la început să se săvârşească jertfa 
cea tainică şi nesângeroasă, ci pentru această jertfă Părinţii au rânduit să se citească Sfânta 
Evanghelie, amintindu-ne prin aceasta de faptul că este voia lui Dumnezeu, ce este bun şi 
plăcut şi desăvârşit (Rom. 12, 2). 

Dumnezeiasca Liturghie poate fi săvârşită şi fără citirea Evangheliei, iar acest lucru 
reiese din faptul că timp de opt ani după înălţarea Mântuitorului la cer Dumnezeiasca 
Liturghie s-a săvârşit pe tot pământul fără citirea Evangheliei, căci abia după opt ani de la 
înălţare Dumnezeiasca Evanghelie a fost scrisă de Matei în limba ebraică; iar Dumnezeiasca 



14 Cu sensul de a preface (n. Apologeticum). 

15 Cu sensul de a preface (n. Apologeticum). 

Liturghie s-a săvârşit în tot acest timp în biserici, în cele iudaice, şi fără citirea Evangheliei; 
iar în bisericile alcătuite din păgâni credincioşi acest lucru a durat şi mai mulţi ani, până când 
Fericitul Ioan Evanghelistul a tradus Evanghelia după Matei în limba greacă. Cu privire la 
aceasta să vă fie ştiut că întreaga Liturghie se împarte, în general, în trei părţi. 

Prima ei parte este descrierea tuturor Patimilor mântuitoare ale Dumnezeu-Cuvântului 
Celui întrupat, când clericii, ţinând în mâna stângă o prescură, iar în mâna dreaptă copia, taie 
din prescură partea pătrată a dumnezeieştii pâini şi în acest timp la fiecare tăietură spun 
cuvintele profeţite de Proorocii inspiraţi de Dumnezeu despre mântuitoarele Patimi; tăind 
dumnezeiasca pâine şi aşezând-o pe sfântul disc, o jertfesc în formă de cruce, îi pun deasupra 
o steluţă şi o acoperă cu un văl. Astfel se încheie prima parte a lucrării tainice a preotului. 16 

Partea a doua începe cu invocarea: „Binecuvântată este împărăţia a Tatălui şi a Fiului 
şi a Sfântului Duh" şi cu celelalte până la Heruvic, când Cinstitele Daruri aduse sunt mutate 
de pe jertfelnic pe altar. Partea aceasta este a rugăciunilor şi conţine cereri şi mijlociri alături 
de înălţarea rugăciunilor tainice către Stăpânul tuturor pentru toţi oamenii, în general, pentru 
mântuirea lor şi pentru viaţă paşnică, pentru bunăstarea Sfintelor lui Dumnezeu Biserici, 
potrivit cu porunca Apostolului, care spune: Vă îndemn deci, înainte de toate, să faceţi cereri, 
rugăciuni, mijlociri, mulţumiri, pentru toţi oamenii, pentru împăraţi şi pentru toţi care sunt în 
înalte dregătorii, ca să petrecem viaţă paşnică şi liniştită întru toată cuvioşia şi buna-cuviinţă 
(I Tim. 2, 1-2). Tot în partea a doua se citeşte şi din Epistolele Apostoliceşti şi din 
Dumnezeiasca Evanghelie, din care noi învăţăm cum trebuie să îi facem pe plac lui 
Dumnezeu-Cuvântul, Celui ce a murit pentru noi, S-a îngropat şi a înviat. Această a doua 
parte a Sfintei Liturghii a fost rânduită de Părinţii purtători de Dumnezeu pentru rugăciune şi 
pentru înfrumuseţarea duhovnicească a sufletului, ca să II înduplecăm pe Făcătorul şi Stăpânul 
tuturor şi, în acelaşi timp, să ne desfătăm duhovniceşte cu cântările cele duhovniceşti şi cu 
harul deosebit. 

Partea a treia, care urmează după aceasta, ne desăvârşeşte şi ne sfinţeşte şi pecetluieşte 
toată puterea preacuratelor şi înfricoşătoarelor lui Hristos Taine, pentru care ni se şi 
porunceşte în cântarea Heruvicului să lepădăm toată grija cea lumească pentru ca să ne 
învrednicim cu cugete curate şi cuvioase să II preamărim pe Făcătorul şi împăratul tuturor, 
Care este în chip nevăzut însoţit de cetele îngereşti. In această a treia parte, la invocarea 
tainică a preotului, se pogoară harul desăvârşit al Sfântului Duh şi sfinţeşte tot altarul, iar 
dumnezeiasca pâine se transformă 17 în însuşi Trupul Dumnezeu-Cuvântului Celui întrupat şi 
vinul turnat în potir se preface în Cinstitul şi de viaţă făcătorul Lui Sânge. 

Cum de nu se tem unii să afirme că nu există Liturghie pentru ei dacă nu ajung la 
citirea Sfintei Evanghelii? Oare ei socotesc citirea Evangheliei mai mare decât lucrarea tainică 
a preotului cu privire la Trupul şi Sângele lui Iisus Hristos? Şi dacă ei înţeleg aşa, atunci este 
clar că suferă de cumplită nebunie şi lipsa de judecată. Dumnezeiasca Evanghelie este 
vrednică de cinstire şi de închinare de către toţi creştinii ortodocşi, însă lucrarea tainică a 
preotului cu privire la dumnezeiescul şi cinstitul Trup al Domnului nostru Iisus Hristos şi la 
Sângele Lui este cu mult mai presus decât toată cinstea şi slava şi evlavia, deoarece ele sunt 
adevăratul Trup şi adevăratul Sânge al Fiului lui Dumnezeu. Dumnezeiasca Evanghelie, fiind 
citită, primită prin auz şi lăudată tainic în cugetele noastre, luminează şi sfinţeşte sufletele 
noastre şi ne îndrumă pe calea mântuitoarelor porunci ale lui Dumnezeu, iar Trupul şi Sângele 
Domnului nostru Iisus Hristos, pregătite de preot şi date nouă în Sfânta împărtăşanie, nu 
numai că ne luminează şi ne sfinţesc, dar şi păcatele noastre le iartă şi le nimicesc pentru 
totdeauna, dându-ne puterea de a-L vedea pe Dumnezeu. înainte de citirea Dumnezeieştii 
Evanghelii, clericul ne strigă: „înţelepciune drepţi" (cu cuget drept) „să ascultăm Sfânta 
Evanghelie"; iar despre lucrarea cea tainică spune: „Se jertfeşte Mielul lui Dumnezeu, Cel ce 
ia păcatele lumii, pentru viaţa şi mântuirea oamenilor". Şi iarăşi spune: „Pentru cinstitele 
daruri ce sunt puse înainte, Domnului să ne rugăm. Ca iubitorul de oameni Dumnezeul nostru 



16 Aici este rezumată Proscomidia, adică parte de pregătire a Sfintelor Daruri, (n. Apologeticum). 

17 Adică: se prefacă, (n. Apologeticum). 

să le primească în Sfântul, cel mai presus de ceruri şi dumnezeiescul Său jertfelnic întru miros 
de bună-mireasmă duhovnicească şi să ne trimită nouă dumnezeiescul har şi darul Sfântului 
Duh, să ne rugăm". 

Iată, în acestea constau tot rodul şi toată esenţa, harul duhovnicesc şi desfătarea Sfintei 
Liturghii, de care se lipsesc fără minte aceia care spun că nu există Dumnezeiască Liturghie 
dacă ei nu ajung la citirea Dumnezeieştii Evanghelii. într-adevăr, inima lor cea nesocotită s-a 
întunecat. Zicând că sunt înţelepţi, au ajuns nebuni (Rom. 1, 21-22). Lor li s-a întâmplat ceva 
asemănător situaţiei în care, dacă cineva ar fi fost invitat la un mare ospăţ împărătesc şi, 
nereuşind să ajungă la început când, înainte de masă, se cântă imnele de laudă în cinstea 
împăratului, nu s-ar mai fi dus, zicând: „Nu mai există veselie şi ospăţ împărătesc, căci toate 
acestea s-au terminat înainte de masă, când s-au cântat imnurile care aduc deosebită desfătare 
auzului". Dar despre nebunia lor am spus destul. Noi însă, ortodocşii, hrănindu-ne în chip 
tainic la acest ospăţ şi fiind chemaţi de la început la el, fie că venim la jumătatea lui, fie chiar 
şi cu puţin timp înainte de sfârşit, să stăm bine, cu frică de Dumnezeu, aşa cum ne porunceşte 
preotul şi să nu plecăm ca nişte fără de minte, numai pentru că nu am ajuns la începutul citirii 
Evangheliei, căci Mântuitorul nostru ne învaţă clar că şi cei ce au lucrat în al unsprezecelea 
ceas în via Lui cea tainică au primit de la Stăpânul viei aceiaşi dinari pe care i-au primit şi cei 
ce s-au trudit în ea din primul ceas. 

Intrând, aşadar, la acest ospăţ tainic al Stăpânului tuturor, să ne îngrijim să ne 
împodobim cu veşmintele potrivite pentru această veselie dumnezeiască, care sunt: dreapta 
credinţă în Sfânta şi Atotţiitoarea Treime şi faptele bune, împlinite după mântuitoarele Ei 
porunci. Iar poruncile Ei nu sunt altele decât dragostea pentru însuşi Dumnezeu din tot 
sufletul şi pentru aproapele nostru; de asemenea, dreptatea şi sfinţenia sufletului şi ale 
trupului. Cine se arată în aceste veşminte la această sărbătoare tainică, acela va fi aşezat 
împreună cu cei dintâi, iar cine va îndrăzni să intre fără aceste veşminte, acela va auzi sentinţa 
cea amarnică: legându-1 de mâini şi de picioare, aruncaţi-1 în întunericul cel mai dinafară", 
unde sunt plânsul neîncetat şi scrâşnirea dinţilor, de care să ne izbăvească Domnul, pentru 
rugăciunile Preacuratei Stăpânei noastre, Născătoarei de Dumnezeu şi Pururea Fecioarei 
Măria, căci Lui I se cuvine toată slava, cinstea şi închinăciunea în vecii vecilor. Amin. 



XIII 

Despre ridicarea pâinii în cinstea Preasfintei 

Născătoare de Dumnezeu 

Fiul lui Dumnezeu şi Cuvântul Cel Unul Născut, făcându-Se pentru noi om fără de 
păcat ca să ridice împreună cu Sine firea omenească, pe care făcătorul răului a izgonit-o 
demult din rai, şi răbdând de bunăvoie răstignirea, moartea şi îngroparea, a înviat şi S-a ridicat 
iarăşi la slava Lui cea dintâi ca să-L trimită pe Sfântul Duh, Mângâietorul, Ucenicilor şi 
Apostolilor Săi. Iar după înălţarea Dumnezeu-omului la cer, martorii şi slujitorii Cuvântului 
au rămas într-o casă, aşa cum spune dumnezeiescul Luca; apoi, după pogorârea Sfântului 
Duh, nedorind ca, pentru slujirea la mese, să renunţe la propovăduirea cuvântului, au pus 
pentru acest lucru slujitori. 

Iar când propovăduitorii mântuirii se aşezau la masă, pe o ridicătură puneau un suport 
mic şi pe el o pâine, pe care trebuia să o mănânce Mântuitorul, ca atunci când El era împreună 
cu ei în trup înainte de patimi. Iar când dumnezeieştii şi Sfinţii Apostoli se ridicau de la masă, 
cel mai mare şi primul dintre ei, luând în mâini pâinea şi ridicând-o, spunea aşa: „Mare este 
numele!" Iar ceilalţi ucenici ai Cuvântului răspundeau: „Sfintei Treimi!". Şi slujitorul tainei 
spunea iarăşi: „Slavă Ţie, în numele Mântuitorului Hristos!" şi Apostolii răspundeau iarăşi: 
„Dumnezeul nostru, slavă Ţie!". în acest timp, Numele Sfintei şi Celei de o fiinţă şi de viaţă 
Făcătoarei Treimi era rostit o singură dată, iar „Slavă Ţie, Dumnezeul nostru, slavă Ţie!" de 
două ori, pentru cele două firi şi cele două lucrări şi pentru unirea desăvârşită a Dumnezeirii şi 

omenităţii în Dumnezeu-omul şi Cuvântul. Apostolii săvârşeau această tainică lucrare şi 
atunci când erau împreună şi când erau despărţiţi, fiind trimişi în toate colţurile pământului 
pentru mântuitoarea propovăduire. 

Iar când a trebuit să-şi dea sufletul Sfânta şi Preacurata şi Pururea Fecioara Măria, 
Neîntinata şi Preacinstita Maică a Cuvântului, Ceea ce este mai presus de toate minţile cereşti, 
înnoirea neamului nostru şi vasul cel preacinstit şi bineplăcut al întregii Dumnezeiri, 
Apostolii, aflându-se la marginile pământului, au fost purtaţi pe nori şi duşi în Ghetsimani 
pentru a săvârşi îngroparea trupului dătător de viaţă şi preacurat al Maicii lui Dumnezeu- 
Cuvântul. Adunându-se în cetatea Sionului, ei au îngropat preacuratul trup în grădina 
Ghetsimani. Iar prin grija lui Dumnezeu, aşa cum a vrut Proniatorul tuturor, nici la îngroparea 
Maicii Cuvântului Sfântul şi marele Apostol Toma nu a fost împreună cu ceilalţi Apostoli; 
adică la fel ca şi înainte când Mântuitorul, după înviere, a intrat prin uşile încuiate şi a stat 
înaintea Ucenicilor şi le-a dat pacea Sa, iar Toma nu a fost cu ei şi nu i-a crezut pe ceilalţi 
ucenici şi, pentru această bună necredinţă a lui, el, prin intermediul atingerii preacuratelor 
mădulare ale Mântuitorului - adică a coastei şi mâinilor Lui - ne-a învăţat pe noi să credem că 
Cel ce a pătimit pentru noi este Dumnezeu desăvârşit. Aşa şi acum acest Sfânt şi mare 
Apostol, prin grija negrăită a Aceluia Care rânduieşte totul şi pe toate le cârmuieşte bine, nu a 
fost de faţă la îngroparea Maicii lui Dumnezeu, ci a venit, fiind adus pe nor, după trei zile şi a 
alergat imediat împreună cu ceilalţi Apostoli la mormânt pentru a se închina trupului celui de 
viaţă dătător al Maicii lui Dumnezeu. 18 

Iar când, prin îngăduinţa nespusă a lui Dumnezeu, au deschis mormântul ca să vadă şi 
să se închine şi Toma, acesta era pustiu, neavând în el preacuratul trup al Maicii lui 
Dumnezeu. Astfel tot neamul omenesc a dobândit mântuirea şi credinţa de două ori mai mare 
că, aşa cum Dumnezeu Cuvântul Cel întrupat a înviat, tot aşa şi sfântul trup al Maicii Lui a 
fost ridicat de pe pământ la locaşurile cereşti. Intorcându-se de la mormânt, Apostolii au 
vorbit cu propovăduitorul adevărului, cu Toma, despre felul în care au fost aduşi pe nori, şi-au 
amintit cuvintele cântării Maicii lui Dumnezeu, minunile ei şi punerea ei în mormânt, iar el, la 
rândul lui, le-a mărturisit despre prigonirile, ispitele şi necazurile pe care le-a îndurat de 
dragul propovăduirii şi le-a spus pe nume oraşele şi locuitorii care au crezut datorită 
propovăduirii lui şi le-a povestit tot ce a văzut atunci când a fost purtat de nor. Apoi a fost 
pusă masa, iar după masă, potrivit obiceiului, au început să ridice partea separată, care se afla 
pe ridicătură, în cinstea Mântuitorului Hristos. Iar când slujitorul acestei taine a luat în mâini 
pâinea aceea, a ridicat-o şi a spus: „Mare este numele!", iar apostolii au răspuns: „Sfintei 
Treimi!" şi când el a spus: „Slavă Ţie, Dumnezeul nostru, slavă Ţie!" atunci - o, cât de 
nespuse şi înfricoşătoare sunt, împărate Hristoase, tainele Tale, prin care Tu cârmuieşti în 
chip minunat. Căci dorind să împlinească [Hristos] puternica dorinţă a Sfântului Apostol 
Toma, care dorea să o vadă cu ochii lui pe Pururea Fecioara şi Preacurata Născătoare de 
Dumnezeu, el L-a văzut dintr-odată pe El împreună cu Sfânta Lui Maică şi cu toate puterile 
cereşti şi cu toţi cei din veac adormiţi, care au fost ridicaţi de pe pământ la ceruri şi, fiind 
înspăimântaţi, Apostolii care au ridicat pâinea, văzând-o pe Fecioara şi împreună cu ea pe Cel 
ce S-a născut din ea, în loc să spună: „Slavă Ţie, Dumnezeul nostru, slavă Ţie!", au strigat cu 
glas tare: „Preasfântă Născătoare de Dumnezeu, ajută-ne!" Iar restul Apostolilor a strigat: 
„Pentru rugăciunile ei, Dumnezeule, miluieşte-ne şi ne mântuieşte!" De atunci această ridicare 
a „panaghiei" se săvârşeşte în cinstea Născătoarei de Dumnezeu Măria. 

Să săvârşim, aşadar, această ridicare a „panaghiei" după ce ne ridicăm de la masă, spre 
sfinţirea sufletului şi a trupului. Căci cine este în stare să preamărească după vrednicie 
minunile ei nenumărate, care au fost săvârşite din veac şi până astăzi? Dacă vom aduna la un 
loc elocvenţa tuturor ritorilor, astfel încât să fie o gură şi un glas, nici atunci nu vom putea 
găsi o cale pentru a spune tainele minunilor ei, pe care ea le săvârşeşte pe pământ şi pe mare: 



18 Povestirea AdormiriiPreasfintei Născătoare de Dumnezeu şi Pururea Fecioarei Măria se află istorisită pe larg 
în cartea Minunile Maicii Domnului, reeditată de Mănăstirea Sfinţii Arhangheli Mihail şi Gavriil, Petru Vodă, 
2005, disponibilă şi în format digital în colecţia Apologeticum, http://apologeticum.net 

bolile sunt alungate, diavolii sunt izgoniţi, robii sunt sloboziţi din amarnica robie, iar cei ce 
îndură nedreptăţi îşi găsesc izbăvirea din necazurile ce îi lovesc. 

Şi nu numai cel ce ridică pâinea în cinstea Pururea Fecioarei şi Născătoarei de 
Dumnezeu Măria dobândeşte izbăvire de necazuri, ci, dacă cineva ridică fie o piatră, fie 
pământ, fie vreo plantă în amintirea şi în numele ei, aşa cum eu am văzut şi am auzit, ea 
primeşte acest lucru la fel. Fiul ei, Domnul nostru Iisus Hristos, a luat pâinea în mâini şi a zis: 
„Luaţi, mâncaţi, acesta este trupul Meu" şi „aceasta să faceţi întru pomenirea Mea"; iar 
Hristos este Capul şi de aceea părtaşii acestei taine mari, care se împărtăşesc cu vrednicie, 
dobândesc şi slava Lui şi devin dumnezei după har. Tot astfel au binevoit şi cei ce au rânduit 
tainele ca, prin această pâine care se ridică în cinstea slăvitului nume al Maicii lui Dumnezeu, 
noi să fim izbăviţi de toate necazurile şi să devenim părtaşi ai binecuvântării sfântului ei trup 
şi, pentru mijlocirea ei, să ne izbăvim de chinurile veşnice şi să-ne învrednicim să dobândim 
bunătăţile veşnice prin rugăciunile ei şi ale tuturor Sfinţilor din veac. Amin. 



XIV 

Despre întrebarea unora: „De ce de la învierea cea de a treia zi a lui Hristos şi 

până în sâmbăta dinaintea duminicii lui Toma nu se ridic ă preacurata pâine, ci se 

ridică numai artos, timp în care diaconul exclamă de trei ori: „Hristos a înviat!" 

şi se mănâncă artos în această sâmbătă? 

Să vă fie ştiut că multe rânduieli bisericeşti au fost lăsate în scris, iar pe altele Biserica 
lui Dumnezeu le păstrează fără să fi fost scrise. Perioada de la învierea cea de a treia zi şi 
până în sâmbăta dinaintea duminicii lui Toma este socotită o singură zi. Sfinţii Apostoli, după 
învierea lui Hristos, mergeau în taină la marginile Ierusalimului şi în acest timp aveau cu ei o 
pernă curată, pe care o puneau în locul Mântuitorului, iar pe ea aşezau o bucată de pâine în 
numele Lui. Ei au făcut aceasta până în vremea arătării Lui; iar după arătarea Mântuitorului, 
Apostolul Petru, ridicându-se, lua bucata de pâine a Mântuitorului de pe pernă şi, ridicând 
mâinile spre cer, spunea: Hristos a înviat!, iar Apostolii spuneau: Adevărat a înviat! Şi Petru 
spunea iarăşi: Hristos a înviat!, iar Apostolii răspundeau: Adevărat a înviat! Şi Petru spunea a 
treia oară: Hristos a înviat!, şi Apostolii spuneau: Adevărat a înviat! Acest obicei a fost 
păstrat de către Apostoli până la înălţarea Domnului şi până când au ajuns în Antiohia Siriei 
şi, după obicei, s-au aşezat la masă şi au pus o pernă în locul Mântuitorului, iar pe pernă au 
pus o pâine care era partea Mântuitorului. După masă, Petru s-a ridicat, iar împreună cu el toţi 
Apostolii şi, luând Petru pâinea - partea Mântuitorului - şi ridicând-o, a spus de trei ori: 
Hristos a înviat!, iar Apostolii au răspuns, după obicei, de trei ori: Adevărat a înviat! în acest 
timp li s-a arătat Preacurata Născătoare de Dumnezeu şi i-a acoperit cu harul ei ca şi cu un nor 
luminos şi Apostolii au văzut chipul Preacuratei şi toţi au strigat cu glas tare: «Preasfântă 
Născătoare de Dumnezeu, ajută-ne!" Această arătare minunată Apostolii au văzut-o după 
încetarea din viaţă a Preacuratei. 

Până la moartea ei, Apostolii au mers să propovăduiască în lume şi au venit în 
Ierusalim să se închine Preacuratei Născătoare de Dumnezeu, aşa cum s-ar fi închinat 
Mântuitorului, şi Sfântului Apostol Iacov, fratelui Domnului. Iar Preacurata în acel timp 
călătorea pe mare împreună cu Apostolul Ioan spre Sfântul Munte Athos şi corabia a acostat 
în locul unde se află astăzi mănăstirea Iviron. Din acest loc, Preacurata a pornit împreună cu 
Apostolul Ioan pe jos spre acel loc unde se află astăzi mănăstirea Vatopedu, iar în locul acela 
vieţuiau pe atunci elini nebotezaţi. Şi l-au întrebat elinii pe Apostolul Ioan, zicând: „Cine este 
această cinstită Femeie?" Apostolul Ioan le-a răspuns: „Aceasta este Maica lui Iisus", şi ei s- 
au închinat Preacuratei. După ce a făcut multe minuni, ea a botezat mulţi oameni în acel loc. 
După aceea, după mult timp, marele împărat Constantin a zidit pe locul acela o mănăstire în 
numele Preasfîntei Născătoare de Dumnezeu, însă mai târziu aceasta a fost distrusă de către 

37 



Sfântul Maxim Grecul 

Iulian Apostatul. Totuşi, după un timp, creştinii ortodocşi au restaurat această mănăstire şi, în 
urma unei minuni, i-au dat mănăstirii numele „Vatopedu". Din Sfântul Munte Preacurata s-a 
îndreptat împreună cu Ioan spre insula Cipru, spre Lazăr cel înviat a patra zi, episcopul 
Ciprului, ducând cu ea veşmintele făcute de propriile Ei mâini. Aceste veşminte se află şi 
astăzi în Amohost, în mănăstirea Iviru. 

In Antiohia Siriei, toţi cei care înainte de înviere, după înviere şi înălţare, cu mult 
înainte de venirea Apostolilor aici, au văzut şi au auzit minunile săvârşite, au crezut în Hristos 
şi s-au botezat şi Apostolii i-au numit creştini pe toţi credincioşii de pe tot pământul, iar oraşul 
Antiohia a fost numit marea cetate a lui Dumnezeu. 

Din rândul celor care vieţuiesc pe tot pământul, numai trei popoare mănâncă stând la 
masă: grecii, sârbii şi ruşii; ultimele două sunt de acelaşi neam, iar al treilea neam sunt latinii, 
care vieţuiesc în Europa. Iar locuitorii Palestinei şi sirienii, egiptenii, arabii, perşii, etiopienii, 
armenii şi toţi ceilalţi, până la capătul pământului, mănâncă pe pământ. Şi Mântuitorul avea 
obiceiul să mănânce pe pământ cu Ucenicii, care stăteau în jurul Lui, iar în Ierusalim şi acum 
este întreagă acea casă în care Mântuitorul a mâncat Pastile cu Ucenicii Săi; în această casă nu 
există nici o laviţă. 

In ţara Iviriei a existat un oraş situat la gura de vărsare a râului Tasia, în apropierea 
mării şi acest oraş s-a numit Tasia; deasupra porţilor dinspre râu ale oraşului se afla icoana 
Preacuratei Născătoare de Dumnezeu, care era foarte frumoasă şi înaintea ei se afla o 
lumânare. Oraşul acesta, prin voia lui Dumnezeu, pentru păcatele oamenilor, a fost scufundat 
precum Sodoma şi Gomora, iar cu mult timp înainte de scufundarea oraşului, icoana pomenită 
a coborât de pe porţi, iar lumânarea a pierit fără veste. Binecredinciosul împărat şi tot poporul 
creştin s-au întristat foarte tare pentru dispariţia icoanei, însă, după un timp, împăratul a primit 
vestea că icoana aceea a Preasfîntei Născătoare de Dumnezeu împreună cu lumânarea s-au 
arătat în Sfântul Munte şi s-au arătat astfel încât lumânarea ardea înaintea icoanei. Iar din 
oraşul Tasia până la Sfântul Munte era o distanţă de mai mult de trei mii de verste. 
Binecredinciosul împărat a trimis cu mare bucurie în acel loc multe bogăţii şi a zidit o 
mănăstire slăvită în numele Sfintei Născătoare de Dumnezeu, care s-a numit „Portaitisa", şi 
care s-a aflat în mare cinste. După un timp, cu îngăduinţa lui Dumnezeu, mănăstirea aceasta a 
fost distrusă de arabi. 

Vă voi povesti o altă minune legată de aceeaşi icoană făcătoare de minuni a 
Preacuratei Născătoare de Dumnezeu. In Ţarigrad domnea un împărat care nu avea copii. 
Acest împărat avea într-unui dintre oraşele Spaniei un frate, care avea un copil mic. împăratul 
a trimis în Spania soli la fratele său şi i-a poruncit să vină împreună cu fiul lui. Acesta a pornit 
spre împărat pe mare cu corabia şi a acostat în acel loc din Sfântul Munte unde se afla 
mănăstirea Vatopedu cu hramul Preacuratei Născătoare de Dumnezeu. Şi a coborât împreună 
cu fiul său şi cu toţi oamenii pe mal şi au început să mănânce, să bea şi să se veselească. Iar 
fiul prinţului a început să se plimbe prin locul acela şi să rupă flori şi s-a îndepărtat de tatăl 
său şi de toţi ceilalţi oameni. Iar tatăl lui, după ce a petrecut, a plecat împreună cu toţi oamenii 
cu corabia şi au întins pânzele, iar pe fiu l-au uitat în locul acela. Copilul însă, găsind în acel 
loc o poieniţă, a intrat în ea şi a văzut că într-un tufiş stă o femeie îmbrăcată în veşmânt 
purpuriu şi a crezut că aceea care stă este mama lui. Iar femeia s-a purtat blând cu el şi 1-a 
ţinut cu ea. Când tatăl copilului a ajuns departe de locul acela, a început să-şi caute fiul, 
crezând că el se află cu doica, iar doica credea că el se află cu tatăl său. După ce l-au căutat şi 
nu l-au găsit, cu mare durere au hotărât că fiul prinţului a căzut din corabie în mare şi s-a 
înecat şi cu mâhnire au pornit spre Ţarigrad. Iar împăratul 1-a ţinut pe fratele său la el un an 
întreg, apoi 1-a lăsat să plece spre oraşul lui. Şi acesta a plecat spre Spania, spre oraşul lui 
natal şi pe drum a acostat iarăşi în acel loc, unde pierise fiul său. Coborând din corabie, toţi au 
mers pe mal şi iată, prinţul 1-a găsit pe fiul său jucându-se în acel loc. 

El şi-a întrebat fiul: „Unde ai fost atâta timp şi cu cine ai trăit în acest loc?" Copilul i-a 
răspuns: „Eu am trăit aici cu mama mea". Tatăl i-a spus: „Arată-ne locul, unde este mama ta!" 
Copilul i-a răspuns: „Nu este departe de aici, veniţi cu mine şi vă voi arăta locul unde se află 

mama mea". Când au ajuns împreună cu copilul la tufiş, copilul a intrat în genunchi înăuntrul 
tufişului, iar ei nu au putut să pătrundă acolo, căci tufişul era foarte des. Şi au început să taie 
tufişul şi au găsit în locul acela icoana Preacuratei Născătoare de Dumnezeu, care era foarte 
frumoasă, iar înaintea ei ardea o lumânare şi copilul stătea acolo. Prinţul s-a închinat imediat 
icoanei şi cu mare bucurie a trimis corabia în oraşul său să aducă aur destul din vistieria sa. 
Când corabia s-a întors cu vistieria, prinţul a zidit imediat acolo o mănăstire, împodobind-o 
minunat, şi a numit mănăstirea aceasta în cinstea Preacuratei Născătoare de Dumnezeu 
„Vatoped" 19 , în ruseşte „mecto kvctaphhka" (mesto kustarnika - „locul tufişului"), căci 
acolo au găsit icoana Preacuratei, pe care au şi pus-o în interiorul biserici, iar înaintea ei au 
pus lumânarea. 

Şi icoana aceasta se află şi astăzi acolo şi înaintea ei se află lumânarea, care a fost 
găsită odată cu ea. Iar prinţul acela împreună cu fiul lui s-au tuns în monahism în mănăstirea 
aceasta şi s-au sfârşit amândoi aici în cinul monahal. Slavă Dumnezeului nostru totdeauna, 
acum şi în vecii vecilor. Amin. 



XV 

Despre inscripţia de pe nimbul Mântuitorului şi 

despre numele Preasfintei Născătoare de 

Dumnezeu 

Cu privire la literele 6 <J3v, pe care iconografii le scriu pe nimbul Mântuitorului, să-ţi 
fie ştiut că acest cuvânt este elinesc, adică grecesc, şi se scrie în limba rusă: „CblH", iar acest 
cuvânt „CMH" înseamnă: „cel ce este" sau „cel ce există". Aşa S-a numit pe Sine Atotţiitorul 
înaintea lui Moise, când 1-a trimis în Egipt, spunându-i: Aşa să spui fiilor lui Israel: Cel ce 
este m-a trimis la voi! (Ieşirea 3,14) Cel Preaînalt S-a numit pe Sine astfel, deoarece El singur 
este după fiinţă veşnic, neavând nici început, nici sfârşit, ci există dintotdeauna, cuprinzând în 
Sine şi trecutul, şi prezentul şi viitorul, şi de aceea Se numeşte pururea fiitor. 

Iar toate celelalte lucruri ale Lui, văzute şi nevăzute, de la şi prin harul Lui îşi au 
fiinţa, viaţa, mişcarea şi existenţa; iar El din nimeni nu Se trage şi de la nimeni nu Şi-a luat 
fiinţa, ci prin Sine însuşi a existat dintotdeauna, există şi va exista în vecii vecilor, fiind, după 
fire, fără de început, nemuritor şi nesfârşit, viaţa a tot ce este viu şi fiinţa a tot ce există, 
îngerii şi sufletele oamenilor sunt create de El prin har. Ele nu şi-au dobândit existenţa prin 
sine şi de la El au nemurirea. însă despre acestea am spus destul. 

Iar despre faptul că iconografii scriu pe ambele părţi ale icoanei Maicii lui Dumnezeu 
cuvintele: „Mp.0Y." să ştii că şi aceste cuvinte sunt greceşti şi înseamnă: „Mitir 0eu" 
(Mnxrip 0sou), iar în ruseşte se scriu: „MaTepb Eoaria" şi înseamnă Maica lui Dumnezeu, iar 
nu Marta, nici Mirta, aşa cum gândesc unii datorită necunoaşterii limbii greceşti. Numele 
Maicii lui Dumnezeu este Măria, iar nu Marta şi nici Mirta. 



XVI 
Despre cununile de căsătorie 

Despre cununile care se pun pe cap în timpul cununiei, potrivit cu rânduiala scrisă nu 
pot să spun nimic, deoarece nu mi s-a întâmplat să văd vreo tâlcuire despre acestea, ci îţi voi 
spune atât cât voi putea să-mi dau seama. In Psalmi este scris: Femeia ta ca o vie roditoare, în 
laturile casei tale; fiii tăi ca nişte vlăstare tinere de măslin, împrejurul mesei tale (Ps. 127, 3). 
Via este cea care produce boabele de struguri, din care se stoarce vinul şi care în limba 
tătarilor se numesc stafide, iar în scriptură-ciorchini. De aceea, cred, Sfinţii Părinţi au rânduit 



19 De la cuvintele greceşti: „pcrroţ" - tufă de mărăcini, şi „TreSov" - pământ, loc (n. tr.). 

ca cei ce se căsătoresc să fie încununaţi cu cununi de viţă-de-vie, iar nu cu cununi de 
mesteacăn şi nici cu cununi de aur, amintindu-le, astfel, despre rodirea înaintea lui Dumnezeu 
a faptelor bune şi a copiilor cuminţi şi temători de Dumnezeu, prin care ei să-L poată bucura 
pe Lucrătorul viei tainice, aşa cum şi via prin boabele sale, din care se face vinul, veseleşte 
inimile celor ce îl beau cu măsură şi prudenţă, iar nu până la beţie şi năucire, ca păgânii. 



XVII 

Despre sfinţirea apei în dimineaţa Bobotezei 

Cu privire la întrebarea pe care mi-a pus-o cuvioşia ta, îţi voi spune pe scurt, nu pe 
ghicite şi nici de dragul discuţiei sau ca să mă arăt pe mine mai înţelept decât alţii - să se 
îndepărteze de noi, ortodocşii, toată nebunia cea păgână! - ci îţi voi spune ceea ce am văzut eu 
cu ochii mei săvârşindu-se în cinstitele locaşuri ale Sfântului Munte şi ceea ce am găsit în 
tâlcuirea pravilelor apostolice şi soborniceşti, scrisă de tâlcuitorul lor - înţeleptul Valsamon. 

Dar să-ţi fie ştiut, iar prin tine şi fiecărui ortodox, că ieşirea la râu săvârşită de noi în 
dimineaţa Bobotezei Domnului nu arată faptul că Mântuitorul nostru S-a botezat a doua oară 
şi nu pentru adunarea obştească a creştinilor a fost rânduit să se săvârşească această taină, aşa 
cum cred unii. Nici Mântuitorul nu S-a botezat a doua oară şi nici mulţimea ortodoxă nu 
părăseşte sfinţirea săvârşită încă de seara la Bobotează Domnului, căci fiecare merge în 
parohia sa şi se sfinţeşte potrivit obiceiului. 

După cum explică înţeleptul Valsamon în tâlcuirile sfintelor pravile, sfinţirea apei se 
săvârşeşte, pentru următorul motiv: Patriarhul Fotie, care a păstorit în timpul împăratului 
Leon cel înţelept, văzând că unele dintre vechile obiceiuri ale închinării la idoli încă se mai 
păstrează şi se împlinesc, s-a străduit mai întâi prin învăţături să-i abată pe ortodocşi de la 
aceste obiceiuri; apoi, într-un Sinod, a rânduit şi le-a poruncit tuturor episcopilor iubitori de 
Dumnezeu de pretutindeni ca în prima zi din prima săptămână a fiecărei luni să-i adune pe 
ortodocşi în Sfintele biserici, să săvârşească sfinţirea apei şi să-i sfinţească pentru ca, prin 
această rânduială, să-i abată de la acele obiceiuri elineşti pe care ei le respectau la începutul 
fiecărei luni, aprinzând fiecare în faţa curţii sale un foc şi sărind de multe ori peste el, 
nădăjduind ca, datorită acestui lucru, să fie sănătoşi în cursul lunii care începea. Şi, prin harul 
Domnului nostru Iisus Hristos, prin multele nevoinţe şi prin sfintele rugăciuni ale Fericitului 
patriarh Fotie, acest fals obicei elinesc a încetat cu desăvârşire în rândul ortodocşilor. 

Rânduială sobornicească, hotărâtă atunci, a sfinţirii ortodocşilor prin stropirea cu apă 
sfinţită în prima zi din prima săptămână a fiecărei luni, se păstrează şi astăzi în sfintele 
locaşuri ale Sfântului Munte, căci în prima zi din prima săptămână a fiecărei luni, scoţând din 
altar icoana Preacuratei Născătoare de Dumnezeu şi Cinstita şi de viaţă Făcătoarea Cruce 
(mare), preoţii aşază icoana în afara bisericii în faţa uşilor bisericeşti pe o masă, punând 
înaintea mesei un covor şi aprind două lumânări mari, pe care le pun de ambele părţi ale 
icoanei, iar Cinstita Cruce o ţine un călugăr, stând puţin mai în spatele icoanei Preacuratei; iar 
egumenul, împreună cu preoţii şi cântăreţii de la strană, stând de ambele părţi ale Sfintei 
Icoane, săvârşesc slujba obişnuită a sfinţirii apei, timp în care preotul şi diaconul ce stau 
înainte îmbrăcaţi în sfintele veşminte, afundă de trei ori Sfânta Cruce în apă, cântând de trei 
ori troparul: „De darurile Tale ne învredniceşte Născătoare de Dumnezeu Fecioară..." 

Apoi preotul, împreună cu diaconul, intră în biserică, ducând apa sfinţită într-un vas de 
argint, şi preotul stropeşte în chipul crucii altarul şi toată biserica, apoi iese şi stropeşte 
altarele laterale, care se află de ambele părţi ale bisericii şi mai stropeşte ambele pridvoare, 
apoi iese în prag şi îi stropeşte pe toţi călugării, care se apropie pe rând, unul câte unul, de 
preotul ce stă pe un loc mai înalt, iar diaconul ţine înaintea lor vasul cu apa sfinţită. După 
stropirea tuturor călugărilor, Sfânta Icoană, dacă se întâmplă să fie mare şi grea, este luată cu 
frică de doi călugări care, împreună cu egumenul şi cu toţi fraţii, merg la chiliile mănăstirii, 
unde preotul cu diaconul şi cei ce duc Sfânta Icoană intră şi le sfinţesc. 

După ce sfinţesc toate chiliile, ies pe porţile mănăstirii, cântând imne în cinstea Maicii 
lui Dumnezeu şi stihirile de mărire pentru sfinţii prăznuiţi, şi merg la diferitele acareturi ale 
mănăstirii şi la turnuri. In timpul în care egumenul împreună cu călugării stau înaintea porţilor 
mănăstirii şi cântă, preotul cu diaconul intră în grădină, care se află în apropierea mănăstirii, şi 
sfinţesc cu apă sfinţită toate legumele din ea, care, astfel, se păstrează nevătămate de viermi şi 
omizi. 

Apoi intră în mănăstire cântând cântări duhovniceşti şi, intrând în biserică, pun în 
mijloc Sfânta Icoană şi, aşezându-se de ambele ei părţi, toţi călugării cântă: „Cuvine-se cu 
adevărat..." cu glas tare, iar apoi, după ce spun o ectenie mică şi otpustul, preoţii duc icoana în 
altar şi o pun la locul ei. Această slujbă se săvârşeşte în prima zi din prima săptămână a 
fiecărei luni, în afară de luna ianuarie, căci în ianuarie slujba este amânată până în dimineaţa 
Bobotezei, când preoţii ies cu sfintele icoane, cu lumânări şi cădelniţe, cântând cântări 
duhovniceşti şi merg la râul sau la fântâna care se află în apropiere. 

Acum îţi este clar unde îşi are începutul acest obicei şi pentru ce motiv se săvârşeşte a 
doua oară sfinţirea apei la râu în dimineaţa Bobotezei. Tu însă, răsplăteşte-mă cu sfintele 
rugăciuni pentru această puţină trudă pe care eu am început-o pentru râvna ta dumnezeiască şi 
pentru iubirea ta duhovnicească faţă de mine. Să fii sănătos în Domnul! 



XVIII 

Despre sfânta icoană a Mântuitorului Hristos, 

numită „întristarea" 

Sfânta icoană a Domnului şi Dumnezeului şi Mântuitorului nostru Iisus Hristos, 
numită în latineşte „pieta", ceea ce în ruseşte înseamnă „MHJiocepflue" (miloserdie - milă, 
îndurare) sau „SnaronecTHe" (blagocestie - pietate, evlavie, cucernicie), iar nu „yHbifflie" 
(unânie - mâhnire, tristeţe) - nu este o invenţie a înţelepciunii omeneşti, ci însuşi Mântuitorul i 
s-a arătat astfel arhiereului Său, Sfântului papă Grigorie Romanul, celui care a alcătuit 
Dialogurile duhovniceşti, după cum acesta i-a explicat diaconului său Petru. 

In timpul dumnezeieştii Liturghii, când Sfântul Grigorie săvârşea înfricoşătoarea şi 
nesângeroasa jertfă şi punea în potir a patra părticică a Sfântului Agneţ, a văzut o icoană 
dumnezeiască nefăcută de mână omenească şi s-a înduioşat şi, ca urmare, s-a umplut cu totul 
de lacrimi duhovniceşti, minunându-se de această nespusă îngăduinţă a Mântuitorului. Şi aşa 
cum a văzut cu ochii lui, prin lucrarea Sfântului Duh, aşa le-a şi povestit iconografilor, 
încredinţându-le să picteze această Sfântă icoană a Mântuitorului. 

De atunci, pictorii au început să picteze această icoană în sfintele lui Dumnezeu 
biserici. Povestirea aceasta eu am auzit-o în Italia de la oameni vrednici de crezare, la care am 
stat mult timp, fiind încă tânăr şi mirean. Şi aşa cum am auzit-o, aşa am şi povestit-o sfinţiei 
tale. Fie ca pentru sfintele rugăciuni ale sfinţiei tale să mă învrednicească şi pe mine Domnul 
să mă căiesc sincer pentru multele mele greşeli. Amin. 



XIX 

Despre semiluna care se află pe sub [unele] 

cruci de pe biserici 

Despre acest semn U, deasupra căruia sunt înălţate crucile pe biserici, să ştii că este o 
literă grecească, numită „ipsilon". Atât cât pot eu să înţeleg, Sfinţii Părinţi au rânduit să se 
pună acest semn sub cruce din două motive. Domnul în Evanghelie spune adesea iudeilor: 
Când veţi înălţa pe Fiul Omului (Ioan 8, 28); şi iarăşi: Şi după cum Moise a înălţat şarpele în 
pustie, aşa trebuie să Se înalţe Fiul Omului (Ioan 3, 14); şi iarăşi: Iar Eu, când Mă voi înălţa 

de pe pământ, îi voi trage pe toţi la Mine (Ioan 12, 32). In limba greacă „înălţarea" 
(„înălţimea") este numită: „uijjog", iar litera iniţială a acestui cuvânt este: u. Prin această literă 
Sfinţii Părinţi ne învaţă, tainic, că crucea este „uipoţ", adică înălţimea şi slava lui Hristos. 
Altă tâlcuire este aceasta: litera în greceşte înseamnă numărul 400, iar Mântuitorul, prin 
crucea Sa, a luminat cele patru părţi ale pământului, aşa cum se spune: „luminat-ai pământul 
cu crucea şi răspândit-ai în ţări neamurile, adunându-le la Tine prin sfântul botez". De aceea, 
prin numărul „4", Sfinţii Părinţi ne arată cele patru părţi ale lumii, iar prin sute, fiind numere 
rotunde, ne lămuresc în chip tainic sensul ascuns al celor 100 de oi, dintre care una s-a rătăcit 
şi Bunul Păstor a pornit să o caute şi, găsind-o, a adus-o la Sine prin cruce, adică prin 
răstignirea Sa şi prin moartea cea făcătoare de viaţă. Aşa înţelege mintea mea slabă, iar dacă 
cineva poate să explice mai bine, acela să ne lumineze şi pe noi. 



XX 

Cuvânt de acuzare şi dezminţire a scrierii 
greşite a lui Afroditian persanul 

începutul cuvintelor Tale este adevărul şi veşnice toate judecăţile dreptăţii Tale (Ps. 
118, 160) şi cuvintele Domnului, cuvinte curate, argint lămurit în foc, curăţat de pământ, 
curăţat de şapte ori (Ps. 11,6). Prin acestea Dumnezeiescul Mângâietor ne-a învăţat limpede 
să nu ne lăsăm atraşi de valul oricărei învăţături, ci, cu mare grijă şi cu trezvia minţii, să 
cercăm duhurile, adică să vedem dacă acele cărţi alcătuite de unii oameni sunt, într-adevăr, de 
la Dumnezeu, după cuvintele dumnezeiescului Apostol şi Evanghelist Ioan, adică să vedem 
dacă se potrivesc în toate cu Sfânta Scriptură cea adevărată, proorocească şi apostolească, 
scrisă de Sfântul Duh, şi cu dogmele teologice adevărate ale Sfinţilor şi învăţătorilor inspiraţi 
de Dumnezeu, care au strălucit pretutindeni pe pământ. 

Iar dacă acele cărţi nu se potrivesc în toate cu Scripturile insuflate de Dumnezeu, 
atunci trebuie să le lepădăm şi să nu ne mai uităm în ele, deoarece sunt hulitoare şi ticăloase şi 
ne despart de Dumnezeu. Printre multele scrieri eretice se află şi o anumită lucrare a lui 
Afroditian persanul despre întruparea Domnului şi Mântuitorului nostru Iisus Hristos, care 
este foarte cinstită şi iubită de unii ortodocşi ce suferă de neînţelegerea Scripturilor insuflate 
de Dumnezeu. De aceea, mă voi strădui să cercetez cu sârguinţă această lucrare, confruntând- 
o cu adevăratul înţeles al Scripturilor insuflate de Dumnezeu, să văd dacă este în toate 
potrivită cu ele sau nu. 

Trebuie să ştiţi că orice scriere poate fi recunoscută ca fiind neîndoielnică şi de 
netăgăduit, după trei semne distincte: în primul rând trebuie să fie alcătuită de către un scriitor 
binecredincios, renumit şi cunoscut de către Biserica Sobornicească; în al doilea rând trebuie 
să corespundă în toate, aşa cum am spus mai sus, dogmelor şi predaniilor apostoleşti şi, în al 
treilea rând, trebuie ca în ea toate să se potrivească şi în nimic să nu se contrazică pe sine. Să 
vedem, aşadar, dacă lucrarea pomenită are, potrivit cu cele trei însuşiri, vreo temeinicie sau 
nu. 

Faptul că numele şi rangul autorului pomenitei cărţi - ale lui Afroditian - sunt cu totul 
necunoscute Bisericii Soborniceşti şi că nu s-a auzit despre el în nici o istorie bisericească, îl 
ştiu precis chiar şi oamenii de rând. De asemenea, faptul că această scriere a fost tradusă din 
limba persană de către Filip, care se numeşte slujitorul cel mai apropiat al Fericitului Ioan 
Gură de Aur, este o minciună vădită. Căci nicăieri în viaţa acestui Fericit Părinte şi sfeşnic al 
întregii lumi, nu este pomenit alt slujitor apropiat lui, în afară de Fericitul Proclu, care a şi 
moştenit scaunul lui de patriarh. 

In acelaşi timp, o altă minciună vădită reiese din adâncul ereziei acestei scrieri - şi 
Dumnezeiescul Mângâietor a rânduit acest lucru astfel datorită iubirii Sale de oameni pentru 
acuzarea minciunii acestei scrieri şi pentru întărirea în dumnezeiasca râvnă a celor care se ţin 
de adevăr. Insă, înainte de a-mi fi dat să acuz această minciună, eu m-am gândit să vă arăt 

ceva mult mai ticălos decât ea şi care dovedeşte că autorul cărţii suferă ori de necredinţă 
desăvârşită ori de vreo altă credinţă. Cum ar îndrăzni el, dacă ar fi ortodox, să numească 
vasele sfinte idoli diavoleşti, iar sfântul locaş [biserica] să-1 numească templu idolesc şi pe 
sfinţii slujitori să nu se ruşineze să-i numească slujitori nesfinţiţi ai idolilor de vreme ce 
Dumnezeiasca Scriptură spune: Că toţi dumnezeii neamurilor sunt idoli; iar Domnul cerurile 
a făcut (Ps. 95, 5); şi iarăşi: Dumnezeii, care n-au făcut cerul şi pământul, vor pieri de pe 
pământ şi de sub ceruri (Ier. 10, 1 1). Iar dacă el numeşte vasele sfinte idoli diavoleşti, biserica 
templu idolesc şi pe preoţi slujitori necredincioşi ai idolilor, atunci cine dintre cei devotaţi 
ortodoxiei va răbda cuvintele lui hulitoare? Sau cine nu le va urî şi nu le va da anatemei? Căci 
este spus: Tu eşti Unul Sfânt, Unul Domn Iisus Hristos întru slava lui Dumnezeu Tatăl. Amin. 
Şi iarăşi: nu este sfânt precum Tu, Doamne, şi nici drept ca Dumnezeul nostru. 

Aşadar, Unicul sfânt şi Unicul drept este Domnul nostru Iisus Hristos şi biserica Lui 
este sfântă şi preoţii sunt, într- adevăr, sfinţii, care Ii slujesc în chip binecredincios şi cuvios pe 
pământ şi în ceruri, aşa cum este scris: sfânt este locaşul Tău, minunat în dreptate (Ps. 64, 5). 
Şi iarăşi: Preoţii Tăi se vor îmbrăca cu dreptate şi cuvioşii Tăi se vor bucura (Ps. 131, 9). Iar 
acest scriitor de ce numeşte sfântul locaş templu idolesc, iar pe preoţi slujitorii diavolilor? 
Cine dintre cei educaţi în buna credinţă va răbda fără tulburare asemenea hule? 

Dacă ticăloşii diavoli sunt urâţi de Dumnezeu şi luptători împotriva lui Dumnezeu, 
atunci şi templul lor este întinat şi primejdios şi slujitorii lor nu sunt preoţii şi nici sfinţii, ci 
necredincioşii şi ticăloşii şi luptătorii împotriva lui Dumnezeu. II ştim pe cel care spune: Idolii 
neamurilor sunt argint şi aur, lucruri făcute de mâini omeneşti şi apoi adaugă: Asemenea lor 
să fie toţi cei care îi fac pe ei şi toţi cei ce se încred în ei (Ps. 134, 15; 18), adică să fie 
asemenea diavolilor, cărora le aparţin idolii, care sunt potrivnici lui Dumnezeu, întinaţi şi 
ticăloşi; tot aşa şi cei care îi fac pe ei şi toţi cei ce se încred în ei sunt întinaţi, urâţi de 
Dumnezeu şi demni de dispreţ. însă despre acestea am spus destul aici. 

Dar cum este ceea ce urmează după acestea? Totul este plin de minciună şi hulă urâtă 
de Dumnezeu. Oare nu este minciună vădită când spune că în timpul împăratului persan Cir 
au fost trimişi magi cu daruri în Ierusalim pentru a-L găsi pe Pruncul Născut, a Cărui stea au 
văzut-o la răsărit? Se ştie că în timpul împăraţilor persani Cir şi Darius, Fericitul Daniil a 
proorocit în Ecbatana şi în Suza, după ce îngerul lui Dumnezeu i-a spus: Şaptezeci de 
săptămâni sunt hotărâte pentru poporul tău şi pentru cetatea ta cea sfântă până ce 
fărădelegea va trece peste margini şi se va pecetlui păcatul şi se va ispăşi nelegiuirea, până 
ce dreptatea cea veşnică va veni, vedenia şi proorocia se vor pecetlui şi se va unge Sfântul 
Sfinţilor (Dan. 9, 24), ceea ce înseamnă că se va arăta Mesia cel aşteptat, adică Hristos. Iar 
cele şaptezeci de săptămâni, aşa cum tâlcuiesc dumnezeieştii învăţători, alcătuiesc 490 ani. Nu 
minte, oare, în chip vădit, acest scriitor demn de dispreţ, zicând că Hristos s-a născut în 
vremea lui Cir, când atunci nu a existat nici un Cir şi nici altcineva, ci singurul monarh al 
întregii lumi era Augustus, cezarul roman? 

Urât şi dezgustător este pentru auzul creştinesc ceea ce spune el mai departe: că Ira, 
primind sărutare pe frunte, a zămislit în pântece şi atunci toţi idolii diavoleşti s-au veselit şi s- 
au bucurat pentru acest lucru şi au cântat toată noaptea. Dacă Ira a primit vestea cea bună de 
la stea în templul idolesc, care se afla în Persia şi a zămislit în pântece şi a dat viaţă, atunci 
Dumnezeiasca Evanghelie după Luca, unde se spune că în Nazaretul Galileii Gavriil i-a 
binevestit despre naşterea lui Hristos Preabinecuvântatei Fecioare Măria, care se trăgea din 
seminţia lui lesei şi a lui David, este mincinoasă. Şi dacă, într-adevăr, Ira, primind vestea cea 
bună, a dat viaţă, atunci înseamnă că Hristos nu S-a născut din Fecioară, ci din desfrânata Ira 
şi din seminţia lui Cronos, a Herei şi a lui Zeus, adică a diavolilor, iar nu din seminţia lui 
Avraam, a lui lesei şi a lui David. O, ce necredinţă! Hera şi Zeus, după cum se spune în 
ticăloasele legende ale păgânilor, sunt născuţi de Cronos şi Reia, de diavoli, şi sunt frate şi 
soră, însă, aşa cum se spune în legende, Hera a fost şi soţia fratelui său Zeus. Aşadar ce auz 
creştinesc poate răbda fără să se tulbure, auzind că Hristos Se trage din diavolii Cronos, Zeus 
şi Hera, iar nu din drepţii Avraam, lesei şi David? Este posibil ca unii oameni inculţi şi 

potrivnici să spună că nu există nici o mustrare pentru idolii diavoleşti, deoarece Ira o 
închipuie pe însăşi Fecioara Măria? 

O, ce necredinţă şi, în acelaşi timp, ce nebunie! Spuneţi-mi, pentru Dumnezeu, voi, cei 
care gândiţi aşa: din ce Scriptură Sfântă aţi învăţat şi aţi auzit că diavolii învaţă şi rânduiesc 
tainele dumnezeieşti? Nu II auziţi, oare, pe însuşi Cel ce este peste toate Dumnezeu şi care îi 
interzice clar, prin Fericitul Prooroc David, păcătosului diavol spunându-i: Iar păcătosului i-a 
zis Dumnezeu: „Pentru ce tu istoriseşti dreptăţile Mele şi iei legământul Meu în gura Ta? Tu 
ai urât învăţătura şi ai lepădat cuvintele Mele înapoia Ta " (Ps. 49, 17-18). 

Iar Pavel, sfeşnicul întregii lumi, propovăduind Evanghelia lui Hristos în Filipopol, în 
Macedonia, atunci când duhul cel viclean a mărturisit despre el că este robul Celui Preaînalt şi 
că vesteşte calea mântuirii, nu a îndurat acest lucru cu blândeţe, ci, mustrându-1, 1-a oprit pe 
duhul cel viclean cu numele Domnului şi 1-a izgonit din slujnica aceea, socotind că este 
nevrednic faptul ca oamenii să primească încredinţare despre cele dumnezeieşti de la duhul 
necurat. Şi de ce vorbesc eu despre Pavel? însuşi Stăpânul tuturor nu a primit cu blândeţe 
mărturia despre El a duhurilor necurate, când au spus: Te ştim cine eşti: Sfântul lui Dumnezeu, 
Tu eşti Hristos, ci le-a interzis cu asprime să arate cine este El. Pe scurt: toţi Sfinţii Părinţi ne 
poruncesc cu mare grijă să nu îi credem deloc pe diavoli, chiar dacă ei ar spune şi ceva 
adevărat, să ne îndepărtăm cu toate puterile de ei şi să îi dispreţuim ca pe vrăjmaşii lui 
Dumnezeu şi luptătorii sufletelor noastre, şi să spunem împreună cu Fericitul David. Certa- 
mă-va dreptul cu milă şi mă va mustra, iar untdelemnul păcătoşilor să nu ungă capul meu 
(Ps. 140, 5). Iar voi din ce pricină dispreţuiţi atât de mult poruncile şi învăţăturile 
Dumnezeieştii Scripturi şi daţi ascultare fără măsură acestei scrieri, care este plină de toată 
minciuna şi hula, dar, mai ales, este alcătuită de diavolii înşişi? Să ne ferim de o asemenea 
nebunie şi să învăţăm să spunem: Urât-am adunarea celor ce viclenesc şi cu cei necredincioşi 
nu voi şedea (Ps. 25, 5). 

Ar trebui să fiu mulţumit de ceea ce am spus spre acuzarea acestei scrieri mincinoase 
şi să închei aici cuvântul meu în apărarea adevărului. Insă, pentru că ea şi în celelalte cuvinte 
ale sale dă dovadă de aceeaşi orientare, nu este rău să mai zăbovesc puţin în nevoinţa pentru 
adevăr, spre slava Dumnezeu-Cuvântului Celui întrupat în chip nespus şi pentru mai marea 
încredinţare a ascultătorilor, privind buna credinţă şi pentru demascarea definitivă a minciunii. 
Aşadar, să întrebăm, iar acest mincinos să ne răspundă: din ce Scripturi insuflate de 
Dumnezeu a învăţat el că idolii diavoleşti s-au veselit şi s-au bucurat de zămislirea Irei şi au 
strigat ca oamenii? Dumnezeiasca Scriptură spune astfel despre ei: Idolii neamurilor sunt 
argint şi aur, lucruri de mâini omeneşti: gură au şi nu vor grăi; ochi au şi nu vor vedea; 
urechi au şi nu vor auzi; nări au şi nu vor mirosi; mâini au şi nu vor pipăi; picioare au şi nu 
vor umbla, nu vor glăsui cu gâtlejul lor (Ps. 113, 12-15). Iată, Dumnezeiasca Scriptură îi 
numeşte surzi, orbi, nesimţitori şi muţi. Aşadar, în ce cărţi scrise este spus ceea ce afirmi tu? 
Oare nu în cele persane? însă noi nu credem în ele, căci avem porunca Sfântului Duh, care 
spune: In adunări binecuvântaţi pe Dumnezeu, pe Domnul din izvoarele lui Israel (Ps. 67, 
27). Iar cărţile persane au fost scrise de duhul diavolesc şi sunt izvoarele diavolilor, iar nu ale 
lui Israel. 

Izvoarele lui Israel sunt cărţile profetice, scrise de Duhul Sfânt, şi prin ele trebuie să-L 
cântăm şi să-L lăudăm pe Dumnezeul şi Domnul Iisus Hristos, iar nu prin înşelăciunile 
diavoleşti şi prin cărţile persane. Spusu-mi-au călcătorii de lege deşertăciuni, dar nu sunt ca 
legea Ta, Doamne (Ps. 118, 85). Să spună acest grăitor în deşert: de unde au primit diavolii 
astfel de previziuni şi descoperiri, de vreme ce Dumnezeiasca Scriptură ne înştiinţează că 
Taina întrupării a fost pe deplin ascunsă de toate puterile cereşti şi de fiii oamenilor, precum 
este scris de Fericitul David: Şi a plecat cerurile şi S-a coborât şi negură era sub picioarele 
Lui (Ps. 17, 11). Sfântul Cosma cântă în biserică, zicând: „Cela ce eşti înţelepciunea, 
Cuvântul şi Puterea şi Fiul, strălucirea Tatălui, Hristoase Dumnezeule de puterile cereşti şi de 
oameni Te-ai ascuns şi Te-ai întrupat şi pe noi ne-ai înnoit, Cel ce Te-ai preaslăvit". Şi ce 
altceva înseamnă acea cugetare dumnezeiască, ce spune: Pogorî-se-va ca ploaia pe lână şi ca 

picăturile ce cad pe pământ (Ps. 71, 6) dacă nu întruparea Lui Dumnezeiască, tainică şi cu 
totul neauzită şi nepătrunsă, asemenea ploii care cade fără zgomot pe lână şi pe pământ. 

Şi însăşi căpetenia diavolilor, zicându-I în pustie Dumnezeu-Cuvântului Celui 
întrupat: De eşti Tu Fiul lui Dumnezeu, zi ca pietrele acestea să se facă pâini (Matei 4, 3) se 
dă în vileag la modul cel mai clar, arătând că încă dintru început nu a ştiut despre întruparea 
Lui nespusă din Pururea Fecioara Măria. Dacă L-ar fi recunoscut în El pe însuşi Făcătorul 
tuturor, atunci nu ar fi îndrăznit nicidecum să se apropie de El. Aşadar, de unde au primit 
idolii diavoleşti cei surzi şi nesimţitori asemenea descoperire şi previziune? De la ei înşişi? 
Dar să nu ne fie nouă a primi o asemenea hulă! 

Căci, dacă, după cuvântul Proorocului, nimeni nu înţelege Duhul Domnului (Isaia 40, 
13), atunci cum de au înţeles diavolii? Şi în alt loc se spune: tainele Mele Mie îmi sunt 
cunoscute şi prietenilor Mei, iar diavolii vrăjmaşii lui Dumnezeu sunt, şi nu prietenii Lui; 
aşadar, cum au putut ei afla această taină preaminunată? Oare le-a descoperit Duhul Sfânt? Să 
nu ne fie nouă a cugeta unele ca acestea, căci ce împărtăşire are lumina cu întunericul sau ce 
învoire este între Hristos şi Veliar (II Cor. 6, 14; 15)? Printre cei mai renumiţi în înţelepciune 
bărbaţi elini au fost unii, dintre care unul este însuşi înţeleptul Plutarh, care a trăit în vremea 
cezarului Augustus, care au afirmat că, cu patruzeci de ani înaintea întrupării lui Dumnezeu- 
Cuvântul idolii diavoleşti de pe tot pământul au tăcut cu desăvârşire, fiind osândiţi la muţenie, 
deşi până atunci ei înşelaseră neamul omenesc prin numeroase vrăjitorii. 

Dacă, după cuvintele filosofilor, prin porunca şi puterea lui Dumnezeu, idolii 
diavoleşti de pe tot pământul au fost osândiţi la muţenie, atunci cum de idolii care se aflau la 
perşi s-au bucurat şi au jucat şi au vestit Taina întrupării Fiului lui Dumnezeu? Căci 
Dumnezeiasca Scriptură spune că nu este frumoasă lauda în gura păcătosului (Sirah 15, 9). 
De ce s-au bucurat ei când, după fire, sunt vrăjmaşii lui Dumnezeu şi urâţi de Dumnezeu, 
Făcătorul tuturor, şi când ştiau că întruparea lui Dumnezeu-Cuvântul va fi urmată de pieirea 
lor definitivă? Doar au auzit demult dumnezeiescul Psalm, care spune: Să se scoale 
Dumnezeu şi să se risipească vrăjmaşii Lui şi să fugă de la faţa Lui cei ce-L urăsc pe El. 
Precum se stinge fumul, să se stingă; cum se topeşte ceara de faţa focului, aşa să piară 
păcătoşii de la faţa lui Dumnezeu (Ps. 67, 1-2). De asemenea şi în Sfânta Evanghelie, 
plângându-şi pieirea lor, cu frică au strigat: Vai! Vai! Ce ai cu noi, Iisuse Nazarinene? Ai 
venit ca să ne pierzi? Te ştim cine eşti: Sfântul lui Dumnezeu (Matei 1, 24). 

Aşadar, este clar că toate acestea sunt o minciună şi o născocire nebunească a minţii 
unui fals înţelept, precum şi ceea ce spune mai departe cum că idolii de gen feminin de 
bucurie cântă, se roagă şi spun: „Karia, izvor purtător de apă al astrului ceresc, mamă şi nor ce 
redă lumii viaţa, pomeneşte-le pe roabele tale, preacurată stăpână!" Aici este evidentă 
învăţătura lui Origen, care spune că vor fi mântuiţi şi diavolii, pe care el [Afroditian] îi 
înfăţişează rugându-se: „Pomeneşte-ne pe noi, robii Tăi!" Zicând: „Karia, izvor purtător de 
apă", ce altceva arată el prin aceasta dacă nu pocăinţa diavolilor? Iar dacă este pocăinţă, 
atunci va fi şi mântuire. Şi ce poate fi mai ticălos decât aceasta? Insă de ce i-a schimbat 
numele Măriei în Karia? Din ce scriptură a scos el acest lucru? 

El spune că steaua cea mare şi prealuminoasă, pogorându-se din cer şi aşezându-se 
deasupra izvorului, a glăsuit în felul următor: „Stăpână, care eşti izvor, marele soare m-a 
trimis să-ţi vestesc şi să-ţi slujesc la naştere". Prin aceasta, şi prin vorbele deşarte pe care le 
rosteşte, nu se opune el, oare, Dumnezeieştii Evanghelii după Luca, ce spune că prin îngerul 
lui Dumnezeu Gavriil, iar nu prin stea, a primit Preabinecuvântata Fecioară vestea cea bună: 
Bucură-te, ceea ce eşti plină de dar, Domnul este cu tine! (Luca 1, 28)? Acelaşi nesăbuit, după 
cum se vede, crede mai mult în ceea ce i-au descoperit diavolii nesfinţitului Propie decât în 
ceea ce a scris dumnezeiescul Luca prin insuflarea Sfântului Duh. Astfel, pretutindeni în 
lucrarea lui diavolească huleşte şi minte şi, de aceea, cum putem să-1 ascultăm? Oare cine nu 
va da toate acestea anatemei şi nu îl va numi pe autor demn de dispreţ pentru că a răstălmăcit 
Dumnezeiasca Evanghelie după Luca? 

El spune, de asemenea, că steaua s-a oprit deasupra unui izvor, unde a rămas până 

când Cir, împăratul persan, a trimis magii. Atunci, steaua a pornit împreună cu ei. La faptul că 
el şi acum minte în chip vădit, sunt martori nemincinoşi înşişi magii, care în Sfânta 
Evanghelie după Matei spun: Unde este regele iudeilor, Cel ce S-a născut? Căci am văzut la 
Răsărit steaua Lui şi am venit să ne închinăm Lui (2, 2); nu spun că au văzut-o stând într-un 
templu idolesc deasupra unui izvor, ci la Răsărit, adică în văzduh, pe acea parte a cerului care 
este la răsărit. Iar faptul că acest lucru s-a întâmplat în timpul lui Cir, aşa cum grăieşte în 
deşert acest fals înţelept, este o minciună pe care am demascat-o mai înainte destul şi nu este 
nevoie să o demascam a doua oară. 

Iar tot ceea ce povesteşte el, vorbind în numele magilor care s-au întors în Babilon şi 
au relatat ceea ce au vorbit cu iudeii, fiind minciună vădită şi născocire a minţii unui 
neînvăţat, ca pe ceva neconţinut în Dumnezeiasca Evanghelie, las fără cercetare. Căci iudeii 
nu au văzut steaua nici înainte de sosirea magilor, nici atunci când au sosit ei, căci steaua, din 
voia lui Dumnezeu, s-a ascuns când magii au ajuns în ţara iudeilor şi nici daruri nu le-au oferit 
iudeii magilor ca ei să tacă în legătură cu Mesia, Care Se născuse şi nici magii nu i-au mustrat 
pe iudei, acuzându-i de necredinţă şi invidie. Toate acestea, evident, sunt născociri 
mincinoase ale unei minţi inculte şi sunt relatate în afara adevărului evanghelic şi a predaniei 
bisericeşti. Iar faptul că el o pomeneşte pe Fericita Fecioară, care le povesteşte magilor despre 
Sine şi despre Dumnezeu-Cuvântul, Care S-a născut din ea cu trup, spunându-le că în ziua 
sâmbetei, când începuse să se lumineze de ziuă, pe neaşteptate i s-a arătat un înger şi i-a 
binevestit naşterea, iar ea s-a tulburat şi a zis: Să nu-mi fie Mie aceasta niciodată, Doamne!, 
nu este, oare, o minciună şi o ponegrire a adevărului evanghelic? Ce cuget binecredincios nu 
se tulbură la gândul că Fecioara a fost tulburată de cuvintele dumnezeiescului Gavriil, care au 
întrecut orice cuget, de vreme ce ea nu a spus nimic împotrivă, aşa cum a scris Fericitul Luca? 
Faptul că ea a respins cele ce i s-au vestit, aşa cum grăieşte în deşert acest mincinos, este o 
minciună de neîndurat, căci nu aşa a răspuns binecuvântata Fecioară, ci a întrebat numai: Cum 
va fi aceasta, de vreme ce eu nu ştiu de bărbat? Şi când a primit deplina lămurire de la îngerul 
lui Dumnezeu, atunci a exclamat: Iată roaba Domnului. Fie mie după cuvântul tău! (Luca 1, 
34; 38)^ 

Insă nu este potrivit cu tradiţia Bisericii Soborniceşti nici atunci când spune că în ziua 
sâmbetei a avut loc Buna Vestire Preabinecuvântatei Fecioare, căci toţi Părinţii purtători de 
Dumnezeu spun că în prima zi a săptămânii a avut loc bună vestirea ei şi, din această pricină, 
ei numesc această zi Pastele Domnului atunci când se întâmplă să se serbeze în aceeaşi zi 
Buna Vestire şi învierea Domnului. Insă nu trebuie să lăsăm fără mustrare nici acea minciună 
a lui, în care spune că magii, când l-au adus daruri lui Dumnezeu-Cuvântul Celui întrupat, au 
zis: „Ale Tale dintru ale Tale, Ţie Iţi aducem, Stăpâne Iisuse!" Aceasta este o minciună şi 
acest lucru reiese din faptul că primul care a lăsat această cugetare tainică Bisericii 
Soborniceşti a lui Dumnezeu, este Fericitul Iacov, fratele Domnului, în Sfânta Liturghie 
alcătuită de el, iar după el Vasile cel Mare a zis astfel: „Ale Tale dintru ale Tale, Ţie Iţi 
aducem de toate şi pentru toate", desemnând prin acestea Sfântul Trup şi Cinstitul Sânge al 
Domnului nostru Iisus Hristos, iar nu aurul, smirna şi tămâia - lucruri neînsemnate şi 
pieritoare. 

Cum ar fi putut magii, fiind barbari şi neînvăţaţi în lucrurile dumnezeieşti, să înţeleagă 
această cugetare tainică şi vrednică de cinstire, când taina cea înfricoşătoare încă nu se 
săvârşise, adică nu fusese încă adusă pentru toată lumea mântuitoarea jertfă - patimile lui 
Hristos - şi această cugetare tainică încă nu fusese scrisă? Chiar dacă ei erau înţelepţi în ştiinţa 
astrologiei şi, fiind călăuziţi de stea, au ajuns la Dumnezeu-Cuvântul Cel nepătruns, Care S-a 
născut cu trup, totuşi nu erau prooroci, asemenea Proorocilor din vechime, Isaia, Ieremia şi 
Daniil, astfel încât să poată spune acest lucru în duh proorocesc. Este evident că în acest caz 
Afroditian a umblat cu şiretlicuri şi ceea ce, după mulţi ani de la întruparea lui Dumnezeu- 
Cuvântul, a auzit el însuşi rostindu-se în bisericile lui Dumnezeu de către preoţii ortodocşi, 
acelea le atribuie, în chip viclean, magilor. De ce? Pentru ca prin acest mijloc să înşele cugetul 
celor mai inculţi şi să-i convingă şi mai mult cu privire la născocirea lui mincinoasă şi 

dăunătoare sufletului, în care nu trebuie să credem nicidecum dacă vrem să ne păstrăm buna 
credinţă în Dumnezeu, pomenind cele spuse de înţeleptul propovăduitor şi învăţător: Dacă vă 
propovăduieşte cineva altceva decât aţi primit, să fie anatema (Gal. 1, 9), adică blestemat. Iar 
Afroditian, vestind altceva împotriva celor ce ne sunt propovăduite de Sfânta Evanghelie, 
după cum am spus mai sus, se supune blestemului, potrivit cu hotărârea fermă a Apostolului. 
Să ne îndepărtăm, aşadar, de această scriere mincinoasă ca să nu cădem şi noi împreună cu el 
sub acea osândire! însă despre acestea am spus destul. 

Cum putem noi primi ceea ce spune el - că magii L-au găsit pe Prunc stând pe pământ 
şi jucându-Se, şi atunci când ei L-au preamărit, El s-a bucurat şi a râs? Unde se află un 
asemenea lucru scris de Evangheliştii inspiraţi de Dumnezeu şi de Părinţii purtători de 
Dumnezeu? Sfânta Evanghelie după Matei spune clar: Şi văzând ei steaua, s-au bucurat cu 
bucurie mare foarte. Şi intrând în casă, au văzut pe Prunc împreună cu Măria, mama Lui, şi 
căzând la pământ, s-au închinat Lui; şi deschizând vistieriile lor, l-au adus Lui daruri: aur, 
tămâie şi smirnă (Matei 2, 10-1 1). Iar Fericitul Luca spune: Iar după ce îngerii au plecat de la 
ei, la cer, păstorii vorbeau unii către alţii: Să mergem dar până la Betleem, să vedem 
cuvântul acesta ce s-a făcut şi pe care Domnul ni l-a făcut cunoscut. Şi, grăbindu-se, au venit 
şi au aflat pe Măria şi pe Iosif şi pe Prunc, culcat în iesle (Luca 2, 15-16). Iar acest lucru 
reiese clar şi din Sfintele Canoane care se cântă la Naşterea lui Hristos. Aşadar, pe cine 
trebuie să credem mai mult, pe Matei şi pe Luca, cei care cu Duhul Sfânt au scris Sfânta 
Evanghelie, de asemenea pe Ioan Damaschin şi pe Fericitul Cosma, care au cugetat şi au 
propovăduit asemenea cu Evangheliştii, sau pe Afroditian, un necunoscut al Sfintei Biserici 
Soborniceşti, care a auzit de la diavoli şi a scris împotriva dogmelor şi predaniilor evanghelice 
şi părinteşti? 

Judecaţi voi singuri, cei care respectaţi şi iubiţi atât de mult această scriere, dacă este 
cumva întemeiată şi mântuitoare şi plăcută lui Dumnezeu, de vreme ce leapădă cuvintele 
izvorâtoare de viaţă şi vrednice de închinare ale Sfântului Duh şi ascultă învăţăturile 
diavolilor cuvântători de minciuni, ca să spun cu cuvintele Apostolului: Oile Mele ascultă de 
glasul Meu şi Eu le cunosc pe ele, şi ele vin după Mine. Iar după un străin, ele nu vor merge, 
ci vor fugi de el pentru că nu cunosc glasul străinilor (Ioan 10, 27; 5). 

Aşadar voi, cinstiţi fraţi, pentru Dumnezeu, veniţi-vă în fire şi nu ascultaţi nicidecum 
asemenea scrieri eretice. Şi nu trebuie să îngăduiţi atunci când el spune că Pruncul se juca şi 
râdea, desfâtându-se cu laudele magilor; căci nicăieri în Scripturile insuflate de Dumnezeu nu 
există aşa ceva despre firea Domnului şi Mântuitorului nostru, cum că El S-a jucat şi a râs şi 
S-a desfătat cu lauda omenească. Aceste lucruri sunt specifice pruncilor neînţelepţi şi 
neghiobi care nu sunt părtaşi la lucrarea Sfântului Duh. Insă Mântuitorul nostru, deşi era 
prunc la trup, totuşi era, în acelaşi timp, şi Dumnezeu desăvârşit, fiind de-o fiinţă cu Tatăl şi 
cu Sfântul Duh şi firea Lui nu era copilăroasă şi nici neînţeleaptă, aşa cum este mintea 
pruncilor obişnuiţi ai oamenilor, ci era plină de înţelepciune dumnezeiască şi de raţiune şi de 
frica lui Dumnezeu, aşa cum spune cuvântul lui Dumnezeu: Şi-L va umple pe El duhul temerii 
de Dumnezeu (Isaia 11, 3). Iar unde este duhul înţelepciunii şi al raţiunii şi al povăţuirii şi al 
tăriei şi al evlaviei şi al fricii de Dumnezeu, de acolo fug toată slăbiciunea omenească şi 
nesăbuinţa şi nepriceperea şi nesimţirea. 

Faptul că firea Mântuitorului nostru nu a fost aşa cum o descrie Afroditian reiese din 
Dumnezeiasca Evanghelie şi din celelalte Scripturi insuflate de Dumnezeu; căci nicăieri în 
Scriptură nu vei găsi faptul că El S-a jucat ori a râs ori le-a spus ceva oamenilor ca să atragă 
lauda lor; dimpotrivă, vei găsi că El respinge toate acestea. Martorul nemincinos al acestui 
lucru este El însuşi, Care spune aşa: Slavă de la oameni nu primesc (Ioan 5, 41), adică nu 
caut; însă nici atunci când L-a lăudat o femeie, zicând: Fericit este pântecele care Te-a purtat 
şi fericiţi sunt sânii pe care i-ai supt!, El nu S-a desfătat în suflet şi nu S-a bucurat de această 
laudă, ca un oarecare iubitor de slavă, ci, dimpotrivă, a îndepărtat-o foarte înţelept, spunând 
celei ce L-a lăudat şi mulţimii care era de faţă: Aşa este, dar fericiţi sunt şi cei ce ascultă 
cuvântul lui Dumnezeu şi-L păzesc (Luca 11, 27; 28). 

Aşadar, nesăbuite sunt cele spuse de acest mincinos despre înţelepciunea Ipostatică şi 
întrupată a Celui Preaînalt şi de aceea nu trebuie să ascultăm aceste vorbe deşarte ale lui, ci, 
dimpotrivă, trebuie să-1 defăimăm şi să-1 dispreţuim. 

Printre multe alte vorbe deşarte ale sale acest nesăbuit, străduindu-se să 
răstălmăcească adevărata predanie a Bisericii Soborniceşti despre preacurata şi vrednica de 
închinare icoană a Preacuratei Maicii Domnului şi a Fiului ei Celui Unuia Născut, a lui 
Dumnezeu-Cuvântul, îi descrie pe magi ca şi cum aceştia ar fi zis: „Noi, având un pictor, am 
pictat chipurile celor doi şi le-am adus în ţara noastră". Dacă aceasta s-a întâmplat aşa, atunci 
este mincinoasă predania Bisericii Soborniceşti, potrivit căreia credinciosul şi dumnezeiescul 
Apostol şi Evanghelist Luca a pictat icoana Preacuratei Maicii Domnului şi a Fiului ei Celui 
Unuia Născut, a lui Dumnezeu-Cuvântul şi i-a adus-o Maicii lui Dumnezeu, iar ea, lăudând 
icoana, a spus: „Harul care este în mine, să fie cu ea". 

După ce Afroditian a fost dat în vileag cu privire la atâtea născociri atât de cumplite, 
alcătuite de el împotriva cuvântului adevărului şi împotriva adevărului apostolic al credinţei, 
cine va mai începe să-1 asculte? Dimpotrivă, dacă cineva este binecredincios, nu va dispreţui, 
oare, această lucrare a lui şi nu o va arunca în foc, ca pe neghina diavolului celui viclean şi 
urzitor de rele, semănată printre grâul curat pe ogorul bunei credinţe? Iar dacă cineva, după 
toate acestea, va primi lucrarea lui ca pe o lucrare a bunei credinţe şi o va cinsti, să ştie că va 
cădea departe de buna credinţă şi va cugeta şi va vorbi asemenea lui şi de aceea va fi supus 
aceleiaşi pedepse după rânduiala Bisericii Soborniceşti, care spune: „Eretic este şi va fi supus 
pedepsei legiuite pentru eretici acela care schimbă ceva cât de mic în credinţa ortodoxă". Iar 
cine se desfată şi este de acord cu această lucrare potrivnică, acela nu schimbă ceva 
neînsemnat în credinţa ortodoxă, ci respinge însăşi esenţa mântuirii noastre, aşa cum am arătat 
cu încredinţare şi în adevăr prin mărturiile proorocilor. 

Iar dacă unii, biruiţi fiind de atracţia lor către discuţii, suferă cu privire la iubirea 
noastră frăţească în Dumnezeu a acestui avertisment şi sfat al meu şi nu vor să se îndepărteze 
de această scriere hulitoare, socotind că ea II mărturiseşte corect pe Domnul nostru Iisus 
Hristos - Cuvântul Cel împreună fără de început cu Tatăl şi izvorul vieţii şi al nemuririi, Care 
pentru iubirea de oameni S-a pogorât din ceruri ca să îl reînnoiască pe omul creat de mâna lui 
Dumnezeu după chipul şi după asemănarea lui Dumnezeu - aceştia să afle că toţi ereticii cu 
cuget rău au obiceiul de a amesteca în scrierile lor şi unele dogme corecte ca, prin acest 
mijloc, să dea autenticitate şi să facă uşor de primit de către ortodocşi hulele alcătuite de ei. 
Din această pricină, Stăpânul tuturor şi Dumnezeu, înţelepciunea Ipostatică a Tatălui, Domnul 
nostru Iisus Hristos, ştiind, ca Dumnezeu, această viclenie a lor, îi previne pe Ucenicii Săi, iar 
prin ei şi pe noi, toţi cei care credem în El, şi ne porunceşte aspru zicând: Feriţi-vă de 
proorocii mincinoşi, care vin la voi în haine de oi, iar pe dinăuntru sunt lupi răpitori. După 
roadele lor îi veţi cunoaşte (Matei 7, 15-16). Şi pe bună dreptate sunt numiţi aceştia de către 
Mântuitorul nostru lupi răpitori, căci prin cuvintele lor făţarnice şi bune la suprafaţă, pe care 
le alătură la cuvintele lor dăunătoare sufletelor, ademenesc sufletele oamenilor simpli şi în 
chip tainic îi atrag împreună cu ei în prăpastia pierzării. 

Să veghem cu sârguinţă asupra noastră, pentru Dumnezeu, şi să nu credem fără 
cercetare orice hulă, adică orice învăţătură, ci să cercetăm şi să vedem dacă se potriveşte în 
toate cu predaniile şi învăţăturile Apostolilor şi ale Proorocilor, iar dacă diferă faţă de ele cu 
privire la ceva sau dacă se contrazice cu sine însăşi să nu o primim, ci să o lepădăm de la noi, 
ca pe neghina vicleanului diavol, semănată printre grâul curat al adevăratei credinţe spre 
amăgirea şi pieirea sufletelor noastre. 

In rândul acestor opere înşelătoare, eretice, se află şi această povestire, care nu numai 
că nu se potriveşte cu învăţăturile şi predaniile Apostolilor şi ale Sfinţilor Părinţi, ci se opune 
lor şi se contrazice pe sine însăşi, aşa cum se vede la sfârşitul ei. După ce mai înainte a spus 
că magii L-au găsit pe Prunc şezând pe pământ şi având aproape doi ani, el, parcă uitându-şi 
cuvintele, spune: „Iar eu, cugetând la această minune, am spus că la început pe popoarele 
necredincioase cerul le-a adus la credinţă, chemându-i printr-o stea pe magii de la răsărit, din 

ţara Persiei în Ierusalim, cu daruri, spre închinarea Celui ce şedea în iesle. Pe aceste popoare 
Pruncul le-a înspăimântat nu cu tronul şi sceptrul împărătesc, ci cu sărăcia cea cumplită; căci 
ce este mai rău decât peştera şi ce este mai sărac decât pânza, în care a strălucit bogăţia 
Dumnezeirii Tale?" Iată adevărul Evangheliei şi al Bisericii Soborniceşti! Aşa ar fi trebuit să 
spună şi acolo despre magi - că ei L-au văzut pe Pruncul nou-născut în iesle, acoperit cu 
pânză, iar nu ca pe un copilaş de aproape doi ani, şezând pe pământ, jucându-se, râzând şi 
bucurându-se de laudele rostite de ei. Toate acestea sunt, evident, minciuna şi născocirea 
minţii unui nebun. 

Magii s-au închinat Pruncului nou-născut (iar nu copilului de doi ani) şi acest lucru 
reiese din faptul că înşişi păstorii-martori s-au grăbit să ajungă în Betleem în ziua aceea ca să 
vadă ceea ce le-a descoperit îngerul Domnului, care le-a spus: Nu vă, temeţi. Căci, iată, vă 
binevestesc vouă bucurie mare, care va fi pentru tot poporul. Că vi s-a născut azi Mântuitor, 
Care este Hristos Domnul, în cetatea lui David. Şi acesta vă va fi semnul: Veţi găsi un prunc 
înfăşat, culcat în iesle (Luca 2, 10-12). Evident că şi magii, la câteva zile după păstori, au 
ajuns în Betleem şi s-au închinat Mântuitorului, Pruncului nou-născut, culcat în iesle, aşa cum 
ne relatează adevărul evanghelic şi cum am arătat şi eu mai sus, iar nu copilaşului de doi ani, 
care şedea pe pământ şi se juca. 

Aşadar, atât cât am putut, eu, cu ajutorul harului Sfântului Mângâietor, am dat în 
vileag falsitatea povestirii lui Afroditian şi v-am făcut clar adevărul evanghelic prin cugetări 
evanghelice şi părinteşti. Acum de voi depinde să vă lepădaţi de această povestire mincinoasă 
şi să iubiţi împreună cu toţi patriarhii ortodocşi adevărul bisericesc şi să strigaţi împreună cu 
Fericitul David, care spune: Spusu-mi-au călcătorii de lege deşertăciuni, dar nu sunt ca legea 
Ta, Doamne! Şi iarăşi: Cât sunt de dulci limbii mele, cuvintele Tale, mai mult decât mierea, în 
gura mea! (Ps. 118, 85; 103). 

Iar cuvintele lui Afroditian nu sunt cuvintele lui Dumnezeu, ci înşelăciunea idolilor 
diavoleşti, spre pierzarea celor ce ascultă. Iar cât de rău este să adăugăm ceva la credinţa 
ortodoxă propovăduită nouă sau să scoatem ceva din ea, cred că ştiţi şi voi singuri. Să vă 
păziţi, aşadar, curaţi de toată această neghină a ereziei ca să puteţi şi voi să spuneţi cu 
îndrăzneală: Oare, nu pe cei ce Te urăsc pe Tine, Doamne, am urât şi asupra vrăjmaşilor Tăi 
m-am mâhnit? Cu ură desăvârşită i-am urât pe ei şi mi s-au făcut duşmani (Ps. 138, 21-22). 

A Dumnezeului nostru este slava şi puterea şi închinarea în vecii vecilor. Amin. 



XXI 

împotriva lui Apollinarie - despre Iuda trădătorul 

Deseori mi-a fost dat să-i aud pe mulţi oameni, afirmând cu stăruinţă că trădătorul 
Iuda nu s-a spânzurat imediat după ce a înapoiat cei treizeci de arginţi, aşa cum afirmă Sfânta 
Evanghelie după Matei, ci că a mai trăit destui ani, numai că, aşa cum gândesc ei, se umflase 
puternic, astfel încât pentru toţi cei care treceau prin acel loc devenise un monstru şi o 
privelişte înfricoşătoare. De aceea se cuvine ca şi eu, cel slab la minte, prin câteva cuvinte să 
apăr adevărul evanghelic şi să dau în vileag minciuna, iar pe cei, care din nepricepere sunt 
înclinaţi să asculte minciuna, să-i întorc la adevărul evanghelic şi să-i îndemn să nu cugete 
despre sine mai mult decât trebuie să cugete (Rom. 12, 3) şi astfel să nu se lase atraşi fără 
minte şi fără ruşine de orice minciună şi să nu fie de acord cu ea. 

Chiar dacă un înger din cer ne-ar vesti ceea ce nu am primit din Scripturile insuflate de 
Dumnezeu, să-1 dăm anatemei, aşa cum scrie Fericitul Apostol Pavel către Galateni, zicând: 
Dacă vă propovăduieşte cineva altceva decât aţi primit, să fie anatema! chiar dacă ar fi şi 
înger din cer (Gal. 1, 9). Având această puternică poruncă apostolică, cum de vă lăsaţi voi, o 
bunilor, atraşi de o asemenea minciună vădită şi sunteţi de acord cu ea? Dacă este drept ceea 
ce spune despre aceasta Pappie, care afirmă că, după ce L-a trădat pe Domnul slavei, Iuda a 
mai trăit mulţi ani, atunci se dovedeşte a fi mincinoasă Sfânta Evanghelie după Matei, care 

spune clar despre el că, după înapoierea celor treizeci de arginţi, a plecat şi s-a spânzurat. 
Dacă în legătură cu aceasta Sfânta Evanghelie a minţit, aşa cum gândiţi voi împreună cu 
Pappie, atunci nici în celelalte istorisiri ale sale nu poate fi socotită vrednică de crezare, după 
dumnezeiasca cugetare, care spune: cel ce e nedrept în foarte puţin şi în mult este nedrept 
(Luca 16, 10). 

Insă fie şi aşa cum gândiţi voi împreună cu Pappie - că Fericitul Matei nu a relatat cum 
trebuie cele cu privire la trădătorul Iuda, fiind cuprins, ca un om, de uitare sau neştiinţă. însă 
Fericitul Ioan, fiu de cărturar, a tradus din limba ebraică în limba greacă Sfânta Evanghelie 
după Matei - iar voi afirmaţi că de la el, de la Ioan, cu siguranţă Pappie a auzit şi a învăţat 
ceea ce spune despre trădătorul Iuda; aşadar, cum de a trecut cu vederea Sfântul Evanghelist 
Ioan şi a lăsat fără îndreptare această greşeală a lui Matei, de vreme ce el şi în Evanghelia lui 
a dat în vileag răutatea trădătorului, spunând că acesta fura din banii strânşi în pungă, lucru 
despre care ceilalţi evanghelişti au tăcut? Cum să treacă el sub tăcere această mânie a lui 
Dumnezeu care dă în vileag necredinţa trădătorului? 

Dar şi iudeii cei credincioşi, pentru care, după opt ani de la învierea lui Hristos, Matei 
a scris Sfânta Evanghelie, cum ar fi primit o asemenea minciună vădită despre trădătorul Iuda 
dacă ar fi ştiut că, după trădare, el a trăit mulţi ani? Dar, mai ales, cum şi-ar fi îngăduit 
Fericitul Matei să mintă atât de vizibil despre trădătorul Iuda înaintea celor care ştiau că el era 
încă viu? Dar să admitem şi faptul că Fericiţilor Matei şi Ioan li s-a întâmplat ceva omenesc şi 
de aceea ne-au relatat astfel despre trădătorul Iuda. Ce vom spune, însă, despre Fericitul Petru, 
cel mai mare dintre Apostoli, şi despre fericitul Evanghelist Luca? Dumnezeiescul Luca, în 
Faptele Apostolilor, îl pomeneşte pe cel mai mare dintre Apostoli, care nu după mulţi ani de 
la învierea Mântuitorului, ci numai după 40 zile, la adunarea tuturor ucenicilor, spune despre 
trădătorul Iuda că el a dobândit o ţarină din plata nedreptăţii şi, căzând cu capul înainte, a 
crăpat pe la mijloc şi i s-au vărsat toate măruntaiele, iar apoi, încredinţându-ne de pieirea lui, 
adaugă zicând: Şi s-a făcut cunoscută aceasta tuturor celor ce locuiesc în Ierusalim (Fapte 1, 
18-19). 

Dacă toate măruntaiele i s-au vărsat ca urmare a faptului că el a crăpat pe la mijloc şi 
dacă moartea lui a devenit cunoscută tuturor celor ce locuiau în Ierusalim, atunci cum de 
puteţi voi să lăsaţi fără ascultare atâţia martori şi bărbaţi inspiraţi de Dumnezeu - şi aici mă 
refer la: Petru, Ioan, Matei şi Luca, dar, mai ales, la însuşi Dumnezeiescul Mângâietor Care a 
vorbit prin ei - şi să-1 urmaţi fără izbândă şi fără judecată pe un om necunoscut, pentru 
autenticitatea căruia nu există nici un martor şi care se opune clar celor scrise şi grăite de 
Sfântul Duh şi le răstălmăceşte. Dacă a crăpat pe la mijloc şi i s-au vărsat toate măruntaiele, 
atunci cum a putut să rămână după aceea om viu, când un om nu poate îndura deseori nici o 
lovitură în cap şi cade imediat mort. Iar trădătorul nu a primit numai o lovitură în cap, ci şi-a 
pierdut toate măruntaiele sale, adică ficatul, plămânii, splina şi toate intestinele; cine, fiind 
sănătos la minte, poate spune că el după aceea a rămas viu chiar şi pentru o clipă? Să nu ne 
lăsăm atât de rău atraşi de orice val de învăţătură străină, ci să cercăm duhurile, dacă sunt de 
la Dumnezeu (I Ioan 4, 1), adică să vedem dacă învăţătura cunoscută este potrivită cu 
scriptura evanghelică şi apostolească şi astfel să rămânem în credinţa cea curată şi neîntinată. 
Să fiţi sănătoşi în Domnul! 

XXII 

Către cei ce sunt tăgăduiţi în funcţia lor şi dau zapis cu jurământ 

Mitropolitului Rus şi întregului Sfânt Sinod să nu primească funcţia de 

mitropolit şi arhiereu de la papa al Romei, deoarece ţine credinţa latină, 

şi nici de la patriarhul Ţarigradului, deoarece se află în stăpânirea ticălosului 

împărat al turcilor atei, şi nici să-1 primească pe cel pus de ei 

A îndepărta şi a respinge hirotonia (punerea mâinilor) papei de la Roma, ca pe a celui 
căzut din rândul arhiereilor ortodocşi, este un lucru vrednic şi drept şi foarte folositor. Insă 
punerea mâinilor patriarhului din Constantinopol, care a rămas până acum, cu harul lui 
Dumnezeu, în toată ortodoxia şi cucernicia, din ce pricină trebuie să o respingem, o, 
cinstitule? Dând mai întâi făgăduinţa scrisă cu propria mână de a păzi cu stricteţe Sfintele 
canoane ale Sfinţilor Apostoli şi ale celor Şapte Sinoade Ecumenice - unde ai găsit tu în ele 
învăţătura despre faptul că ţi-ar fi îngăduit să te desparţi de patriarhul tău atât timp cât el 
cârmuieşte în chip ortodox Sfânta Biserică a lui Dumnezeu? 

Iar dacă dispreţuiţi hirotonia constantinopolitană, pentru că, prin dreapta judecată a lui 
Dumnezeu, împăraţii ortodocşi sunt alungaţi pentru păcatele lor şi în locul lor le este îngăduit 
să domnească necredincioşilor tirani şi prigonitori ai creştinilor, atunci, mai înainte de toate, 
învăţaţi că cele sfinte niciodată nu se întinează prin faptul că se află în stăpânirea 
necredincioşilor şi de acest lucru ne convinge faptul că timp peste 300 de ani, din momentul 
înălţării Mântuitorului şi până la marele împărat Constantin, toată lumea a fost cârmuită de 
necredincioşii prigonitori ai creştinilor, care au domnit atunci. Insă Sfânta lui Dumnezeu 
Biserică a strălucit ca soarele în mijlocul necredinţei, fiind împodobită cu nenumăratele 
minuni şi puteri ale Sfântului Duh şi nici un popor niciodată nu s-a despărţit de ea, socotind-o 
întinată de stăpânirea necredincioşilor, aşa cum, în chip nedrept, ţi se pare ţie. 

Apoi cuvioşia ta trebuie să ştie că arhiereii îi ung pe împăraţii de la domnie, îi 
încoronează şi îi susţin, nu împăraţii îi pun pe arhierei. Din această pricină împăraţii sărută cu 
evlavie şi cu dragoste mâinile arhiereilor, ca fiind sfinţite şi afierosite lui Dumnezeu Celui 
Preaînalt, şi îşi înclină capetele înaintea lor la fel ca ceilalţi oameni, primind de la ei 
binecuvântare prin semnul Cinstitei Cruci. Prin urmare, sfinţenia este mai mare decât puterea 
împărătească a împăraţilor pământeşti, căci fără de nici o îndoială, cel mai mic ia 
binecuvântare de la cel mai mare (Evrei 7, 7) spune dumnezeiescul Apostol. De aceea, chiar 
dacă, prin judecata lui Dumnezeu, împăraţii lumeşti sunt alungaţi, totuşi, cel ce domneşte în 
chip duhovnicesc, nu este lepădat de Dumnezeu şi nu este lipsit de harul lui Dumnezeu, ci 
rămâne ferm, fiind păzit de harul lui Dumnezeu, în toată ortodoxia chiar şi printre 
necredincioşi. Pe cât de lăudabil este a-i întoarce pe acei arhierei care sunt molipsiţi de erezie, 
pe atât de vrednic de osândă şi fără folos este a ne despărţi de arhiereul care rămâne în dreapta 
credinţă. 

XXIII 

Locurile Sfinte nu se întinează niciodată prin 

faptul că se află în stăpânirea necredincioşilor, 

chiar dacă acest lucru ar dura mulţi ani 

Cu câteva zile înainte ai binevoit să vorbeşti cu mine despre faptul că în vremurile de 
astăzi se cuvine să îl numim Ierusalim pe marele şi renumitul oraş Moscova, care domneşte în 
Rusia ortodoxă, deoarece vechiul Ierusalim a devenit josnic şi aceasta pentru că se află de 
mulţi ani în stăpânirea agarenilor. Despre acest lucru vreau să vorbesc pe scurt cu 
preacucernicia ta, cinstite părinte! Căci va fî nedrept din partea mea, aşa cum socotesc eu şi 
cred, dacă nu voi alunga din cugetul tău o asemenea concepţie greşită. 

Voi purcede, aşadar, la aceasta nu pentru că invidiez renumitul oraş Moscova datorită 
faptului că i se atribuie această denumire - să nu-mi fie mie a mă lăsa atras de o asemenea 
nebunie, căci eu încă de la început am iubit şi întotdeauna am cinstit slăvitul oraş Moscova şi 
continui să-1 iubesc şi, mai ales, să-1 cinstesc, întotdeauna rugându-mă pentru el, dorindu-i tot 
ce este bun şi folositor şi, de asemenea, şederea şi întărirea puterii lui binecredincioase în 
vecii nesfârşiţi - ci vreau să-ţi amintesc că Locurile Sfinte nu îşi vor pierde niciodată sfinţenia 
lor, pe care au dobândit-o datorită dumnezeiescului har care s-a pogorât peste ele de sus, chiar 
dacă oraşele în care se află Locurile Sfinte, prin judecăţile lui Dumnezeu, s-au aflat în 
stăpânirea necredincioşilor: Căci darurile şi chemarea lui Dumnezeu nu se pot lua înapoi 
(Rom. 11, 29) spune Sfânta Scriptură. 

In al doilea rând, a cinsti mai presus de vrednicie fie un anumit om, fie un oraş, fie o 
ţară, este mai mult o mustrare pentru ei decât slavă şi laudă, aşa cum afirmă Sfinţii Părinţi. Iar 
faptul că sfintele lui Dumnezeu biserici nu îşi pierd sfinţenia care există în ele, tu, omule 
priceput în Sfânta Scriptură, trebuie să ştii că aceasta este asemenea situaţiei următoare: deşi 
au trecut mulţi ani de la Solomon, regele israelit, până la nimicirea cetăţii împărăteşti de către 
babilonieni şi până la robia întregului popor iudeu, timp în care acel templu renumit al lui 
Dumnezeu fusese întinat foarte rău şi în diferite feluri de către mulţi împăraţi iudei, care 
aduseseră în el jertfe idolilor şi îi aduseseră în el chiar pe idoli, mai ales de către Mânase, care 
fusese cunoscut mai întâi prin marea lui necredinţă, iar mai târziu a strălucit prin pocăinţă 
fierbinte, şi de către Amos, fiul lui care 1-a urmat în necredinţă, totuşi harul dumnezeiesc şi 
darul proorociei şi minunile din acest templu nu au încetat niciodată. Martorii acestui lucru 
sunt chiar Proorocii Isaia şi Ieremia, care au proorocit şi au făcut minuni şi s-au nevoit pentru 
buna credinţă a părinţilor lor şi pentru sfânta lege. De aceea au şi fost prigoniţi şi şi-au sfârşit 
viaţa ca mucenici: unul, fiind tăiat cu fierăstrău de lemn, iar celălalt aruncat la început într-o 
groapă plină cu murdărie, iar apoi ucis cu pietre în Egipt de către iudeii potrivnici lui 
Dumnezeu care se mutaseră acolo. 

Insă pentru ce să amintim despre Ierusalim şi despre regii lui? Cei ce au domnit în 
Samaria peste cele zece seminţii separate ale israeliţilor au întrecut nebunia închinării la idoli 
a grecilor prin necredinţa lor împotriva Celui Preaînalt, veselindu-se prin jertfele idoleşti şi 
prin diferitele vrăjitorii, prin farmece şi ghicitul după zborul şi glasul păsărilor şi, cu toate 
acestea, harul dumnezeiesc de sus şi darul proorociei nu s-a îndepărtat nicidecum de la iudei. 
Martorii acestui lucru sunt Proorocii Ilie, Elisei, Miheia şi ceilalţi Prooroci din timpul lui Ilie 
şi Elisei. Insă de ce nu îţi amintesc eu ţie despre ceea ce este cu mult mai uimitor decât 
acestea? Este vorba despre faptul că, atunci când cele zece seminţii ale israeliţilor au fost duse 
în robie în Ninive şi împăratul asirian a trimis oameni de alt neam să locuiască în Samaria, 
Dumnezeu, Care purta de grijă poporului israelit, a fost mâniat de această necredinţă - adică 
de faptul că străinii întinau prin toate necurăţiile închinării la idoli ţara despărţită de poporul 
israelit - şi a trimis peste necredincioşi fiare sălbatice, lei şi urşi, care i-au mâncat atât pe 
locuitori, cât şi pe animalele lor, făcându-le viaţa amară. împăratul asirian, fiind nedumerit de 

acest lucru şi neavând putinţa de a înlătura această mânie a lui Dumnezeu, la sfatul preoţilor şi 
leviţilor, care se aflau în Asiria ca robi, a trimis în Samaria învăţători ai legii şi cărturari iudei 
ca să-i înveţe pe asirienii de acolo să împlinească legea dată de Dumnezeu prin Moise 
poporului iudeu. Şi când împăratul a făcut acest lucru, atunci, la semnul lui Dumnezeu, fiarele 
au dispărut şi ţara aceea a devenit bună pentru locuit. 

înţelegi, oare, o minunatule stareţ, că şi atunci când ţara aceea era pustiită şi lipsită de 
locuitorii ei, dumnezeiescul har nu s-a îndepărtat de ea, ci a rămas în ea? Şi nici pe iudei, nu 
numai pe cei care săvârşeau fărădelegi în ţara lor, ci şi pe cei care se aflau în robie în pământ 
străin, harul lui Dumnezeu nu i-a lăsat şi a fost cu ei şi acolo, cercetându-i prin Prooroci şi 
învăţători ai legii, mângâindu-i şi întărindu-i prin toate mijloacele în buna credinţă a părinţilor 
lor Avraam, Isaac şi Iacov. Cum de nu ţi-ai îndreptat atenţia, tu, un stareţ atât de priceput în 
Scripturi, la faptul că, deşi sfânta cetate Ierusalim s-a aflat mult timp în stăpânirea agarenilor 
necredincioşi şi a fost întinată de toate fărădelegile lor, totuşi această întinare nu a atins 
nicidecum pe Sfânta Sfintelor, adică pe dumnezeiasca biserică a învierii Domnului 
Dumnezeului şi Mântuitorului nostru Iisus Hristos, care se află în acest oraş, şi pe celelalte 
sfinte biserici şi cinstite lăcaşuri care au fost construite de binecredincioşi în interiorul şi în 
jurul lui? 

Ba chiar dimpotrivă, harul Marelui Dumnezeu şi al Mântuitorului nostru Iisus Hristos, 
Care a primit în el răstignire, îngropare şi a înviat, a continuat să-1 sfinţească şi să-1 
proslăvească prin virtuţile mari şi faptele cele plăcute lui Dumnezeu ale purtătorilor de 
Dumnezeu părinţi, arhierei, preoţi şi cuvioşi monahi. Ca dovadă pentru cele spuse slujeşte 
Sfântul Sinod care s-a întrunit în acest oraş în timpul lui Sofronie, Sfântul patriarh al 
Ierusalimului, şi care a dat blestemului erezia cea nebună a monoteliţilor (a celor ce susţineau 
că în Iisus Hristos a existat o singură voinţă). 

De asemenea, vezi şi celălalt Sfânt Sinod care s-a întrunit în acest oraş împotriva 
iconoclaştilor şi care, fiind luminat de Sfântul Duh, i-a scris o scrisoare lungă şi, în acelaşi 
timp, mustrătoare, împăratului grec Teofil, care era iconoclast. Mai mult, să te convingă să 
părăseşti gândurile greşite pe care le ai, şi stihira alcătuită de înţeleptul Ioan Damaschin, care 
îl preamăreşte clar şi cu deosebită solemnitate pe sfântul şi noul Sion, zicând aşa: „Bucură-te, 
sfinte Sioane, maica bisericilor, sălaşul lui Dumnezeu, căci tu ai primit primul iertarea 
păcatelor prin înviere". Acest înţelept învăţător socoteşte şi numeşte Ierusalimul sfânt, maica 
bisericilor, sălaşul lui Dumnezeu, iar noi îl socotim nevrednic să se numească Ierusalim, chiar 
dacă de mulţi ani se află în stăpânirea agarenilor necredincioşi. Insă nu el este întinat, ci cei 
care vieţuiesc în el cu rea credinţă şi în întinăciune. 

Să ştii că oraşele ortodocşilor şi locurile sfinte care se află în ele, se întinează atunci 
când credincioşii care vieţuiesc în ele, lepădându-se de buna şi neîntinata credinţă în Hristos 
Dumnezeu şi de cinstita vieţuire, primesc ticăloasele obiceiuri urâte de Dumnezeu şi 
diavoleasca învăţătură a necredincioşilor agareni. Iar atât timp cât se vor ţine cu putere de 
buna credinţă în Hristos Dumnezeu şi pentru credinţa în Hristos Dumnezeu şi iubirea către El 
îndură cu bărbăţie toate necazurile şi diferitele nenorociri, care le sunt pricinuite de 
necredincioşii agareni şi de rău-credincioşii eretici, tot atât timp şi oraşele lor se vor asemăna 
temniţelor în care în vremurile de demult erau închişi purtătorii de Dumnezeu mucenici, iar 
locuitorii înşişi, suferind asemenea mucenicilor, vor fi mărturisitori şi, după vrednicie, vor fi 
socotiţi mucenici vii, potrivit dumnezeieştii făgăduinţe, care spune: Fericiţi cei prigoniţi 
pentru dreptate, că a lor este împărăţia cerurilor. Fericiţi veţi fi voi când vă vor ocări şi vă 
vor prigoni şi vor zice tot cuvântul rău împotriva voastră, minţind din pricina Mea (Matei 5, 
10-1 1). Şi Fericitul Apostol Petru spune: De sunteţi ocărâţi pentru numele lui Hristos, fericiţi 
sunteţi, căci Duhul slavei şi al lui Dumnezeu Se odihneşte peste voi (I Petru 4, 14). 

Aminteşte-ţi, de asemenea, cât sânge mucenicesc au vărsat tiranii şi prigonitorii de 
demult prin oraşele, ţările şi aşezările binecredincioşilor de pe tot pământul şi cu ce jertfe 
idoleşti ticăloase şi urâte de Dumnezeu au întinat aceste oraşe şi aşezări. Insă harul 
Mântuitorului Hristos şi nebiruita Lui putere dumnezeiască nu au încetat niciodată să-i ajute 

pe cei prigoniţi pentru numele Lui, proslăvindu-i prin toate darurile duhovniceşti şi facerile de 
minuni. 

Nu necinsti, aşadar, şi nu umili acest oraş sfânt şi iubit de Dumnezeu încă de la 
început, despre care însuşi Adevărul spune: Că a ales Domnul Sionul şi l-a ales ca locuinţă 
Lui. Aceasta este odihna Mea în veacul veacului. Aici voi locui că l-am ales pe el (Ps. 131, 13 
14). Iar dacă el este atât de iubit de Dumnezeu, atunci nu-1 lipsi de sfântul lui nume, care i-a 
fost pus de sus, de vreme ce în el se preamăresc în chip ortodox Tatăl, Fiul şi Sfântul Duh, 
Sfânta şi Cinstita şi Atotţiitoarea Treime - un singur Dumnezeu - de la Care, pentru arătarea şi 
vestirea credinţei ortodoxe în El şi spre ruşinarea tuturor iudeilor potrivnici lui Dumnezeu şi a 
necredincioşilor agareni, se pogoară în fiecare an în seara din Sfânta Sâmbătă, în chipul 
luminii, sfântul foc imaterial cu care se aprind candelele care atârnă deasupra Mormântului 
primitor de viaţă al Mântuitorului. Aşadar, să nu numeşti nici un alt oraş Ierusalim, chiar dacă 
ei ar stăpâni toată lumea. Unul este pe pământ Ierusalimul şi unul este ţinutul iudaic în care 
Hristos S-a născut, S-a botezat în Iordan, S-a schimbat la faţă pe muntele Taborului şi pe 
Golgota S-a răstignit şi tot acolo, în apropiere, S-a îngropat şi a treia zi a înviat. Iar după 
înviere a stat patruzeci de zile împreună cu ucenicii Săi şi de pe muntele Eleonului S-a înălţat 
la cer, de unde L-a şi trimis, aşa cum a făgăduit, pe Sfântul Duh Sfinţilor Săi ucenici, iar prin 
ei a luminat tot pământul cu darurile Lui şi astfel a adus toate popoarele la o singură credinţă 
bună şi neîntinată. Ca acestea toate să slăvească Sfânta şi Cinstita Treime, Căreia I se cuvine 
toată slava, cinstea şi închinăciunea în vecii vecilor. Amin. 



XXIV 

împotriva celor ce afirmă că în 

toată Săptămâna Luminată soarele a stat pe cer şi nu 

a apus şi de aceea toată Săptămâna Luminată 

este numită o singură zi 

Mare şi mântuitor bine este, într-adevăr, cunoaşterea şi înţelegerea corectă a Sfintei 
Scripturi. Aceasta nu numai că îl îndrumă pe cel ce o studiază către dreapta şi neîntinata 
pricepere a lui Dumnezeu, a făpturilor Lui şi a purtării de grijă pentru acestea, dar îl învaţă să 
ducă şi o viaţă neîntinată şi bineplăcută lui Dumnezeu, unindu-1 cu Făcătorul prin 
dumnezeiasca iubire şi prin intermediul împlinirii sârguincioase a mântuitoarelor Lui porunci. 

Pe de altă parte, necunoaşterea lor este un mare rău, precum şi înţelegerea lor 
nesăbuită şi neatentă, din care provin marile erezii. Din această pricină Arie, Macedonie, 
Nestorie, Eutihie şi Dioscor au căzut în diferite prăpăstii, înţelegând rău şi greşit 
Dumnezeiasca Scriptură şi tâlcuind-o aşa cum le-a plăcut. Şi unii dintre ei şi-au ascuţit limbile 
lor hulitoare împotriva Celui Unuia Născut, iar alţii împotriva Dumnezeiescului Mângâietor, 
Care după fiinţă sunt pururea fiitori şi sunt de o fiinţă cu Tatăl, din Care provin şi de Care sunt 
nedespărţiţi. Insă ei, blestemaţii, i-au adus la starea de făpturi pe Aceia prin Care s-au întărit 
cerurile şi toată puterea lor, aşa cum spune cuvântul lui Dumnezeu: Cu cuvântul Domnului 
cerurile s-au întărit şi cu duhul gurii Lui toată puterea lor (Ps. 32, 6). Aceştia [ereticii], din 
pricina zelului şi îngâmfării lor deşarte, au născocit această învăţătură rău-credincioasă despre 
faptul că nimic nu se poate supune înţelegerii firii omeneşti. Acest lucru nu trebuie să ne mire, 
căci ei erau plini de toată înţelepciunea şi de toată învăţătura şi s-au mândrit cu ele şi au fost 
biruiţi de gândurile lor înşelătoare; în acelaşi timp, se aflau în putere arhierească şi, în marea 
lor iubire de slavă, doreau cu ardoare să fie pricină de uimire pentru toţi oamenii, ca nişte 
învăţători ai unei teologii noi şi înalte. 

Iar cei care se află la cârma Bisericii în vremurile noastre din urmă, neavând nici un 
fel de cunoaştere a ştiinţelor, studiază Dumnezeiasca Scriptură numai ad literam, neînţelegând 
nicicum raţiunea ei ascunsă. Iar despre gândirea pe care o au şi despre felul în care 

procedează, voi explica altă dată mai bine şi mai amănunţit pentru a arăta îndreptările lor 
uimitoare. Iar ca mustrare clară pentru faptul că ei suferă de lipsă a culturii slujesc cele 
propovăduite de ei împotriva a tot adevărul şi tradiţiei evanghelice, apostolice şi părinteşti. 

După cum spun ei înşişi, aceştia au o lucrare neatestată de nimeni, pe care o propun ca 
dovadă puternică a faptului că în cursul întregii Săptămâni Luminate a învierii celei de a treia 
zi din morţi a Domnului şi Mântuitorului nostru, soarele şi-a oprit cursul şi nu a fost noapte, ci 
toată Săptămâna Luminată a fost o singură zi, timp în care soarele s-a oprit în trei locuri 
pentru câte două zile: la răsărit, la sud şi la apus. Iar faptul că acest basm al lor este o 
minciună vădită, îl scoate în vileag, în primul rând, dumnezeiescul Evanghelist Ioan care 
scrie, zicând: Şi fiind seară, în ziua aceea, întâia a săptămânii (duminica), şi uşile fiind 
încuiate, unde erau adunaţi ucenicii de frica iudeilor, a venit Iisus şi a stat în mijloc şi le-a 
zis: Pace vouă (Ioan 20, 19). Prin aceasta este dată clar în vileag minciuna. In ziua aceea, 
spune întâia a săptămânii, adică în ziua purtătoare de lumină a învierii Domnului, târziu, 
adică seara, când soarele a apus. Acelaşi Sfânt Evanghelist dovedeşte clar adevărul şi dă în 
vileag minciuna, relatând că cel mai mare Apostol, Petru, împreună cu alţi Ucenici au pornit 
să pescuiască în marea Tiberiadei. Şi spune: Şi au ieşit şi s-au suit în corabie, şi în noaptea 
aceea n-au prins nimic (Ioan 21, 3). Iată a doua noapte şi a doua arătare a Mântuitorului, iar 
dacă a fost a doua noapte, atunci, prin urmare, a fost şi a doua zi. 

Dar să cercetăm şi Evanghelia după Luca şi să vedem cum şi acest Evanghelist scoate 
clar în vileag minciuna pomenită, relatând despre arătarea Mântuitorului celor doi Ucenici 
care mergeau în localitatea Emaus. Atunci când El i-a întrebat: Ce sunt cuvintele acestea pe 
care le schimbaţi unul cu altul în drumul vostru? (Luca 24, 17), ei, ca răspuns, l-au povestit 
despre felul în care iudeii s-au purtat cu Mântuitorul în Ierusalim, la care au adăugat: şi, cu 
toate acestea, astăzi este a treia zi de când s-au petrecut acestea (Luca 24, 21). Ce altă 
dovadă poate da în vileag mai bine decât aceasta minciuna celor care spun că toată Săptămâna 
Luminată a fost o singură zi? „Este a treia zi de când s-au petrecut acestea", adică de la 
momentul patimilor Mântuitorului, al îngropării şi al învierii Lui. Iar dacă este a treia zi, 
atunci înseamnă că este şi a treia noapte; iar noapte nu poate fi dacă nu apune soarele. Iar 
faptul că soarele a apus, ca de obicei, în fiecare zi a Săptămânii Luminate, ne învaţă puţin mai 
jos aceiaşi Ucenici ai Mântuitorului, zicându-I atunci când El Se făcea că merge mai departe: 
Rămâi cu noi că este spre seară şi s-a plecat ziua (Luca 24, 29). Iar dacă s-a plecat ziua, adică 
soarele a venit la apus, este evidentă minciuna celor ce spun că soarele în decursul întregii 
Săptămâni Luminate a stat fără să apună, făcând toată Săptămâna Luminată o singură zi. 

Nu trebuie, de asemenea, să trecem cu vederea nici ceea ce ne învaţă acelaşi 
Evanghelist în Faptele Apostolilor, zicând: Cărora S-a şi înfăţişat pe Sine viu după patima Sa 
prin multe semne doveditoare, arătăndu-li-Se timp de patruzeci de zile şi vorbind cele despre 
împărăţia lui Dumnezeu (Fapte 1, 3). Dacă acest Sfânt Evanghelist ar fi ştiut că Săptămâna 
Luminată a trecut ca o singură zi, atunci nu ar mai fi spus timp de patruzeci de zile, ci ar fi 
spus: timp de 33 zile, numărând zilele de la săptămâna lui Toma, iar nu de la învierea cea 
purtătoare de viaţă. De asemenea, cum se pot dovedi a fi drepte cuvintele Sfântului 
Evanghelist: Şi după opt zile, ucenicii Lui erau iarăşi înăuntru, şi Toma, împreună cu ei (Ioan 
20, 26) dacă toată Săptămâna Luminată a fost o singură zi şi nu a ţinut şapte zile? Se ştie, 
însă, că de la ziua învierii până la următoarea zi de duminică sunt socotite opt zile. 

Nu am spus, oare, cu dreptate, la început că necunoaşterea Scripturilor insuflate de 
Dumnezeu şi cercetarea lor neatentă şi nesăbuită sunt cel mai mare rău? Dacă minunaţii 
înţelepţi ai vremurilor noastre din urmă ar putea să cerceteze cu bună judecată Scripturile 
apostoleşti şi evanghelice, atunci nu ar fi de acord prea uşor cu orice scriere a unor oameni 
necultivaţi şi necunoscuţi, ci, fiind luminaţi de harul lui Dumnezeu, ar şti să deosebească 
minciuna de adevăr şi ar şti ce scriere îl luminează pe cel ce o citeşte cu lumina adevărului 
evanghelic şi, dimpotrivă, ce scriere îl îndepărtează cu întunericul minciunii de viaţa cea 
nepieritoare. 

Aşadar, învăţându-se de la cei cu putere să cerceteze şi să descopere asemenea lucruri, 

să se lepede de această lipsă de judecată şi neştiinţă a lor şi să spună împreună cu Proorocul 
lui Dumnezeu: Spusu-mi-au călcătorii de lege deşertăciuni, dar nu sunt ca legea Ta, Doamne 
(Ps. 118, 85), ca să se refere şi la ei cele spuse: I-a dat să scoată miere din piatră 
duhovnicească şi cu untdelemn din piatră vârtoasă l-a hrănit (Deut. 32, 13), iar piatra era 
Hristos (I Cor. 10, 4), din Care să scoată dulceaţa nespusei Lui bunătăţi dumnezeieşti şi mare 
milă în vecii fără de sfârşit. Amin. 



XXV 

împotriva amăgirii nebune şi urâte de Dumnezeu 

a celor care afirmă că din pricina îngropării unui om înecat sau ucis 

ia naştere frigul dăunător pentru creşterea roadelor pământeşti 

Un înţelept elin spune: „Văzut-am trupul înecatului aruncat neîngropat şi lăsat în 
dispreţ şi nu am îndrăznit să trec pe lângă el, ci l-am înmormântat pe cel mort, iar priveliştea, 
în tot cazul neplăcută pentru soare, am ascuns-o, îndemnat fiind de legea iubirii pentru 
oameni". Un alt asemenea înţelept ne învaţă iubirea de oameni, zicând: „De cei înecaţi să ai 
milă şi să-i jeleşti, căci primejdia înecului este ştiută tuturor". Iar noi, ortodocşii, ce răspuns 
vom da în ziua judecăţii dacă nu învrednicim de îngropare trupurile aruncate ale celor înecaţi 
sau omorâţi, ci le târâm afară pe câmp şi le îngrădim? 

Iar ceea ce este mai nelegiuit decât toate şi cel mai urât de Dumnezeu este faptul că, 
dacă se întâmplă ca primăvara să bată vânturi reci şi din pricina lor să răsară greu ceea ce am 
plantat şi am semănat, noi, în loc să ne mustram cu smerenie şi cu adevărata spovedanie a 
păcatelor noastre grele şi să ne osândim şi să ne rugăm Făcătorului Care le cârmuieşte pe 
toate, dacă aflăm că nu demult a fost îngropat un om înecat sau ucis - o, ce nebunie şi ce 
cruzime! - îl dezgropăm pe acest nefericit şi îl aruncăm undeva mai departe, lăsându-1 
neîngropat şi producând astfel o privelişte jalnică nu pentru soare, aşa cum spune înţeleptul 
elin, ci pentru însuşi Făcătorul lui, crezând, în marea noastră nebunie, că îngroparea lui este 
cauza frigului! Ce poate fi mai nebun decât această nebunie şi mai crud decât această cruzime 
când ceea ce şi înaintea lui Dumnezeu şi înaintea oamenilor necredincioşi este socotit iubire 
de oameni şi mare milă, noi, ortodocşii, socotim urât şi ticălos înaintea lui Dumnezeu? 

Şi aceasta cu atât mai mult cu cât auzim şi îl fericim pe dreptul Tobie pentru faptul că 
el, mai presus de celelalte virtuţi ale sale, socotea că cea mai bună faptă pentru sine este aceea 
de a îngropa întotdeauna, cu toată iubirea de oameni şi cu sârguinţă, pe orice mort din rândul 
celor robiţi, aruncat de asirieni pe câmp spre a fi mâncat de fiare şi păsări. Pentru acest obicei 
al lui plăcut lui Dumnezeu, preabunul Dumnezeu l-a învrednicit de ajutor îngeresc, 
trimiţându-i-1 pe arhanghelul Său Rafael în persoana unui om - călător, care i-a slujit în nevoia 
lui şi, după ce i-a dat ajutor, Şi-a descoperit firea îngerească şi l-a lăudat pentru fapta lui cea 
plăcută lui Dumnezeu, adică pentru îngroparea morţilor aruncaţi în timpul robiei babiloniene. 
Şi, învăţându-1 să se teamă de Dumnezeu şi să-I facă întotdeauna pe plac prin aceste fapte de 
milostenie, s-a ascuns de la el. 

Oare nu aceleaşi fapte de milostenie ne învaţă povestirea lăsată de părinţi despre 
cunoscutul Maghistrian, pe care, atunci când s-a îmbolnăvit, Domnul cel milostiv l-a vindecat 
noaptea în timpul unei vedenii, trimiţând la el un mort, pe care Maghistrian, găsindu-1 gol, 
culcat pe pământ, l-a jelit şi l-a acoperit cu haina sa? Dacă aceste fapte de milostenie nu ar fi 
fost plăcute lui Dumnezeu, atunci El nici pe Rafael nu l-ar fi trimis la dreptul Tobie, nici pe 
mortul acela nu l-ar fi trimis la Maghistrian pentru vindecarea lui. Să ne lepădăm, aşadar, să 
ne lepădăm, pentru Dumnezeu, de această cruzime urâtă de Dumnezeu şi să fim milostivi 
către orice om sărman şi atât cât este viu şi după moartea lui, oricare ar fi sfârşitul lui. 

Să-i urmăm, dacă nu pe unii drepţi, măcar pe iudeii care L-au răstignit pe Domnul şi 
Mântuitorul nostru Iisus Hristos. Ei i-au cerut voie lui Pilat să zdrobească fluierele picioarelor 
celor răstigniţi şi să îi coboare de pe cruci, fiindcă era vineri, ca să nu rămână trupurile 

sâmbăta pe cruce (Ioan 19, 31), căci în ziua sâmbetei Legea lui Moise nu le dădea voie să 
facă vreo faptă, oricare ar fi fost ea. Iată că şi nelegiuiţii iudei, supunându-se Legii lor, au 
arătat milă faţă de tâlharii răstigniţi şi au poruncit să fie daţi jos şi îngropaţi. Dacă ei nu ar fi 
dorit să fie îngropaţi, atunci de ce ar fi poruncit să fie daţi jos de pe cruci? De asemenea, să vă 
înduplece şi să vă înveţe să fiţi milostivi faţă de morţi Isus Navi, care, biruind cinci împăraţi 
iebusei, după ce i-a ucis pe oamenii lor şi le-a cucerit oraşele, a poruncit să fie scoşi din 
peştera în care erau ascunşi şi atârnaţi de cinci copaci, iar la apusul soarelui, chiar dacă erau 
vrăjmaşi, a poruncit să fie daţi jos şi aşezaţi în peşteră, prăvălind pietre mari la gura peşterii ca 
să nu devină hrană fiarelor şi păsărilor. 

Să ne ruşinăm, de asemenea, de iubirea de oameni a aşa numiţilor delfini, animale 
marine, care, atunci când găsesc un înecat în mare, aruncat de valuri departe de ţărm, se 
apropie de cadavru şi cu milă îl îndreaptă spre ţărm ca să fie îngropat de semenii lui. Nu este, 
oare, acest lucru pentru noi o mare osândire când, înaintea lui Dumnezeu, ne dovedim a fi mai 
nemilostivi decât cele mai necuvântătoare animale? Ele, fiind îndemnate de sentimentul milei, 
care le-a fost sădit de Făcătorul tuturor, cu milă îl îndrumă pe cel înecat până la ţărm, la noi, 
vorbindu-ne parcă astfel: „Iată, noi l-am jelit şi l-am adus la voi: arătaţi-i, aşadar, şi voi o 
asemenea milă şi ascundeţi-1 mai repede în adâncurile pământului, ale maicii voastre a tuturor, 
înapoiaţi ţărâna în ţărână, căci şi la necredincioşii tătari această grijă plină de milă pentru cei 
înecaţi şi omorâţi este socotită mare iubire de oameni". 

Ascultaţi cu atenţie şi învăţaţi mila şi iubirea plăcută lui Dumnezeu din ceea ce vă voi 
povesti pentru folosul vostru. Când trăiam în Perecopa, un tătar a fost prins în timpul furtului 
şi, la interogatoriu, a mărturisit totul. împăratul a poruncit să fie atârnat de porţi, la mijlocul 
porţilor, nu în ţeapă, ca pentru toţi cei ce intrau în oraş şi ieşeau din el să fie o lecţie de 
dreaptă judecată a împăratului şi o dare în vileag a faptei lui rele; însă, după trei zile, a 
poruncit să fie dat jos şi îngropat. Doi tătari l-au dat jos şi l-au dus pe câmp şi acolo, încălzind 
apă, l-au spălat, l-au învelit în giulgiu şi l-au îngropat cu milă. Ei nu s-au scârbit de trupul lui 
şi nu l-au aruncat spre mâncare fiarelor şi păsărilor, aşa cum procedăm noi din pricina 
nemilostivirii şi a nebuniei noastre mari, dovedindu-ne mai nesăbuiţi decât necuvântătoarele 
animale marine - delfinii - şi mai nedrepţi, mai nemilostivi şi mai lipsiţi de judecată decât 
necredincioşii tătari. 

Şi delfinii, primind de la Făcătorul tuturor acest dar al milostivirii, nu îi dispreţuiesc pe 
cei înecaţi, ci, potrivit cu acest dar, lucrează cu grijă; de asemenea şi tătarii, chiar dacă sunt 
străini de legea şi lumina evanghelică şi apostolească, totuşi, fiind oameni înzestraţi cu 
raţiune, socotesc de drept să le arate întotdeauna milă unora ca aceştia şi să-i învrednicească 
de îngropare. 

Iar creştinii, neam binecredincios şi ales, moştenirea lui Dumnezeu şi poporul cel iubit 
al lui Dumnezeu, învăţaţi şi luminaţi tot timpul cu toate Scripturile insuflate de Dumnezeu - o, 
ce ruşine este aceasta pentru mine! - se dovedesc în acest caz mai cruzi decât delfinii şi mai 
severi decât tătarii. Cine poate plânge îndeajuns această fărădelege urâtă de Dumnezeu şi 
cruzimea celor care ar trebui să fie modele de milostivire şi dreptate şi de înţelegere corectă 
pentru celelalte popoare necredincioase şi care astăzi pentru ele sunt ispită şi piatră de 
încercare, iar prin fărădelegile lor sunt pricina faptului că marele nume al lui Dumnezeu este 
hulit în mijlocul neamurilor necredincioase? Nu este bună lauda noastră! 

Să ne trezim, fraţilor, din somnul cel adânc al nesăbuinţei noastre şi să ne cunoaştem 
pe noi înşine, să ne osândim înaintea Dreptului şi înfricoşătorului Judecător şi să învăţăm că, 
pentru mulţimea păcatelor noastre grele cu care mâniem bunătatea Lui, El îngăduie asupra 
noastră diferite pedepse şi năvălirile neamurilor necredincioase şi frigul şi gerurile şi seceta 
peste măsură; prin toate aceste îngăduinţe şi prin cele asemenea lor ne pedepseşte atunci când 
greşim înaintea Lui, trăind în fărădelegi şi încălcând sfintele Lui porunci. Acest cuvânt al meu 
îl întăreşte marele între Prooroci - Moise, care i-a poruncit clar vechiului popor israelit astfel: 
Iar dacă nu vei asculta glasul Domnului Dumnezeului tău şi nu te vei sili să împlineşti toate 
poruncile şi hotărârile Lui pe care ţi le poruncesc eu astăzi, să vină asupra ta toate 

blestemele acestea şi să te ajungă: Blestemat să fii tu în cetate şi blestemat să fii tu în ţarină; 
Blestemate să fie grânarele tale şi cămările tale; Blestemat să fie rodul păntecelui tău şi rodul 
pământului tău, rodul vacilor tale şi rodul oilor tale; Blestemat să fii tu la intrarea ta în casă 
şi blestemat la ieşirea ta din casă (blestemat să fii tu atunci când te naşti şi blestemat să fii 
atunci când mori). Să trimită Domnul asupra ta blestem, tulburare şi necaz în tot lucrul 
mâinilor tale pe care te vei apuca să-lfaci, până vei fi stârpit şi până vei pieri curând, pentru 
faptele tale rele şi pentru că M-ai părăsit; Ba să mai trimită Domnul asupra ta ciumă, până te 
va stârpi de pe pământul în care mergi ca să-l stăpâneşti; Să te bată Domnul cu oftică, cu 
lingoare, cu friguri, cu aprindere, cu secetă, cu vânt rău şi cu rugină, şi te vor urmări acestea 
până vei pieri; Cerurile tale, care sunt deasupra capului tău, să se facă aramă şi pământul de 
sub tine fier; In loc de ploaie, Domnul să dea pământului tău praf şi pulbere, care să cadă din 
cer asupra ta până te va pierde şi până vei fi prăpădit; Domnul te va da să fii bătut de 
vrăjmaşii tăi; pe un drum să mergi asupra lor şi pe şapte drumuri să fugi de ei şi să fii 
împrăştiat prin toate ţările pământului; Trupurile tale să fie hrană tuturor păsărilor cerului şi 
fiarelor şi nu va fi cine să le alunge; Te va lovi Domnul cu lepra Egiptului, cu trânji, cu râie 
şi cu pecingine, de care să nu te poţi vindeca (Deut. 28, 15-27). 

Aceste blesteme şi pedepse, necazuri şi suferinţe, nerodirea pământului şi a livezilor, 
lipsa ploii şi frigul, le trimite asupra noastră dreptul Judecător atunci când trăim în fărădelegi 
şi nedreptăţi, urându-ne unul pe altul şi vrăjmăşindu-ne unul împotriva altuia până la moarte, 
cu vrajbă diavolească, astfel încât fiecare doreşte să bea sângele aproapelui şi fratelui său. 
Pretutindeni pe pământ s-au răspândit cămătăria jidovească şi nesăţioasa iubire de argint, 
desfrâul şi urâciunea sodomită, beţia şi îmbuibarea dobitocească, jocurile şi cântecele satanice 
şi toată întinarea cea urâtă de Dumnezeu s-a revărsat pe tot pământul, atât în rândul ticăloşilor 
păgâni, cât şi printre noi, ortodocşii. Toate acestea ne despart de frica de Dumnezeu şi de 
pomenirea morţii; căci pentru acestea vine mânia lui Dumnezeu peste fii neascultării (Ef. 5, 
6), vorbind cu cuvintele Apostolului. 

Aşadar, ca pricină pentru toată nerodirea pământului şi pentru frigurile mai înainte de 
vreme şi pentru lipsa ploii slujeşte viaţa noastră nelegiuită, iar nu îngroparea unui om înecat 
sau ucis. Căci fiecare, fraţilor, se leagă cu lanţurile greşelilor sale şi fiecare îşi duce sarcina sa 
şi fiecare ceea ce seamănă, aceea şi culege. Să ne lepădăm, aşadar, de această nebunie şi 
cruzime, ca să nu se spună şi despre noi ceea ce a spus Sfântul Apostol Pavel despre unii 
neascultători, asemenea nouă: Ei mărturisesc că II cunosc pe Dumnezeu, dar cu faptele lor II 
tăgăduiesc, urăcioşi fiind, nesupuşi, şi la orice lucru bun, netrebnici (Tit 1, 16). Slavă 
Dumnezeului nostru acum şi pururea şi în vecii vecilor. Amin. 



XXVI 

Povestire înfricoşătoare şi demnă de luat în seamă; 
tot aici şi despre viaţa monahală desăvârşită 

Pentru că am de gând să scriu o întâmplare îngrozitoare, îi rog pe cititorii acestei 
scrieri să nu creadă despre mine că mint; ca martor pentru mine II pun pe însuşi Dumnezeu, 
înaintea Căruia se descoperă toate tainele. Eu scriu adevărul, pe care nu numai că l-am văzut 
şi l-am citit eu însumi, dar l-am şi auzit de la mulţi oameni vrednici de încredere, împodobiţi 
cu viaţă virtuoasă şi cu mare înţelepciune, la care eu, fiind încă foarte tânăr, am locuit destul 
timp. Să nu stârnească împotriva lor îndoială faptul că Cel Care voieşte ca toţi oamenii să se 
mântuiască şi la cunoştinţa adevărului să vină (Tim. 2, 4) a săvârşit o asemenea minune 
preaslăvită printre oamenii credincioşi învăţăturii latine. 

Căci Dumnezeiescul Har s-a obişnuit să împartă tuturor oamenilor nespusele Sale 
daruri şi binefaceri, arătându-Se astfel tuturor făpturilor de pe pământ şi aducând la Sine toată 
creaţia Sa, de vreme ce El face să răsară soarele peste cei răi şi peste cei buni şi trimite 
ploaie peste cei drepţi şi peste cei nedrepţi (Matei 5, 45). însă despre acestea am spus destul; 

acum, însă, trebuie să încep povestirea. 

Există un oraş slăvit şi foarte populat, Paris, care se află în Galia, numită astăzi Franţa, 
un stat mare şi slăvit, bogat în nenumărate bunuri. Prima şi deosebita grijă a locuitorilor 
acestei ţări constă în a înlesni deprinderea învăţăturii filosofice şi teologice tuturor celor ce 
râvnesc să dobândească asemenea cunoştinţe minunate, fără perceperea unor taxe, iar 
propovăduitorilor acestor ştiinţe li se dă în fiecare an o răsplată însemnată din vistieria 
împărătească, deoarece împăratul de acolo are o deosebită dragoste pentru cultură şi râvnă 
pentru ştiinţele filologice. 

Acolo sunt propovăduite toate ştiinţele, nu numai teologia bisericească şi filosofia 
religioasă, ci toate ştiinţele şi teoriile care ating desăvârşirea sub îndrumarea oamenilor 
devotaţi cu sârguinţă acestor ştiinţe. Aceşti râvnitori ai ştiinţelor se află acolo în număr mare, 
după cum am auzit de la unii oameni. Căci din toate ţările apusene şi nordice, în pomenitul 
oraş - Paris - se adună copii, nu numai cei ai oamenilor de rând, ci şi cei ai împăraţilor şi ai 
cârmuitorilor, de asemenea şi copiii boierilor şi ai prinţilor. Aceştia care sunt atraşi acolo de 
dorinţa de a studia ştiinţele filologice şi artele, şi unii dintre demnitari îi au acolo în rândul 
celor ce studiază pe fraţii lor, alţii pe nepoţi şi alte rude, şi fiecare dintre ei, după ce a stat 
destul timp la studiu şi s-a ocupat sârguincios cu ştiinţele, se întoarce la el în ţară, fiind plin de 
toată înţelepciunea şi raţiunea. Unul ca acesta este podoabă şi pricină de laudă, pentru patria 
sa, pentru care el devine sfetnic minunat şi îndrumător şi ajutor priceput în tot binele de care 
este nevoie. Aşa ar trebui să fie pentru patria lor şi cei de la noi care se laudă foarte mult cu 
nobleţea lor şi cu belşugul bogăţiei. 

Fiind învăţaţi şi luminaţi cu sfânta învăţătură a ştiinţelor cuvântului, ei ar putea nu 
numai să-şi biruiască propriile patimi vrednice de dispreţ, să dispreţuiască frumuseţea 
exterioară a femeii şi să se păzească liberi faţă de iubirea de argint şi de toată lăcomia, ci să-i 
determine şi pe alţii să-i urmeze, ca pe nişte iubitori ai vieţuirii plăcute lui Dumnezeu. Insă 
despre acestea am spus destul. 

Aşadar, în acest renumit oraş (Paris) a existat un bărbat care era plin de toată 
înţelepciunea şi un mare învăţător al sfintei noastre teologii şi primul din rândul tâlcuitorilor 
ce se aflau acolo. Numele lui nu l-am aflat şi nu l-am auzit niciodată de la nimeni. Acest 
bărbat atât de minunat şi renumit, explicându-le, după obicei, ucenicilor săi cugetările 
teologice ale Fericitului Apostol Pavel, şi mândrindu-se în cugetul său din pricina multelor 
cunoştinţe pe care şi le-a însuşit, a grăit, zicând cu cuvintele Scripturii cuvinte trufaşe să nu 
iasă din gura voastră (I Regi 2, 3) şi a spus fără nici o sfială: „Această cugetare teologică nici 
Pavel însuşi nu a putut să o înţeleagă şi să o explice aşa cum am explicat-o eu". 

O, ce cuvinte trufaşe şi nebune, ce îndrăzneală şi ce lipsă de judecată! Cum de nu a 
înţeles el testamentul ziditor de suflet al Mântuitorului, care spune: Nu este ucenic mai presus 
de învăţătorul său; şi iarăşi: Destul este ucenicului să fie ca învăţătorul (Matei 10, 24-25)? 
Insă, chiar dacă el a uitat acest testament al Stăpânului, totuşi judecata Domnului, care 
întotdeauna celor mândri le stă împotrivă nu a zăbovit şi 1-a lovit imediat şi pe loc a devenit 
mort şi fără de glas acela care mai înainte fusese puternic glăsuitor şi trufaş cuvântător. Şi aşa, 
pe scaunul lui de învăţător, s-a dovedit a fi mort şi fără de glas; iar ucenicii lui care s-au 
întâmplat să fie atunci acolo şi care erau în număr foarte mare, s-au înfricoşat şi s-au îngrozit 
de această întâmplare care a avut loc, evident, cu voia nemitarnicului Judecător. Luându-1 pe 
cel mort de acolo şi aşezându-1 pe pat, ei l-au dus în biserică şi au început să săvârşească 
asupra lui slujba obişnuită rânduită pentru cei adormiţi. 

Insă, o, ce groază! Mortul a înviat, s-a ridicat pe pat şi a strigat: „Sunt pus înaintea 
Judecătorului" şi, spunând aceasta, a devenit iarăşi mort şi s-a lăsat pe pat fără suflare şi fără 
glas. Cei apropiaţi, fiind cuprinşi de groază din pricina întâmplării neobişnuite şi din pricina 
celor auzite, au strigat cu mare frică mult timp: „Doamne miruieşte!" Şi, iată, mortul a înviat 
iarăşi şi a spus: „Trebuie să fac cercetarea" şi iarăşi s-a lăsat pe pat. Atunci o şi mai mare frică 
şi groază i-a cuprins pe cei apropiaţi, care nu s-au mai grăbit cu îngroparea, zicând: „Să 
vedem care va fi sfârşitul acestei întâmplări neobişnuite". Şi iarăşi a înviat cel ce murise şi a 

spus ultimele cuvinte, zicând: „Sunt osândit", şi nu a mai înviat şi nu a mai vorbit. Aşa a fost 
sfârşitul acestui tâlcuitor minunat şi aceasta este răsplata pe care a primit-o pentru îngâmfarea 
lui nebună acela care nu a vrut să-1 asculte pe dumnezeiescul Propovăduitor, care spune: 
Cunoştinţa însă semeţeşte, iar iubirea zideşte (I Cor. 8, 1). 

După această întâmplare, ucenicii celui ce a murit, fiind în număr mare şi în mare 
parte tineri nobili şi bogaţi, dispreţuind frumuseţile vremelnice ale acestei vieţi deşarte, grija 
exagerată pentru ştiinţe şi slava deşartă care vine de aici, s-au lepădat cu toţii de toate grijile 
lumeşti şi, împărţind bunurile şi averile lor la săraci şi nevoiaşi, potrivit poruncii evanghelice, 
au plecat cu toţii într-un loc depărtat şi acolo şi-au construit o mănăstire, dând o mică parte 
din averea lor mănăstirii pentru întreţinere. 

Astfel, au ales viaţa monahală, în cadrul căreia şi-au stabilit o nouă pravilă şi 
rânduială, ce nu erau uşor de împlinit de către oricine şi care constau în următoarele: fiecare 
era obligat să vieţuiască în chilia lui singur fără să iasă şi cu nimeni să nu vorbească, să 
iubească tăcerea desăvârşită nu numai la el în chilie, ci şi slujbele bisericeşti rânduite la 
vremea lor să le săvârşească înaintea lui Dumnezeu cu mare blândeţe şi tăcere şi nicidecum 
despre nimic lumesc să nu vorbească între ei; fiecare mânca în chilia lui, iar hrana îi era adusă 
de către un slujitor comun, care intra la el nu pe uşă - acest lucru era interzis cu asprime - ci 
lăsa mâncarea rânduită pe fereastra construită lângă uşă. Hrana care se aducea nu era aceea pe 
care o dorea fiecare, ci aceea pe care o poruncea egumenul celui ce administra gospodăria 
obştii; iar la trapeză se adunau în duminici şi în marile praznice. Lângă fiecare chilie ei aveau 
chiar sub fereastră câte o grădiniţă; aici se afla şi o găleată de aramă, iar în chiliile lor nu 
găseai nimic altceva în afara câtorva cărţi şi cămăşi pe care le purtau. 

Unde găseai la ei vreo mâncare deosebită, gustoasă sau băutură sau vreo legumă sau 
ceva asemănător, care să desfete gâtlejul? Unde exista la ei agonisirea aurului sau a 
argintului? Unde erau vorbele deşarte sau vorbele urâte sau râsul nemăsurat şi necuviincios? 
Iar de beţie şi de îmbuibarea peste măsură nici nu auziseră; iubirea de argint şi lăcomia şi 
dobânzile şi viclenia erau socotite de ei urâte şi blestemate, veşmintele lor erau de pânză, toate 
albe, desemnând curăţia vieţuirii lor; minciuna şi neascultarea şi împotrivirea pieriseră 
definitiv de la ei. Unde se vedea la ei lepădarea făgăduinţelor făcute lui Dumnezeu la tunderea 
în monahism? Nicidecum nu o vei găsi oricât de mult te-ai trudi, însă nici altă mănăstire 
pentru strămutare nu cunoşteau - nu aşa cum deseori ne mutăm noi astăzi, în necuviinţa 
noastră, dintr-o mănăstire într-alta, fiind atraşi de uşurătatea minţii noastre şi încălcând 
îndemnul Dumnezeului şi Mântuitorului nostru, Care ne-a poruncit în Sfânta Sa Evanghelie: 
„Şi în orice casă veţi intra, acolo să rămâneţi" (Luca 9, 4), iar nu să vă mutaţi din casă în casă. 

Ce răspuns vom da noi împotriva acestui lucru înfricoşătorului şi nemitarnicului 
Judecător? Căci El spune tăgăduitor aşa: Iar oricine aude aceste cuvinte ale Mele şi nu le 
îndeplineşte, asemăna-se-va bărbatului nechibzuit care şi-a clădit casa pe nisip. Şi a căzut 
ploaia şi au venit râurile mari şi au suflat vânturile şi au izbit în casa aceea, şi a căzut. Şi 
căderea ei a fost mare (Matei 7, 26-27). De aceea suntem fără de răspuns şi vom fi socotiţi de 
El nebuni, ca cei ce fără minte încălcăm sfintele Lui porunci. 

Să auzim şi despre o altă rânduială, pe care o aveau ei şi care este foarte plăcută lui 
Dumnezeu şi mântuitoare pentru cei ce au ales viaţa monahală. Cu înţelepciune au văzut ei că, 
din pricina puţinătăţii celor ce binevoiau să aleagă viaţa monahală îngerească şi datorită 
scurtimii vieţii omeneşti, dintre cinstitele mănăstiri care existau în acele ţări, unele erau 
arhipline de călugări, ieromonahi şi ierodiaconi, iar în altele, dimpotrivă, egumenii şi 
învăţătorii fiecărei rânduieli monahale duceau lipsă de aceştia. Căci latinii au diferite rânduieli 
călugăreşti, nu una singură, cum avem noi. Aşadar, ocârmuitorul fiecărei rânduieli călugăreşti 
separate, care la ei se numeşte general, porunceşte tuturor egumenilor şi conducătorilor 
mănăstirilor de pretutindeni să se întrunească într-un oraş cunoscut pentru cercetarea şi 
îndreptarea celor ce contribuie la mântuirea şi vieţuirea călugărilor şi a mănăstirilor lor. La 
porunca lui, toţi, fără scuză, se întrunesc în acel oraş, pe care îl numeşte el şi în care se adună 
o mie de oameni, iar uneori se întâmplă să se adune şi mai mult de o mie, şi toţi aceştia sunt 

oameni învăţaţi în toată filosofia şi înzestraţi cu înţelegerea Scripturilor insuflate de 
Dumnezeu. Oraşul în care se întrunesc îi hrăneşte tot timpul cât ei locuiesc în el. Aici, 
adunându-se în fiecare zi cu toţii, cercetează în Dumnezeu cele cu privire la îndreptarea 
mănăstirilor şi la bunăstarea lor şi, dacă, află că vreo mănăstire duce lipsă de ieromonahi şi 
ierodiaconi şi simpli călugări, atunci, luând monahi din alte mănăstiri populate, îi trimit acolo 
cu o epistolă sobornicească. Şi nici mănăstirea aceea, din care sunt luaţi, nu se mâhneşte şi nu 
se împotriveşte, nici aceea în care sunt trimişi nu încalcă hotărârea sobornicească, ci 
amândouă cu toată bucuria şi cu toată ascultarea se supun hotărârii soborniceşti: o mănăstire 
îi slobozeşte cu pace pe fraţi, iar cealaltă îi primeşte cu deplină dragoste frăţească, exact ca pe 
membrii ei. Şi astfel se dovedesc a fi împlinitoare ale cuvântului Sfintei Scripturi, care spune: 
Căci străin sunt eu la Tine şi străin ca toţi părinţii mei (Ps. 38, 17). O aşa iubire frăţească 
desăvârşită există la ei şi o aşa bună supunere faţă de ocârmuitorii lor: nimeni nu are nimic al 
său, ci totul este comun; sărăcia o iubesc ca pe un mare bun duhovnicesc, pe care îl păzesc în 
linişte şi în toată dreptatea, în statornicia gândurilor şi în afara oricărei iubiri de argint şi 
lăcomii. 

Astfel, sinodul lor, cercetând acest lucru, îndreaptă şi ceea ce îi priveşte pe egumenii 
mănăstirilor şi, dacă află despre unii dintre ei că nu ocârmuiesc mănăstirile în chip cuviincios 
şi după rânduielile şi pravilele hotărâte, pe aceia îi eliberează din funcţii şi îi supun canoanelor 
cuvenite, şi alegând pe alţii în locurile lor, îi trimit cu scrisori din partea sinodului în 
mănăstirile încredinţate lor. După ce cercetează cu atenţie şi în chip plăcut lui Dumnezeu toate 
acestea şi altele asemenea lor şi după ce le îndreaptă împreună, se despart şi fiecare se 
grăbeşte să ajungă în mănăstirea lui. Iar generalul ales de către sinod, adică observatorul 
sobornicesc şi vizitatorul tuturor cinstitelor mănăstiri ale ordinului său, cutreieră neîncetat, 
vizitându-i pe egumenii mănăstirilor şi observă modul în care ocârmuieşte fiecare dintre ei 
obştea mănăstirii. Dacă acest lucru este făcut cu bunăcuviinţă şi potrivit cu voia lui 
Dumnezeu, pe acela îl laudă şi îl întăreşte în funcţia sa; iar dacă vreunul nu procedează aşa, pe 
acela îl schimbă şi îl supune canonisirii şi pune pe altul în locul lui. Prin acest mijloc cinstitele 
lor mănăstiri sunt orânduite în chip minunat, în toată bunăcuviinţă şi cucernicia călugărească, 
păzindu-se şi întărindu-se în unirea sfintei iubiri. 

Aşa ar trebui să rânduim şi noi, călugării ortodocşi, egumenii pentru sfintele mănăstiri. 
Ei să fie aleşi în sinoadele purtătorilor de Dumnezeu părinţi şi nu astfel încât, prin intermediul 
darurilor de argint şi aur, oferite secretarilor din instituţiile bisericeşti, locurile de egumen să 
fie ocupate de doritorii acestora, din rândul cărora, în cea mai mare parte, nu sunt deloc 
învăţaţi în lucrurile dumnezeieşti şi duc o viaţă necuviincioasă, petrecând mereu în beţii şi în 
îmbuibarea pântecelui, iar călugării care se află sub ocârmuirea lor nefiind luaţi în seamă de ei 
în nevoile lor trupeşti şi fiind dispreţuiţi în cele duhovniceşti, pribegesc pe drumuri ca nişte oi, 
care nu au păstor. Vai, vai! Ai milă, Doamne, ai milă! 

Iar dacă unii, fiind orbiţi de iubirea de sine, vor întreba de unde şi cu ce se vor hrăni 
dacă vor începe să iubească sărăcia desăvârşită, atunci, pentru că ei singuri, de bunăvoie, 
biruiţi fiind de iubirea de sine şi de iubirea de slavă, îşi închid ochii înaintea adevărului 
evanghelic, eu le voi spune: „Nu îl auziţi, oare, bunilor, pe Mântuitorul nostru Iisus Hristos, 
Care le spune Sfinţilor Săi Ucenici: Nu vă îngrijiţi pentru sufletul vostru ce veţi mânca, nici 
pentru trupul vostru cu ce vă veţi îmbrăca. Căutaţi mai întâi împărăţia lui Dumnezeu şi 
dreptatea Lui şi toate acestea se vor adăuga vouă (Matei 6, 25; 33). împlinind această 
mântuitoare poruncă şi această învăţătură, călugării pomeniţi mai sus nu se îngrijesc de modul 
în care să dobândească bogăţie de bunuri şi averi, de turme de animale sau mari comori 
pământeşti, aur şi argint. O singură avere îmbelşugată şi comoară nesecată au ei - păzirea 
sârguincioasă şi împlinirea tuturor poruncilor evanghelice, cu ajutorul cărora repede şi uşor 
dobândesc cea mai importantă virtute - iubirea pentru Dumnezeu şi aproapele. 

Pentru aceasta ziua şi noaptea se trudesc în studiul Sfintei Scripturi, de care fiind 
luminaţi, aprind şi mai mult în ei scânteia dorinţei dumnezeieşti şi, fiind îndemnaţi şi călăuziţi 
de ea, nu pot trece sub tăcere cuvântul cel mântuitor şi învăţător spre slava lui Dumnezeu, ci 

neîncetat învaţă în biserici, propovăduind harul Domnului şi arătându-le nemăsurata Lui 
iubire de oameni şi bunătate care se revarsă către aceia care vieţuiesc după Voia Lui, lucrând 
la mântuirea lor cu frică de Dumnezeu; de asemenea, vestesc şi neîndurata Lui mânie şi furie 
împotriva celor ce neîncetat mânie prin toate fărădelegile, nedreptăţile şi desfrâul negrăita şi 
îndelunga Lui răbdare. Arătându-se întotdeauna astfel înaintea poporului, şi având, ca nişte 
părinţi iubitori de fii, permanenta grijă pentru mântuirea celor mulţi, ei sunt cinstiţi şi iubiţi de 
toţi oamenii şi de aceea toţi cu mare recunoştinţă şi cu bunăvoinţă le dau hrana zilnică şi 
celelalte trebuincioase vieţii. 

Insă este bine să vă povestesc şi mijlocul prin care li se dau acestea, căci el slujeşte ca 
mărturie pentru smerita lor înţelepciune, care nu este puţină. In fiecare zi egumenul mănăstirii 
slobozeşte doi monahi şi la fiecare pe umărul stâng atârnă un săculeţ de in, iar ei, ajungând în 
oraş, colindă casele care se află pe o singură stradă şi cer, pentru numele Domnului, pâine 
pentru fraţi. Şi, umplându-şi săculeţele cu pâine de grâu curat, se întorc în mănăstirea lor. Prin 
acest mijloc îşi procură ei în fiecare zi hrana necesară, luând la rând străzile oraşului şi cerând 
milostenie. Insă cine sunt şi cum sunt aceşti călugări care cer? Ei sunt oamenii care mai 
înainte au fost nobili şi bogaţi şi care, urmând sărăcia Domnului, de bunăvoie devin cerşetori 
şi nu se ruşinează să slujească nevoilor sfintei mănăstiri, făcând acest lucru fără nici o cârtire 
şi fără vreo judecată. 

Iar despre smerita înţelepciune a egumenilor lor şi despre buna cuviinţă care există în 
timpul mesei, cine, auzind, nu se va minuna? Căci în mâinile lor nu se vede sceptrul de 
egumen - nici în interiorul mănăstirii, nici în afara ei şi nici în timpul săvârşirii dumnezeieştii 
slujbe; şi nu îi vezi împodobiţi cu veşminte mai frumoase decât ale celorlalţi călugări. Intrând 
în trapeză şi spunând mai întâi Tatăl nostru, se aşază la rând încet şi cu toată bunăcuviinţa, 
mâncând pâinea care li se dă, nu în mijlocul trapezei, aşa cum se face, de obicei, acest lucru la 
noi, ci la rând cu ceilalţi, la marginea mesei; iar pe masă este pusă înaintea fiecăruia o pâine 
întreagă şi alături un cuţit şi o lingură şi un păhărel gol şi nimeni nu îndrăzneşte înaintea 
egumenului să-şi ia pâinea sau, tăind-o, să o mănânce. Apoi doi călugări tineri intră în trapeză, 
ducând fiecare pe o tavă subţire mâncarea pregătită pentru fraţi şi pusă în castroane de cositor. 
Ei aşază aceste tăvi cu castroane la început înaintea ultimilor călugări, iar de la ei merg mai 
departe la cei din faţă, timp în care flecare dintre fraţi îşi ia un castron, iar după toţi călugării 
îşi ia castronul său şi egumenul; dar încă nu îndrăznesc să se atingă de pâine, până când 
călugărul care este de rând nu începe să citească cuvântul de folos; iar atunci când el începe, 
egumenul loveşte de trei ori în clopoţelul care este agăţat înaintea lui şi atunci îşi ia colacul 
pus în faţa lui. După el, îşi iau colacii şi ceilalţi călugări. In timpul mesei intră călugărul care 
se ocupă cu vinul, şi toarnă în păhărele vin, începând cu ultimul; dacă este adus şi alt fel de 
mâncare, atunci slujitorul întotdeauna începe să-1 servească pe ultimul călugăr şi apoi ajunge 
la egumen. După masă, se ridică şi încep să cânte rugăciunile de mulţumire şi aşa, în timpul 
cântărilor, ies cuviincios, doi câte doi, din trapeză şi intră în biserică, unde îşi încheie cântările 
de mulţumire. (...) 

După ce am aflat pe ce cale şi de unde îşi procură în flecare zi pâinea, să auzim acum 
de unde îşi dobândesc ei şi celelalte lucruri necesare întreţinerii. Din voia lui Dumnezeu, 
locuitorii oraşelor, datorită marii lor evlavii faţă de ei şi a iubirii pentru vieţuirea lor cea 
plăcută lui Dumnezeu, le trimit unul un butoi cu vin, altul untdelemn, altul peşte, altul brânză 
şi ouă; altul, fiind lovit de vreo nenorocire sau prevăzând vreun necaz în viaţa lui, le oferă 
hrană în flecare zi, rugându-1 pe egumen să le poruncească fraţilor care se află sub ocârmuirea 
lui să se roage pentru el ca Domnul să-1 izbăvească de necazul care îl aşteaptă. Atunci, în 
timpul mesei, egumenul spune în auzul tuturor: „Acela care ne-a hrănit astăzi, vă roagă să vă 
rugaţi pentru el ca Domnul să-1 izbăvească de necazul şi durerea care îl aşteaptă; rugaţi-vă, 
aşadar, pentru el cu sârguinţă, flecare în chilia lui". Astfel, izbăvindu-se prin cuvioasele lor 
rugăciuni de necazul care îl aştepta, acela le trimite iarăşi din belşug cele trebuincioase. In 
chip minunat şi înţelept le-a făgăduit Domnul Cel iubitor de oameni Sfinţilor Săi Ucenici, 
zicând: Căutaţi mai întâi împărăţia lui Dumnezeu şi dreptatea Lui şi toate acestea se vor 

62 



Tâlcuiri şi sfaturi 

adăuga vouă (Matei 6, 33). 

Prin urmare, aceia care caută cu sârguinţă şi potrivit voii lui Dumnezeu împărăţia Lui, 
adică mântuirea lor şi a aproapelui lor, prin învăţături dese din dumnezeiasca Scriptură se 
mântuiesc şi pe ei şi pe ascultătorii lor. Atunci, cu dreptate Dumnezeul Cel iubitor de oameni 
le dă celor ce se mântuiesc belşugul celor trebuincioase vieţii, conlucrând astfel la mântuirea 
celor mulţi, mântuire pe care El o numeşte alegoric împărăţia lui Dumnezeu. Dacă neamurile 
de pretutindeni Ii sunt date Lui de Tatăl ca moştenire şi stăpânirea Lui marginile pământului, 
după cum este scris în Psalmul al doilea (v. 8) - de asemenea: împărăţit-a Dumnezeu peste 
neamuri (Ps. 46, 8) - atunci cum altfel ar împăraţi El dacă nu prin intermediul credinţei în El 
şi al îndreptării către El? Căci, fiind Făcătorul şi Proniatorul tuturor, El împărăteşte 
întotdeauna; însă împărăţia o primeşte de la Tatăl ca om, aşa cum El însuşi spune despre Sine 
în Psalmul al doilea: Iar Eu sunt pus împărat de El (v. 6). Fericiţi sunt aceia care se îngrijesc 
ca împărăţia cea atât de dorită de Dumnezeu să o sporească neîncetat prin dreptatea Lui, adică 
prin împlinirea sârguincioasă a sfintelor Lui porunci, şi care neîncetat se trudesc în citirea şi 
studiul Scripturilor insuflate de Dumnezeu şi în tâlcuirea, cu toată râvna, înaintea oamenilor 
de rând, a înţelesurilor tainice ale acestora. Şi, alcătuind învăţături pentru aceştia, aduc 
întotdeauna Stăpânului lor, ca roade, sufletele oamenilor care până atunci au fost prinse de 
diavol. Pentru aceasta ei vor auzi de la El: Bine, slugi bune şi credincioase, peste puţine aţi 
fost credincioase, peste multe vă voi pune; intraţi întru bucuria Domnului vostru (Matei 25, 
21). 

Sunt de ajuns cele spuse aici spre slava Domnului nostru Iisus Hristos şi spre folosul, 
dar, în acelaşi timp şi spre îndemnul la râvnă dumnezeiască a acelora care cu recunoştinţă au 
ascultat povestirea despre buna credinţă. Acum, însă, auziţi o altă povestire ziditoare de suflet, 
vrednică de pomenit şi de urmat pentru cei ce dorim cu adevărat să fim bineplăcuţi Domnului 
nostru. 

In Italia există minunatul oraş Florenţa, cel mai frumos dintre toate oraşele, care se 
află acolo, şi pe care le-am văzut şi eu însumi. In acest oraş se află o mănăstire care constituie 
locul de baştină al aşa numiţilor (în latineşte) predicatori, adică a propovăduitorilor cuvântului 
lui Dumnezeu. Biserica acestei sfinte mănăstiri are hramul Sfântului Apostol şi Evanghelist 
Marcu, pe care monahii ce vieţuiesc aici îl au ca ocrotitor şi mijlocitor al lor. în această 
mănăstire, egumen era un ieromonah cu numele Ieronim [Savonarola], de origine şi învăţătură 
latină, plin de toată înţelepciunea şi raţiunea scripturilor insuflate de Dumnezeu şi filosofia, un 
mare ascet, înzestrat din belşug cu râvnă dumnezeiască. Acest bărbat plin de raţiunea 
scripturilor insuflate de Dumnezeu şi, mai mult, de râvnă dumnezeiască, aflând că oraşul 
Florenţa este puternic lovit de două păcate urâte de Dumnezeu, şi anume: de ticăloasa 
fărădelege sodomită şi de cămătăria unită cu încasarea plină de cruzime a dobânzilor 
nemăsurate, s-a aprins de râvnă dumnezeiască şi a luat o hotărâre bună şi plăcută lui 
Dumnezeu: cu ajutorul cuvântului de învăţătură din dumnezeieştile Scripturi să-i dea oraşului 
ajutor şi să nimicească definitiv în el aceste necuraţii. Luând această hotărâre, el a început să-i 
înveţe în biserici pe oamenii lui Dumnezeu prin toate poveţele înţelepte şi prin tâlcuirea 
cărţilor. în biserica Sfântului Evanghelist Marcu deseori se adunau la el o mulţime de 
ascultători din rândul locuitorilor nobili şi drepţi ai acestui oraş. în cele din urmă, tot oraşul s- 
a apropiat de el cu dragoste şi 1-a rugat să vină şi să înceapă să îi înveţe pe oameni cuvântul 
lui Dumnezeu chiar în catedrală. Lui i-a plăcut invitaţia şi bunăvoinţa lor şi a început cu râvnă 
această nevoinţă în Dumnezeu. în fiecare duminică şi în praznicele deosebite, de asemenea, în 
fiecare zi a Sfântului Post, venind în catedrala unde se adunau mulţimile le dădea învăţături, 
stând pe un loc înalt, special pregătit pentru acest lucru. Cuvântul lui dura câte două ceasuri, 
iar uneori se întâmpla ca învăţătura lui să dureze şi mai mult de două ceasuri. Şi atâta 
influenţă avea propovăduirea lui încât cea mai mare parte a oraşului iubea învăţătura lui 
puternică şi mântuitoare şi fiecare dintre locuitori se lepăda de obiceiul lui rău şi îndelungat şi 
de viclenie şi, în acelaşi timp, de desfrâu, de dezmăţ şi de necurăţia trupească, şi devenea 
cinstitorul curăţiei, şi al fecioriei; iar în locul cămătăriei nedrepte şi în loc să ceară cu cruzime 

dobânzi nemăsurate, oamenii deveneau imediat drepţi, milostivi şi iubitori de aproapele, iar 
unii dintre aceştia deveneau urmaşii lui Zaheu, mai-marelui vameşilor pomenit în Evanghelie 
şi averile agonisite de ei în chip rău şi nedrept le cheltuiau bine, împărţindu-le cu mâinile 
învăţătorului celor ce se aflau în nevoi. Insă, pentru a nu-i plictisi pe cititorii acestei descrieri 
vorbind despre toate îndreptările lui, voi spune pe scurt că cea mai mare parte a locuitorilor 
acelui oraş s-a schimbat şi din adepţii marilor răutăţi au devenit adepţii tuturor virtuţilor 
demne de laudă. 

Voi povesti, însă, pentru iubitorii virtuţilor o faptă demnă de laudă a unei femei sărace, 
faptă din care se va putea înţelege puterea învăţăturii insuflate de Dumnezeu a acestui bărbat. 
Fiul unei văduve sărace a găsit pe stradă o pungă aruncată, în care erau 500 galbeni. El i-a dus 
această pungă mamei sale; însă ea, văzând-o, nu s-a bucurat pentru faptul că prin această 
comoară putea să se izbăvească de sărăcia ei cumplită şi nu a ascuns comoara la sine, ci a dus- 
o imediat la sfântul învăţător al oraşului şi a spus: „Iată, cuvioase părinte şi învăţătorule, fiul 
meu a găsit această pungă aruncată pe stradă, ia-o şi, aşa cum ştie cuvioşia ta, să-1 găseşti pe 
cel ce a pierdut-o şi să i-o dai înapoi ca omul acela să nu plângă nemângâiat pentru ea", 
învăţătorul, minunându-se de firea cea iubitoare de dreptate a văduvei, după ce a 
binecuvântat-o, a lăsat-o să plece. Şi după aceea, când şi-a rostit învăţătura în biserică, după 
ce a încheiat-o, a strigat: „Dacă cineva a pierdut bani, să stea în mijloc şi să spună suma averii 
pierdute şi semnele pungii şi ziua în care a pierdut-o şi să-şi ia ce este al său". Atunci cel ce 
pierduse banii s-a înfăţişat şi i-a spus învăţătorului şi ziua şi suma pierdută şi semnele pungii. 
„Iată, o tânărule, averea ta", i-a spus învăţătorul, „iar pe această văduvă săracă să o mângâi 
atât cât vrei, căci ea te-a izbăvit de marele necaz, pe care l-ai avut". Şi acela, scoţând cu 
bucurie o sută de galbeni, i-a dat femeii. Cu cât mai mult merită să fie lăudată această văduvă 
faţă de aceea care este pomenită în Sfânta Evanghelie pentru cei doi bani, pe care i-a dat în 
dar lui Dumnezeu? Aceea şi-a arătat firea ei iubitoare de Dumnezeu prin averea care îi 
aparţinea şi era puţină, iar aceasta şi-a arătat dreptatea şi iubirea ei de oameni prin averea care 
îi era străină şi era foarte mare. 

Aş putea să vă împărtăşesc şi alte asemenea fapte vrednice de pomenire ale învăţăturii 
plăcute lui Dumnezeu a acestui bărbat; însă pentru a nu vă plictisi cu prelungirea acestei 
scrieri, de bunăvoie le voi părăsi şi mă voi îndrepta spre sfârşitul învăţăturii lui, pe care a 
dobândit-o în cinci ani. Aşadar, jumătate din locuitorii oraşului au dobândit prin el îndreptare 
minunată şi plăcută lui Dumnezeu; iar cealaltă jumătate a continuat nu numai să nu îl asculte 
şi să se împotrivească dumnezeieştii lui învăţături, dar au purtat şi duşmănie împotriva lui, 1- 
au necăjit, l-au necinstit şi l-au asuprit astfel încât au uns cu murdărie de om balustrada pe 
care el, de obicei, se sprijinea cu mâinile când stătea şi revărsa înaintea mulţimilor şuvoaiele 
învăţăturii. Insă el, urmând blândeţea şi îndelunga răbdare a Mântuitorului faţă de toţi, a 
îndurat totul cu bărbăţie, dorind cu ardoare îndreptarea celor mulţi. 

De aceea, chiar şi pe cei care se aflau în ranguri bisericeşti, însă nu vieţuiau ca 
apostolii şi nu se îngrijeau de turma Mântuitorului Hristos aşa cum trebuia, nu îi lăuda, ci fără 
teamă scotea în vileag greşelile lor şi adesea spunea: „Dacă noi am trăi potrivit cu Evanghelia 
Mântuitorului Hristos, atunci toate popoarele necredincioase s-ar întoarce la Domnul văzând 
vieţuirea noastră îngerească, şi acest lucru ne-ar sluji mult la mântuire şi la desfătarea 
bunătăţilor veşnice. Acum însă, vieţuind împotriva poruncilor evanghelice şi nici pe noi 
îndreptându-ne, nici de alţii îngrijindu-ne să îi călăuzim spre buna credinţă, ce altceva vom 
auzi de la dreptul Judecător, dacă nu aceasta: Vai vouă, cărturarilor şi fariseilor făţarnici! Că 
închideţi împărăţia cerurilor înaintea oamenilor; că voi nu intraţi, şi nici pe cei ce vor să 
intre nu-i lăsaţi (Matei 23, 13). Spunând acest lucru fără sfială şi osândindu-1 cu cuvinte şi 
mai cumplite pe papa însuşi, care se bucura de cinstirea lor deosebită, şi pe cardinalii care se 
aflau pe lângă el, a dat astfel ocazia pentru o şi mai mare ură şi vrajbă faţă de el din partea 
celor care încă de la început au urât sfânta lui învăţătură; ei l-au numit eretic şi hulitor şi 
amăgitor, deoarece şi-a deschis gura sa împotriva sfântului lor papă şi a întregii Biserici 
romane. Vestea despre acest lucru a ajuns la Roma şi i-a tulburat puternic pe papa şi pe clerul 

care se afla pe lângă el. S-au tulburat aşa de tare încât i-au trimis o scrisoare sobornicească 
prin care i-au interzis să înveţe poporul lui Dumnezeu, procedând în acest caz asemenea celor 
care, în Faptele Apostolilor, spun: Dar ca aceasta să nu se răspândească mai mult în popor, 
să le poruncim cu ameninţare să nu mai vorbească în numele acesta, nici unui om (Fapte 4, 
17). Punându-se astfel de acord, şi oprindu-1 să propovăduiască, în scrisoarea lor 
sobornicească au adăugat că, dacă el nu va înceta, atunci va fi blestemat de ei ca eretic. El 
însă, nu numai că nu a ascultat acest sfat nelegiuit, dar s-a aprins şi mai mult de râvnă 
dumnezeiască şi scrisoarea lor sobornicească a numit-o nedreaptă şi neplăcută lui Dumnezeu, 
deoarece îl oprea să-i înveţe în biserici pe credincioşi. De aceea, a început şi mai mult să dea 
în vileag fărădelegile lor, căci, aşa cum cred eu, nu fără temei, el hotărâse în sine chiar să şi 
moară pentru buna credinţă şi pentru slava lui Dumnezeu dacă era nevoie. 

Căci în cine arde focul râvnei pentru Dumnezeu, acela dispreţuieşte nu numai averile 
şi câştigurile, ci chiar şi viaţa. Despre aceasta însuşi Domnul mărturiseşte, zicând: Cu dor am 
dorit să mănânc cu voi acest Paşti, mai înainte de patima Mea (Luca 22, 15) şi El a spus 
aceasta pentru că dorea, ca om, să primească moartea spre slava lui Dumnezeu, Tatălui Său, şi 
pentru mântuirea oamenilor. Şi cel mai înflăcărat râvnitor al lui Hristos, Pavel, spune: doresc 
să mă despart de trup şi să Jiu împreună cu Hristos; şi iarăşi: căci pentru mine viaţă este 
Hristos şi moartea un câştig (Filipeni 1, 23; 21). 

Insă, pentru că devotaţii papei, nu au încetat să-1 ameninţe şi prin orice mijloc să-1 
abată de la propovăduire, iar el, la rândul lui, a continuat să nu li se supună, neîncetând să dea 
în vileag nedreptăţile lor, ei au hotărât să-1 omoare, ceea ce au şi făcut prin următorul mod: 
alegând un general al unui ordin monahal, un oarecare cu numele Ioachim, foarte devotat lor, 
l-au trimis, fiind împuternicit de papa, să îi ia rangul de egumen şi, cercetându-1, să-1 dea 
morţii prin ardere, ca pe un nesupus şi defăimător şi clevetitor al Bisericii romane apostoleşti. 
Acest Ioachim, ajungând în Florenţa şi arătând înaltei conduceri a oraşului scrisoarea papei, 1- 
a adus pe Ieronim la judecată şi 1-a supus unor torturi cumplite. Pentru că acesta a răspuns cu 
îndrăzneală la toate vicleniile acelui anchetator nedrept astfel încât judecătorul nu a putut să-1 
numească vinovat, împotriva cuviosului şi nevinovatului învăţător al oraşului lor s-au înfăţişat 
martori mincinoşi din rândul nelegiuiţilor, care nu ascultau învăţătura lui, aducând împotriva 
lui grele şi nedrepte învinuiri. Pe temeiul acestor învinuiri, judecătorii aceia nedrepţi l-au 
osândit pe el şi pe încă doi bărbaţi sfinţi, colaboratorii lui, la tortură dublă: să fie spânzuraţi pe 
lemn; iar apoi să se aprindă sub ei focul şi să-i ardă. 20 

Acesta a fost sfârşitul vieţii acelor trei cuvioşi călugări şi aceasta a fost răsplata pe care 
au primit-o pentru nevoinţa săvârşită pentru buna credinţă de la cel mai nevrednic papă al lor, 
Alexandru 21 ; căci pe atunci era papă Alexandru, de origine spaniol, care prin toate 
nedreptăţile şi răutatea i-a întrecut pe toţi călcătorii de lege. Eu, însă, stau atât de departe de 
acordul cu acei judecători nedrepţi încât cu bucurie i-aş număra pe martirii torturaţi de ei în 
rândul vechilor apărători ai bunei credinţe dacă ei n-ar fi de credinţă latină; căci aceeaşi râvnă 
înflăcărată, pe care au avut-o credincioşii de demult pentru slava Mântuitorului Hristos şi 
pentru mântuire şi îndreptare, eu am văzut-o şi în aceşti cuvioşi călugări. Acestea nu le-am 
auzit de la altcineva, ci eu însumi i-am văzut pe ei şi deseori am fost prezent la învăţăturile lor 
şi am văzut în ei nu numai râvnă pentru buna credinţă, asemănătoare cu a celor de demult, ci 
şi aceeaşi înţelepciune, aceeaşi raţiune şi aceeaşi iscusinţă în Scripturile insuflate de 
Dumnezeu şi în scrierile filosofice. Insă, mai ales, se distingea prin acestea Ieronim, care timp 
de câte două ceasuri, iar uneori şi mai mult, stând la catedra de învăţător, revărsa din belşug 
şuvoaiele învăţăturii, nu din cărţi scoţând dovezi pentru aceste cuvinte, ci din vistieriile 
uluitoarei sale memorii, în care se păstra toată înţelepciunea dumnezeiască a Sfintelor 
Scripturi. 



20 Despre Ieronim (Girolamo) Savanarola a se vedea şi în Istoria Bisericească Universală, voi. II, EIBMBOR, 
Bucureşti, 1993, pp. 112-114. (n. Apologeticum). 

21 Papa Alexandru VI Borgia (1492 - 1503). (n. Apologeticum). Pentru amănunte a se vedea la Claudio Rendina, 
Papii. Istorie şi secrete, Editura ALL, Bucureşti, 2003, pp. 612-620. 

65 



Sfântul Maxim Grecul 

Vă scriu acestea nu pentru a arăta că acea credinţă latină este curată, desăvârşită şi în 
toate dreaptă - să nu fie în mine o asemenea nebunie! - ci pentru a le arăta ortodocşilor că şi 
latinii, care cugetă nedrept, au mare grijă pentru mântuitoarele porunci evanghelice şi râvnă 
pentru credinţa în Hristos Dumnezeu chiar dacă nu au înţelepciune desăvârşită, aşa cum spune 
dumnezeiescul Apostol Pavel despre neascultătorii iudei: Căci le mărturisesc că au râvnă 
pentru Dumnezeu, dar sunt fără cunoştinţă desăvârşită (Rom. 10, 2). Aşa şi latinii, chiar dacă 
au fost ispitiţi în multe lucruri şi au născocit unele învăţături străine şi ciudate, fiind ademeniţi 
de marea lor erudiţie în ştiinţele eline, totuşi nu au căzut definitiv din credinţa, nădejdea şi 
dragostea către Hristos Dumnezeu. De aceea, cei ce se dedică vieţii monahale, îşi rânduiesc cu 
sârguinţă vieţuirea după sfintele Lui porunci astfel încât buna lor înţelegere, iubirea lor 
frăţească, sărăcia, tăcerea, negrija (pentru cele lumeşti) şi grija lor pentru mântuirea celor 
mulţi trebuie să le urmăm şi noi ca să nu fim mai răi decât ei. 

Acest lucru eu îl spun cu privire la împlinirea sârguincioasă a poruncilor evanghelice. 
Căci aşa cum ei nu pot deveni desăvârşiţi prin împlinirea sârguincioasă a poruncilor 
Mântuitorului până când nu se vor lepăda de ereziile lor, tot aşa nici pe noi nu ne poate face 
desăvârşiţi credinţa ortodoxă de una singură dacă nu dobândim împlinirea sârguincioasă a 
poruncilor evanghelice. Căci însuşi Domnul spune către cei ce le încalcă: Şi pentru ce Mă 
chemaţi: Doamne, Doamne, şi nu faceţi ce vă spun? (Luca 6, 46), adică îmi aduceţi rugăciuni 
dese şi lungi, iar poruncile Mele le nesocotiţi şi nu le împliniţi cu fapta, aşa cum v-am 
poruncit. Şi în alt loc Domnul spune iarăşi: Iar oricine aude aceste cuvinte ale Mele şi nu le 
îndeplineşte, asemăna-se-va bărbatului nechibzuit care şi-a clădit casa pe nisip. Şi a căzut 
ploaia şi au venit râurile mari şi au suflat vânturile şi au izbit în casa aceea, şi a căzut. Şi 
căderea ei a fost mare (Matei 7, 26). 

Tot din această pricină au fost numite şi acele cinci fecioare nebune şi au rămas în 
afara cămării cereşti. De asemenea şi cel ce a intrat în cămara cea tainică de nuntă, nefiind 
îmbrăcat în haină de nuntă, a fost legat de mâini şi de picioare, scos de acolo şi aruncat în 
întunericul cel mai din afară. La fel şi cei ce se lăudau că în numele Domnului au săvârşit 
multe semne, au proorocit şi au izgonit demoni, nu vor fi atunci cunoscuţi de dreptul 
Judecător şi vor auzi de la El: Depărtaţi-vă de la Mine toţi lucrătorii nedreptăţii. Niciodată nu 
v-am cunoscut pe voi (Luca 13, 27; Matei 7, 23). Iar dacă ei au proorocit în numele Domnului, 
au izgonit demonii din oameni şi au săvârşit multe minuni, atunci El de ce nu îi cunoaşte, ci îi 
goneşte şi îi numeşte lucrătorii nedreptăţii? 

Răspunsul la aceasta este următorul: chiar dacă au fost aşa şi au săvârşit minuni din 
voia neştiută a puterii lui Dumnezeu, totuşi, după cum se vede, nu au avut darul dumnezeiesc 
al iubirii desăvârşite pentru Dumnezeu şi pentru aproapele lor, iubire de care este legată mila 
dumnezeiască faţă de toţi cei ce au nevoie de milostenie şi ajutor. Martorul nemincinos al 
acestui lucru este Fericitul Apostol Pavel, care spune: Şi de aş împărţi toată avuţia mea şi de 
aş da trupul meu ca să fie ars, iar dragoste nu am, nimic nu-mi foloseşte (I Cor. 13, 3). De 
aceea ei, pentru că nu au dobândit această dragoste dumnezeiască şi mila cea unită cu ea, nu 
vor fi cunoscuţi de milostivul Dumnezeu şi vor fi goniţi de El ca nişte lucrători ai fărădelegii, 
căci judecata este fără milă pentru cel care n-a făcut milă (Iac. 2, 13), spune cuvântul lui 
Dumnezeu. Raiul lui Dumnezeu nu îi primeşte înăuntrul lui pe aceia care, cu toată lăcomia şi 
cruzimea, îşi ascund în pământ comori de aur şi argint, ci îi respinge, zicând: „Afară câinii şi 
vrăjitorii şi desfrânaţii, ucigaşii şi închinătorii la idoli şi tot cel ce iubeşte şi săvârşeşte 
minciuna! Fericit este omul care caută la sărac şi la sărman, adică cel ce îi miluieşte şi le 
face bine (Ps. 40, 1), iar cel care îi necăjeşte şi îi asupreşte şi îi chinuieşte neîncetat prin 
încasarea anuală a dobânzilor, acela este blestemat de Dumnezeu şi lepădat şi trimis în focul 
cel nestins, unde va arde împreună cu bogatul, care îi ura pe cerşetori, în vecii vecilor". A 
Dumnezeului nostru este slava, puterea şi stăpânirea în vecii fără de sfârşit. Amin. 

XXVII 

Cuvinte de acuzare împotriva lui Ioan Ludovic, 

tâlcuitorului sfintei cărţi a Fericitului Augustin, 

episcopului de Hiponna 

Degeaba îi aduci tu, Ludovic, în calitate de martori credincioşi pentru dovedirea 
norocului şi a ursitei, pe Platon, Aristotel, Plotin şi alţi câţiva elini necredincioşi, care nu 
cugetă nimic adevărat şi plăcut lui Dumnezeu şi, în majoritatea cazurilor, se contrazic unul pe 
altul. Dacă aceşti martori arată că există o stea a norocului şi a destinului, care hotărăşte sorţii 
în toate lucrurile ce ne privesc pe noi: virtuţile şi patimile, dreptatea şi nedreptatea, necurăţia 
şi oricare vieţuire ticăloasă, de asemenea bogăţia şi sărăcia, atunci unde este vrednicia noastră 
cu care suntem înzestraţi, ca fiind creaţi după chipul şi după asemănarea lui Dumnezeu? Unde 
este libera noastră voinţă? Unde este dreapta judecată a Făcătorului tuturor, dacă El, prin 
făpturile Sale, adică prin stele, mă atrage, chiar împotriva voinţei mele, fie către virtute, fie 
către patimă? Şi pentru ce a pus El Legea, prin care ne porunceşte aspru, zicând: Să nu ucizi, 
Să nu săvârşeşti adulter, Să nu furi, şi celelalte porunci dumnezeieşti ale Sale de vreme ce eu 
sunt atras cu forţa de planeta Marte către ucidere şi către vărsare de sânge sau de Mercur către 
hoţie sau de Venera către diferite fapte desfrânate? Căci cine se poate împotrivi poruncii şi 
rânduielii Lui? 

Şi tu, Ludovic, şi aceia pe care îi aduci ca martori pentru dovedirea nenumăratelor 
taine ale firii, toţi vorbiţi în deşert, silindu-vă ca printr-o cercetare omenească, neputincioasă 
şi greşită să pătrundeţi ceea ce pentru om este de nepătruns şi ştiut numai de Făcătorul tuturor. 
In acelaşi timp, ce folos au binecredincioşii din această cercetare curioasă şi de prisos? 
Categoric nici unul, în afara unei discuţii deşarte şi de prisos. Să căutăm cu sârguinţă şi să 
aflăm cum ia naştere în sufletele noastre frica de Dumnezeu, iar nu cum este săvârşită 
zămislirea noastră în pântecele celor ce ne nasc, căci aceasta nu contribuie deloc la mântuirea 
noastră. 

Este de ajuns, o Ludovic, pentru Platon dacă, într-adevăr, a dobândit mântuirea, 
crezând în Mântuitorul Care a coborât la iad. Insă de ce îl socoteşti şi îl numeşti sfânt? De 
unde ai aflat tu aceasta? Dacă Platon al tău, o Ludovic, îţi porunceşte să cinsteşti mulţi zei, 
atunci cum îl numeşti tu mai sfânt decât toţi ceilalţi filosofi? 

Tu nu înţelegi bine, o Ludovic, şi nici corect următoarea cugetare dumnezeiască, 
pentru că ea în cărţile greceşti nu este scrisă aşa cum o pomeneşti tu, ci este scrisă aşa: Nu era 
el Lumina ci ca să mărturisească despre Lumină, ca toţi să creadă prin el (Ioan 1, 8; 7), adică 
să creadă în însăşi Lumina Cea Pururea Fiitoare, Care este Fiul Cel Unul Născut şi Cuvântul 
Luminii Celei fără de început şi Pururea Fiitoare, iar nu să creadă în el, adică în Ioan. De ce 
întinezi tu, Ludovic, ceea ce este preacurat, prin poveşti stricăcioase şi vorbe goale? Chiar 
dacă Zeus al tău a zămislit-o fără mamă pe preafrumoasa Atena şi a născut-o din capul său, 
totuşi el ar fi rămas până la sfârşit în suferinţă dacă Ghefest nu i-ar fi retezat cu securea cu 
două tăişuri capul lui Zeus al tău. In adunări, spune Sfânta Scriptură, binecuvântaţi pe 
Dumnezeu, pe Domnul din izvoarele lui Israel (Ps. 67, 27), adică din Scripturile insuflate de 
Dumnezeu, cele prooroceşti şi apostoleşti; ţie ţi se potriveşte pe deplin cuvântul apostolesc: 
Zicând că sunt înţelepţi, au ajuns nebuni (Rom. 1, 22). 

Ce folos le aduci tu, o Ludovic, binecredincioşilor, amestecând tina atât de urât 
mirositoare a poveştilor stricăcioase şi de mult uitate şi născocirile celor ce vorbesc în deşert, 
iar nu ale filosofilor? Cu adevărat, „zicând că sunteţi înţelepţi", aţi ajuns nebuni, după 
cuvântul Sfintei Scripturi, şi născociţi asemenea deşertăciuni pentru cei care, fără folos, se 
îndeletnicesc cu ele. De aceea şi trebuie ca noi, creştinii, să ne nevoim în citirea 
dumnezeieştilor Scripturi şi să le studiem, iar de scrierile filosofilor înţelepţi trebuie să ne 
lepădăm, dând ascultare dumnezeiescului Propovăduitor, care spune: Spusu-mi-au călcătorii 

de lege deşertăciuni, dar nu sunt ca legea Ta, Doamne (Ps. 118, 85); şi în alt loc: Cuvintele 
Domnului, cuvinte curate, argint lămurit în foc, curăţat de pământ, curăţat de şapte ori (Ps. 
11, 6); iar cuvintele necredincioşilor sunt necurate, ticăloase şi pline de toată mârşăvia. Nu vă 
lăsaţi juraţi de învăţăturile străine cele de multe feluri, spune dumnezeiescul Apostol (Evrei 
13, 9). Şi Domnul spune: Oile Mele ascultă de glasul Meu, iar după un glas străin ele nu vor 
merge (Ioan 10, 27; 5). 

Nu ştiu cum să te numesc, Ludovic: să te numesc, oare, teolog binecredincios sau fără 
de greşeală? Insă nu îndrăznesc să te numesc aşa, căci un teolog fără de greşeală nu caută, fără 
minte, cele mai presus de el, ci se mulţumeşte cu ceea ce a descoperit Sfântul Duh în 
Scripturile dumnezeieştilor Prooroci, traduse de cei 72 de tâlcuitori luminaţi de Duhul Sfânt, 
care au trăit cu mulţi ani înainte de întruparea Mântuitorului. Ei au tradus limpede astfel: Aşa 
s-au făcut cerul şi pământul şi toată oştirea lor. Şi a sfârşit Dumnezeu în ziua a şasea 
lucrarea Sa, pe care a făcut-o (Fac. 2,1-2). Apoi, puţin mai departe, Sfânta Scriptură spune: 
Apoi Domnul Dumnezeu a sădit o grădină în Eden, spre răsărit (v. 8). Iar tu - nu ştiu din ce 
pricină - i-ai dispreţuit pe aceşti traducători şi, mai mult, îi urmezi pe Simmah, Ahila şi 
Teodotion, oameni care vorbesc cu înţelepciune pământească, iar nu cu Dumnezeiescul Duh, 
şi afirmi că traducerea lor este mai clară şi că (aşa cum se spune în traducerea lor) Dumnezeu 
a creat raiul înainte de orice altă creaţie. Insă unde 1-a creat El când încă nu erau create nici 
cerul, nici pământul, nici vreuna din cele patru stihii? O, cât de nesăbuită este gândirea ta! 
Degeaba eşti tu atras atât de nebuneşte şi fără judecată de traducerile răstălmăcite ale 
oamenilor care vorbesc din pântecele lor, iar nu din insuflarea Sfântului Mângâietor! 

Insă nici filosof creştin adevărat nu te pot numi, deoarece nu ai în tine acea dragoste 
acea evlavie pentru cuvântul lui Dumnezeu, care le sunt specifice adevăraţilor filosofi creştini, 
ci pretutindeni amesteci ceea ce nu poate fi amestecat şi produci o tulburare care nu-şi are 
locul aici. Ce ai tu în comun cu ereticii şi blestemaţii Origen şi Albert şi ce treabă ai tu cu cei 
cu nume întunecate Scot şi Eratosten - oameni iubitori de lume care vorbesc din înţelepciune 
pământească, iar nu de la Duhul Sfânt? Să nu-ţi doreşti să cugeti mai mult decât trebuie să 
cugeti (Rom. 12, 3), ci să cugeti în hotarele nevinovăţiei, dând ascultare dumnezeiescului 
Propovăduitor, înţeleptului Solomon, care spune că nu este folositor a încălca rânduielile 
părinteşti. Cu privire la întrebarea pomenită (despre rai) să fii convins de faptul că Sfântul 
Duh a vorbit prin dumnezeiescul Ioan Gură de Aur, care vă spune clar aşa: „Să se ruşineze 
falşii înţelepţi care spun că raiul se află în cer şi că el este duhovnicesc, în cer se află, oare, 
smochinul? Şi dacă raiul este în cer, atunci râurile de unde izvorăsc? Nu din pământ? Iar dacă 
raiul se află în cele de sus, atunci înseamnă că şi râurile curg de sus în jos, însă Scriptura nu 
spune că râul izvorăşte din cer, ci din Eden". Tu, Ludovic, înfăţişezi greşit sensul cuvintelor 
înţeleptului Ioan Damaschin despre raiul lui Dumnezeu. El nu tăgăduieşte nici existenţa 
raiului tainic, ci spune clar aşa: Unii înţeleg că raiul este material, iar alţii înţeleg că este 
spiritual. Insă mie mi se pare că aşa cum omul este creat şi material şi spiritual, aşa şi sfântul 
lui lăcaş este deopotrivă şi material şi spiritual, astfel încât omul să aibă vieţuire dublă: cu 
trupul să se afle într-un loc dumnezeiesc şi minunat, aşa cum este spus, iar cu sufletul să 
vieţuiască într-un loc cu mult mai înalt şi minunat, avându-L pe Dumnezeu casă a sălăşluirii 
şi veşmânt întru totul minunat, fiind îmbrăcat în harul Lui şi săturându-se cu unicul şi cel mai 
dulce fruct, adică cu vederea lui Dumnezeu şi hrănindu-se cu ea, ca oricare înger". Celelalte 
cuvinte ale acestui capitol le găseşti în cuvântarea 22 a sfintei lui cărţi 22 şi de acolo vei lua nu 
legendele Pieridelor 23 , ci îmbelşugatul har duhovnicesc al dumnezeieştilor dogme. 

Nici următoarea ta cugetare, Ludovic, nu are temei. Căci fericita şi nepătimitoarea 
fiinţă dumnezeiască este nepieritoare şi nedespărţită şi nu este supusă nicidecum nici unei 
curgeri a timpului, nici unei separări şi nici unei patimi; iar sufletul nostru, chiar dacă este 
cuvântător şi raţional şi nemuritor, totuşi este legat de necuratele patimi şi şi-a însuşit iubirea 



22 Sf. Ioan Damaschin, Dogmatica, ediţia a IlI-a, Editura Scripta, Bucureşti, 1993, p. 68, în cartea II, cap. XI. 
Lucrarea este disponibilă şi în format digital în colecţia Apologeticum, http://apologeticum.net 

23 Pieride se numeau muzele - zeiţe ale poeziei, artei şi ştiinţei. 

de plăceri a trupului şi este, în mod vrednic de osândă, biruit de ea. Iar suflarea dumnezeiască 
pe care Făcătorul a suflat-o în faţa primului om creat nu este nicidecum vreo scurgere a fiinţei 
dumnezeieşti, căci fiinţa dumnezeiască este nedespărţită şi nepieritoare, aşa cum am spus mai 
sus; însă prin aceasta se arată nemurirea, raţiunea şi voinţa liberă a sufletului. înţeleptul tău 
Lactanţiu se înşală mult în toate lucrurile şi te înşeli şi tu, fiind de acord cu el. Bună faptă şi 
mântuitoare este a cunoaşte neputinţa cugetelor noastre, aşa cum spune dumnezeiasca 
cugetare: Gândurile muritorilor sunt şovăielnice şi cugetările noastre sunt cu greşeală (Intel. 
9, 14) şi să ne mulţumim cu ceea ce ne-a fost descoperit prin Sfântul Duh şi prin Proorocii 
insuflaţi de Dumnezeu, prin însuşi Mântuitorul Hristos şi prin Sfinţii Lui Ucenici şi Apostoli, 
şi să nu cercetăm cele ce sunt mai presus de noi, aşa cum spune Sfânta Scriptură: Cele mai 
presus de tine nu le căuta (Sirah 3, 20), ci să îl pomenim întotdeauna pe acel dumnezeiesc 
Părinte care ne învaţă că despre ceea ce nu este scris nici nu trebuie să cugetăm. înţelegând, 
aşadar, sensul dumnezeieştii cugetări care spune clar: omul, în cinste fiind, n-a priceput; 
alăturatu-s-a dobitoacelor celor fără de minte şi s-a asemănat lor (Ps. 48, 12) - să încetăm să 
cercetăm ceea ce este mai presus de înţelegerea noastră şi să încetăm să întinăm şi să umilim 
prin cugetări viclene şi împreunări asemenea dobitoacelor acea vrednicie îngerească pe care 
omul a primit-o până la neascultare, fiind creat după chipul lui Dumnezeu. Nici un folos 
duhovnicesc nu au din aceste cercetări aceia care vor să vieţuiască în curăţie, ci, dimpotrivă, 
din acestea provin întinarea minţii şi răzvrătirea gândurilor necurate. Iar felul înmulţirii 
neamului omenesc, adică mijlocul prin care ar fi început să se înmulţească neamul omenesc 
dacă protopărintele lui ar fî rămas păzitorul poruncii care i-a fost date, o lăsăm în seama 
Unicului, înţeleptului şi Atotputernicului Făcător, la semnul Căruia repede, într-o clipită a 
ochilor, au fost create nenumărate cete de luptători cereşti. Un înţelept spunea: „Să nu 
cercetezi degeaba ceea ce nu aduce nici un folos". 

Să cercetăm mai bine, dacă, într-adevăr, dorim să fim înţelepţi înaintea lui Dumnezeu, 
iar nu înaintea oamenilor, acel mijloc prin care am putea să ne întoarcem la prima noastră 
vrednicie, pe care am avut-o până la neascultare, şi la frumuseţea asemănătoare lui 
Dumnezeu. Deşi Ieronim al tău gândeşte greşit despre prima căsătorie, totuşi Făcătorul laudă 
foarte mult căsătoria dintre bărbat şi femeie şi, punând lege, ca un Stăpân, spune: Pentru 
aceea va lăsa omul pe tatăl său şi pe mama sa şi se va lipi de femeia sa şi vor fi amândoi un 
trup (Matei 19, 5). Dacă El Făcătorul, nu ar fi lăudat căsătoria, atunci nu ar fi spus: Deci, ce a 
împreunat Dumnezeu omul să nu despartă (v. 6) şi nu l-ar fî numit adulter pe acela care îşi 
părăseşte femeia, fără ca ea să fî încălcat fidelitatea căsătoriei, şi îşi ia altă femeie. Şi 
dumnezeiescul Pavel spune: Cinstită să fie nunta întru toate şi patul nespurcat (Evrei 13, 4). 
Şi însuşi Făcătorul, dacă n-ar fî lăudat căsătoria, atunci nu ar fî mers la nunta din Cana 
Galileii, nu ar fî prefăcut acolo apa în vin şi nu ar fî luat, în chip iubitor de oameni, parte cu 
ceilalţi la ospăţul de nuntă. A doua căsătorie este îngăduită de cele Şapte Sfinte Sinoade 
Ecumenice pentru neputinţa trupească a jumătăţii care rămâne, mai ales dacă acest lucru se 
întâmplă în tinereţe. De ce o dispreţuieşte înţeleptul vostru Ieronim? Ceea ce au hotărât 
Sinoadele prin Duhul Sfânt, aceea şi Stăpânul tuturor, Dumnezeu, a întărit mai sus. Nu 
trebuie, o Ludovic, să uiţi cele spuse în Dumnezeiasca Scriptură: Nu fi drept peste măsură ca 
să nu fii necinstitor înaintea Mea (Eccles. 7, 16). 

Oare nu vei înceta, Ludovic, să te înarmezi împotriva celor 72 de tâlcuitori care, prin 
Duhul Sfânt, au tradus Scripturile iudeilor în limba elină, aşa cum mărturiseşte despre ei 
însuşi Ieronim, cel cinstit de voi, la fel şi dumnezeiescul autor al acestei sfinte cărţi (Fericitul 
Augustin), zicând că cei şaptezeci şi doi de tâlcuitori, care au tradus scrierile evreieşti în limba 
elină, au fost plini de Sfântul Duh? Fie şi faptul că au fost oameni simpli, aşa cum spui tu, şi 
că din nepricepere au scris şi au citit Scriptura greşit. Dar e cu putinţă ca întregul Sfânt Sinod 
al Părinţilor inspiraţi de Dumnezeu şi al învăţătorilor răsăriteni să nu fî înţeles aceste greşeli 
din cărţi? O, ce nepricepere din partea ta, ca să nu spun nechibzuinţă! 

Ce înţeles deosebit de înalt, proorocesc şi binecredincios, capătă cuvintele următoare 
dacă le scriem şi le rostim astfel: „Oare nu Sion va zice omul?" într-adevăr, nici unul! Iar 

dacă scriem şi rostim: Mamă va zice Sionului omul (Ps. 86, 4) - cuvintele acestea conţin cea 
mai clară proorocie despre faptul că toţi oamenii vor crede în Dumnezeul-Om, Cel ce S-a 
născut în Sion, în Iisus Hristos şi îl vor numi şi îl vor cinsti pe Sfântul Sion, mama lor 
duhovnicească, pentru că i-a renăscut prin baia duhovnicească şi dumnezeiască a vieţii 
veşnice şi i-a adăpat cu laptele cel dulce şi cuvântător al cunoaşterii neîntinate a Sfintei şi 
Cinstitei Treimi. 

Iar tu, înţelepte Ludovic, te-ai rătăcit cumplit, urmându-1 numai pe Ieronim şi numind 
izvor sfânt şi adevărat scrierile ucigătorilor de Dumnezeu - ale iudeilor - stricate deja de ei din 
pricina duşmăniei şi urii lor mari cu care ei, ucigătorii de Dumnezeu, sunt înarmaţi împotriva 
Domnului nostru Iisus Hristos. Este greşit şi lipsit de temei pentru noi, ortodocşii, să dăm 
sens cărţilor iudeilor. De ce? Pentru că, după ce L-am cunoscut pe Hristos Dumnezeu şi am 
dobândit adevărata cunoaştere de Dumnezeu, ucigătorii de Dumnezeu - iudeii - au căzut de la 
Dumnezeu, ei nutrind ură şi duşmănie faţă de noi şi ni se împotrivesc în toate nouă, ca cei ce 
sunt luptători împotriva lui Dumnezeu şi dinadins denaturează în cărţi cugetările prooroceşti 
despre Hristos. Trebuie, îndeosebi, să avem încredere în Cinstitul Mângâietor Care, prin 
Moise, ne-a învăţat adevărul, ce nu de traducător a fost scris aşa cum este scris la 
Evanghelistul Matei, care spune clar: Şi tu, Betleeme, pământul lui Iuda, nu eşti nicidecum cel 
mai mic între căpeteniile lui Iuda, căci din tine va ieşi Conducătorul care va paşte pe poporul 
Meu Israel (Matei 2, 6). 

Dacă cei şaptezeci şi doi de tâlcuitori au fost plini de Sfântul Duh, atunci este evident 
că ei, fiind luminaţi de El, au tradus totul corect. Cum, dar, îndrăzneşti tu acum să spui că ei în 
multe locuri au tradus greşit şi nepotrivit cu ştiinţa? Aceasta este o mare îndrăzneală din 
partea ta, care provine din îngâmfare. Dacă ei, aşa cum mărturiseşti şi tu, au fost plini de 
Duhul Sfânt şi, în acelaşi timp, după părerea ta, au tradus unele locuri greşit şi nepotrivit cu 
ştiinţa, atunci cum poţi tu, părinte Ieronime, să traduci mai bine, nefiind părtaş al acelui har al 
Dumnezeiescului Mângâietor, pe care l-au avut ei? Dacă tu ai fi părtaş al acestui har, atunci 
nicidecum nu ai putea să îi necăjeşti atât de rău, căci noi ştim că duhurile proorocilor se 
supun proorocilor (I Cor. 14, 32). 

Dar, pentru că tu socoteşti minciuni cele spuse despre orânduirea locuinţelor în care ei 
au locuit separat, în timpul traducerilor, şi Iustin Filosoful şi Mucenicul Tertulian sunt pentru 
tine martori nevrednici de încredere, atunci Sfântul bărbat Augustin, care a trăit după ei şi 
după tine (Ieronime), spune clar aşa: „Se spune că în cuvintele traducătorilor a existat un 
acord minunat şi demn de laudă, deşi ei au făcut acest lucru fiecare în chip separat". Iar dacă 
ei au tradus fiecare în chip separat, atunci din aceasta reiese, o înţeleptule Ieronim, că fiecare 
dintre ei a tradus aflându-se într-o locuinţă a sa separată. Iar tu, în chip foarte necuviincios 
sfinţiei tale, îi mustri pe aceşti bărbaţi dumnezeieşti atât de mari. Eu am spus deja şi iarăşi 
spun că nu trebuie să avem încredere în cărţile iudeilor, pe care dinadins le-au denaturat 
luptătorii de Dumnezeu iudei, care ni se împotrivesc nouă şi se străduiesc să dea drept 
mincinoasă traducerea celor 72 de tâlcuitori, deoarece această traducere contribuie foarte mult 
la taina adevăratei noastre credinţe. 

Fie şi aşa cum gândiţi voi - că cei 72 de tâlcuitori au tradus greşit următoarea cugetare: 
Patruzeci de zile mai sunt, şi Ninive va fi distrusă (Iona 3, 4). Ascultaţi, aşadar, voi, cei care 
lăudaţi cel mai mult cărţile iudeilor: această greşeală şi această nepotrivire nu este drept să o 
atribuim celor 72 de tâlcuitori, căci această dojana trece asupra Cinstitului Mângâietor însuşi, 
Care a vorbit prin ei. In orice caz, aceasta este o născocire rea şi vicleană a vreunui vrăjmaş al 
credinţei noastre, care, printr-o asemenea nepotrivire vădită, a vrut să ne lipsească de acea 
încredere pe care o avem faţă de traducerea inspirată de Dumnezeu a celor 72 de tâlcuitori sau 
a vreunui copist al Sfintei Cărţi care, datorită uitării - şi aceasta se întâmplă des - a scris fără 
băgare de seamă 40 zile în loc de 3 zile. Oare nu au înţeles acei traducători inspiraţi de 
Dumnezeu, dar mai ales însuşi Dumnezeiescul Mângâietor, Care a vorbit prin ei, nu a ştiut, 
oare, că era cu neputinţă ca împăratul, îmbrăcat în sac şi presărat cu cenuşă timp de 40 zile, să 
stea pe pământ fără hrană, de asemenea şi pruncii de la sân să trăiască 40 zile fără să mănânce 

lapte şi animalele să rămână vii atâtea zile fără mâncare şi apă? 

Dar cum însuşi Proorocul Iona, hotărând dinainte pentru pieirea lor termenul de 
patruzeci de zile, a dorit să vadă pieirea lor mai înainte de încheierea acestui termen, ca unul 
care i-ar fi urât pe oameni şi s-ar fi bucurat de pieirea oamenilor? încetaţi, dar, încetaţi să 
lăudaţi adevărul iudaic şi să numiţi cărţile iudeilor izvor sfânt! 

într-o carte romană se spune: „Şi I-a dat putere să facă judecată, pentru că este Fiul 
Omului". Răspunsul ortodoxului la aceasta este următorul: nu aşa se află acest lucru în cărţile 
noastre greceşti şi punctul nu se află în acest loc, sfinte părinte, ci se citeşte aşa: Căci precum 
Tatăl are viaţă în Sine, aşa I-a dat şi Fiului să aibă viaţă în Sine şi I-a dat putere să facă 
judecată (Ioan 5, 26-27). Aici se pune punct. însă cum primeşte El ceea ce are? Căci, ca 
Dumnezeu, El este însăşi Viaţa şi Stăpânul şi Judecătorul, aşa cum îi spune şi Tatălui Său: Şi 
toate ale Mele sunt ale Tale, şi ale Tale sunt ale Mele (Ioan 17, 10), arătând prin aceasta că 
este egal cu Tatăl. Insă iudeii L-au socotit un om care nu se deosebea prin nimic de ceilalţi 
oameni, şi cu mânie şi cu mare turbare l-au spus: Nu pentru lucru bun aruncăm cu pietre 
asupra Ta, ci pentru hulă şi pentru că Tu, om fiind, Te faci pe Tine Dumnezeu (Ioan 10, 33) şi 
din această pricină El adaugă, zicând: pentru că este Fiul Omului: nu vă miraţi de aceasta - 
îndreptând astfel părerea lor greşită pe care o aveau despre El. Deşi spune: Eu sunt şi Fiul 
Omului şi Mă arăt vouă aşa în realitate, iar nu ca nălucă, totuşi să nu vă miraţi de aceasta: că 
vine ceasul, aceasta El o spune despre învierea obştească, de apoi; şi acum este, aceasta o 
spune despre acei morţi pe care El i-a înviat, de exemplu: fiica lui Iair, fiul văduvei şi Lazăr 
cel mort de patru zile; când morţii vor auzi glasul Fiului lui Dumnezeu şi cei ce vor auzi vor 
învia (Ioan 5, 25). Nu vă miraţi de aceasta şi nu socotiţi de necrezut ceea ce Eu vă spun. Căci 
aşa cum Eu, ca Dumnezeu, am puterea să învii morţii, aşa o am şi ca om, primind-o de la 
Tatăl Meu. Aşadar, punctul trebuie să stea după cuvintele: şi I-a dat putere să facă judecată. 
Apoi, mai departe: pentru că este Fiul Omului: nu vă miraţi de aceasta trebuie citit ca un nou 
început. Nu vă siliţi, aşadar, să dovediţi mai înainte de vreme împlinirea cuvintelor pomenite, 
căci este destul de clar că ele se referă la a doua Lui venire cu trupul, aşa cum El însuşi spune 
în Evanghelia după Matei: atunci vor vedea pe Fiul Omului venind pe norii cerului cu putere 
şi cu slava multă (Matei 24, 30). Căci împărăţia lui Dumnezeu nu este mâncare şi băutură şi 
vreo desfătare trupească, ci dreptate şi pace şi bucurie în Duhul Sfânt (Rom. 14, 17) şi 
desfătare duhovnicească cu bunătăţile cele veşnice, păstrate în ceruri şi nesfârşită saturare cu 
ele. Umplea-ne-vom - spune Psalmistul - de bunătăţile casei Tale (Ps. 64, 5), adică de cele ale 
Ierusalimului de Sus. Şi Fericitul Pavel spune: Bucatele sunt pentru pântece şi pântecele 
pentru bucate şi Dumnezeu va nimici şi pe unul şi pe celelalte (I Cor. 6, 13). Şi dacă ele vor fi 
nimicite de Dumnezeu, atunci cum vor putea să apară din nou? Şi Mântuitorul spune iarăşi în 
Evanghelie: Căci la înviere, nici nu se însoară, nici nu se mărită, ci sunt ca îngerii lui 
Dumnezeu în cer (Matei 22, 30). Iar tu, o Lactanţiu, şi toţi cei asemenea ţie, v-aţi rătăcit 
cumplit şi mi se pare că, din acest punct de vedere, nu vă deosebiţi deloc de ticălosul amăgitor 
Mahomed, care a propovăduit ceva asemănător 24 . 

A cerceta mult îşi în zadar negrăitele taine ale firii lui Dumnezeu, o Ludovic, este 
specific îndrăznelii lui Origen şi curiozităţii lui jalnice. De aceea mi se pare că şi tu însuţi 
gândeşti greşit despre focul chinului veşnic, deşi te mândreşti peste măsură cu înţelepciunea ta 
în fîlosofie. Căci focul acela nu din văzduh îşi are puterea lui nimicitoare şi nici din faptul că 
pământul se încinge datorită acţiunii razelor soarelui asupra lui, aşa cum minţi tu fără minte. 
Acest foc este ascuns de Făcător sub pământ pentru chinul necredincioşilor, iar în Sfânta 
Scriptură, de obicei, este numit gheenă. Cunoscutul bogat neiubitor de oameni, care ardea în 
el, 1-a rugat pe Patriarhul Avraam să-1 trimită la el pe săracul Lazăr pentru a-i răcori cu apă 
limba arsă de flacăra focului nestins din cele de mai jos ale pământului. Iar de faptul că focul 
acesta se află în cele de mai jos ale pământului, să te convingă focul muntelui Etna, care a 
izbucnit în sus (de sub pământ) din adâncurile pământului şi, de asemenea, urletele şi 
strigătele cumplite ale celor chinuiţi acolo. 



24 Adică desfătările trupeşti în viaţa viitoare (n. tr.) 

Oare nu II auzi pe Mântuitorul, Care spune: A murit şi bogatul şi a fost înmormântat. 
Şi în iad, ridicându-şi ochii, fiind în chinuri, el a văzut de departe pe Avraam şi pe Lazăr în 
sânul lui (Luca 16,22-23). In iad, a spus Domnul, iar nu în văzduh. Căci, oare, în văzduh s-a 
întărit prăpastie mare între ei? Tu însă, Ludovic, amăgindu-te cu gândurile înţelepciunii 
pământeşti, stai departe de adevărul evanghelic. 

Toată această cercetare vastă şi complicată se poate rezolva foarte uşor printr-o 
singură cugetare proorocească, fără să aibă nevoie de o mulţime de dovezi. Căci 
dumnezeiescul Prooroc şi împărat David, în Psalmul 71, sub forma rugăciunii, spune clar aşa: 
Dumnezeule, adică Tată, judecata Ta dă-o împăratului, adică Fiului Tău, despre Care spune în 
Psalmul al doilea: Iar Eu sunt pus împărat de El (v. 6); apoi continuă: şi dreptatea Ta fiului 
împăratului, ca să judece pe poporul Tău cu dreptate şi pe săracii Tăi cu judecată (Ps. 71,1- 
2). Şi în alt loc: Scoală-Te, Dumnezeule, judecă pământul, că toate neamurile sunt ale Tale 
(Ps. 81, 1). Insă cine moşteneşte toate neamurile dacă nu Acela Căruia I se spune: Cere de la 
Mine şi-Ţi voi da neamurile moştenirea Ta şi stăpânirea Ta, marginile pământului (Ps. 2, 8)? 
Evident, este vorba despre Cel Unul Născut, iar nu despre Tatăl Cel fără de început, Care L-a 
născut. Şi în Psalmul 109: Zis-a Domnul Domnului Meu. Domnul este Tatăl; Domnul este şi 
Acela Căruia Tatăl Ii spune: Şezi de-a dreapta Mea, până ce voi pune pe vrăjmaşii Tăi 
aşternut picioarelor Tale. Apoi spune: Cu Tine este poporul Tău, adică stăpânirea, în ziua 
puterii Tale (v. 1 ; 3), adică în ziua celei de-a doua veniri a Lui, aşa cum Domnul însuşi spune 
despre Sine: şi vor vedea pe Fiul Omului venind pe norii cerului, cu putere şi cu slavă multă 
(Matei 24, 30). 

Este uimitoare, Ludovic, îndrăzneala ta nemăsurată; căci tu nu numai că nu te temi să 
încâlci dumnezeiasca poruncă, ce spune: Cele mai presus de tine nu le căuta (Sirah 3, 20) şi 
pe aceasta: Cine nu va primi împărăţia lui Dumnezeu ca un prunc nu va intra în ea (Luca 18, 
17), ci încă te sileşti ca prin mărturii neputincioase să-i convingi pe unii necredincioşi de 
învăţătura cea nebună a falşilor înţelepţi. Există, o Ludovic, un foc adevărat, un foc nestins, 
pregătit diavolului şi îngerilor lui, adică demonilor vicleni şi oamenilor necredincioşi; există şi 
un vierme care ia naştere din foc şi care roade veşnic şi mănâncă permanent trupurile ce sunt 
mâncate mereu şi niciodată nu sunt nimicite, aşa cum spune autorul acestei cărţi Despre 
cetatea lui Dumnezeu. In capitolul 22, ne învaţă, zicând: „Pentru că Apostolul scrie: Până 
vom ajunge toţi la unitatea credinţei şi a cunoaşterii Fiului lui Dumnezeu, la starea 
bărbatului desăvârşit, la măsura vârstei deplinătăţii lui Hristos (Ef 4, 13) şi vom fi asemenea 
chipului Fiului lui Dumnezeu, unii spun că la învierea cea de obşte femeile nu vor învia în 
chip femeiesc, ci toate se vor ridica în chip bărbătesc, căci Dumnezeu l-a creat numai pe 
bărbat, luând ţărână din pământ, iar pe femeie a făcut-o din coasta bărbatului ei. însă mie mi 
se pare că mai adevărat gândesc aceia care nu se îndoiesc de faptul că bărbatul şi femeia vor 
învia fiecare în chipul său. Numai că atunci nu va mai fi pofta desfrânată, care este pricina 
ruşinii, căci şi până la căderea lor în păcat ei au fost goi şi nu s-au ruşinat. Aşadar, pofta 
desfrânată va fi înlăturată din trupurile cele înviate, iar chipul bărbătesc şi cel femeiesc se vor 
păstra". Eu însă, voi contrazice acest lucru astfel. Ce nevoie vor mai avea, cinstite părinte, atât 
bărbatul cât şi femeia, de aceste mădulare asemănătoare dobitoacelor când trupurile oamenilor 
vor învia nestricăcioase şi nu vor avea trebuinţă de hrană şi de naştere de fii? Ştim însă că, 
aceste organe de reproducere ne sunt date de înţelepciunea nespusă a Făcătorului pentru 
motivele pomenite, adică pentru ca, prin acest mijloc, să se înmulţească neamul omenesc şi 
prin intermediul lor să se îndepărteze prisosul de hrană. 

Iar faptul că aceste mădulare asemănătoare dobitoacelor nu sunt nicidecum potrivite 
fiinţei raţionale, create după chipul şi după asemănarea lui Dumnezeu, reiese din Scriptura 
care spune: Şi omul, în cinste fiind, n-a priceput; alăturatu-s-a dobitoacelor celor fără de 
minte şi s-a asemănat lor (Ps. 48, 12). Dar prin ce „s-a alăturat"? Evident, prin stricăciune şi 
prin moarte, căci până la neascultare protopărinţii noştri au fost nemuritori. Şi s-a asemănat 
lor - cum s-a asemănat? Evident, prin naşterea care se săvârşeşte prin intermediul împreunării 
asemănătoare dobitoacelor dintre bărbat şi femeie. Căci Făcătorul, ştiind dinainte despre 

căderea care avea să aibă loc, a spus primului om creat: Nu este bine să fie omul singur; 
să-i facem ajutor potrivit pentru el (Fac. 2, 18). Pentru ce i-a făcut acest ajutor? Evident, 
pentru înmulţirea şi continuarea neamului omenesc, ca el să nu piară definitiv; căci îi era cu 
neputinţă să se păstreze numai prin bărbat. Iar după învierea trupurilor, când ele vor deveni 
nestricăcioase şi nu vor avea trebuinţă de naştere de fii, aceste mădulare asemănătoare 
dobitoacelor nu vor mai fi necesare, pentru că cei înviaţi se vor întoarce la vrednicia lor cea 
întocmai cu a îngerilor, cu care au fost înzestraţi la început. Iar despre faptul că şi partea 
femeiască va învia în chip şi înfăţişare bărbătească şi că bărbatul şi femeia nu se vor mai 
deosebi între ei prin mădularele asemănătoare dobitoacelor, mărturiseşte însuşi Făcătorul 
neamului omenesc, spunându-le saducheilor: Căci la înviere, nici nu se însoară, nici nu se 
mărită, ci sunt ca îngerii lui Dumnezeu în cer (Matei 22, 30), care nu sunt de parte 
femeiască şi înfăţişare asemănătoare dobitoacelor. Cu acest lucru sunt de acord şi cuvintele 
Apostolului, care spune: Căci toţi sunteţi fii ai lui Dumnezeu prin credinţa în Hristos Iisus, şi 
nu a spus: fii şi fiice, ci numai fii; iar apoi spune: Câţi în Hristos v-aţi botezat, în Hristos v-aţi 
îmbrăcat. Nu mai este iudeu, nici elin; nu mai este nici rob, nici liber; nu mai este parte 
bărbătească şi parte femeiască, pentru că voi toţi una sunteţi în Hristos Iisus (Gal. 3, 26-28), 
arătând astfel o singură înfăţişare comună pentru ambele părţi, bărbătească şi femeiască, ce 
vor învia, având una şi aceeaşi înfăţişare şi alcătuire, nu cu mădularele naşterii de prunci, care 
nu sunt potrivite firii omeneşti celei create după chipul şi după asemănarea lui Dumnezeu. 

Dacă ele nu ar fi fost nepotrivite, atunci Făcătorul tuturor nu le-ar fi numit urâciune şi 
ruşine; căci, poruncindu-i lui Moise să facă pentru Aaron şi fiii lui veşminte de in, a poruncit 
să îi facă aşa încât ei să acopere ruşinea lor de la brâu până sub genunchi (Ieşirea 28, 42). Şi în 
alt loc, îi spune iarăşi: Şi să nu te sui pe trepte la jertfelnicul Meu, ca să nu se descopere acolo 
goliciunea ta (Ieşirea 20, 26). Dacă aceste mădulare erau ruşine pentru Aaron şi fiii lui, şi sunt 
aşa înaintea lui Dumnezeu, atunci, la învierea morţilor, după înlăturarea stricăciunii, cum pot 
fi, cum se pot numi şi socoti aceste mădulare bune când nu va mai fi nici o nevoie de ele? De 
aceea, bine este pentru noi să îl ascultăm pe înţeleptul arhiereu (pe Ioan Gură de Aur), care 
spune că ceea ce nu este scris de Prooroci şi de Apostoli, nici nu trebuie să cercetăm. 



XXVIII 

Scrisoare de învăţătură către un anumit bărbat 

împotriva răspunsurilor unui oarecare înţelept latin 

O, cinstite frate în Domnul, Gheorghe! Mă închin ţie ca de obicei şi te rog să nu dai 
atenţie predosloviei acestei cărţi (despre care va fi vorba mai departe). Ea nu numai că nu ne 
spune nimic bun, punându-se astfel împotriva celor spuse nouă de către arhiereii şi învăţătorii 
noştri ortodocşi, ci, în majoritatea cazurilor minte şi vorbeşte împotriva predaniilor ortodoxe, 
lucru de care te poţi convinge din aceste scurte răspunsuri ale mele. Latinii, o Gheorghe, s-au, 
rătăcit puternic şi se rătăcesc continuu, lăsându-se atraşi de ştiinţele eline şi de cele romane şi 
de cărţile iudaiceşti şi de cele ale agarenilor. De aceea tu, prin toate mijloacele, să te 
îndepărtezi de ele şi să dai ascultare învăţătorilor ortodocşi. 

Ce ar fi mai bun, domnul meu, decât cartea lui Damaschin, dacă ea ar fi tradusă corect 
şi îndreptată? Ea, într-adevăr, se aseamănă cu frumuseţea cerească şi cu hrana raiului şi este 
mai dulce decât mierea şi fagurele. De asemenea ai răspunsurile lui Atanasie către prinţul 
Antioh - înţelepte şi pline de tot adevărul. Pe ele să le asculţi, cu ele să te desfeţi; iar scrierile 
străine şi mincinoase să nu ţi le doreşti şi să nu le cauţi, căci tovărăşiile rele strică obiceiurile 
bune (I Cor. 15, 33); şi iarăşi: Certa-mă-va dreptul cu milă şi mă va mustra, iar untdelemnul 
păcătoşilor să nu ungă capul meu; că încă şi rugăciunea mea este împotriva vrerilor lor (Ps. 
140, 5). 

Cartea pomenită ne înfăţişează discuţia dintre ucenicul şi învăţătorul său şi se numeşte 
„Lucidarius", adică „Luminătorul". Conţinutul acestei cărţi se numeşte „aureagemma", ceea 

ce înseamnă mărgele de aur (gemma de aur) 25 . 

Maxim spune: Ea nu este „aureagemma", ci, în esenţă, este „argento-pucconmic" 26 , 
ceea ce înseamnă aramă cu un adaos nu prea mare de argint; iar mai corect, este nu 
„lucidarius", ci „obtenebrarius", ceea ce înseamnă „întunecătorul", iar nu luminătorul. 
Cuvântul care iese din gura mea, se împrăştie în văzduh, şi esenţa lui nu rămâne în urechile 
ascultătorilor. Iar Dumnezeirea prin fiinţa Sa se află pretutindeni, nu Se sălăşluieşte într-un 
loc cunoscut, aşa cum spune marele Dionisie Areopagitul, căci ea nu poate fi determinată de 
nici un loc. 

Lucidarius: Dumnezeu nu a fost singur, ci odată cu El a avut loc facerea lumii. 

Maxim: Această expresie este platonică şi aristotelică, nu creştinească; aceia spun că 
lumea este pururea fiitoare asemenea lui Dumnezeu. Dacă „facerea lumii" a avut loc odată cu 
Dumnezeu - şi de aceea El nu a fost singur niciodată - atunci înseamnă că lumea este 
întotdeauna împreună cu El, ceea ce înseamnă că ea este pururi fiitoare asemenea lui 
Dumnezeu; iar acest lucru este o hulă. 

Lucidarius: In Dumnezeu sunt trei esenţe: puterea, înţelepciunea şi marea bunătate. 

Maxim: Şi acest cuvânt este hulitor. Căci în Dumnezeu există o singură fiinţă şi o 
singură esenţă şi împărăţie, aşa cum învăţăm de la sfinţii teologi, iar ipostasurile sunt trei. 
Puterea, înţelepciunea şi bunătatea, se numesc atribute şi nu sunt esenţe. Căci există o singură 
Dumnezeire, o singură fiinţă şi o singură esenţă. Iar a spune că există trei esenţe, prin aceasta 
nu se deosebeşte prin nimic de erezia lui Arie: căci el a împărţit Treimea unitară în trei esenţe. 

Lucidarius. Ucenicul: Unde s-a aflat lumea până la facerea ei? Răspunsul 
învăţătorului: Atunci nu a existat nimic în afară de întunericul, care se numeşte „haos", căci 
cele patru stihii erau atunci amestecate între ele. Haos este numit adâncul, sau groapa, sau 
altceva asemănător acestora. 

Maxim: întrebarea este obraznică, deoarece este scris: cele mai presus de tine nu le 
căuta (Sirah 3, 20) şi răspunsul nu conţine nici un fel de rezolvare a problemei, ci constă 
numai în adunarea resturilor ideilor eline, precum „haos" şi „ilin" 27 , aceste două noţiuni fiind 
luate din cărţile de filosofie grecească. Căci elinii spun că înainte Dumnezeu a creat „ilinul", 
adică materia, iar apoi, din această materie (din „ilin"), a creat totul exact aşa cum olarul 
pregăteşte mai întâi lutul, iar apoi face din el diferite vase. Insă sfânta teologie nu îngăduie 
nicidecum acest lucru, ci spune că într-o clipită a ochilor Dumnezeu a adus totul de la nefiinţă 
la fiinţă - cerul, pământul şi adâncurile, prin care sunt numite cantităţile nemăsurate ale 
apelor. La început a făcut Dumnezeu cerul şi pământul (Gen, 1, 1) şi nu se spune că mai întâi a 
creat „ilinul", adică materia, iar apoi a făurit din ea cerul şi pământul. Dumnezeu nu făureşte, 
precum olarul, ceva din materie şi într-un timp determinat, ci făureşte prin semnul Său 
atotputernic ceea ce vrea, iute, aşa cum este zis: El a zis şi s-au făcut, El a poruncit şi s-au 
zidit (Ps. 148, 5). Şi Grigorie Teologul spune: „La început El s-a gândit să creeze puterile 
îngereşti şi gândul a devenit faptă". 

Lucidarius. Ucenicul: Cum s-a numit primul înger? învăţătorul a răspuns: Satanail. 

Maxim: Cuvântul Satana este evreiesc şi înseamnă: „apostat". Prin urmare, înainte de 
căderea sa nu s-a numit nici Satana, nici Satanail, ci s-a numit „Eosforos", aşa cum este 
pomenit în proorocia lui Isaia; iar acest cuvânt în limba greacă înseamnă - „purtător de 
lumină". Acest nume i-a fost dat datorită strălucirii mari cu care 1-a împodobit Făcătorul. Abia 
după cădere este numit Satana, ceea ce înseamnă apostat; însă până la cădere nu s-a numit 
Satanail. Sfânta Scriptură, pe care o are Biserica, nu ne-a lăsat acest lucru; iar ceea ce Sfânta 
Scriptură nu ne-a lăsat, despre aceea nu se cuvine deloc să spunem sau să învăţăm ceva. 

Lucidarius. Ucenicul: Mult timp s-a aflat el în cer? învăţătorul: Nu mai mult de o 



25 Gemma - latinescul gemma - piatră preţioasă şlefuită care este folosită pentru împodobirea inelelor, iar uneori 
şi ca pecete (n. tr.). 

26 Aşa este în manuscris: cuvântul acesta este alcătuit, evident, din cuvintele latineşti: argentum - argint, cuprum 
- aramă şi din grecescul uixvu|j,i - amestec (nota ediţiei academice). 

27 'YXn - cuvânt grecesc - pădure, copac, substanţă, materie (n. tr.). 

jumătate de ceas. 

Maxim: Nici despre acest lucru nu se ştie din nici o scriere părintească şi insuflată de 
Dumnezeu. 

Lucidarius. Ucenicul: Când a fost creat iadul? învăţătorul a răspuns: Tocmai în ceasul 
acela, când diavolul s-a gândit să se compare cu Dumnezeu. Atunci, prin voia lui Dumnezeu, 
a fost creat iadul. 

Maxim: Şi acest lucru, evident, este spus în afara Dumnezeieştii Scripturi. Căci în 
Scriptură se spune: „Dumnezeul raţiunilor, Domnul şi Dumnezeu, a pregătit începuturile lui". 
Şi, ca Dumnezeu al raţiunilor, El a prevăzut totul, aşadar şi căderea lui Fosfor. De aceea, a 
pregătit de la început un asemenea loc. 

Lucidarius: Crebus desemnează şarpele şi dragonii, deoarece iadul este plin de dragoni 
de foc şi viermi, care nu mor niciodată. 

Maxim: In Scriptură nu vei găsi nicăieri acest lucru. 

Lucidarius: Mai este „varafrum" 28 , ceea ce înseamnă deschizătură întunecată. 

Maxim: Cuvântul acesta este grecesc şi înseamnă prăpastie, nu deschizătură 
întunecată. 

Lucidarius: Mai este şi Aheront. 

Maxim: Acesta este cuvânt elinesc, nu bisericesc; la fel şi Kocit. Acestea sunt două 
râuri de foc din iad, despre care Homer spune că în ele se chinuie aceia care au vieţuit aici în 
rea-credinţă şi fărădelegi. 

Lucidarius. Ucenicul: Cum a fost creat cerul? învăţătorul: Sfânta Scriptură numeşte 
cerul tărie. Cerul este creat astfel încât se întinde neîntrerupt de la răsărit la apus, iar în 
direcţia opusă lui vin soarele, luna şi stelele. 

Maxim: Dacă cerul se întinde întotdeauna spre apus, trăgând forţat împreună cu el 
soarele, luna şi stelele, atunci se dovedeşte a fi mincinoasă Sfânta Scriptură, care spune: Cel 
ce întinzi cerul ca o piele, iar o altă traducere spune: Cel ce întinzi cerul ca un cort (Ps. 103, 
3) 29 . Prin aceasta, Scriptura a arătat tăria şi statornicia lui, căci cortul nu se mişcă. Iar dacă 
spunem că el se întinde mereu şi prin puterea sa trage totul cu sine, atunci de ce unele stele, 
arătându-şi lumina la răsărit mai târziu decât altele, se mişcă şi ajung la apus mai repede decât 
ele, iar celelalte dimpotrivă? Dacă prin mişcarea puternică a cerului ar fi atraşi către apus şi 
soarele şi luna şi stelele, atunci toate s-ar mişca în aceeaşi măsură, potrivit cu mişcarea 
cerului. Insă tu spui că cerul se mişcă neîncetat de la răsărit la apus şi în direcţia opusă lui vin 
soarele, luna şi stelele. 

Cum de te contrazici în cuvinte pe tine însuţi? Căci cerul este atât de puternic încât şi 
soarele şi luna şi stelele le trage cu puterea sa spre apus. Intr- adevăr, inima ta deşartă a 
înnebunit. Toate aceste răspunsuri ies din înţelepciunea omenească exterioară, iar nu din 
învăţătura şi predania bunei credinţe. 

Latinii, o, Gheorghe, s-au lăsat puternic atraşi de ştiinţele exterioare şi tu nu trebuie să 
asculţi învăţăturile lor şi, de asemenea, nici să traduci cărţile lor în limba rusă. Fereşte-te de 
ele ca de cangrenă molipsitoare şi ca de raia periculoasă, dacă vrei să fii în ziua secerişului 
grâu curat, iar nu neghină. 

Lucidarius. Ucenicul: Soarele a fost creat în a patra zi; însă ce lumină a fost înainte ca 
soarele să strălucească? învăţătorul: Unii spun că Dumnezeu a creat un nor foarte luminos, 
care lumina totul. 

Maxim: Nici acest răspuns nu este potrivit cu învăţătura Părinţilor Bisericii Ortodoxe, 
înţeleptul Ioan Damaschin, în cea de-a 18-a cuvântare, spune clar aşa: „In primele trei zile 
lumina s-a revărsat şi iarăşi s-a ascuns la porunca lui Dumnezeu. Astfel a făurit ziua şi 
noaptea". Să te ţii cu putere de cartea lui Damaschin şi să fii un mare teolog şi cunoscător al 
ştiinţelor naturii, iar de valurile străine să nu te laşi atras, ca barca ta să nu se răstoarne şi să 
nu piară. 



28 Bapacppov - cuvânt grecesc - orificiu, groapă adâncă, prăpastie (n. tr.) 
In original: Cel ce pui cerul ca un acoperiş (n. tr.) 

Lucidarius. Ucenicul: Mult timp a fost Adam în rai? învăţătorul: Nu mai mult de două 
ceasuri. 

Maxim: Sfântul Ioan Gură de Aur spune: şase ceasuri. Din această pricină şi Noul 
Adam, Iisus Hristos a fost răstignit în ceasul al şaselea. 

Lucidarius. Ucenicul: Legumele care cresc în rai şi care au fost făcute pentru om cine 
se foloseşte de ele acum, când omul este izgonit din rai? învăţătorul: Ele nu cresc în zadar, ci 
ca să se hrănească cu ele sfintele duhuri, care se află în rai. 

Maxim: Sufletele mântuite, nici până la învierea trupurilor lor, nici după înviere, nu au 
nevoie de nici un fel de hrană care creşte în grădină; singura lor hrană este hrana 
duhovnicească, nesecată şi neîncetată adică desfătarea cea veşnică cu dumnezeiasca frumuseţe 
a Aceluia Care este împodobit cu frumuseţea mai mult decât fiii oamenilor (Ps. 44, 3). De 
asemenea, mai este izbânda şi saturarea cu dragostea, raţiunea şi înţelepciunea tainelor 
ascunse ale lui Dumnezeu, aşa cum spune Scriptura: Iar eu întru dreptate mă voi arăta feţei 
Tale, sătura-mă-voi când se va arăta slava Ta (Ps. 16, 15). Şi în alt loc spune: iar fiii 
oamenilor în umbra aripilor Tale vor nădăjdui. Sătura-se-vor din grăsimea casei Tale şi din 
izvorul desfătării Tale îi vei adăpa pe ei (Ps. 35, 8-9), ceea ce înseamnă că îi vei umple cu 
harul Sfântului Duh, aşa cum şi Damaschin, în capitolul 22, spune clar despre om şi despre 
hrana lui duhovnicească: „Vieţuind în Dumnezeu şi avându-L pe Dumnezeu casa lui şi cu El 
îmbrăcându-se, ca şi cu un veşmânt slăvit, fiind îmbrăcat în bucuria Lui, s-a hrănit, ca un 
înger, numai cu El, cu această legumă preadulce, adică cu vederea lui Dumnezeu, având acest 
lucru pentru sine ca hrană, iar acesta după vrednicie este numit pomul vieţii. " 30 

Lucidarius. Ucenicul: Duhurile nu au nevoie de hrană, căci cine mănâncă, acela 
trebuie să crească. învăţătorul: Tu vorbeşti despre hrana trupească, care nu există nicidecum 
în rai. Căci, aşa cum sufletele sunt duhovniceşti, aşa şi hrana lor este duhovnicească. 
Ucenicul: Cum putrezeşte hrana aceea? 

Maxim: Tu ai spus că hrana pentru sufletele duhovniceşti este duhovnicească; iar dacă 
este duhovnicească, atunci cum de spui iarăşi că ea putrezeşte şi se strică, precum apa din 
pricina soarelui? Ceea ce este duhovnicesc rămâne pentru totdeauna neputrezit. Dacă 
putrezeşte, atunci înseamnă că ea este materială şi după ce putrezeşte, trebuie ca sufletele să 
primească hrană din nou ca să nu înfometeze. O, ce nebunie este aceasta! 

Lucidarius. Ucenicul: Cât de mult a trăit Adam? învăţătorul: 930 ani, iar după aceea a 
murit în Ierusalim şi a fost îngropat în Hebron şi atunci a umplut acea groapă, din care 
Dumnezeu a luat ţărână pentru crearea lui. 

Maxim: Şi acest lucru este spus în afara predaniei bisericeşti. Căci Atanasie cel Mare, 
în cuvântarea despre Patimile Mântuitorului şi despre cruce, spune aşa: „A ajuns până la noi 
povestirea Părinţilor potrivit căreia capul celui dintâi creat, al lui Adam, a fost adus de potopul 
care a avut loc în timpul lui Noe, din Răsărit în Iudeea şi, prin voia lui Dumnezeu, a rămas pe 
Golgota ca să se sfinţească cu sângele Noului Adam". Din aceasta reiese că primii oameni, de 
până la potop, au trăit în locurile cele mai de sus ale Răsăritului, acolo au murit şi au fost 
îngropaţi. Şi dreptul Abel, evident, acolo a fost ucis, iar nu în Damasc, la fel ca şi tatăl lui, 
care nu a murit în Ierusalim, aşa cum în deşert spune acela. 

Lucidarius. Ucenicul: Cine este primul om care a inventat scrisul? învăţătorul: Enoh. 

Maxim: Şi în privinţa acestui lucru minte vădit nu lucidarius al tău, ci obtenebrarius, 
adică întunecătorul, nu luminătorul. Căci Set, al treilea fiu al lui Adam, a fost primul care a 
inventat scrisul, precum scrie Iosif iudeul, care spune că Set, auzind de la tatăl său că va fi 
potop pe pământ - ori de foc ori de apă - a făcut doi stâlpi, unul de piatră, iar celălalt de lut, şi 
a scris pe ei, în evreieşte, denumirile zodiacului şi ale planetelor şi ceea ce a înţeles el cu 
mintea sa despre corpurile cereşti. Apoi, a aşezat stâlpii aceştia pe un loc înalt, pentru ca 
oamenii care aveau să trăiască după potop să afle despre acestea. 



30 Sf. Ioan Damaschin, Dogmatica, ed. cit., cartea II, cap. XI, pp. 68. Lucrarea este disponibilă şi în format 
digital în colecţia Apologeticum, Biblioteca Teologică Digitală, http://apologeticum.net 

.31. 



Maxim : Melchisedec a domnit 113 ani şi se spune despre el că nu are genealogie, 
deoarece el nu a aparţinut seminţiei lui Avraam, ci a fost de neam canaanean şi a provenit 
dintr-o seminţie blestemată; de aceea nici nu s-a învrednicit de socotirea neamului lui în 
Sfintele Cărţi. De asemenea şi Salimul, unde a domnit el, este cunoscutul Ierusalim, care nu 
avea încă denumirea sa deplină - Ierusalim. Insă când la Salim s-a adăugat cuvântul „ieru", el 
a dobândit denumirea deplină de „Ierusalim". 



XXIX 
Despre dreptate şi milă 

Podoaba cea frumoasă a cerului din timpul zilei este acest soare luminos, care îl 
traversează în fiecare zi şi luminează tot pământul; iar în timpul nopţii, podoaba lui este luna, 
atunci când se află în plinătatea ei. Iar podoaba cea frumoasă a împăratului celui 
binecredincios şi cununa luminoasă a capului său împărătesc le constituie însuşi Soarele Cel 
neapus al dreptăţii - Iisus Hristos, Care luminează şi sfinţeşte neîncetat mintea şi sufletul 
împăratului cu razele milei şi ale dreptăţii şi ale blândeţii, datorită cărora el este proslăvit, 
lăudat şi iubit de toţi supuşii săi, ca un părinte de către fiii săi şi este întărit prin rugăciunile 
săvârşite pentru el către Cel de Sus şi în tot lucrul bun, pe care îl face sau îl pune la cale, 
primeşte ajutor de la Dumnezeu şi nu este lipsit de cele dorite, din toate părţile fiind întărit cu 
pace nebiruită până la tinereţea şi bătrâneţea sa. Şi ce poate fi mai bun decât aceasta, mai 
trebuincios şi mai folositor pentru împăraţii şi domnitorii binecredincioşi? Această cunună 
minunată şi mântuitoare să v-o doriţi toţi cei care vă aflaţi în dregătorii înalte şi în demnităţi 
împărăteşti, ca să dobândiţi şi voi împărăţia cea veşnică de sus. 



XXX 

Despre mărinimie şi sfat 

Cel mai frumos dintre toate păsările este vulturul, prin faptul că prin puterea deosebită 
a aripilor sale se ridică în înaltul necuprins. Iar dintre toţi cei ce stăpânesc pe pământ cel mai 
cinstit împărat este acela care îşi cârmuieşte împărăţia sa cu ajutorul sfetnicilor înţelepţi şi al 
voievozilor mărinimoşi şi care se înarmează împreună cu ei împotriva duşmanilor. 



XXXI 

Despre arhistrateg, ceea ce în ruseşte înseamnă 

„voievod", despre cum trebuie să fie el în 

cârmuirea poporului 

Arhistrategul Belizarie, ceea ce în ruseşte înseamnă principalul conducător de oşti, era 
minunat la trup şi foarte înalt, binevoitor, şi într-atât era de blând şi de primitor faţă de cei ce 
veneau la el cu rugăminţi încât se purta cu cerşetorii şi cu oamenii de condiţie foarte joasă ca 
şi cum era egal cu ei. De aceea bunăvoinţa şi dragostea pentru el ale întregii armate 
subordonate lui şi ale tuturor sătenilor erau foarte mari; căci pe ostaşi îi răsplătea cu foarte 
mare dărnicie, mai mult decât pe toţi, iar celor care mergeau la luptă şi dobândeau răni grave, 
le dăruia averi mari, uşurând astfel suferinţele lor datorate rănilor. Pe cei care dădeau dovadă 
de mare vitejie, îi premia cu decoraţii deosebite, le dădea grivne şi lanţuri de aur, iar celui 



31 Următoarele cuvinte ale lui Maxim despre Melchisedec alcătuiesc, probabil, răspunsul la vreo întrebare din 
Lucidarius, care lipseşte în manuscris. 

dintre ostaşi care îşi pierdea în luptă calul sau vreo armă, Belizarie îi dăruia imediat o altă 
armă sau un alt cal. Iar faţă de săteni dădea dovadă de o atât de mare ocrotire şi atât de mult îi 
păzea, încât niciodată în toată perioada conducerii lui Belizarie ei nu au fost supuşi nici unei 
asupriri din partea armatei, vindeau totul la un preţ drept, iar, când se coceau roadele 
pământeşti, el urmărea cu deosebită asprime ca nicăieri caii [armatei], care treceau prin 
apropiere, să nu le aducă vreo pagubă, neîngăduindu-le nicidecum să se atingă de legume şi 
de pomii roditori. Pe lângă toate acestea el era curat şi împodobit cu toate virtuţile. 



XXXII 
Despre prescurărese 

De ce prescurăresele nu consumă carne?!. Voi, care ştiţi, spuneţi-ne şi nouă. Noi 
auzim din gura Mântuitorului că nu ceea ce intră în gură spurcă pe om, ci ceea pe iese din 
gură, aceea spurcă pe om (Matei 15, 11), De asemenea şi Sfântul Apostol Pavel spune: 
Pentru că orice făptură a lui Dumnezeu este bună şi nimic nu este de lepădat, dacă se ia cu 
mulţumire, adică mâncat. Căci se sfinţeşte prin cuvântul lui Dumnezeu şi prin rugăciune (I 
Tim. 4, 4-5). Iar dacă nu li se porunceşte să mănânce carnea mai spurcată decât omul, atunci 
ar fi mai cuvenit ca mai ales preoţilor să li se poruncească să nu mănânce carne. Căci 
prescurăreasa amestecă aluatul simplu; iar preotul ia în mâini însuşi Sfântul Trup şi se 
împărtăşeşte cu El; însă aşa cum preotului nu i se socoteşte păcat întrebuinţarea cărnii, aşa se 
cuvine să gândim şi despre prescurărese. Şi despre aceasta am spus destul. 



XXXIII 

Povestire despre pătimirea unui nou mucenic 

apărut pe pământul grecesc, pătimire la care 

Cuviosul Maxim a fost martor 

Aceia care cu adevărat şi-au pus nădejdea în Domnul, rămân statornici ca sfântul 
munte Sion şi nici îmbuibarea pântecelui, nici slava, nici pofta trupească, nici chinurile amare, 
nici chiar frica de moarte nu îi pot zdruncina. Era un tânăr, foarte evlavios, cu o frumoasă 
înfăţişare exterioară şi bogat în toate virtuţile sufleteşti, de credinţă creştină, neînvăţat pe 
deplin în cele cărturăreşti, însă înzestrat la minte cu deprinderi vrednice de laudă. El era robul 
unui turc bogat şi păştea oile acestuia pe pajişti roditoare. Fiica stăpânului său, o domnişoară 
tânără, s-a înrobit puternic cu dragostea către el. Insă acesta a respins iubirea ei diavolească, 
deoarece era agareancă şi s-a încredinţat cu jurământ că niciodată nu va împlini dorinţele ei 
dacă nu o va vedea mai întâi curăţată prin botezul creştinesc şi dacă cununia nu se va săvârşi 
după legea lui Dumnezeu. Ea s-a învoit imediat la acest lucru şi a fugit împreună cu el, 
părăsind dintr-odată totul: şi pe părinţi şi ţara. Insă cel ce priveşte cu ochi pizmaş la tot binele 
nu a lăsat în afara curselor lui pizmaşe nici acest lucru, ci 1-a îndemnat la cercetări pe însuşi 
tatăl tinerei care, ca o fiară înfometată ce se repede la vânat, după multe eforturi, i-a găsit 
vieţuind într-o pădure, asemenea cerbilor tineri şi nevinovaţi care se ascund de fiare. Făcându- 
i răni acestui iubitor al curăţiei, el 1-a adus iarăşi în casa sa, legat; aflând, însă, de la fiica sa 
despre înfrânarea lui curată şi minunată, s-a mirat auzind despre o asemenea putere a curăţiei 
şi, astfel, schimbându-şi mânia în blândeţe, a început să-1 înduplece cu cuvinte atât de 
prietenoase către voia sa: „Leapădă-te, o bunule fiu, de credinţa ta părintească, primeşte-o pe 
a mea şi fii aşa cum sunt eu şi eu te voi uni prin căsătorie cu această fiică a mea dorită de tine 
şi te voi face moştenitorul tuturor averilor mele". 

Insă bunul râvnitor al bunei credinţe, auzind acest sfat al agareanului cu privire la 
credinţă, s-a umplut tot de Sfântul Duh şi, aprinzându-şi sufletul de iubirea dumnezeiască şi 

de dorinţa muceniciei, a răspuns: „Pieri împreună cu fiica ta şi cu bogăţiile tale, vas întinat al 
diavolilor dăunători! Eu voi păzi curată credinţa în Dumnezeul meu atât cât voi putea, iar de 
tine şi de bogăţiile tale şi de fiica ta şi de însuşi vicleşugul necredinciosului Mahomed cu 
bucurie mă lepăd!" 

Fiind mâniat de aceste cuvinte, agareanul, înfuriindu-se ca un câine turbat, s-a năpustit 
asupra tânărului şi a început să-1 bată fără milă cu pumnii şi cu picioarele, apoi i-a pus pe 
gâtul lui frumos o frânghie şi, legându-i mâinile la spate, a început să-1 târască cu cruzime, 
ducându-1 la judecată ca pe un hoţ şi răpitor al fiicei sale şi ca pe un defăimător foarte mare al 
lui Mahomed. Acolo, a aruncat asupra lui multe alte cleveteli. Judecătorul nu a luat în seamă 
însă nici o cleveteală, ci 1-a învinuit numai datorită credinţei. Prin intermediul tuturor 
vicleşugurilor, el a încercat să-1 silească şi să-1 convingă pe tânărul cel vrednic de laudă [să se 
lepede de credinţă], alintându-1, chinuindu-1 şi făgăduindu-i multe bunătăţi. într-un cuvânt s-a 
străduit prin toate cursele să dărâme stâlpul sufletesc al minunatului tânăr, însă a întâlnit în el 
un munte nemişcat, pe care a încercat să-1 mişte din loc. Iar când s-a convins că prin nici o 
silnicie nu poate să supună convingerea minunatului tânăr, atunci a poruncit să-i fie pusă pe 
gât o frânghie şi să fie ridicat încet de la pământ, iar apoi să fie lăsat repede în jos şi, în tot 
acest timp, să i se spună: „Fie-ţi milă de tinereţea ta înfloritoare şi nu-ţi alege în zadar o 
asemenea moarte ruşinoasă". De trei ori a îndurat frumosul tânăr această sugrumare 
chinuitoare şi de trei ori a spus: „Hristos este Dumnezeul şi împăratul meu" şi după aceea cu 
bucurie şi-a dat sufletul său lui Hristos. De trei ori L-a mărturisit şi de trei ori a murit pentru 
El. într-adevăr, acest tânăr minunat s-a arătat a fi nevoitor slăvit pentru buna credinţă, călcând 
cu mărinimie totul: şi slava şi pofta trupească şi însăşi viaţa pentru unica iubire dumnezeiască 
a lui Hristos. 

Să ne ruşinăm, aşadar, noi cei care punem cinstitele legi ale lui Hristos mai prejos de 
desfrâul cel întinat şi ori să ne căsătorim după lege, ori să ducem jugul curăţiei, ca următori ai 
bunei credinţe! 



XXXIV 

Scrisoare către bătrânul Vasian despre felul de viaţă de la Sfântul Munte 

La Sfântul Munte felul de viaţă se împarte în trei categorii: în viaţă de obşte, viaţă de 
sine, adică aşezământ de lavră, şi în viaţă de schit. In viaţa de obşte, ostenelile, bunurile, hrana 
şi toate celelalte, atât în interiorul mănăstirii cât şi în afara ei, constituie avuţia obştească a 
tuturor; în lavre, cum ar fi cea a Sfântului Atanasie şi cea a Buneivestiri a Vatopedului, 
ostenelile din interiorul şi din afara mănăstirii sunt de obşte pentru toţi după apreciere şi după 
aptitudini, iar toate donaţiile se îndreaptă spre vistieria mănăstirii, acestea păstrându-se pentru 
fiecare trebuinţă mănăstirească şi pentru primirea oaspeţilor; tuturor fraţilor li se dau în fiecare 
zi în chilii câte două pâini, iar miercurea şi vinerea câte una; muncitorii dobândesc toate cele 
necesare din mănăstire. însă, când toţi fraţii se află la lucrul mănăstiresc, mănâncă din tot ce 
are mănăstirea de două ori pe zi. 

Iar în marile praznice: Bunavestire, Paşti, ziua Sfintei Treimi, ziua Sfinţilor Petru şi 
Pavel, Adormirea Preasfîntei Născătoare de Dumnezeu, Naşterea lui Hristos, Bobotează şi de 
două ori pe an pentru ctitori, toţi fraţii şi vizitatorii mănâncă în trapeză din tot ce are 
mănăstirea. Aceia dintre fraţi care au adus o contribuţie în mănăstire, sunt lăsaţi după voia lor: 
dacă vor muncesc, iar dacă nu vor, nu muncesc; totuşi, şi aceştia muncesc după puterea lor. în 
chinovii (mănăstiri de obşte), contribuţiile cu condiţia de a vieţui în linişte pentru odihna de 
veci nu se primesc decât numai sub forma donaţiilor de bunăvoie. In chinovii şi în lavre există 
o astfel de rânduială încât egumenul, fără sfatul fraţilor - celor 15 sau 20 aleşi - nu poate 
hotărî de unul singur nici un lucru. Pe tot muntele există o pravilă comună, potrivit căreia 
tinerii fără barbă nu sunt tunşi în monahism, iar dacă unul ca acesta merge tuns în alt loc, nu 
este primit; sunt tunşi în monahism toţi cei care vin pentru Dumnezeu. Egumenii în fiecare 

lucru mănăstiresc se ostenesc împreună cu fraţii, iar slujitori mireni nu există pe tot Sfântul 
Munte, decât numai unul sau doi în mănăstire, pentru întreţinerea catârilor, cailor şi boilor 
mănăstirii. 

Marile praznice sunt următoarele: 1) Bunavestire, 2) Naşterea lui Hristos, 3) Tăierea 
împrejur, 4) Bobotează, 5) învierea lui Lazăr, 6) Intrarea în Ierusalim, 7) Schimbarea la Faţă, 
8) Răstignirea, 9) învierea, 10) înălţarea, 11) Pogorârea Sfântului Duh, 12) Adormirea 
Preasfintei Născătoare de Dumnezeu şi cele asemenea lor, ca şi pretutindeni (în Rusia). 



XXXV 

Scrisoare către un prieten, conţinând lămuririle 
a trei greşeli întâlnite în cărţi de către cititorii lor râvnitori 

Pentru că nobleţea ta mi-a încredinţat să-ţi trimit în scris lămurirea anumitor greşeli pe 
care le-ai întâlnit, eu am socotit de drept să iau aminte la rugămintea ta deşi, după cum ştiu, ea 
este mai presus de puterea minţii mele slabe; totuşi, nădăjduind în puterea şi harul Celui Care 
şi dobitocului necuvântător i-a deschis gura şi prin el, care a vorbit pe limba omenească, 1-a 
mustrat pe bătrânul încărcat de ani, purced şi eu la împlinirea poruncii tale, atât cât îi este 
îngăduit înţelegerii mele. 

înainte de toate vrei să te încredinţezi dacă înţeleg corect aceia care afirmă că ostaşii 
binecredincioşi ucişi în timpul luptei cu necredincioşii sunt învredniciţi de partea drepţilor, 
adică de împărăţia Cerurilor. Despre aceasta îţi voi spune aşa. Mult ar trebui să ne rugăm, şi 
acest lucru şi lui Dumnezeu îi este plăcut şi pentru toţi oamenii este mântuitor, ca noi, 
lepădând orice ceartă, orice nedreptate şi vrajbă reciprocă, să iubim vieţuirea în pace a unuia 
cu celălalt, urmându-1 în simplitatea inimii pe dreptul care spune: Cu cei ce urau pacea, 
făcător de pace eram (Ps. 119, 7); de asemenea: Pace multă au cei ce iubesc legea Ta, 
Doamne, şi nu se smintesc (Ps. 118, 165). Şi aşa cum Sfântul Apostol Pavel spune: Dacă se 
poate, pe cât stă în puterea voastră, trăiţi în bună pace cu toţi oamenii (Rom. 12, 18). Ce 
spune el prin aceste cuvinte: „dacă se poate, pe cât stă în puterea voastră"? Adică: nu începeţi 
voi înşivă lupte şi certuri cu ceilalţi chiar dacă ar fi şi necredincioşi sau vrăjmaşi, ci trăiţi în 
bună pace cu toţi. 

Dar pentru că smintelile trebuie să vină (Matei 18, 7), aşa cum însuşi Stăpânul tuturor 
şi Făcătorul a destăinuit această trebuinţă, arătând astfel împotrivirea definitivă a unor oameni 
necredincioşi faţă de legile şi poruncile lui Dumnezeu, de asemenea şi răutatea nemăsurată a 
diavolilor potrivnici lui Dumnezeu şi ura lor faţă de oameni, din pricina căreia ei, luptătorii 
împotriva lui Dumnezeu, nu încetează să tulbure neamul omenesc, folosind toate mijloacele şi 
mai ales pe aceia care urăsc din tot sufletul buna credinţă în Hristos Dumnezeu şi se 
străduiesc pe orice cale să o nimicească de pe faţa pământului, constrânşi încă de la început de 
această trebuinţă grabnică, binecredincioşii împăraţi, dregători şi conducători, fiind însufleţiţi 
de dumnezeiasca râvnă şi apărând buna credinţă în Stăpânul tuturor, au devenit, desigur, 
potrivit cu voia şi insuflarea dumnezeiască, voievozi şi căpetenii, au numit conducători de mii 
şi sute de ostaşi, au organizat armată numeroasă şi le-au hotărât din veniturile statului soldă 
îndestulătoare ca ei să fie întotdeauna pregătiţi pentru respingerea ticăloşilor barbari care se 
ridică împotriva moştenirii binecredincioase a Făcătorului tuturor. 

Aşa a fost dumnezeiescul Avraam care, înarmând 318 oameni dintre slujitorii casei 
sale, a alergat împreună cu ei după regele Kedarlaomer, a bătut oastea lui şi pe toţi cei înrobiţi 
de el i-a luat înapoi împreună cu dreptul Lot şi i-a înapoiat regelui Salemului, adică dreptului 
Melchisedec. Această faptă vrednică de laudă el a săvârşit-o, desigur, din râvnă 
dumnezeiască. De aceeaşi râvnă dumnezeiască a fost însufleţit şi Fericitul Moise, cel ce se 
trăgea din el şi a trăit cu mulţi ani după el, care, înarmându-i pe Isus Navi şi pe voievozii care 
erau împreună eu el şi pe căpeteniile miilor de ostaşi şi armata israelită aleasă, i-a trimis 
împotriva necredinciosului Amalec, iar el însuşi, urcându-se pe un munte-înalt, a înălţat 

80 



Tâlcuiri şi sfaturi 

rugăciuni şi cereri către Stăpânul tuturor pentru mântuirea întregului neam israelit. Aşa au fost 
şi judecătorii israeliţi care au trăit după el, şi însuşi dumnezeiescul Samuel care 1-a uns pentru 
domnie pe primul rege israelit - pe Saul - şi 1-a trimis în ţinutul amaleciţilor ca să-1 nimicească 
definitiv şi să distrugă acolo tot poporul împreună cu toate dobitoacele, după porunca lui 
Dumnezeu, ca răzbunare pentru sângele fiilor israeliţilor pe care 1-a vărsat necredinciosul 
Amalec, împotrivindu-se poruncii Celui Preaînalt, în vremea când Domnul a dus poporul 
israelit în pământul făgăduinţei pe care s-ajurat să-1 dea înaintaşilor lor ca moştenire. 

Dar, să nu lungesc foarte mult cuvântul cu povestiri amănunţite despre faptele care au 
avut loc după rânduiala şi porunca lui Dumnezeu şi despre luptele împăraţilor care au avut loc 
în Ierusalim şi în Samaria împotriva celor de alt neam. Căci după porunca şi rânduiala lui 
Dumnezeu se săvârşeşte tot ce îi priveşte pe cei care domnesc în chip binecredincios pe 
pământ, aşa cum spune dumnezeiescul Apostol Pavel, zicând; Tot sufletul să se supună 
înaltelor stăpâniri, căci nu este stăpânire decât de la Dumnezeu; iar cele ce sunt, de 
Dumnezeu sunt rânduite (Rom. 13, 1). Lăsând toate acestea, să trecem la binecredincioşii 
împăraţi şi cârmuitori ai ortodocşilor şi să vedem ce s-a săvârşit de către cei mai vrednici de 
pomenire dintre ei prin conducerea luptelor împotriva popoarelor barbare care s-au străduit să 
stârpească de pe pământ buna şi neîntinata noastră credinţă. Ei, înarmându-se cu credinţa în 
Sfânta şi Atotputernica Treime, nu numai trupeşte i-au biruit pe acei barbari, ci, prin faptele 
lor înţelepte şi prin învăţăturile lor insuflate de Dumnezeu au lucrat aşa încât aceia s-au 
schimbat şi au venit la cunoaşterea neîntinatei vederi a lui Dumnezeu, lepădând toată 
necredinţa lor de dinainte şi cruzimea lor barbară. Iar pentru ce spun eu aceasta, ascultă cu 
atenţie. Dacă binecredincioşii împăraţi şi cârmuitori ai noştri care se nevoiesc bine pentru 
adevărata credinţă în Hristos Dumnezeu săvârşesc asemenea schimbări vrednice de laudă şi 
plăcute lui Dumnezeu şi ajung la acestea prin moartea multor căpetenii de oşti şi conducători 
de mii de ostaşi şi oameni de orice grad militar, sunt cinstiţi ca sfinţi şi drepţi - şi într-adevăr 
sunt aşa, precum şi Apostolul Pavel mărturiseşte, zicând: care prin credinţă au biruit 
împărăţii, au făcut dreptate, au dobândit făgăduinţele, au astupat gurile leilor (Evrei 11, 33) - 
atunci cine nu va fi de acord cu această dreaptă judecată, potrivit căreia şi aceia care se 
nevoiesc bine împreună cu ei pentru buna credinţă în Hristos Dumnezeu până la vărsarea 
sângelui lor, sunt vrednici de pomenire înaintea lui Dumnezeu şi dobândesc mântuirea? 

Şi dacă cineva socoteşte îndrăzneţe cele spuse de mine, totuşi eu nu voi înceta să afirm 
acest lucru, căci nu minte cuvântul lui Dumnezeu, care spune: Mai mare dragoste decât 
aceasta nimeni nu are, ca sufletul lui să şi-l pună pentru prietenii săi (Ioan 15, 13). Această 
cugetare dumnezeiască nu se referă, oare, după dreptate, şi la aceia care se nevoiesc bine până 
la vărsarea sângelui pentru buna credinţă a ortodocşilor, pentru sfintele biserici, sfinţite spre 
slava lui Hristos Dumnezeu, a Preacuratei Lui Maici şi a tuturor sfinţilor? Dacă pentru un 
singur prinos pe care cu înţelepciune 1-a adus Celui Preaînalt, Fericitul Abel a fost socotit 
drept, fiind cu viclenie ucis de fratele său Cain, atunci nu vor fi, oare, după dreptate, socotiţi 
drepţi de către dreptul Judecător aceia care nu printr-un singur animal adus ca jertfă într-un 
loc, ci pentru însuşi Mielul lui Dumnezeu adus ca jertfă pretutindeni îşi pun sufletele lor, fiind 
ucişi de ismaelitenii potrivnici lui Dumnezeu? 

Dacă ei nu ar fi fost socotiţi astfel de către dreptul Judecător, atunci nu ar fi fost arătaţi 
de Dumnezeu în vedenie înfricoşătoare în vis binecredinciosului împărat Mavrichie, ca unii ce 
strigă pentru răzbunarea lor şi se roagă pentru aceasta Judecătorului 32 , rugămintea cărora 
Judecătorul a primit-o şi a spus: „Mavrichie! Unde vrei să te răsplătesc pentru păcatul tău: în 
veacul acesta sau în veacul viitor?" Iar, când Mavrichie a răspuns: „In acesta, o Dreptule 
Judecător!", atunci a auzit iarăşi dumnezeiescul glas: „Predaţi-1 ostaşului Foca". Acest Foca, 
mai presus de orice nădejde, a fost proclamat de către toată oastea şi căpeteniile de oşti 



32 Vezi povestirea despre Mavrichie în partea a 2-a a acestei traduceri, cuvântul al XVII-lea. Mavrichie a săvârşit 
cu mânie puternică o mare cruzime, lăsând 14 mii de oamenii, din oastea sa să fie omorâţi de barbari. Şi, deşi 
după aceea s-a căit şi a făcut multe milostenii pentru a-L îndupleca pe Dumnezeu să îi ierte acest păcat, totuşi 
moartea nevinovată a ostaşilor a cerut răzbunarea, care 1 -a şi lovit pe Mavrichie prin Foca (n. tr.). 

împărat al Greciei şi 1-a ucis pe Mavrichie împreună cu soţia şi cei şapte copii ai lui. Prin 
urmare, după adevărul şi după dreptatea lui Dumnezeu, dreptul Judecător le dăruieşte iertarea 
păcatelor şi desfătarea bunătăţilor vieţii veşnice celor care sunt ucişi (în luptă) pentru El. 

Dar despre acestea am spus destul aici. Acum voi trece la a doua rugăminte a ta. Vrei 
să înveţi ce importanţă au literele scrise înaintea unor canoane. Să ştii, aşadar, că unii autori ai 
canoanelor, ferindu-se de acela care, datorită patimii slavei deşarte, îşi însuşesc lucrările altora 
şi se laudă cu ele, ca şi cum ar fi ale lor şi, dorind să-i izbăvească de o asemenea lăudăroşenie 
şi slavă deşartă, iar pentru ei să-şi păstreze binecuvântarea şi fericirea celor care măresc 
lucrările lor duhovniceşti, au alcătuit aşa numitul în greceşte „acrostih" dublu, ceea ce în 
ruseşte înseamnă: KpaecTponie sau Kpaerpame. Şi unul este alcătuit de ei după alfabet, iar 
celălalt este pus în rând în metru iambic, care fie arată sensul întregului canon, fie conţine 
laudă către sfântul preamărit. Acrostihuri se numesc literele de la începutul fiecărui vers în 
toate cântările canonului. Astfel, primul vers al canonului Buneivestiri, începe cu litera A: 
„A8sxco coi Asxxoiva" 1) în ruseşte „J\a noeTb Th BjiaflbiHime" („Să-ţi cânte, Stăpână"); al 
doilea vers începe cu litera B: „Boca coi yr|9o|j,svo<;" 2), în ruseşte: „Boniio Th, pa^vaca" 
(„Ţie îţi cânt, bucură-Te"); al treilea vers începe cu litera G: „rvcocOixco |j,oi" 3), în ruseşte: 
„J\a SyfleTb mh pa3VMHo" („Să-mi fie cunoscut"); al patrulea vers începe cu litera D: „AoMcog 
|j,s" 4), în ruseşte: „Jlecriio Meroi" („Mă fericesc"); celelalte versuri încep, de asemenea, cu 
celelalte litere ale alfabetului inclusiv până la cântarea a 7-a. Cântarea a opta conţine în cinci 
versuri tot alfabetul şi fiecare vers are la începutul fiecărui cuvânt al său literele alfabetului la 
rând, până la ultima literă (£1), iar cântarea a noua conţine sub altă formă tot alfabetul în şase 
versuri şi alfabetul începe cu ultima literă £1 şi se termină cu litera A, care este începutul 
întregului alfabet. Această ordine a literelor de început se numeşte la noi acrostih, iar la voi se 
numeşte KpaecTponie, Hanajiorpame sau Kpaerpame. O altă formă a acrostihului, alcătuit din 
rânduri scrise în metru iambic, constă în următorul lucru: mai întâi autorul canonului 
alcătuieşte armonios acrostihul în metru iambic, iar apoi începe să compună versurile 
canonului, fiecare vers începând cu acea literă care urmează la rând în acrostih. Astfel, 
acrostihul canonului acatistului în greceşte este următorul: „Xapag 8oxsiov, coi 7ips7tsi xoupsvv 
Hovn" 5), iar în ruseşte acesta înseamnă: „Parodii npiîrrejiHiue Te6e nofloSaeT pa/iOBa-rnc» 
etimon" („Ceea ce bucurie ai primit, căci numai Ţie Ţi se cuvine să Te bucuri"). îndreaptă-ţi 
cu sârguinţă atenţia şi numără literele acrostihului şi vei vedea că exact câte litere sunt, atâtea 
versuri sunt în canon: sunt 32 litere şi 32 versuri; primul vers începe cu litera H, al doilea cu 
litera A, al treilea cu litera R, al patrulea cu litera A, al cincilea cu litera S. Adunând H cu A, 
vom obţine silaba „ha", apoi, adunând R cu A şi S, vom obţine silaba „ras" - cinci litere şi 
cinci versuri. Astfel, literele de la începutul versurilor întregului canon, fiind adunate între ele, 
alcătuiesc versul iambic al acrostihului. Acest acrostih, Fericitul Iosif (Melodul) îl aşază 
pretutindeni în ultima cântare a canoanelor sale, arătându-ne cu ajutorul lui cinstitul său 
nume: primul vers al cântării a 9-a a canonului acatistului la noi, la greci, începe cu litera I, 
care în greceşte se numeşte: „iot"; al doilea vers începe cu litera O, „omega"; al treilea vers 
începe cu litera S; al patrulea cu litera n, care la noi se numeşte „ita"; al cincilea cu litera F. 
Aceste cinci litere adunate între ele alcătuiesc numele autorului canonului: „Iosif. 

Cele spuse aici despre acestea sunt de ajuns. Acum voi cerceta a treia cerere a ta. 
Mâncarea cărnii de porc le-a fost interzisă de către Moise fiilor israeliţi care au ieşit din Egipt. 
Dar nu numai a cărnii de porc ci şi a multor alte animale, printre care şi a peştelui care nu are 
solzi. Nouă însă, celor ce credem în Hristos, adevăratul Dumnezeu, nicăieri în Noul 
Testament, adică în rânduielile evanghelice şi apostoleşti, nu ne este interzisă întrebuinţarea 
acestor cărnuri; căci, după cuvântul Stăpânului, nu ceea ce intră în gură spurcă pe om (Matei 
15, 11), aşa cum gândesc bătrânii şi cărturarii iudei; dimpotrivă, în Scriptură vei găsi că ceea 
ce prin legea lui Moise le-a fost interzis iudeilor, aceea a fost sfinţit şi curăţat de harul lui 
Hristos, potrivit cu dumnezeiescul glas pe care 1-a auzit de sus cel mai mare Apostol, Petru: 
Cele ce Dumnezeu a curăţit, tu să nu le numeşti spurcate (Fapte 10, 15). Şi Fericitul Pavel, în 
Epistola către Romani, îi învaţă pe iudeii credincioşi să nu socotească nici o hrană a fi 

necurată, după legea lui Moise, ci toate să le socotească curate, zicând astfel: Ştiu şi sunt 
încredinţat în Domnul Iisus că nimic nu este întinat prin sine, decât numai pentru cel care 
gândeşte că e ceva întinat. Pentru acela întinat este (Rom. 14, 14). Explicând acest cuvânt 
apostolic, Fericitul Teodoret spune aşa: „Pentru ca cei ce cred dintre iudei să nu spună: „Cine 
eşti tu, Pavel, să pui lege împotriva legii lui Moise? - el îl pomeneşte înaintea-iudeilor 
credincioşi pe Stăpânul lui Moise, învăţându-i că însuşi Iisus Hristos, Stăpânul tuturor şi al lui 
Moise, venind, a schimbat poruncile Legii şi rânduielile nefolositoare şi despre nici o hrană 
nu a spus să fie socotită necurată. Acelaşi Apostol Pavel, în Epistola către Tit, îi porunceşte 
acestuia să îi oprească şi fără cruţare să îi mustre pe iudeii credincioşi care încă se îndoiesc de 
credinţa în Hristos şi nu se grăbesc să se lepede de obiceiurile iudaice nepotrivite pentru 
creştini: pentru care pricină, îi spune, mustră-i cu asprime, ca să fie sănătoşi în credinţa în 
Hristos şi să nu dea ascultarea basmelor iudaiceşti şi poruncilor unor oameni care se întorc 
de la adevăr (Tit 1, 13-14). După aceasta adaugă, zicând: Toate sunt curate pentru cei curaţi 
(v. 15), adică pentru cei care sunt curăţiţi prin credinţa în Hristos şi prin dumnezeiasca baie a 
Botezului. Pentru ei nici o hrană nu este întinată, aşa cum şi în Epistola către Timotei spune: 
Pentru că orice făptură a lui Dumnezeu este bună şt nimic nu este de lepădat, dacă se ia cu 
mulţumire; căci se sfinţeşte prin cuvântul lui Dumnezeu şi prin rugăciune (I Tim. 4, 4-5). Şi 
iarăşi tot el spune în Epistola către Tit: Toate sunt curate pentru cei curaţi, adică pentru 
creştinii deja sfinţiţi; iar pentru cei întinaţi şi necredincioşi nimeni nu este necurat, ci li s-au 
întinat lor şi mintea şi cugetul (Tit 1, 15). 

Din toate aceste cugetări apostoleşti, insuflate de Dumnezeu, reiese că Sfinţii Apostoli 
le-au îngăduit cu dreptate binecredincioşilor întrebuinţarea nu numai a cărnii de porc, ci şi a 
altor animale, pe care legea lui Moise le interzisese iudeilor să le întrebuinţeze ca hrană. 
Aceasta s-a făcut pentru ca (creştinii) să nu fie următori vechilor obiceiuri iudaice 
nefolositoare, de la care nu au avut nici un folos cei ce au umblat cu ele, aşa cum însuşi 
dumnezeiescul Apostol Pavel spune în Epistola către Evrei, poruncind: Nu vă lăsaţi furaţi de 
învăţăturile străine cele de multe feluri; căci bine este să vă întăriţi prin har inima voastră, 
nu cu mâncăruri, adică nu prin a se lipsi pe sine de anumite mâncăruri, de la care nu au avut 
nici un folos cei ce au umblat cu ele (Evrei 13, 9). Căci nu mâncarea ne va pune înaintea lui 
Dumnezeu. Că nici dacă vom mânca, nu ne prisoseşte în dreptate şi în virtuţi, nici dacă nu 
vom mânca, nu ne lipseşte (I Cor. 8, 8). Căci împărăţia lui Dumnezeu nu este mâncare şi 
băutură, ci dreptate şi pace şi bucurie în Duhul Sfânt. Iar cel ce slujeşte lui Hristos, în 
aceasta este plăcut lui Dumnezeu şi cinstit de oameni (Rom. 14, 17-18). 

Iar despre faptul că, prin hotărârea Sfinţilor Apostoli şi a Cuvioşilor Părinţi, este 
îngăduită întrebuinţarea ca hrană a cărnii de porc, martorul vrednic de încredere este Sfântul 
Vasile (cel Mare), care, în învăţăturile sale despre post, le interzice cuvioşilor pustnici ca, 
atunci când coboară să prăznuiască împreună cu fraţii care vieţuiesc în mănăstire, să nu 
dispreţuiască fiertura gătită pe motiv că în ea este pus puţin „tarihos" 33 care, de fapt, este 
şuncă, deoarece el spune: „noi nu respingem carnea în chip jidovesc, ci pentru ca, prin această 
înfrânare, să omoram în noi ticăloasele pofte trupeşti care, de obicei, sunt stârnite de mâncarea 
grasă. Acestea, prin lucrările lor, întinează vrednicia dumnezeiască a sufletelor noastre". 

De asemenea, cele ce ţi-am spus le adevereşte şi Pahomie cel Mare în sfinţenie şi în 
vieţuirea călugărească, cel ce după Antonie cel Mare este socotit mare învăţător al multor 
călugări cuvioşi. El, urmând vechea predanie apostolească, le dădea carne de porc mai grasă 
mirenilor care veneau la el pentru închinare şi pentru folos duhovnicesc, iar cu bucăţile mai 
rele şi slabe îi hrănea pe cuvioşii călugări care vieţuiau alături de el. Prin aceasta, ei nu se 
întinau deloc, deoarece aveau un mod drept de a gândi. însă şi despre acestea am spus destul. 

Noi însă, înţelegând toată învăţătura cea apostolească şi neîntinată, ale cărei cuvinte 
insuflate de Dumnezeu ţi le-am pomenit, să ne străduim să-I fim plăcuţi Celui ce ne-a creat 
prin toată dreptatea şi vieţuirea care se cuvin creştinilor, îndepărtându-ne de tot răul, viclenia, 
înşelăciunea, nedreptatea, lăcomia însuşirea bunurilor şi averilor străine, minciuna, cleveteala, 



33 Tâpi^oi; - cuvânt grecesc - carne sărată sau afumată (n. tr.) 

invidia diavolească, mândria şi toată necurăţia trupească. Infrânarea de la toate acestea şi 
lepădarea cu tot sufletul şi cu tot cugetul de aceste patimi constituie singurul post cu adevărat 
bineplăcut lui Dumnezeu. Dar atât timp cât vom continua să rămânem în săvârşirea 
nedreptăţilor şi a răutăţilor noastre urâte de Dumnezeu, pe care le-am pomenit aici, nu numai 
că nu ne va aduce nici un folos infrânarea de la carne şi peşte şi vin şi untdelemn, dar aceasta 
ne va osândi şi mai mult, ca pe unii ce ne punem toată nădejdea mântuirii noastre numai în 
infrânarea de la mâncare; de aceea cu dreptate se va referi şi la noi cunoscuta cugetare 
proorocească insuflată de Dumnezeu: Cei ce Slujesc idolilor deşerţi dispreţuiesc harul Tău 
(Iona 2, 9). 



XXXVI 

Despre sinodul care a avut de gând să ia hotărârea ca preoţii, 
diaconii şi ipodiaconii să rămână necăsătoriţi 

Pafnutie, episcopul unuia dintre oraşele Tebaidei de sus, a fost un bărbat cucernic şi 
făcător de minuni, căruia în timpul prigoanei călăii i-au scos ochii şi pe care, mai târziu, 
împăratul Constantin 1-a chemat deseori la el şi, cu dragoste i-a sărutat rănile. 

Când episcopii au vrut să hotărască printr-un sinod în Biserică noul canon ca 
persoanele sfinţite: episcopii, presbiterii, diaconii şi ipodiaconii să nu vieţuiască împreună cu 
femeile cu care s-au căsătorit când erau încă mireni şi când au vrut să cerceteze aceasta în 
sinod, pomenitul episcop Pafnutie, stând în mijlocul sinodului, a început să ceară cu glas tare 
să nu fie pus jug greu pe sfinţiţii bărbaţi, afirmând că cununia este un lucru vrednic de cinstire 
şi că râvna peste măsură poate pricinui pagubă Bisericii lui Dumnezeu. Căci nu toţi pot duce 
nevoinţa despătimirii, şi persoanele care s-au căsătorit nu pot păzi la fel curăţia. 

Iar el a numit aici curăţie şi împreunarea după lege a soţilor; de asemenea, a socotit că 
este de ajuns ca cei ce s-au învrednicit de numirea în parohie, să nu caute după aceea să se 
căsătorească, potrivit cu vechea predanie bisericească, dar nici să nu se despartă de femeia cu 
care s-au căsătorit, fiind încă mireni. Şi acest lucru 1-a spus cel care nicidecum nu a cunoscut 
căsătoria şi niciodată nu a avut legătură cu femeia. Căci acesta din copilărie a fost crescut în 
pustie şi a fost foarte slăvit datorită fecioriei sale. Şi toată adunarea episcopilor a ascultat 
cuvintele lui Pafnutie şi a renunţat să hotărască acest lucru, lăsând infrânarea de la femeie la 
alegerea fiecărui doritor. 



XXXVII 

Despre Naşterea veşnic-sfântă şi preaslăvită a 

Unuia Născut Fiului şi Cuvântului lui 
Dumnezeu, a Domnului nostru Iisus Hristos 

îmi ceri explicaţie la neghioaba întrebare a lui Epifanie şi la răspunsul şi mai neghiob 
al nebunului. Oare acel Epifanie, o Grigorie, nu a auzit niciodată cele spuse de Moise, 
văzătorul de Dumnezeu: La început a făcut Dumnezeu cerul şi pământul (Fac. 1, 1); de 
asemenea, cele spuse de David: Dintru început Tu, Doamne, pământul l-ai întemeiat şi lucrul 
mâinilor Tale, sunt cerurile (Ps. 101, 26); de asemenea, nu 1-a auzit pe Apostolul Pavel care 
spune: După ce Dumnezeu odinioară, în multe rânduri şi în multe chipuri, a vorbit părinţilor 
noştri prin prooroci, iar mai jos spune despre Fiul şi Cuvântul lui Dumnezeu: în zilele acestea 
mai de pe urmă ne-a grăit nouă prin Fiul, pe Care L-a pus moştenitor a toate şi prin Care a 
făcut şi veacurile; Care, fiind strălucirea slavei şi chipul fiinţei Lui şi Care ţine toate cu 
cuvântul puterii Sale, după ce a săvârşit, prin El însuşi, curăţirea păcatelor noastre, a şezut 
de-a dreapta slavei, întru cele prea înalte (Evrei 1, 1-3). 

De asemenea şi răspunsul nebunului este cu totul neîntemeiat, ca să nu spun hulitor - 

căci mi-e ruşine de înaltul rang al slujirii lui. Dacă el ar fi crezut cu tărie cele spuse de Ioan 
Teologul: La început era Cuvântul şi Cuvântul era la Dumnezeu şi Dumnezeu era Cuvântul. 
Acesta era întru început la Dumnezeu (Ioan 1, 1-2), atunci nu ar fi îndrăznit să spună că mai 
întâi s-au arătat dintr-odată cântăreţii netrupeşti şi apoi Cuvântul, pe care El mai întâi 1-a rostit 
şi 1-a scos din gura Sa tainică de foc. Noi am învăţat din Sfânta Scriptură că Tatăl este fără de 
început, Fiul este fără de început, Duhul Sfânt este fără de început şi că nu există trei 
Dumnezei fără de început, ci un singur Dumnezeu fără de început, Care este Sfânta Treime, 
împărţită în trei ipostasuri, sau persoane, însă unită în fiinţă. Am mai învăţat că Ea este una şi 
trei, căci niciodată nu a fost nici Tatăl fără Cuvântul şi Duhul Sfânt, nici Cuvântul fără Tatăl, 
nici Duhul Sfânt fără Purcezătorul. Veşnic este Tatăl, veşnic este şi Fiul Lui, veşnic este şi 
Duhul Sfânt, veşnică este Sfânta Treime. Treimea a fost şi este şi va fi. Iar cine spune că Fiul 
S-a născut din Tatăl ceva mai târziu, iar nu mai înainte de toţi vecii, pentru crearea puterilor 
cereşti netrupeşti, acela împreună cu Arie II socoteşte pe Fiul a fi creat şi făptură, iar nu 
Făcător, şi Treimea o împarte în două naturi diferite, într-o fiinţă nezidită şi o fiinţă creată. 
Dacă Fiul şi Cuvântul lui Dumnezeu nu este fără de început împreună cu Tatăl şi cu Sfântul 
Duh, atunci să încetăm să mai cântăm în biserică: „Cuvântule cel împreună fără de început cu 
Tatăl şi cu Duhul, Care din Fecioară Te-ai născut pentru mântuirea noastră"; de asemenea să 
încetăm să spunem: „Doamne, Cel ce din Tatăl Tău ai naşterea fără de ani şi pururea 
fiitoare"... 

Nu asculta, aşadar, aceste învăţături hulitoare şi nu te lăsa atras de rangul celui ce a 
scris şi a lăsat asemenea învăţături hulitoare, ci judecă-le drept pentru a vedea dacă se 
potrivesc cu dogmele ortodoxe, apostoliceşti şi părinteşti; căci există mulţi asemenea scriitori 
care răstălmăcesc Scripturile cu vorbele lor frumoase şi linguşitoare ce aparţin cugetului 
trupesc. Aceştia atribuie scrierile lor lui Vasile cel Mare sau lui Atanasie sau lui Ioan Gură de 
Aur ca prin însemnarea numelor Sfinţilor învăţători să îi amăgească pe oamenii de rând care, 
pentru acest motiv, primesc învăţătura lor cu mare credinţă. Tu însă, trezeşte-te şi nu da 
crezare oricărui duh, ci cearcă duhurile daca sunt de la Dumnezeu (I Ioan 4, 1). 



XXXVIII 
Prefaţă la Vieţile Făcătorilor de minuni ai Solovătului 

ir > 

Sfântul Grigorie Teologul spune că prăznuirea reînnoirii este Lege veche şi este 
rânduită spre folos, căci prin această prăznuire se atinge ceva măreţ: şi voia lui Dumnezeu 
pentru noi şi grija dintotdeauna a Făcătorului tuturor şi Stăpânului sunt lămurite tuturor 
oamenilor şi devine limpede faptul că numai prin această voie şi prin această grijă sunt 
orânduite toate cele ce ne privesc pe noi şi sunt ocârmuite spre folosul nostru. Exact aşa sunt 
şi faptele şi vieţile vrednice de laudă ale Cuvioşilor şi purtătorilor de Dumnezeu Părinţi, 
nevoinţele lor ascetice şi puternica istovire de sine, luptele lor zilnice cu diavolul şi neîncetata 
atenţie şi grijă pentru cele bune, adică pentru cele ce slujesc spre slava lui Dumnezeu şi spre 
cinstirea Stăpânului tuturor. Toate acestea sunt preamărite şi rămân pentru totdeauna neuitate 
şi se transmit din generaţie în generaţie, îndemnând generaţiile următoare să urmeze virtuţile 
şi îndreptările lor. 

în vederea tuturor celor spuse, şi eu, netrebnicul, fiind forţat de tine, am socotit de 
drept să nu dau uitării ci să fac cunoscut generaţiilor următoare ceea ce s-a săvârşit prin 
judecăţile nepătrunse ale Stăpânului tuturor şi Dumnezeu. Deşi sunt nevrednic să mă apuc de 
acest lucru, totuşi nădăjduiesc în marile binefaceri ale Domnului meu şi îmi aduc aminte cele 
spuse de buzele Lui sfinte şi nemincinoase în rugul aprins: Eu sunt Cel ce sunt (Ieşirea 3,14) 
şi acum tot Eu sunt şi tot Eu sunt şi în veci. Nu te îndoi, zicând că eşti gângav, căci Eu pot să- 
ţi dau limbă multgrăitoare ca să propovăduieşti marele Meu har şi să îi slăveşti pe cei ce îmi 
sunt bineplăcuţi şi se nevoiesc întru cele bune". 

Nădăjduind în aceste cuvinte, eu, blestematul, am îndrăznit să-ţi adresez cuvintele 

mele nepricepute; te rog, însă, cu umilinţă, o iubitorule de Dumnezeu, nu mă osândi pentru 
aceasta. Drept creşte chiparosul, înălţându-se mult în sus, dar numai ochilor le aduce 
desfătare; smochinul însă, este înconjurat de jos de crengi noduroase, dar prin roadele sale 
izvorâtoare de miere desfată gâtlejul. Aşa este şi învăţătura deşartă a filosofilor care vorbesc şi 
cugetă nu despre cele dumnezeieşti, ci cercetează alte lucruri, despre care nouă nu ni se 
cuvine nici să vorbim. Ei umplu văzduhul cu cuvinte deşarte, dintre care nici unul nu este 
plăcut lui Dumnezeu şi nu slujeşte nici spre lauda sfinţilor, nici spre folosul şi mântuirea 
oamenilor, ci toate sunt deşarte şi imorale. Laudele noastre creştineşti aduse lui Dumnezeu şi 
sfinţilor Lui, deşi sunt alcătuite din cuvinte simple şi curate, totuşi sunt pătrunse de 
recunoştinţă, sunt înţelese de fiecare şi slujesc în chip sincer spre folosul tuturor celor ce le 
ascultă. Astfel este viaţa Cuvioşilor părinţilor noştri Zosima şi Savatie, alcătuită de Fericitul 
Dositei, ucenicul Cuviosului Zosima, care a descris-o amănunţit şi în cuvinte simple, aşa încât 
şi de către localnicii de acolo ea a fost înţeleasă şi uşor de citit. Căci localnicii de acolo care 
trăiesc pe malul mării şi în jurul acelei insule, cunosc puţin limba rusă. Dintre ei mulţi au 
venit să vieţuiască în mănăstirea Cuvioşilor părinţi Zosima şi Savatie şi au primit aici 
tunderea, în monahism. 

Din această pricină, Dositei a scris viaţa Cuvioşilor fără cuvinte complicate şi fără nici 
o elocvenţă, numai pentru amintirea vieţii lor sârguincioase, tocmai ca cei ce o aud să se 
aprindă de râvnă, urmând virtuţile lor. După aceea, s-a întâmplat ca mitropolitul Spiridon să 
se afle în mănăstirea Preacuratei Născătoare de Dumnezeu, mănăstire care se numeşte 
Terapont, aşa cum se spune în prefaţa la viaţa acestor Fericiţi Părinţi. El a fost rugat să descrie 
amănunţit şi să descrie în cel mai frumos stil viaţa vrednică de laudă a acestor Cuvioşi. In 
parte a îndreptat-o şi stilul 1-a schimbat cu unul mai bun, însă nu tot, lăsând restul în forma 
dinainte, aşa cum am spus mai sus, din pricina persoanelor care locuiau acolo şi care 
aparţineau diferitelor naţionalităţi. Căci în vremea aceea puţini erau cei care veneau acolo din 
alte oraşe pentru tunderea în monahism; acolo veneau numai locuitorii din împrejurimi, aşa 
cum am pomenit mai sus, locuitori care cunoşteau puţin limba rusă. 

Acum însă, potrivit cu cuvintele dumnezeiescului Apostol: harul mântuitor al lui 
Dumnezeu s-a arătat tuturor oamenilor (Tit 2, 11), vin aici nu numai adevăraţii cinstitori de 
Dumnezeu şi slujitori ai lui Hristos, care vieţuiesc în jurul acestei insule, ci, cu harul lui 
Hristos, multe popoare de alte credinţe au venit la credinţa creştină ortodoxă şi s-au botezat în 
numele Tatălui şi al Fiului şi al Sfântului Duh, lepădându-se de credinţa lor dinainte şi 
blestemând ereziile în care zăceau. Şi aceia care înainte, precum fiarele sălbatice, au vieţuit în 
pustiuri neumblate, în peşteri şi în adâncurile pământului, neavând nici biserică, nici altceva 
din cete necesare vieţii omeneşti, hrănindu-se numai cu animale şi întrebuinţând ca hrană fiare 
sălbatice şi păsări şi peşte din mare şi ceea ce vânau, aceea şi vindeau, aceste popoare de alte 
credinţe, aşa cum am spus mai sus, locuitorii Murmanskului şi ai altor ţinuturi au devenit 
astăzi creştini ortodocşi. 

Atât de departe, cu harul lui Hristos, s-a răspândit ortodoxia, încât a ajuns până în 
oraşul numit Vargav, care se află faţă de insula Solovăţ la o distanţă de mai mult de trei mii de 
verste. Acolo trăia un căpitan, adică un prinţ, iar acum prin bunăvoinţa Tatălui, prin 
îngăduinţa Fiului şi împreună-lucrarea Sfântului Duh, în acel ţinut s-a construit o mănăstire în 
care vieţuieşte un număr foarte mare de călugări şi, care se află faţă de oraşul pomenit la o 
distanţă de şaizeci de verste, pe râul numit Pecenga, aproape de mare. Toate acestea, cu 
ajutorul lui Dumnezeu, s-au construit pentru rugăciunile înălţate către Dumnezeu ale sfinţilor 
acestora şi purtătorilor de Dumnezeu Zosima şi Savatie. Până la aşezarea lor pe această insulă, 
numele lui Hristos se auzise foarte rar. Iar când Dumnezeu a binevoit ca sfântul Lui nume să 
fie proslăvit prin plăcuţii Lui, pustia s-a transformat parcă într-un oraş. Deşi ei nu au trăit în 
acelaşi timp, totuşi au avut acelaşi cuget. Câte rele au îndurat aceşti doi bărbaţi nebiruiţi din 
partea diavolilor şi a ucigătorilor, câte lupte, câte lipsuri, câtă sărăcie, câtă nevoie de ajutor... 
Insă, înarmându-se cu puterea dumnezeiască cea pogorâtă de sus asupra lor şi cu mare râvnă, 
au intrat în război cu însuşi diavolul şi, biruindu-1, l-au călcat în picioare. Căci în locul 

86 



Tâlcuiri şi sfaturi 

oricărei alte arme, s-au înarmat cu puterea nebiruită a Sfintei Cruci şi, fiind păziţi de ea, au 
izgonit din locul sălăşluirii lor toată înşelăciunea cea urzitoare de rele a curselor diavoleşti şi 
toate năvălirile oamenilor răi. 

Căci de la început au venit unii la marele şi primul locuitor al acestui loc şi i-au 
interzis să vieţuiască aici şi, cu ameninţări, i-au poruncit să plece ca să nu fie supus vreunui 
rău. Toate acestea s-au întâmplat până când femeia unuia dintre locuitorii de acolo a fost 
lovită de îngerul lui Dumnezeu. Ea le-a povestit despre aceasta alor săi şi atunci toţi au plecat 
imediat de acolo. De atunci şi până astăzi ei nu au mai îndrăznit să le pricinuiască pustnicilor 
nici o supărare. O, minune! Insula, care mai înainte fusese pustie şi de nimeni ştiută, acum 
este înarmată cu arma Sfântului Duh datorită mijlocirii puternicilor ostaşi aleşi ai împăratului 
Ceresc, care au luptat nu numai împotriva trupului şi a sângelui, ci şi împotriva începătoriilor 
şi a stăpâniilor şi a stăpânitorilor întunericului acestui veac, împotriva duhurilor răutăţii, care 
sunt în văzduhuri (Ef 6, 12), aşa cum spune dumnezeiescul glăsuitor Pavel. Şi această mare 
insulă se laudă cu vieţuitorii ei generoşi sau, mai bine zis, cu cetăţenii ei, care, prin 
nenumărate şi slăvite biruinţe, s-au ridicat cu mult în sus, supunând sub picioarele lor răcnetul 
plin de mândrie al diavolilor şi prefăcându-1 în nimic. Iar pe Hristos, împăratul Cel de Sus şi 
Marele Dumnezeu, L-au preaslăvit pe pământ, primind şi ei înşişi de la El mare slavă în ceruri 
şi acum stau înaintea Sfintei Treimi, rugându-se pentru noi, împreună cu toţi sfinţii. 

Iar eu, blestematul şi neînvăţatul, fiind forţat de tine, cinstite părinte, şi punându-mi 
nădejdea în Atotmilostivul Dumnezeu, Care şi necuvântătoarelor le dă puterea de a vorbi clar, 
aşa cum s-a întâmplat în trecut în vremea lui Valaam, şi chemându-i în ajutor pe aceşti Sfinţi 
Părinţi ca ei să lucreze împreună cu mine la preamărirea virtuţilor lor şi a minunatelor lor 
îndreptări, am început să adaug la cele vechi ceva nou şi la stâlpul de piatră ridicat în vechime 
am adăugat o construcţie nouă de cărămidă ca cea nouă să stea tare pe acel stâlp puternic de 
piatră. înaltul cerului este de neatins; iar lăţimea şi lungimea pământului sunt de necuprins; 
adâncul mării este nemăsurat; iar minunile sfinţilor sunt nenumărate şi neştiute. Iar începutul 
vieţii minunate a acestor sfinţi este acesta, aşa cum a fost spus în vremurile de odinioară. 



XXXIX 

Despre Sfântul Spiridon, Făcătorul de minuni 

In timpul Primului Sinod Ecumenic, după îndelungate cercetări filosofice şi dovezi 
puternice, în vreme ce Părinţii Sinodului continuau să discute şi să-1 contrazică în cuvinte pe 
un filosof elen, Cuviosul Spiridon, Făcătorul de minuni, episcopul Trimitundei, mâhnindu-se 
şi regretând împotrivirea elinului, i-a cerut Sfântului Sinod să-i îngăduie să discute cu 
filosoful şi, după cerere îndelungată, primind îngăduinţa Sinodului de a vorbi cu filosoful, în 
chip simplu cu pace şi cu mare respect 1-a întrebat: „Crezi, stimate filosofule, că unul este 
Dumnezeu, Făcătorul şi Ocârmuitorul tuturor?" Iar Când filosoful a răspuns: „Cred, cinstite 
părinte", Cuviosul 1-a întrebat iarăşi: „Crezi că acest Făcător preaînţelept are şi Cuvânt viu, de 
o fiinţă cu Sine, prin Care El a creat totul?" 

Şi, când acela a mărturisit şi acest lucru, Cuviosul i-a spus iarăşi: „Crezi, de asemenea, 
că El are şi Duh de o fiinţă şi împreună pururea fiitor cu Sine şi că El este, aşa cum noi 
credem în El, un singur Dumnezeu în trei ipostasuri şi într-o singură fiinţă, esenţă şi 
dumnezeire? Noi, fiind învăţaţi şi luminaţi de Scriptura insuflată de Dumnezeu, II 
propovăduim şi II mărturisim pe Cuvântul Lui că este Dumnezeu desăvârşit în ipostasul Său şi 
că El, în aceste vremuri din urmă, S-a făcut om desăvârşit pentru mântuirea neamului 
omenesc. Crezi aceasta, domnule filosof?" La aceasta filosoful, ca un ucenic binesupus, a 
răspuns: „Cred toate acestea, cinstite bătrâne!" Atunci Cuviosul i-a spus: „Pentru ce dară 
amâni şi nu primeşti baia Botezului în numele Tatălui şi al Fiului şi al Sfântului Duh ca să-ţi 
cureţi păcatele tale şi ca, umplându-te de Sfântul Duh, mai mult decât acestea să vezi şi mai 
mult să înveţi?" Filosoful i-a răspuns Cuviosului: „Fie aşa cum porunceşti tu, cinstite 

bătrâne!" Şi, după ce a spus acest lucru şi a pornit în urma Cuviosului în biserică, pentru a 
primi sfântul botez, câţiva ucenici de-ai lui, fiind tulburaţi de neaşteptata lui schimbare, au 
început să-1 mustre pentru că a fost biruit atât de repede de un bătrân neînvăţat. 

Atunci el le-a spus: „Nu vă miraţi de aceasta, iubiţii mei prieteni! Căci atât cât a ţinut 
dezbaterea în cuvinte şi mi-a stat înainte nevoinţa de a respinge prin cuvinte anevoioase 
dovezile întregului Sfânt Sinod al acestor arhierei minunaţi, eu am putut să mă cert puternic şi 
să mă întrec cu ei; însă, când acest bătrân şi-a deschis gura sa inspirată de Dumnezeu şi a 
început prin învăţături scurte să vorbească cu mine despre măreţia lui Dumnezeu, eu am văzut 
o flacără de foc ce ieşea din gura lui, care cu cuvintele ei a luminat mintea mea cu lumina 
raţiunii dumnezeieşti şi m-a convins, să lepăd toată vorbăria cea deşartă şi cearta potrivnică 
lui Dumnezeu. Şi, dacă vreţi să ascultaţi sfaturile mele folositoare pentru voi, atunci apropiaţi- 
vă şi voi şi mergeţi împreună cu mine în urma acestui bătrân şi luminaţi-vă cu lumina 
cugetării dumnezeieşti prin această baie sfântă a botezului". 



XL 
Cuvânt despre paza minţii 

în ţara Libiei există un animal numit struţocămilă 34 . Acesta este mai înalt decât un 
câine, are aripi din piele, corpul golaş, fără pene, merge, dar nu zboară, face un ou mare, alb şi 
foarte neted, pe care oamenii bisericii, de obicei, îl pun în biserici sub policandru. Dar fac 
acesta nu pentru frumuseţe, ci pentru învăţătură: căci prin aceasta ei ne învaţă ca noi să avem 
întotdeauna ochii noştri tainici, adică mintea, îndreptată cu sârguinţă către însuşi Cel ce ne-a 
creat, către Preabunul Dumnezeu. Dacă dorim cu adevărat să facem sufletele noastre 
roditoare, nu neroditoare, să imităm această pasăre care, punându-şi oul înaintea sa, îşi fixează 
neclintit ochiul spre el şi, cu privirea sa neîntreruptă, îl face roditor; însă, dacă pentru un 
anumit motiv îşi ia ochiul de la el, oul se strică şi puiul nu se formează în el. 



XLI 
Despre pasărea babiţă 

Pasărea babiţă se aseamănă cu cocorul, se hrăneşte cu şerpi, îşi construieşte cuibul pe 
cele mai înalte stânci sau stâlpi sau copaci, păzindu-şi puii de şerpi; căci şerpii, după fire, 
vrăjmăşesc împotriva lor şi, când părinţii puilor pleacă din cuib pentru procurarea hranei, 
şarpele veninos, intrând în cuib, îi ucide pe aceştia. Iar, dacă nu poate să ajungă până la cuib, 
atunci îşi alege un alt loc sau un copac înalt, care se află aproape de cuibul lor, şi emană spre 
ei, cu ajutorul vântului, suflarea lui veninoasă şi amară şi astfel îi ucide. Iar când vin aceia 
care i-au născut, masculul sau femela şi îi văd morţi, se aşază deasupra lor cu aripile întinse şi 
încep să se bată cu ciocul în piept până când de acolo curge sângele. Acesta, căzând în 
picături peste puii morţi, îi învie. 

Tâlcuire: Pasărea aceasta este chipul lui Hristos Dumnezeul nostru; puii ei omorâţi 
suntem noi, păgânii, omorâţi de veninul şarpelui tainic, începător al răului, iar şarpele este 
diavolul, care ne asupreşte; bătaia în piept şi sângele vărsat sunt chipul patimilor lui Hristos şi 
al Sângelui Lui făcător de viaţă, prin care noi, credincioşii, ne-am vindecat şi am înviat, după 
cuvântul proorocesc, care spune: prin rănile Lui noi toţi ne-am vindecat (Isaia 53, 5). 



34 ETpou(poKd|j.r|Xoi; - cuvânt grecesc - struţ. 

XLII 
Despre porumbel şi despre sufletul blând 

Ce înseamnă proverbul: „Păduchele este şi în porumbel"? Porumbelul este o pasăre 
obişnuită, blândă, fără păduchi şi iubitoare. Sufletul simplu, blând şi bogat în iubire, se 
aseamănă cu porumbelul. Atunci când vede o persoană, se poartă faţă de ea cu iubire după 
simplitatea şi nerăutatea sa, iar nu după viclenie. Dar se întâmplă ca, prin lucrarea 
diavolească, în această iubire să se amestece păcatul. Tocmai acesta se numeşte păduchele în 
porumbel. Legătura desfrânată ademenitoare este desfăcută uneori de ura care apare între cei 
ce i s-au robit. Şi este de mirare faptul că diavolul pe diavol îl alungă. 



XLIII 
Despre Leviatan 

Atunci când Făcătorul lumii a creat în cerul de foc îngerii, a fost creat şi acel înger 
care a fost mai presus de toţi şi despre care Proorocul spune: cedrii nu erau mai presus de el în 
raiul lui Dumnezeu, chiparoşii nu îl egalau cu ramurile lor şi nici un alt copac din rai nu se 
asemăna cu frumuseţea lui (Isaia 14, 8) - atât de minunat 1-a făcut Dumnezeu şi 1-a pus 
cârmuitor peste nenumărate legiuni de îngeri. Insă acesta, fiind atras de mândrie, s-a preamărit 
şi a spus: mai presus de stelele Dumnezeului celui puternic voi aşeza jilţul meu! Sui-mă-voi 
deasupra norilor şi asemenea cu Cel Preaînalt voi fi (Isaia 14, 13-14) şi imediat a căzut din 
binecuvântarea veşnică împreună cu legiunile lui, care au devenit diavoli. Aceştia sunt numiţi 
aşa datorită căderii în cele mai de jos ale adâncului, căci aceasta înseamnă cuvântul diavol. 

Despre acesta se spune: Cum ai căzut tu din ceruri, stea strălucitoare, fecior al 
dimineţii! Cum ai fost aruncat la pământ (Isaia 14, 12). Din mijlocul stâncilor de foc a căzut 
cel care a fost crescut în raiul desfătării. El a fost lovit de moarte şi a căzut în cele mai de jos 
ale adâncului. Din această pricină şi Hristos, în Evanghelia Sa, spune: Am văzut pe satana ca 
un fulger căzând din cer (Luca 10, 18). El este însuşi acel Leviatan, despre care se vorbeşte în 
cartea lui Iov (capitolele 40 şi 41). Insă, pentru că el nicăieri nu este fiinţă nouă, am hotărât 
aici să vorbesc despre el pe scurt. Isidor, în lucrarea sa: Etimologhiarum 35 a scris că în limba 
ebraică el este numit: veemot, ceea ce în ruseşte înseamnă: „6e3CJiOBecHoe acHBOTHoe" 
(animal necuvântător). 

Căci duhul viclean este plin de necurăţie şi spurcăciune şi de aceea Dumnezeu, chiar 
de la începutul doborârii lui, 1-a trimis într-un animal necuvântător, adică în şarpele care se 
înconvoaie; dar, pentru că era peste măsură de mare, 1-a numit dragon. La el se referă David 
când spune: „Marea aceasta este mare şi largă; acolo se găsesc târâtoare, cărora nu este 
număr, vietăţi mici şi mari"; apoi adaugă: „balaurul acesta pe care l-ai zidit, ca să se joace în 
ea" (Ps. 103,26-27). 

Iar el este numit Leviatan, ceea ce înseamnă, după cuvintele lui Isidor, şarpe de apă. In 
notiţele Fericitului Brandin se spune că, atunci când acest sfânt a navigat pe ocean, 1-a văzut 
pe fundul oceanului ca pe cel ce era doborât şi închis acolo prin porunca lui Dumnezeu până 
la ziua judecăţii şi, în acelaşi timp, a văzut că lungimea şi lăţimea lui erau uimitoare. De aceea 
se spune despre el că se îndoaie şi se află în această mare, deoarece în marea lumii acesteia 
diavolul lucrează cu viclenie şerpuitoare, străduindu-se să prindă sufletele blestemate. El este 
chiar acel Leviatan care s-a făcut şarpe şi care, încă de la începutul doborârii lui, având 



35 Este vorba despre lucrarea: Originum, sive Etymologiarum libri XX („20 de cărţi despre originea şi formarea 
cuvintelor") a lui Isidor Ispalisianul (Cave, Script. Eccles. Ist.) - nota ediţiei academice. Acest Isidor s-a născut 
in jurul anului 560, a fost episcopul oraşului Sevilla sau, după vechea denumire, a Ispalisului (în Spania) - n. tr. 

invidie pentru slava protopărinţilor noştri, a îndrăznit să intre în raiul desfătării şi, mergând 
drept, ca omul, i-a întunecat pe protopărinţii noştri cu ispitele lui întunecate şi cu patima 
neascultării, iar ei au devenit călcători netemători ai poruncii lui Dumnezeu. De aceea au şi 
căzut din slava raiului, aşa cum şi el căzuse, din vina lui, din slava cerească. 

Deşi se spune despre aceasta la începutul cărţii Facerii, după predania lui Moise, aşa: 
Şarpele însă era cel mai şiret dintre toate fiarele de pe pământ, pe care le făcuse Domnul 
Dumnezeu şi şarpele i-a spus femeii: Dumnezeu a zis El, oare, să nu mâncaţi roade din orice 
pom din rai?, totuşi, din predania Sfintei Scripturi a Bisericii Apostoliceşţi, se ştie că diavolul 
a ales atunci un şarpe din specia şerpilor care aveau chip feciorelnic şi a vorbit cu limba lui, 
iar în vremea aceea şarpele, care vorbea, nu putea conştientiza că vorbeşte, aşa cum şi astăzi 
diavolul în fiecare zi vorbeşte prin oamenii obraznici şi îndrăciţi, care nu ştiu că vorbeşte 
diavolul prin ei, deoarece trupurile lor se află cu totul în stăpânirea demonului, precum este 
scris în cartea istoriei scolasticilor, la început, unde învăţătorul cercetează istoria şi tâlcuirea la 
cartea Facerii. Din această Scriptură sfântă noi, credincioşii, ştim că Leviatanul acela, adică 
cel ce cârmuieşte peste diavoli, este doborât din înaltul cerului şi, ori a devenit el însuşi şarpe, 
ori a intrat în şarpe, ca, prin ispitele lui viclene, să-i ducă la căderea veşnică pe protopărinţii 
noştri vrednici de plâns şi pe urmaşii lor. Cele spuse aici sunt de ajuns pentru cunoaşterea 
Leviatanului. 



XLIV 

Asemănarea dintre pomul roditor şi omul tânăr, 
după proverbul: „Cel ce naşte fii, nu moare" 

Numai datorită a patru condiţii favorabile, orice pom roditor se dezvoltă întotdeauna 
bine şi îi aduce roade minunate grădinarului care s-a trudit pentru el. Acestea sunt: pământul 
fertil şi lucrat, ploaia, care vine de sus la bună vreme, căldura binefăcătoare a soarelui şi 
grădinarul priceput. Dacă vreuna dintre cele spuse lipseşte, atunci pomul nu se dezvoltă şi nu 
aduce rod. Prin pomul roditor înţelegem micul adolescent; prin pământul fertil vedem firea lui 
ascultătoare şi atracţia puternică spre învăţătură; prin ploaie înţelegem rouă care vine de sus, 
despre care se spune: rouă Ta este rouă de lumină (Isaia 26, 19), iar aceasta este împreună 
lucrarea Sfântului Duh; prin căldura soarelui înţelegem învăluirea Soarelui dreptăţii, săvârşită 
pe măsura împlinirii mântuitoarelor Lui porunci. Cine s-a învrednicit să aibă un asemenea 
pom roditor, acela, într-adevăr, este fericit, în ostenelile sale. Atunci, cu dreptate se va spune 
despre el: „Cel ce naşte fii, nu moare". 



XLV 
Cele şapte trepte ale vârstei omeneşti 

Omul este prunc până la 3 ani, copilaş până la 6 ani, copil până la 9 ani, adolescent la 
12 ani, tânăr la 20 ani, bărbat la 30 ani, bătrân la 50 ani. împarte o bucată în şapte, împarte-o 
şi în opt (Eccles. 11, 2), adică în cele şapte trepte care constituie viaţa aceasta trecătoare, 
împarte-o şi în opt, adică în faptele duhovniceşti potrivite veacului viitor, veacului al optulea. 



XLVI 
Despre Sibile şi despre câte au fost 

Sibila din Caldeea, care este numită a ti şi a iudeilor şi a persanilor, are numele 
deosebit Sambetha şi se consideră că provine din seminţia fericitului Noe; ea a proorocit 

despre faptele lui Alexandru Macedon; despre ea pomeneşte Nicanor care a scris viaţa lui 
Alexandru. Sibila a scris multe proorocii despre Stăpânul Hristos şi despre venirea Lui şi 
există 24 de cărţi ale ei în care se povesteşte despre fiecare popor şi despre fiecare ţară. Să-ţi 
fie cunoscut că Sibilele au existat în diferite ţări şi în diferite timpuri, în număr de zece. Prima 
este cea din Caldeea, care se numeşte şi iudee, şi are numele deosebit „Sambetha"; a 2-a este 
cea din Libia; a 3-a cea din Delfi; a 4-a cea din Italia; a 5-a cea din Erithra, care a prezis 
războiul troian; a 6-a cea din Samos, care are numele deosebit „Pitho" şi despre care a scris 
Eratosthen; a 7-a cea din Kimen, care s-a mai numit şi „Amaltheia" şi „Gherofila"; a 8-a cea 
din Ellespont; a 9-a cea din Frigia şi a 10-a cea din Tiburtin, care se mai numeşte „Albuneia". 

Şi nici una dintre ele nu a avut originea în ţările de sud, adică nu a fost nici slujitoare 
etiopiana, nici împărăteasă etiopiana. Toate şi-au scris cărţile în elineşte, adică în greceşte; iar 
împărăteasa din sud, care a trăit în timpul lui Solomon, nu este nicidecum numită Sibila şi nu 
a scris nici o carte proorocească în nici o limbă. Mi se pare că a minţit cel care a scris acest 
lucru despre ea. începutul versului: „O, lemn de trei ori fericit" nu îi aparţine nici unei Sibile 
şi nici împărătesei din sud, ci această laudă către Crucea Făcătoare de viaţă este alcătuită de 
Fericitul Cosma, autorul canonului, care a numit acest lemn astfel pentru că prin el s-au 
săvârşit trei mari biruinţe: prin Cruce toată puterea vrăjmaşului şi vicleşugul lui au fost 
nimicite, prin ea moartea a fost omorâtă şi blestemul a fost distrus şi, de asemenea, pentru că 
pe ea S-a pironit cu trupul un Ipostas al Sfintei Treimi. De aceea cu dreptate a numit Cosma 
Sfântul lemn al Crucii „de trei ori fericit". 

Cel ce poate pricepe, să priceapă, iar cel ce nu poate, să nu fie ispitit din pricina mea, 
căci şi eu însumi iubesc şi laud şi primesc ceea ce este propovăduit şi păzit întru adevăr de 
scripturile soborniceşti şi insuflate de Dumnezeu, iar ceea ce nu găsesc în ele a fi păzit şi 
propovăduit clar, aceea nu îndrăznesc să primesc, ascultându-1 pe tainicul grăitor care 
porunceşte cu asprime: Nu vă lăsaţi furaţi de învăţăturile străine cele de multe feluri (Evrei 
13, 9) şi pe celălalt sfeşnic al întregii lumi, care spune: „Despre ceea ce nu este scris, nici nu 
trebuie să judecăm". 



XLVII 
Denumirile pietrelor preţioase 

Denumirile pietrelor preţioase sunt următoarele: sardonix, topaz, smarald, diamant, 
rubin, safir, iaspis, iagvrion 36 , agat, ametist, hrisolit, biril 37 . 



XLVIII 
Pildă 

Cineva s-a născut (sau se va naşte) pe câmp, în bezna nopţii, neacoperit cu pânză, 
nespălat cu apă, şi soarele nu va străluci asupra lui, iar de creşterea lui lumea se va bucura. 
Tâlcuire: Este evident că pilda aceasta arată pe ghicite venirea şi şederea lui Antihrist. Căci el, 
blestematul, se va naşte pe câmp în bezna nopţii, adică în vreme tulbure (de dezordine şi 
dezmăţ), căci acest lucru îl arată câmpul şi bezna nopţii, ceea ce înseamnă că se va naşte în 
vremurile din urmă, când se va înmulţi întunericul tuturor fărădelegilor şi al necredinţei 
agarenilor. Acest potrivnic nu va fi acoperit cu pânză, adică nu va primi învăţătura sfintelor 
porunci ale Evangheliei şi nu va fi curăţat cu apă, adică în baia botezului şi de aceea nici 
Soarele dreptăţii, adică Lumina cea pururea fîitoare, Hristos, nu va străluci peste el. De 
naşterea şi de arătarea lui, a lui Antihrist, se va bucura lumea, adică cei ce îl aşteaptă: jidovii, 



36 în exod: opal; cap. 28, v. 19. 



37 Ultima piatră: onix. Ieşirea 28, 20 - nota ediţiei academice. 

turcii, tătarii şi toate neamurile necredincioase asemenea lor - care sunt numite lume, deoarece 
atunci se vor înmulţi tot păcatul şi toată fărădelegea. 



XLIX 

Răspuns către cel ce a întrebat: „Cui i-a fost 

trimisă din cer, înaintea tuturor, ştiinţa de carte?" 

Ştiinţa de carte nu i-a fost trimisă din cer niciodată nimănui; această minciună, pentru 
Dumnezeu, nu o asculta; minciuna este de la diavol, iar adevărul este de la Dumnezeu, Cel ce 
a grăit prin Sfânta Scriptură. In ea, nicăieri nu vei găsi acest lucru. 



Despre filosofii străini 

Pentru că mulţi oameni colindă oraşele şi ţările, unii pentru negoţ, alţii pentru diferite 
arte şi meşteşuguri, iar alţii pentru a le propovădui altora învăţătura de carte - fie cea 
grecească, fie cea latinească, adică romană - şi unii dintre ei sunt pe deplin învăţaţi, iar alţii 
numai pe jumătate, iar alţii nici măcar nu au început să studieze cunoştinţele cărţilor de ştiinţă 
cum ar fi cele de gramatică, retorică şi celelalte ştiinţe greceşti, dar se laudă că ştiu tot, ca prin 
acest mod să dobândească foloase şi mijloace de întreţinere, eu am cugetat că dreptatea îmi 
cere să vă las, domnii mei, câteva rânduri, pe care le-am scris în stil elin, de ajuns pentru 
încercarea tuturor celor ce se laudă. 

Dacă cineva, după moartea mea, va veni la voi, şi dacă el va fi în stare să vă traducă 
aceste rânduri potrivit cu traducerea mea, să îi daţi crezare ca unuia ce este bun şi priceput. Iar 
dacă nu va putea să traducă pe deplin potrivit cu traducerea mea, nu îi daţi crezare chiar de s- 
ar lăuda de o mie de ori. Să-1 întrebaţi în primul rând în ce măsură sunt alcătuite aceste 
rânduri. Dacă va spune epică (hexametru) şi elegiacă (pentametru), atunci are dreptate. Să-1 
întrebaţi apoi câte picioare are măsura, atât prima, cât şi a doua? Şi dacă va răspunde că 
măsura epică are şase picioare, iar cea elegiacă cinci, atunci să nu aveţi nici o îndoială asupra 
faptului că este foarte bun şi să-1 primiţi cu dragoste şi cu cinste şi oricât timp ar dori să 
rămână la voi, să-1 răsplătiţi, fără zgârcenie. Iar dacă va dori să se întoarcă în ţara lui, să-1 
sloboziţi cu pace şi să nu îl reţineţi cu forţa la voi; acest lucru nu este vrednic de laudă, nici 
drept şi nici folositor pentru ţara voastră, aşa cum şi înţeleptul Homer spune, punând lege 
pentru iubirea de străini: „Trebuie să-1 iubiţi pe oaspetele care rămâne la voi, iar dacă vrea să 
plece, să-1 lăsaţi". 



LI 
Despre cum se cuvine să intrăm 
în sfintele lui Dumnezeu biserici 

Când intri în această dumnezeiască biserică, tu, râvnitorule al neîntinatei bunei- 
credinţe, gândeşte-te că intri chiar în preacuratele lăcaşuri ale Celui Preaînalt, unde neîncetat 
răsună cântarea îngerilor. Ia seama, aşadar, cum intri! Dacă sufletul tău este pe deplin curăţit 
de minciună, invidie, pomenirea răului şi de poftele nelegiuite şi eşti împodobit cu veşminte 
smerite, potrivite creştinilor, dispreţuind cu tot sufletul toată îmbrăcămintea necredincioşilor, 



38 Acest articol este prefaţa la rândurile greceşti, ale căror traduceri alcătuiesc cele două articole care urmează 
după el: „Despre cum se cuvine să intrăm în sfintele lui Dumnezeu biserici" (nota ediţiei academice). 

atunci te vei sfinţi cu dumnezeiasca frică şi dragoste. Şi dacă te vei strădui să intri astfel, 
atunci vei fi fericit şi în viaţa aceasta, şi atunci când vei trece în viaţa viitoare. Iar dacă nu te 
vei strădui să intri astfel, atunci degeaba vei intra: aşa cum vei intra, aşa vei şi ieşi, 
nedobândind nimic, aşa cum şi bolnavul care nu ascultă sfaturile doctorului priceput, 
niciodată nu se va vindeca şi nu va fi sănătos. 

